(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΒ΄

Τετάρτη, 02 Απριλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες, μαθητές και συνοδοί εκπαιδευτικοί από το Γενικό Λύκειο Αγίου Ιωάννη Ρέντη, το 3ο Γυμνάσιο Νίκαιας, το Γυμνάσιο και λυκειακές τάξεις Τσοτυλίου Κοζάνης, το 3ο Δημοτικό Σχολείο Μυτιλήνης, τα Δημοτικά Σχολεία Γραμμενίτσας, Πέτα, Χαλκιάδων, Κιρκιζάτων και Κορφοβουνίου Άρτας και από το 7ο Δημοτικό Σχολείο Κέρκυρας, σελ.   
3. Ειδική Ημερήσια Διάταξη:

Συζήτηση κατόπιν αιτήματος του Πρωθυπουργού κ. Κυριάκου Μητσοτάκη σύμφωνα με το άρθρο 142Α του Κανονισμού της Βουλής με αντικείμενο την ενημέρωση του Σώματος για τον προγραμματισμό των αμυντικών εξοπλισμών και την αμυντική πολιτική της χώρας., σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Ο Αντιπρόεδρος της Κυβέρνησης και Υπουργός Επικρατείας, οι Υπουργοί Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων, Αθλητισμού κατέθεσαν στις 31/3/2025 σχέδιο νόμου: «Ενίσχυση της κεφαλαιαγοράς και άλλες διατάξεις». , σελ.   
2. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού «Κύρωση της Συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου», σελ.   
 ii. H Διαρκής Επιτροπή Κοινωνικών Υποθέσεων καταθέτει την έκθεσή της επί του σχεδίου νόμου του Υπουργείου Υγείας «Κύρωση του Μνημονίου Κατανόησης και Συνεργασίας στον τομέα της υγείας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας του Βασιλείου της Σαουδικής Αραβίας», σελ.   
3. Κατάθεση πρότασης νόμου:

Ο Ανεξάρτητος Βουλευτής κ. Μανούσος Γεώργιος κατέθεσε σήμερα στις 2/4/2025 πρόταση νόμου «Θεσμικό πλαίσιο για την έκδοση, διαπραγμάτευση και εποπτεία δημοτικών ομολόγων», σελ.

ΠΡΟΕΔΡΟΣ

ΚΑΚΛΑΜΑΝΗΣ Ν., σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΝΔΡΟΥΛΑΚΗΣ Ν. , σελ.   
 ΒΕΛΟΠΟΥΛΟΣ Κ. , σελ.   
 ΔΕΝΔΙΑΣ Ν. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΗΤΣΟΤΑΚΗΣ Κ. , σελ.   
 ΝΑΤΣΙΟΣ Δ. , σελ.   
 ΣΤΙΓΚΑΣ Β. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Β. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Γ. ΠΑΡΕΜΒΑΣΕΙΣ:  
 ΚΑΣΙΜΑΤΗ Ε. , σελ.   
 ΜΗΤΑΡΑΚΗΣ Π. , σελ.   
 ΠΑΠΑΣ Θ. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΒ΄

Τετάρτη 2 Απριλίου 2025

Αθήνα, σήμερα στις 2 Απριλίου 2025, ημέρα Τετάρτη και ώρα 11.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για τον προγραμματισμό των αμυντικών εξοπλισμών και την αμυντική πολιτική της χώρας.

Συνεδριάζουμε, κυρίες και κύριοι συνάδελφοι, σήμερα μετά από σχετικό αίτημα του Πρωθυπουργού, που απεστάλη τη 14η Μαρτίου 2025 και γνωστοποιήθηκε στους Προέδρους των Κοινοβουλευτικών Ομάδων της Αντιπολίτευσης, όπως ορίζει το άρθρο 142Α του Κανονισμού.

Σύμφωνα με τα οριζόμενα στο άρθρο 142, η ανακοίνωση γίνεται αυτοπροσώπως από τον Πρωθυπουργό και η διάρκειά της δεν μπορεί να υπερβαίνει τα δέκα λεπτά στην πρωτολογία, πέντε λεπτά στη δευτερολογία και πέντε στην τριτολογία. Οι Πρόεδροι των Κοινοβουλευτικών Ομάδων της Αντιπολίτευσης μπορούν να αναπτύξουν αυτοπροσώπως τις απόψεις τους για το περιεχόμενο της ανακοίνωσης για πέντε λεπτά, κατ’ ανώτατο όριο, για τον καθένα στην πρωτολογία τους και τρία στη δευτερολογία. Ο Πρωθυπουργός, σύμφωνα με την παράγραφο 6 του άρθρου 142Α, ομιλεί τελευταίος.

Σύμφωνα με την κοινοβουλευτική πρακτική, που ακολουθήσαμε και σε προηγούμενες αντίστοιχες διαδικασίες, προτείνω και κατά τη σημερινή συνεδρίαση να επιδειχθεί σχετική ανοχή στους χρόνους ομιλίας του Πρωθυπουργού και των Προέδρων των Κοινοβουλευτικών Ομάδων της Αντιπολίτευσης. Έτσι, θα μπει χρόνος σαράντα λεπτών για τον Πρωθυπουργό και από είκοσι λεπτά αντί για πέντε στους Αρχηγούς των υπόλοιπων Κοινοβουλευτικών Ομάδων, με μια μικρή ανοχή.

Πιστεύω ότι έχω την ομόφωνη συμφωνία της Βουλής.

Δέχεται το Σώμα αυτή την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Η πρόταση έγινε ομοφώνως δεκτή.

Καλώ, λοιπόν, στο Βήμα τον Πρωθυπουργό κ. Κυριάκο Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, «το τίμημα της ελευθερίας είναι η διαρκής επαγρύπνηση» έλεγε προ δύο αιώνων ο Αμερικανός Πρόεδρος Τόμας Τζέφερσον, τίμημα το οποίο η πατρίδα μας καταβάλλει σήμερα με ευθύνη και με συνέπεια, αναγνωρίζοντας πως δεν μπορεί να υπάρχει καμία προκοπή χωρίς ασφάλεια.

Απόδειξη γι’ αυτό είναι και το αντικείμενο της σημερινής μας συνεδρίασης, που δεν είναι άλλο από τον μακροπρόθεσμο προγραμματισμό των αμυντικών δαπανών. Θα έλεγα ότι είναι ένα συνολικό σχέδιο, το οποίο αφορά, κατά την άποψή μας, στον πιο δραστικό μετασχηματισμό των Ενόπλων Δυνάμεων στη σύγχρονη ιστορία του τόπου.

Όταν εξάλλου μιλάμε για πόρους που αφορούν στην εθνική άμυνα, δεν εννοούμε προφανώς μόνο τις δαπάνες, μόνο τις επενδύσεις, για τους στρατιωτικούς εξοπλισμούς, όσο πρωτίστως την πάγια, τη σταθερή επένδυση της πατρίδας μας να μένει ισχυρή, σταθερή και ανεξάρτητη σ’ έναν κόσμο ο οποίος αλλάζει με απρόβλεπτους ρυθμούς. Αναφερόμαστε, συνεπώς, σε μία πολιτική η οποία συνδέεται και η οποία αλληλεπιδρά με όλο το φάσμα των συλλογικών μας συμφερόντων.

Γιατί, σε ένα πρώτο επίπεδο, η σημασία των ισχυρών Ενόπλων Δυνάμεων είναι κάτι παραπάνω από προφανής. Χάρη σε αυτές, για να είμαι πιο ακριβής, χάρη και σε αυτές, η χώρα μας απέτρεψε κινδύνους, όπως οι μεταναστευτικές ροές στον Έβρο, υπερασπίστηκε τα δίκαιά της σε κάθε κρίση που εκδηλώθηκε στο Αιγαίο, ενώ ήδη διαθέτει στρατηγικές συμφωνίες με κράτη όπως είναι οι Ηνωμένες Πολιτείες και η Γαλλία, συμμαχίες οι οποίες παρέχουν εγγυήσεις ασφάλειας σε ένα ανασφαλές διεθνές περιβάλλον.

Σε ένα δεύτερο επίπεδο, προφανώς και η άμυνα αναδεικνύεται σε έναν πυλώνα ευημερίας, γιατί χωρίς τη δική της ασφάλεια δεν υπάρχουν ούτε οι προϋποθέσεις για να αναπτυχθεί η οικονομία ούτε και οι προϋποθέσεις για να σφυρηλατηθεί η κοινωνική συνοχή.

Τέλος, σε ένα τρίτο επίπεδο, η προάσπιση της εθνικής ανεξαρτησίας δεν μπορεί -και θα επιμείνουμε σε αυτό- να χρηματοδοτείται παρά μόνο από ανθεκτικά δημόσια ταμεία, κάτι που σημαίνει ότι με τη σειρά της η δημοσιονομική ευρωστία γίνεται καθοριστικός μοχλός και επιτελεί καθοριστικό ρόλο για μία αποτελεσματική εθνική θωράκιση.

Με άλλα λόγια, εάν δεν υπάρχει προστασία από εξωτερικές απειλές, δεν υπάρχει βιώσιμη ανάπτυξη, επενδύσεις, τουρισμός, καινοτομία. Τα πάντα απαιτούν ένα σταθερό και ασφαλές περιβάλλον. Ποιος άλλωστε θα τοποθετούσε τα κεφάλαιά του σε μια χώρα, η οποία έχει αφύλακτα τα σύνορά της; Και ποιος θα πάρει το ρίσκο να επιχειρήσει σε ένα κράτος, του οποίου η κυριαρχία δεν είναι άτρωτη; Από την άλλη πλευρά, πώς είναι δυνατόν όλα αυτά να εδραιώνονται χωρίς μια ισχυρή οικονομία;

Το παλαιότερο δίλημμα, λοιπόν, το οποίο το ακούγαμε συχνά κυρίως από την Αριστερά «κανόνια ή βούτυρο», αποδεικνύεται ένα δίλημμα το οποίο είναι σαθρό αλλά και επικίνδυνο, ιδίως σήμερα σε μία πραγματικότητα όπου ο παγκόσμιος χάρτης των γεωπολιτικών συμφερόντων αναδιατάσσεται συχνά με τρόπο δραματικό, με πολέμους -οι οποίοι πλέον αμφισβητούν σύνορα και Διεθνές Δίκαιο- με δασμούς -αναμένουμε σήμερα εξάλλου τις εξαγγελίες του Αμερικανού Προέδρου, αλλά σίγουρα μπαίνουμε πια σε ένα περιβάλλον όπου οι δασμοί ενδέχεται να απειλούν συνολικά τις παγκόσμιες διεθνείς οικονομικές σχέσεις- και βέβαια σε έναν κόσμο, στον οποίο η τεχνολογία γίνεται όπλο παρέμβασης, όχι μόνο για να πληγεί η εξωτερική ασφάλεια κρατών, αλλά και για να διαταραχθεί συχνά η εσωτερική ισορροπία των κοινωνιών.

Στην Ευρώπη η συνεχιζόμενη κρίση, η εισβολή της Ρωσίας στην Ουκρανία, δοκιμάζει όλη την αρχιτεκτονική ασφάλειας μετά τον Ψυχρό Πόλεμο. Παράλληλα, στη Μέση Ανατολή η αστάθεια εντείνεται, καθώς δυστυχώς τις εύθραυστες εκεχειρίες τις διαδέχεται ξανά η ωμή βία, προκαλώντας νέες ανθρωπιστικές κρίσεις και πυροδοτώντας και πάλι τη μάστιγα της τρομοκρατίας. Ενώ αυτό το επικίνδυνο παζλ το συμπληρώνει πρόσφατα και η ιστορική αβεβαιότητα της Συρίας που ανά πάσα στιγμή μπορεί να διαχυθεί σε ολόκληρη την περιοχή.

Αυτήν τη φορά δεν πρόκειται για μεμονωμένες περιφερειακές εξάρσεις. Έχουμε να κάνουμε με κομμάτια ενός δυσεπίλυτου γρίφου που αφορά ευρύτερες μετατοπίσεις ισχύος, όχι μόνο γεωπολιτικής και στρατιωτικής, αλλά και οικονομικής και τεχνολογικής, με εξελίξεις που μεταβάλλουν τις διεθνείς σχέσεις και επαναξιολογούν παραδοσιακές συμμαχίες.

Συνεπώς, και οι στρατηγικές επιλογές της πατρίδας μας, με αυτά τα νέα δεδομένα, καθίστανται απολύτως κρίσιμες, πολύ περισσότερο όταν από τη μία πλευρά η αμυντική αντίληψη της νέας ηγεσίας των Ηνωμένων Πολιτειών φαίνεται να διαφοροποιείται σε σχέση με τον ρόλο του ΝΑΤΟ και από την άλλη, όταν οι οικονομικοί σχεδιασμοί της υπερδύναμης φαίνεται να αποκλίνουν από ένα πλαίσιο ελεύθερων συναλλαγών που ίσχυαν ως τώρα. Έτσι, από την Αρκτική έως τον Ινδοειρηνικό, οι ισορροπίες διαφοροποιούνται, κάτι που συνεπάγεται και νέες προκλήσεις για όλη την Ευρωπαϊκή Ήπειρο και την Ευρωπαϊκή Ένωση, αλλά και για χώρες όπως η δική μας, μικρές ίσως σε έκταση και πληθυσμό, όμως μεγάλες σε σημασία και δυναμισμό.

Γι’ αυτό και θα το ξαναπώ, οι επενδύσεις στις αμυντικές μας δυνατότητες είναι επενδύσεις στην κυριαρχία μας, επενδύσεις που αφορούν την προστασία της εθνικής αξιοπρέπειας.

(Χειροκροτήματα από την πτέρυγα της Νέας Δημοκρατίας)

Ταυτόχρονα, όμως, είναι και πρωτοβουλίες που ισχυροποιούν την ελληνική διπλωματία, ενδυναμώνοντας τον ρόλο της πατρίδας μας σε πολλά και παράλληλα πεδία, από την παγκόσμια πρόκληση του μεταναστευτικού, μέχρι τους νέους συσχετισμούς που διαμορφώνονται στους ενεργειακούς δρόμους.

Κυρίες και κύριοι συνάδελφοι, με βάση τα παραπάνω γίνεται σαφές ότι η Ευρωπαϊκή Ένωση συνολικά καλείται να επαναπροσδιορίσει τη θέση της στον χάρτη των διεθνών συμφερόντων και των παγκόσμιων γεωπολιτικών ισορροπιών. Η Ελλάδα εδώ και καιρό και εγώ προσωπικά, έχει μιλήσει για το ζήτημα της στρατηγικής αυτονομίας της Ευρωπαϊκής Ένωσης.

Στην αρχή ήμασταν λίγοι αυτοί που υπερασπιζόμασταν αυτή τη θέση. Όμως, αντιλαμβανόμενοι οι Ευρωπαίοι εταίροι μας και τις σημαντικές αλλαγές στο παγκόσμιο γεωπολιτικό χάρτη, αποφάσισαν να κάνουν σημαντικά βήματα προς τη σωστή κατεύθυνση, προς μια κατεύθυνση η οποία όχι απλά ενισχύει τη στρατηγική αυτονομία της Ευρώπης, αλλά είναι και απολύτως συντονισμένη με πάγιες ελληνικές θέσεις οι οποίες καλύπτονται απόλυτα από τις τελευταίες αποφάσεις για την άμυνα του πρόσφατου Ευρωπαϊκού Συμβουλίου. Πολλοί θεωρούσαν -θέλω να θυμίσω- αυτές τις εξελίξεις ως ανέφικτες. Όμως, καταφέραμε με μεθοδική δουλειά να πετύχουμε ευρωπαϊκές αποφάσεις που είναι προς όφελος των εθνικών συμφερόντων.

Η πιο σημαντική ίσως αφορά την ενεργοποίηση για την επόμενη τετραετία της λεγόμενης «ρήτρας διαφυγής», ενός εργαλείου δηλαδή που δίνει στην ελληνική Κυβέρνηση πρόσθετο δημοσιονομικό χώρο να ενισχύσει τις επενδύσεις στην άμυνα, πρόσθετες επενδύσεις οι οποίες δεν θα συνυπολογίζονται στις οροφές δαπανών όπως αυτές προσδιορίζονται από την Ευρωπαϊκή Ένωση. Αυτό δίνει στη χώρα μας έναν πρόσθετο δημοσιονομικό χώρο έτσι ώστε να μπορέσει απρόσκοπτα να υλοποιήσει το πρόγραμμα για το οποίο θα μιλήσουμε στη συνέχεια.

Θέλω, όμως, να πω και κάτι ακόμα. Ανεξαρτήτως των δημοσιονομικών δυνατοτήτων που η Ελληνική Κυβέρνηση έχει ως αποτέλεσμα της «ρήτρας διαφυγής», αυτή η δημοσιονομική ευελιξία σε καμία περίπτωση δεν πρέπει και δεν θα γίνει αφορμή για υπερβολές, όχι μόνο γιατί οι αγορές μας παρακολουθούν και μας κρίνουν, αλλά και διότι οι επιδόσεις της οικονομίας συνολικά αποτελούν από μόνες τους σημαντικούς παράγοντες ασφάλειας και σταθερότητας.

Στη σωστή κατεύθυνση, επίσης, κινείται και το ταμείο SAFE ύψους 150 δισεκατομμυρίων ευρώ, ένα χρηματοδοτικό εργαλείο το οποίο επιτρέπει στις είκοσι επτά χώρες της Ευρωπαϊκής Ένωσης να αυξήσουν τις επενδύσεις τους στην ευρωπαϊκή αμυντική βιομηχανία. Θέλω να τονίσω ότι το ταμείο SAFE αφορά δάνεια τα οποία μπορούν να δοθούν στα κράτη-μέλη με προνομιακούς όρους. Δεν αφορά ουσιαστικά επιδοτήσεις. Δεν είναι δηλαδή ένα ταμείο το οποίο έχει αντίστοιχα χαρακτηριστικά με το Ταμείο Ανάκαμψης και Ανθεκτικότητας.

Η άποψη της Ελληνικής Κυβέρνησης είναι ότι κάποια στιγμή η Ευρώπη θα πρέπει να συζητήσει και τη δημιουργία ενός ευρωπαϊκού ταμείου το οποίο θα μπορεί να είναι εστιασμένο, με ευρωπαϊκούς πόρους, στη χρηματοδότηση έργων κοινής ευρωπαϊκής ωφέλειας, όπως παραδείγματος χάριν η δημιουργία μιας ευρωπαϊκής αντιπυραυλικής ασπίδας που θα καλύπτει όλες τις ευρωπαϊκές χώρες και θα μπορεί να χρηματοδοτηθεί από ευρωπαϊκούς πόρους, που θα διατεθούν στη συνέχεια στα κράτη-μέλη με τη μορφή επιδοτήσεων και όχι με τη μορφή δανείων. Δεν είμαστε, όμως, εκεί ακόμα.

Έχουμε κάνει, όμως, ένα σημαντικό βήμα. Το σχέδιο ReArm Europe, το οποίο ήρθε προς ψήφιση στο Ευρωκοινοβούλιο, θέλω να τονίσω ότι ψηφίστηκε από τους Ευρωβουλευτές της Νέας Δημοκρατίας και του ΠΑΣΟΚ, καταψηφίστηκε όμως από τον ΣΥΡΙΖΑ, από το Κομμουνιστικό Κόμμα -καμία έκπληξη εδώ-, από την Πλεύση Ελευθερίας, ενώ οι υπερπατριώτες της Ελληνικής Λύσης, της Νίκης και της Φωνής Λογικής προτίμησαν να απέχουν. Ας βάλει, λοιπόν, ο καθένας τα συμπεράσματά του για το ποιοι είναι οι πατριώτες στην πράξη και ποιοι οι πατριώτες στα λόγια.

(Χειροκροτήματα από την πτέρυγα της Νέας Δημοκρατίας)

Δεν θα μιλήσω αναλυτικά, κυρίες και κύριοι συνάδελφοι, για την αντίληψή μας για την άμυνα και για τα όσα πετύχαμε αυτά τα σχεδόν έξι χρόνια που μας έχει εμπιστευθεί ο ελληνικός λαός. Όμως, οφείλω να επισημάνω ότι τον Ιούλιο του 2019, όταν για πρώτη φορά οι Έλληνες πολίτες μας εμπιστεύτηκαν, παραλάβαμε μία κατάσταση στις Ένοπλες Δυνάμεις άκρως προβληματική, ως αποτέλεσμα σε μεγάλο βαθμό μιας αποεπένδυσης η οποία προφανώς συνόδευσε τις συνολικές επιδόσεις της οικονομίας τα χρόνια της κρίσης.

Έπρεπε, λοιπόν, να κινηθούμε με πολύ γρήγορους ρυθμούς και το πράξαμε. Και σήμερα η εικόνα των ελληνικών Ενόπλων Δυνάμεων δεν έχει καμία σχέση με αυτήν την οποία παραλάβαμε το 2019:

(Χειροκροτήματα από την πτέρυγα της Νέας Δημοκρατίας)

Είκοσι τέσσερα καινούργια μαχητικά Rafale με τον πιο σύγχρονο εξοπλισμό.

Τρεις νέες φρεγάτες Belharra που θα αποτελούν τα πιο σύγχρονα πλοία που θα πλέουν στην Ανατολική Μεσόγειο. Η πρώτη, η φρεγάτα «ΚΙΜΩΝ» θα παραληφθεί από το Πολεμικό Ναυτικό εντός του 2025.

(Χειροκροτήματα από την πτέρυγα της Νέας Δημοκρατίας)

Μη επανδρωμένα αεροσκάφη «Heron».

Υπερσύγχρονα ελικόπτερα ανθυποβρυχιακού πολέμου «Romeo».

Νέες τορπίλες οι οποίες εξοπλίζουν πλέον τα υποβρύχια μας.

Όμως και μια συνολική προσπάθεια, κυρίες και κύριοι, που νομίζω ότι έχει ξεχωριστή σημασία, να επενδύσουμε στην υποστήριξη οπλικών συστημάτων για τα οποία ο Έλληνας φορολογούμενος είχε δαπανήσει δισεκατομμύρια, πλην όμως κάποιοι στο παρελθόν δεν είχαν προνοήσει ώστε να υπάρξουν πόροι για τις απαραίτητες συμβάσεις υποστήριξης αυτών των οπλικών συστημάτων, τα λεγόμενα «Follow on Support».

Εκεί κάναμε μαζί με τον Υπουργό -και τον νυν και τον προκάτοχό του- μια μεγάλη προσπάθεια, έτσι ώστε να μπορέσουμε να διορθώσουμε αστοχίες του παρελθόντος, με αποτέλεσμα σήμερα να έχουμε για παράδειγμα έναν επιχειρησιακό στόχο μεταγωγικών αεροσκαφών C-130 και C-27. Δεν θέλω να αναφερθώ στην Εθνική Αντιπροσωπεία στην κατάσταση την οποία παραλάβαμε τον Ιούλιο του 2019. Το πρόγραμμα αναβάθμισης των F-16 σε Viper, ένα πρόγραμμα το οποίο είχε υπογραφεί από την προηγούμενη κυβέρνηση, ουσιαστικά καρκινοβατούσε. Με σημαντικές παρεμβάσεις οι οποίες έγιναν στην ελληνική αμυντική βιομηχανία τρέχει πια με πολύ ικανοποιητικούς ρυθμούς και είμαστε αρκετά σίγουροι ότι θα ολοκληρωθεί εντός των συμφωνημένων χρονοδιαγραμμάτων.

Έχουμε πια μια στρατηγική συμμαχία με το Ισραήλ ως προς την εκπαίδευση των ικάρων μας, με το Κέντρο Αεροπορικής Εκπαίδευσης στην Καλαμάτα όχι απλά να λειτουργεί για να καλύψει τις ανάγκες της Ελληνικής Αεροπορίας, αλλά ταυτόχρονα να είναι σε θέση και να εκπαιδεύει και πιλότους από άλλες αεροπορίες, όπως ακριβώς είχε σχεδιαστεί.

Θέλω να σταθώ ιδιαίτερα στη φροντίδα, στη μέριμνα την οποία δείξαμε για τα στελέχη των Ενόπλων Δυνάμεων. Για πρώτη φορά μετά από δεκατέσσερα χρόνια είδαν αυξήσεις στον μισθό και στα επιδόματά τους.

(Χειροκροτήματα από την πτέρυγα της Νέας Δημοκρατίας)

Παρουσιάστηκε από τον Υπουργό Εθνικής Άμυνας όχι το νέο μισθολόγιο μόνο των Ενόπλων Δυνάμεων, αλλά μια διαφορετική φιλοσοφία για το πώς από εδώ και στο εξής θα διαχωρίσουμε το βαθμολόγιο από το μισθολόγιο και θα μπορέσουμε να αμείβουμε τα στελέχη των Ενόπλων Δυνάμεων με έναν τέτοιο τρόπο που να αντιστοιχεί στις υπηρεσίες που προσφέρουν στην πατρίδα, αλλά ταυτόχρονα το μισθολόγιο των στελεχών των Ενόπλων Δυνάμεων να είναι αρκετό, για να μπορούμε να προσελκύσουμε νέα παιδιά στις παραγωγικές σχολές των Ενόπλων Δυνάμεων, στις στρατιωτικές σχολές, για τον απλούστατο λόγο ότι είχαμε ένα αντικειμενικό πρόβλημα σήμερα ως προς το ενδιαφέρον των δεκαοκτάχρονων να οραματιστούν μια καριέρα στις Ένοπλες Δυνάμεις και αυτός ήταν και ο βασικός λόγος που οι ανακοινώσεις αυτές έγιναν τώρα, ώστε να μπορούμε να προφτάσουμε και τις δηλώσεις οι οποίες θα γίνουν στα μηχανογραφικά και όχι όπως γίνεται συνήθως στη Διεθνή Έκθεση της Θεσσαλονίκης.

Θέλω να τονίσω ότι αυτές οι αυξήσεις, οι οποίες είναι ήδη συμφωνημένες, δίνονται ουσιαστικά σε τρεις διαφορετικές φάσεις: Τα 30 ευρώ, τα οποία ενσωματώθηκαν ήδη από την αύξηση του κατώτατου μισθού από την 1η Απριλίου, από χθες δηλαδή, τα 100 ευρώ, τα οποία αφορούν όχι μόνο τα στελέχη των Ενόπλων Δυνάμεων, αλλά και τα στελέχη των Σωμάτων Ασφαλείας, τα οποία θα δοθούν την 1η Ιουλίου.

(Χειροκροτήματα από την πτέρυγα της Νέας Δημοκρατίας)

Και προφανώς οι συμφωνημένες αυξήσεις που ουσιαστικά αφορούν την περίοδο από το 2026 και μετά για τα στελέχη των Ενόπλων Δυνάμεων, οι οποίες έχουν ήδη ανακοινωθεί.

Σε όσους εξέφρασαν -θα έλεγα και έναν δικαιολογημένο- προβληματισμό για το τι συμβαίνει με τα Σώματα Ασφαλείας, πέραν των αυξήσεων που έχουμε ήδη ανακοινώσει, θέλω να επαναλάβω ότι αυτή η Κυβέρνηση έχει αποδείξει τη διαχρονική μας στήριξη όχι μόνο στα Σώματα Ασφαλείας, στην κοινωνία συνολικά, αλλά και σε κάθε ξεχωριστή κατηγορία, κάτι το οποίο θα φανεί μετά βεβαιότητας και στις οικονομικές επιλογές που θα αναπτύξουμε στην επόμενη Διεθνή Έκθεση Θεσσαλονίκης.

(Χειροκροτήματα από την πτέρυγα της Νέας Δημοκρατίας)

Όμως, ένα είναι βέβαιο, κυρίες και κύριοι συνάδελφοι, θα παραμείνουμε υπεύθυνοι και δεν πρόκειται αυτή η Κυβέρνηση σε καμία περίπτωση να υποταχθεί σε ένα καταστροφικό σπιράλ παροχολογίας. Η δημοσιονομική υπευθυνότητα και σοβαρότητα είναι το θεμέλιο πάνω στο οποίο χτίζουμε όλες τις πολιτικές μας. Αυτή η δημοσιονομική υπευθυνότητα σε καμία περίπτωση δεν πρόκειται να τεθεί σε αμφισβήτηση.

Έχουμε αποδείξει πιστεύω ότι όταν η οικονομία πηγαίνει καλύτερα από αυτό το οποίο και εμείς περιμένουμε, έχουμε τρόπο να επιστρέφουμε αυτό το πλεόνασμα της ανάπτυξης πίσω σε κοινωνικές ομάδες ανάλογα με τις προτεραιότητες που θέτουμε. Το ίδιο θα κάνουμε και τώρα, θα το κάνουμε όμως τη σωστή ώρα και με την υπευθυνότητα που πάντα μας διακρίνει.

(Χειροκροτήματα από την πτέρυγα της Νέας Δημοκρατίας)

Έρχομαι τώρα, κυρίες και κύριοι, στην παρουσίαση -σε αδρές γραμμές- του μακροπρόθεσμου προγραμματισμού των αμυντικών εξοπλισμών. Νομίζω ότι είναι απολύτως σαφές γιατί η χώρα μας χρειάζεται ένα τέτοιο μακροχρόνιο σχέδιο, το οποίο θα δίνει ορατότητα όχι μόνο στις Ένοπλες Δυνάμεις, αλλά και στην αμυντική βιομηχανία, έτσι ώστε να μπορούμε να κάνουμε έναν προγραμματισμό με ορίζοντα τις ανάγκες του σήμερα, αλλά επιχειρώντας να προβλέψουμε και ποιες θα είναι και οι ανάγκες και οι δυνατότητες του αύριο.

Επιτρέψτε μου εδώ να μιλήσω για μια διαφορετική φιλοσοφία πια στον τρόπο με τον οποίον εγκρίνουμε τα εξοπλιστικά προγράμματα. Η αλήθεια είναι -το έχω συζητήσει εκτενώς με τον Υπουργό- ότι στο παρελθόν πολύ συχνά «βάζαμε το κάρο μπροστά από το άλογο». Τι σημαίνει αυτό; Ερχόμασταν στη Βουλή παίρνοντας τις επιθυμίες -θα έλεγα- των Ενόπλων Δυνάμεων, εγκρίναμε σωρηδόν εξοπλιστικά προγράμματα, όταν αθροίζαμε το κόστος αυτών των εξοπλιστικών προγραμμάτων διαπιστώναμε ότι όλα αυτά δεν μπορούσαν ουσιαστικά να υλοποιηθούν και το αποτέλεσμα ήταν ότι ουσιαστικά είχαμε έναν τυπικό σχεδιασμό στα χαρτιά, ο οποίος ξεπερνούσε κατά πολύ όμως τις πραγματικές δημοσιονομικές δυνατότητες της χώρας.

Τώρα κάνουμε κάτι διαφορετικό. Ο Υπουργός Άμυνας γνωρίζει ότι για την περίοδο του προγράμματος έχει στη διάθεσή του 25 δισεκατομμύρια ευρώ.

(Χειροκροτήματα από την πτέρυγα της Νέας Δημοκρατίας)

Είναι ένα σημαντικότατο ποσό μέσα στο οποίο πρέπει με τη σειρά του να προτεραιοποιήσει και να χωρέσει εκείνες τις επιλογές, οι οποίες πραγματικά είναι κρίσιμες και απαραίτητες, λαμβάνοντας πάντα υπ’ όψιν τις εισηγήσεις των γενικών επιτελείων και στη συνέχεια να έρθει στη Βουλή, να πάει στην Επιτροπή Εξοπλισμών, ώστε αυτά να εγκριθούν και από το Ελληνικό Κοινοβούλιο.

Ποια είναι, λοιπόν, η φιλοσοφία αυτού του νέου προγράμματος για το οποίο ο Υπουργός θα μιλήσει πολύ πιο αναλυτικά, προφανώς γιατί αφορά και σε διαβαθμισμένες πληροφορίες; Εγώ θέλω σήμερα να περιγράψω και να επιχειρήσω μαζί σας να συμφωνήσουμε στη βασική του φιλοσοφία. Η βασική του φιλοσοφία, λοιπόν, έχει πρώτα και πάνω από όλα να κάνει με την ενσωμάτωση των νέων αμυντικών τεχνολογιών και του τρόπου με τον οποίο ουσιαστικά βλέπουμε στην πράξη ότι αλλάζει το θέατρο των επιχειρήσεων.

Από την Ουκρανία μέχρι αυτά τα οποία συμβαίνουν στη Μέση Ανατολή έχουμε πια να κάνουμε με έναν διαφορετικό πόλεμο από αυτόν τον οποίον γνωρίζαμε τουλάχιστον ή αυτόν με τον οποίον ενδεχομένως οι Ένοπλες μας Δυνάμεις ήταν έτοιμες να διεξάγουν: μη επανδρωμένα οχήματα, περιπλανόμενα πυρομαχικά, drone, anti-drone, μέθοδοι πολέμου, συστηματικότατη αξιοποίηση της τεχνητής νοημοσύνης, έμφαση στην κυβερνοάμυνα αλλά και στην κυβερνοεπίθεση, όλες αυτές είναι τεχνολογίες οι οποίες θα πρέπει να ενσωματωθούν στον μακροχρόνιο σχεδιασμό των Ενόπλων Δυνάμεων. Διότι πια δεν αρκεί μόνο να εστιαζόμαστε στις ακριβές πλατφόρμες, στις φρεγάτες Belharra, στα είκοσι συν είκοσι F-35 τα οποία η χώρα μας θα αποκτήσει -αυτά είναι πολύ σημαντικά και δαπανηρά οπλικά συστήματα-, πρέπει να συνοδεύονται όμως από επενδύσεις, οι οποίες θα συμπληρώνουν αυτές τις μεγάλες πλατφόρμες με νέα ευέλικτα οπλικά συστήματα, τα οποία μπορούν διαρκώς να προσαρμόζονται, να αναβαθμίζονται και να βελτιώνονται. Αυτό εξάλλου μας έχει δείξει και η εμπειρία του πολέμου στην Ουκρανία, την οποία όχι μόνο εμείς μελετάμε και φροντίζουμε να ενσωματώσουμε σε κάθε επιλογή μας. Κατά συνέπεια, η τεχνολογική υπεροχή είναι αναμφισβήτητα ένα σημαντικό συστατικό των προτάσεων για τις οποίες σήμερα συζητούμε.

Η δεύτερη σημαντική παράμετρος, η οποία πια σε καμία περίπτωση δεν μπορεί να αγνοηθεί, είναι η εγχώρια προστιθέμενη αξία. Η αλήθεια είναι ότι στο παρελθόν η χώρα μας έχει δαπανήσει δεκάδες δισεκατομμύρια σε πανάκριβα οπλικά συστήματα, χωρίς να μπορέσει ουσιαστικά να χτίσει και να εισπράξει απ’ αυτές τις προμήθειες το αντισταθμιστικό όφελος για να μπορέσει να χτίσει μια εύρωστη, μία δυναμική εγχώρια αμυντική βιομηχανία. Θα έλεγα το αντίθετο μάλιστα, επειδή τα αντισταθμιστικά είναι ταυτισμένα στη συνείδηση της κοινής γνώμης με άλλου είδους παροχές, αποτελούν από τη φύση τους και έναν απαρχαιωμένο όρο, σήμερα πρέπει να μιλάμε για ελληνική προστιθέμενη αξία, για τη συμμετοχή δηλαδή της ελληνικής αμυντικής βιομηχανίας σε όλα τα προγράμματα, τα οποία το Υπουργείο Εθνικής Άμυνας θα δρομολογήσει τα επόμενα χρόνια. Και αυτός πια είναι ένας απαράβατος όρος, προκειμένου να μπορούμε να προχωρήσουμε σε οποιαδήποτε μεγάλη αμυντική επένδυση.

Πάρτε για παράδειγμα το πιο εμβληματικό, ίσως, από τα έργα τα οποία δρομολογεί το Υπουργείο, που δεν είναι άλλο από αυτό το οποίο έχουμε ονομάσει την «Ασπίδα του Αχιλλέα». Τι είναι αυτό; Ένας στόλος ουσιαστικά ο οποίος συνδυάζει τα υφιστάμενα υπάρχοντα μέσα αεράμυνας, με νέες δυνατότητες που θα μπορούν να μας προστατεύουν σε πέντε επίπεδα. Αντιπυραυλικά, αντιβαλλιστικά δηλαδή, αντιαεροπορικά, αντιπλοϊκά, ανθυποβρυχιακά, αλλά και anti-drone. Αυτό το σημαντικότατο έργο, που αποτελεί ίσως τη μεγαλύτερη επένδυση την οποία θα κάνουμε τα επόμενα χρόνια, είναι απαραίτητο να μπορεί να συμπεριλαμβάνει και εγχώρια προστιθέμενη αξία. Και υπάρχουν σήμερα ελληνικές βιομηχανίες, ελληνικές εταιρείες οι οποίες έχουν τη δυνατότητα να παίξουν αυτόν το ρόλο, αρκεί να μπορέσουμε να τους δώσουμε αυτήν τη δυνατότητα. Και δεν αναφέρομαι μόνο στις κρατικές εταιρείες, στην ΕΑΒ και στα ΕΑΣ αλλά και σε πολλές εταιρείες του ιδιωτικού τομέα, οι οποίες αναπτύσσονται με ταχύτητα διαβλέποντας το κενό στην ευρωπαϊκή αγορά και την ανάγκη να μπορούμε να παρέχουμε σύγχρονες τεχνολογικές λύσεις, που δεν θα καλύπτουν μόνο τις ανάγκες της πατρίδας μας, αλλά θα μπορούν ενδεχομένως να εξαχθούν και σε πολλές ευρωπαϊκές χώρες.

Η Ευρώπη σήμερα, πρέπει να το αντιληφθούμε, έχει ένα μεγάλο παραγωγικό κενό όσον αφορά στην άμυνα. Αν παραδείγματος χάριν θέλουμε να μιλήσουμε για αντιπυραυλική προστασία, η Ελλάδα είναι μία από τις χώρες που διαθέτει αμερικανικά συστήματα Patriot, αλλά αν θέλουμε να πάμε να αγοράσουμε νέα συστήματα Patriot πιστεύω, θα με διορθώσει ο Υπουργός, ότι θα χρειαστούμε τέσσερα με πέντε χρόνια για να μπορέσουμε να προμηθευτούμε ένα τέτοιο σύστημα, πολύ απλά γιατί δεν υπάρχει η παραγωγική δυνατότητα. Οι ευρωπαϊκές δυνατότητες είναι περιορισμένες. Το Ισραήλ είναι μια χώρα με την οποία έχουμε μια στρατηγική συμμαχία και ενδεχομένως μπορεί πιο γρήγορα να μας παρέχει τέτοιες δυνατότητες. Αν όμως τα συστήματα αυτά κατασκευάζονται και στην Ελλάδα, αυτό μας δίνει άλλες δυνατότητες να μπορούν οι ελληνικές εταιρείες να διεκδικήσουν τέτοιου είδους προμήθειες και από άλλες ευρωπαϊκές χώρες.

Μιλάμε λοιπόν για μια τελείως διαφορετική φιλοσοφία στον τρόπο με τον οποίο θέλουμε να αναπτύξουμε την ελληνική αμυντική βιομηχανία. Και βέβαια, θέλω να συγχαρώ το Υπουργείο για το γεγονός ότι μέσα από το ΕΛΚΑΚ, το Ελληνικό Κέντρο Ανάπτυξης και Καινοτομίας ήδη γίνονται κάποια σημαντικά πρώτα βήματα για το πώς θα μπορέσουμε να αναπτύξουμε το οικοσύστημα των νεοφυών επιχειρήσεων γύρω από την άμυνα, διότι σήμερα, όπως σας είπα, δεν είναι μόνο οι μεγάλες αμυντικές βιομηχανίες αυτού του κόσμου που πρωταγωνιστούν σε αυτό το νέο θέατρο πολεμικών επιχειρήσεων και τις προμήθειες που χρειάζονται για να καλύψουν τις ανάγκες των κρατών-μελών. Πολλές νεοφυείς επιχειρήσεις έχουν τη δυνατότητα να παίξουν αυτόν το ρόλο, αξιοποιώντας ειδικά την τεχνητή νοημοσύνη για να παρέχουν τέτοιου είδους φτηνές λύσεις σε χώρες, οι οποίες θα είναι διατεθειμένες να μπορέσουν να συνάψουν τέτοια συμβόλαια. Και το anti-drone σύστημα «Κένταυρος», το οποίο ήδη έχει τοποθετηθεί σε ελληνικά πλοία είναι ακριβώς ένα τέτοιο παράδειγμα του τι μπορούμε να πετύχουμε στην πατρίδα μας, του τι μπορούν να πετύχουν οι Έλληνες μηχανικοί, οι Έλληνες επιχειρηματίες και πώς μπορούμε να συνεργαστούμε το ελληνικό κράτος, το Υπουργείο Εθνικής Άμυνας με αυτό το σύστημα, το οικοσύστημα νεοφυών επιχειρήσεων, που θέλει ουσιαστικά να επενδύσει στον τομέα της άμυνας.

**ΠΡΟΕΔΡΟΣ (Νικήτας Κακλαμάνης):** Κύριε Πρόεδρε, λίγα δευτερόλεπτα διακοπή.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα εννέα μαθήτριες και μαθητές και τρεις συνοδοί εκπαιδευτικοί από το Γενικό Λύκειο Αγίου Ιωάννη Ρέντη.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο τρίτος άξονας για τον οποίο μίλησα ήδη, που διαπνέει τη φιλοσοφία αυτού του μακροπρόθεσμου εξοπλιστικού προγράμματος, κυρίες και κύριοι συνάδελφοι, αφορά τη διαρκή υποστήριξη των συστημάτων τα οποία έχουμε ήδη προμηθευτεί. Ακούγεται πάντα πολύ ελκυστικό και πολιτικά ωραίο να αγοράζουμε, να προμηθευόμαστε καινούργια οπλικά συστήματα, όμως γνωρίζουμε ότι τα συστήματα αυτά είναι εξαιρετικά ακριβά και πολυδάπανα και αν δεν έχουμε φροντίσει από τώρα για τη συντήρησή τους δύο πράγματα μπορούν να συμβούν, είτε θα βρεθούμε μπροστά σε δημοσιονομικές εκπλήξεις δυσάρεστες στο μέλλον, κάτι το οποίο δεν είμαστε διατεθειμένοι να κάνουμε είτε θα καταλήξουμε να έχουμε οπλικά συστήματα τα οποία θα λειτουργούν για λίγα χρόνια και μετά θα περιέρχονται σε απραξία. Αυτό δεν πρόκειται να το επιτρέψουμε. Γι’ αυτό και ένα σημαντικό κομμάτι του Προϋπολογισμού του Υπουργείου κατευθύνεται ακριβώς σε τέτοιου είδους υποστηρικτικές δράσεις, follow-on support, ακριβές από τη φύση τους γιατί αυτή είναι η μορφή αυτών των συμβάσεων υποστήριξης, πλην όμως απολύτως απαραίτητων δεικνύουμε έτσι και τον στοιχειώδη σεβασμό στα χρήματα των Ελλήνων φορολογουμένων, τα οποία δαπανήθηκαν για πανάκριβα εξοπλιστικά προγράμματα.

Επαναλαμβάνω, δεν είναι αυτά τα οποία πάντα προσελκύουν τα φώτα της δημοσιότητας. Είναι, όμως, μια απαραίτητη επένδυση στην επιχειρησιακή επάρκεια των Ενόπλων Δυνάμεων και στην αύξηση της διαθεσιμότητας όλων των μέσων τα οποία διαθέτουμε. Και θέλω επίσης να επαναλάβω την υποστήριξή μου στην δύσκολη πολιτικά πρωτοβουλία του Υπουργείου Εθνικής Άμυνας για την αναδιάταξη των δυνάμεών μας, έτσι ώστε να μπορούμε να έχουμε εκείνες τις δυνάμεις, εκεί που πρέπει να τις έχουμε και να έχουμε ικανοποιητικές διαθεσιμότητες σε εκείνες τις μονάδες, οι οποίες είναι απολύτως κρίσιμες. Καταλαβαίνω γιατί αυτό μερικές φορές μπορεί να προκαλεί μια μικρή αναταραχή στις τοπικές κοινωνίες. Είναι μια πρωτοβουλία όμως απολύτως απαραίτητη για τον νέο στρατό, για το νέο ναυτικό, για τη νέα αεροπορία την οποία οραματιζόμαστε και μια πρωτοβουλία την οποία στηρίζω απόλυτα.

Κύριε Πρόεδρε, για να ολοκληρώσω, οι καιροί όπως μίλησα στην εισαγωγή μου αλλάζουν και αλλάζουν δραματικά και έχουμε ένα χρέος να συμβαδίζουμε με τα προτάγματά τους, πολύ περισσότερο καθώς είμαστε μια χώρα που μπορεί να είναι μικρή σε έκταση, αλλά πολύ μεγάλη σε γεωπολιτική σημασία. Κυρίως, όμως, είναι μια χώρα με μεγαλύτερες φιλοδοξίες, τονίζω όχι επιθετικές, αλλά σταθερά αποτρεπτικές. Γιατί σε μία ασταθή διεθνή συγκυρία οφείλουμε να διατηρήσουμε την εσωτερική μας σταθερότητα εδραιωμένη στην εθνική μας κυριαρχία. Και έτσι, η αμυντική μας πολιτική αποκτά τόσο υπαρξιακά όσο και αναπτυξιακά χαρακτηριστικά. Όπως είπα στην αρχή, δεν μπορεί να υπάρξει ευημερία χωρίς ασφάλεια και κυριαρχία, όπως και δεν μπορεί να υπάρχει ασφάλεια χωρίς χρηματοδότηση από μία δυναμική οικονομία. Θα ήταν αδύνατο να μπορέσουμε να εξασφαλίσουμε στο Υπουργείο Εθνικής Άμυνας τους πόρους που σήμερα έχει στη διάθεσή του για να κάνει αυτό τον μακροχρόνιο σχεδιασμό αν δεν είχε αναταχθεί πλήρως η δημοσιονομική εικόνα της χώρας, αν η οικονομία μας δεν αναπτυσσόταν έτσι όπως αναπτύσσεται και αν δεν είχαμε πια κερδίσει τη δημοσιονομική σταθερότητα, η οποία αποτελούσε πάντα το ζητούμενο για την πατρίδα μας, τα δύσκολα χρόνια της κρίσης.

(Χειροκροτήματα από την πτέρυγα της Νέας Δημοκρατίας)

Και βέβαια αυτό το οποίο άλλοτε αποκαλούσαμε άμυνα σημαίνει πολλά περισσότερα από τη φύλαξη των συνόρων. Περιλαμβάνονται πλέον σε αυτήν πολύπλευρες υβριδικές απειλές είτε αυτές έχουν τη μορφή οργανωμένων μεταναστευτικών ροών, είτε έχουν τη μορφή κυβερνοεπιθέσεων, είτε έχουν τη μορφή εκστρατειών παραπληροφόρησης με συχνό στόχο τη χειραγώγηση των πολιτών μιας κοινωνίας.

Γι’ αυτό και έχει σημασία ότι την τελική ευθύνη για την παρακολούθηση αυτών των σύνθετων υβριδικών απειλών δίπλα στο Υπουργείο Εθνικής Άμυνας θα την έχει και η Γραμματεία Εθνικής Ασφάλειας, αναβαθμίζοντας το Συμβούλιο Εθνικής Ασφάλειας ουσιαστικά σε μια μικρή, ευέλικτη, αλλά οργανωμένη δομή υπό την προσωπική μου παρακολούθηση.

Σκοπός μας είναι στη διάρκεια των επόμενων ετών η Ελλάδα πια να μπορεί να διαθέτει ένα από τα πιο προηγμένα αμυντικά συστήματα της Ευρώπης στην πράξη, ως μέρος σαφώς της Ατλαντικής Συμμαχίας. Είμαστε χώρα μέλος του ΝΑΤΟ, τιμούμε τις συμμαχίες μας. Όπως έχω πει σ’ αυτήν την Αίθουσα, έχουμε μια στρατηγική συμμαχία με τις Ηνωμένες Πολιτείες την οποία και θα τιμήσουμε, αλλά ταυτόχρονα είμαστε χώρα της Ευρωπαϊκής Ένωσης και η Ελλάδα θα μπορέσει να αποτελέσει έναν κεντρικό βραχίονα της ευρωπαϊκής στρατηγικής άμυνας στον 21ο αιώνα.

Εξάλλου, η Ελλάδα ήταν μια χώρα που πάντα δαπανούσε, και τις δύσκολες εποχές, άνω του 2% του ΑΕΠ της για επενδύσεις στην άμυνα. Σήμερα είμαστε πολύ πάνω από το όριο αυτό και προφανώς αυτή η δυνατότητά μας να δαπανούμε περισσότερο στην άμυνα μάς καθιστά και κρίσιμους παίκτες σ’ αυτήν τη συζήτηση για τη νέα ευρωπαϊκή αρχιτεκτονική άμυνας.

Αυτός ο μακροχρόνιος προγραμματισμός λοιπόν -και να κλείσω με αυτό- προφανώς δεν μπορεί να αποτελεί μόνο υπόθεση μιας παράταξης. Είναι εθνικά αναγκαίο να εδράζεται στον κοινό παρονομαστή μιας στοιχειώδους, εκεί τουλάχιστον μπορεί να επιτευχθεί, εθνικής συνεννόησης.

Είναι ενδιαφέρον ότι σε αυτόν τον κρίσιμο τομέα δεν έχω δει ουσιαστικές προτάσεις από τα κόμματα της Αντιπολίτευσης. Θα αναμένω με ενδιαφέρον τη σημερινή συζήτηση, έτσι ώστε να επιχειρήσουμε τουλάχιστον να καταλήξουμε σε κάποιες συνθέσεις οι οποίες θα είναι και εθνικά επωφελείς.

Εμείς καταθέτουμε τους βασικούς άξονες του δικού μας σχεδίου. Όπως είπα, τις αμέσως επόμενες ημέρες ο Υπουργός στην αρμόδια επιτροπή θα μιλήσει πολύ πιο αναλυτικά για τους άξονες αυτού του προγράμματος, ενός προγράμματος το οποίο ουσιαστικά βάζει τη χώρα στο δικό μας πατριωτικό μονοπάτι της ευθύνης, της αυτοπεποίθησης και της αποφασιστικότητας.

Όταν ο Θουκυδίδης έγραφε: «Οι καιροί ου μενετοί», αναφερόταν στον πόλεμο, το ίδιο όμως ισχύει και στην ειρήνη. Οι περιστάσεις δεν περιμένουν. Οφείλουμε να τις αδράξουμε, αναλαμβάνοντας το τίμημα και το κόστος της ελευθερίας και της κυριαρχίας, προκειμένου η Ελλάδα να παραμείνει ισχυρή σε έναν αβέβαιο πλανήτη, αλλά να συνεχίσει και απρόσκοπτα την πορεία της προς την πρόοδο, τιμώντας με αυτόν τον τρόπο το ένδοξο παρελθόν της, διασφαλίζοντας το παρόν και χτίζοντας ένα πιο αισιόδοξο και πιο ασφαλές μέλλον.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικήτας Κακλαμάνης):** Καλείται τώρα στο Βήμα ο Πρόεδρος της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Νικόλαος Ανδρουλάκης.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, συζητάμε σήμερα για την αμυντική πολιτική της χώρας, την ώρα που ο κόσμος αλλάζει, την ώρα που η Γηραιά Ήπειρος βρίσκεται σε ένα πολύ κρίσιμο σταυροδρόμι. Η Ελλάδα, όπως και κάθε άλλο κράτος-μέλος, καλούνται να λάβουν αποφάσεις σε ένα διεθνές περιβάλλον που μυρίζει μπαρούτι. Η μεταπολεμική πραγματικότητα και οι διεθνείς οργανισμοί που δημιουργήθηκαν μετά από τον Β΄ Παγκόσμιο Πόλεμο, για να υπάρχουν κανόνες και σεβασμός στο Διεθνές Δίκαιο, συνεχώς αποδυναμώνονται.

Η ρωσική εισβολή στην Ουκρανία αρχικά, αλλά και οι πρόσφατες αποφάσεις του νέου Προέδρου των Ηνωμένων Πολιτειών στο πεδίο της οικονομίας, αλλά και σε αυτό της άμυνας έφεραν την Ευρώπη προ τετελεσμένων. Η ιστορία όμως δεν ξεκίνησε αυτές τις μέρες. Τουλάχιστον πριν από μια δεκαετία, θα έλεγα από το 2014, είχε χτυπήσει το καμπανάκι της ιστορίας.

Η παράνομη εισβολή στην Κριμαία, το Ισλαμικό Κράτος, η τρομοκρατία, η αποσταθεροποίηση στη Βόρεια Αφρική, στη Μέση Ανατολή, στη ζώνη Σαχέλ, τι κάνουμε για όλα αυτά; Αλλά και με την Τουρκία. Η Τουρκία τώρα και πάνω από δώδεκα χρόνια, απομακρύνεται σταθερά από το ευρωπαϊκό πλαίσιο με αποφάσεις καταπάτησης ανθρωπίνων δικαιωμάτων, αλλά και παραβιάσεις που αφορούν κυριαρχικά δικαιώματα γειτονικών χωρών. Τώρα κατάλαβε η Ευρώπη το έλλειμμα ασφάλειας; Και τι απαντούν οι Ηνωμένες Πολιτείες; Εμείς θα πληρώνουμε τη δικιά σας ασφάλεια; Είναι αυτό ένα πραγματικό επιχείρημα;

Ας είμαστε ειλικρινείς. Τα πράγματα είναι πολύ διαφορετικά και είναι διαφορετικά γιατί μιλάει η γεωγραφία. Η Ευρώπη πληρώνει όλες τις αποτυχημένες γεωπολιτικές επιλογές των Ηνωμένων Πολιτειών Αμερικής, γιατί η Ευρώπη είναι το κεφάλι της Αφρικής και η μύτη της Ασίας. Ό,τι κι αν συμβεί στην ευρύτερη περιοχή το πληρώνει είτε μέσω μεταναστευτικών ρευμάτων, είτε μέσω άλλων κρίσεων οικονομικών ή γεωπολιτικών. Άρα, οι Αμερικανοί δεν πλήρωναν τη δική μας ασφάλεια, τα σπασμένα τους πλήρωναν τις τελευταίες δεκαετίες.

Όμως, και στην Ευρώπη λίγοι και ρομαντικοί μιλούσαν για αυτά τα μεγάλα θέματα. Όσοι τα έθεταν στον δημόσιο διάλογο τους θεωρούσαν εκτός πλαισίου, πράγματα που ποτέ δεν θα μπορούσαν να υλοποιηθούν, αλλά να που οι φόβοι, η ανασφάλεια, οι κίνδυνοι τελικά αποδεικνύονται πιο ισχυροί από αυτούς που κοιτούσαν μόνο την οικονομία και μια Ευρώπη διακρατικών λειτουργιών σε κρίσιμα ζητήματα ασφάλειας.

Ο φόβος, λοιπόν, για άλλη μια φορά είναι προωθητικός παράγοντας της ενοποίησης της Ευρώπης. Είναι ένα αναπάντεχο κάλεσμα αφύπνισης για μια πιο συντονισμένη δράση τόσο στο εσωτερικό, όσο και στο εξωτερικό της Ένωσης. Οφείλει η Ευρώπη να πάρει την κατάσταση στα χέρια της και να μην εξαρτάται αποκλειστικά από το ΝΑΤΟ.

Δεν είναι δυνατόν το 78% του αμυντικού υλικού να προέρχεται από προμηθευτές εκτός Ευρώπης, να μην υπάρχει ένα ελάχιστο επίπεδο κοινής στρατιωτικής δύναμης, να μην έχουμε ακόμα κοινές θέσεις στην εξωτερική πολιτική και σε ορισμένα ζητήματα βασικής σημασίας, να μην έχουμε κανονικούς και απλούς κανόνες εξαγωγής όπλων σε τρίτες χώρες.

Και θέλω να σταθώ λίγο περισσότερο σ’ αυτό. Πριν από μερικά χρόνια, υπήρξε ένας φάκελος που για πρώτη φορά έθετετο θέμα των κανόνων στο πώς εξάγουν όπλα σε τρίτες χώρες ευρωπαϊκά κράτη. Έγινε μια πολύ μεγάλη προσπάθεια και πετύχαμε -και το θεωρώ και προσωπική μου επιτυχία- για πρώτη φορά να μπουν θέματα κανόνων και για την Τουρκία, δηλαδή ότι δεν μπορεί να εξοπλίζουν την Τουρκία, την Τουρκία του casus belli, την Τουρκία του Αττίλα, χώρες οι οποίες εξοπλίζουν κι εμάς, Ευρωπαίοι εταίροι.

Κι αυτό δεν αφορά μόνο την Τουρκία. Αφορά και άλλα ευρωπαϊκά κράτη που επιβουλεύονται τα κυριαρχικά δικαιώματα ευρωπαϊκών κρατών ή που κάνουν παιχνίδια με την τρομοκρατία. Δεν μπορεί σ’ αυτά τα κρίσιμα ζητήματα να επικρατεί οικονομία και όχι η γεωπολιτική ασφάλεια και η αλληλεγγύη μεταξύ των ευρωπαϊκών λαών. Και στην οικονομία, στην ανταγωνιστικότητα, τις πρώτες ύλες, στην τεχνολογία, την εξωτερική πολιτική, όλα αυτά είναι στρατηγικά ζητήματα που αφορούν την Ευρώπη, αφορούν τη χώρα μας, αφορούν την εθνική ισχύ κάθε κράτους.

Όλα τα παραπάνω έχουν αξία όχι για να θησαυρίσουν οι αμυντικές βιομηχανίες, ούτε για να είναι ευκαιρία για κάποια κράτη-μέλη να θεωρήσουν ότι «να, πεδίο αναπτυξιακής προοπτικής» εις βάρος μικρότερων κρατών που δεν έχουν αυτές τις παραγωγικές δυνατότητες -δεν έχουν προετοιμαστεί- αλλά στο μέτρο που αυτές οι πολιτικές των κοινών αμυντικών πρωτοβουλιών προστατεύουν το μοναδικό συγκριτικό μας πλεονέκτημα, που είναι το ευρωπαϊκό κοινωνικό μοντέλο. Είναι ένα συγκριτικό πλεονέκτημα που για το οποίο θα πρέπει να γίνει καμία έκπτωση από τις ευρωπαϊκές πολιτικές άμυνας. Οποιαδήποτε έκπτωση στο κοινωνικό μοντέλο της Ευρώπης και στις δημοκρατικές κατακτήσεις θα είναι ακόμα μια νίκη αναθεωρητών και αυταρχικών ηγετών, ίσως η πιο ύπουλη και η πιο σημαντική νίκη τους. Δεν πρέπει να τους κάνουμε τη χάρη. Και έχουμε χρέος εμείς, με τη μεγάλη εμπειρία, με την πολύ μεγάλη γνώση στις γεωπολιτικές κρίσεις, έχοντας γείτονα μια αναθεωρητική δύναμη, να πρωτοστατήσουμε. Οι αποφάσεις της Ένωσης να είναι προς τη σωστή κατεύθυνση και όχι κομμένες και ραμμένες στα μέτρα ισχυρών χωρών.

Λευκή Βίβλος και ρήτρα διαφυγής. Άκουσα τον Πρωθυπουργό να μιλά για το ψήφισμα του Ευρωπαϊκού Κοινοβουλίου. Μα, δεν έχει σχέση αυτό που ψήφισαν οι Ευρωβουλευτές μας με αυτό που εμφανίζει η κ. Φον ντερ Λάιεν. Ας είστε ειλικρινείς, το ευρωπαϊκό ψήφισμα ήταν ξεκάθαρο: Καμία χρήση των ταμείων συνοχής για την άμυνα. Αυτό η κ. Φον ντερ Λάιεν το πέταξε στον κάλαθο των αχρήστων.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Για άλλη μια φορά είναι κατώτερη των περιστάσεων. Για άλλη μια φορά! Για άλλη μια φορά το Ευρωπαϊκό Κοινοβούλιο, παρά τις παραφωνίες άλλων κομμάτων, είχε πιο καθαρή στάση αλληλεγγύης και συνέπειας απέναντι στις πραγματικές ανάγκες που έχει και η άμυνα, αλλά και ο σεβασμός στο ευρωπαϊκό κοινωνικό μοντέλο.

Η Λευκή Βίβλος για την ευρωπαϊκή αμυντική ετοιμότητα του 2030, όσο και το πρόγραμμα ReArm Europe, αποτελούν ανεπαρκή και δειλά βήματα. Σε σχέση με τα προηγούμενα κείμενα -για όποιον τα έχει μελετήσει- για το μέλλον της ευρωπαϊκής αμυντικής πολιτικής, η Λευκή Βίβλος πάσχει από ένα έλλειμμα πραγματικής ευρωπαϊκής προοπτικής, καθώς υπερισχύει σε κάθε σχεδόν παράγραφο ο διακυβερνητικός χαρακτήρας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Απουσιάζει το σχέδιο για το πώς η ευρωπαϊκή ρήτρα για την κοινή άμυνα, το άρθρο 42, παράγραφος 7 της Συνθήκης, θα μετουσιωθεί σε μια πραγματική εγγύηση ασφάλειας για τη χώρα μας, αλλά και για όλες τις ευρωπαϊκές χώρες. Τι λέει γι’ αυτό η κ. Φον ντερ Λάιεν; Ο ρόλος της Ευρωπαϊκής Ένωσης εξακολουθεί και τώρα να είναι ρυθμιστικός και χρηματοδοτικός χωρίς, μάλιστα, να προτείνονται νέες μορφές χρηματοδότησης, πέραν των δανείων που θα επιβαρύνουν τους εθνικούς προϋπολογισμούς. Πού είναι η μορφή του Ταμείου Ανάκαμψης; Πού είναι το ευρωομόλογο; Δηλαδή, τι μας λένε; Λένε, δανειστείτε χαμηλότοκα, με τυράκι τη ρήτρα διαφυγής. Ναι, αλλά εμείς είμαστε μια χώρα με τεράστια εξοπλιστικά προγράμματα διαχρονικά, με τεράστιο δημόσιο χρέος. Μας βολεύει η αρχιτεκτονική της Λευκής Βίβλου, σε σχέση με τον τρόπο που προσεγγίζει τον οικονομικό χαρακτήρα των εξοπλισμών; Σε καμία των περιπτώσεων! Τι θα κάνετε γι’ αυτό στο Συμβούλιο;

Η λύση είναι, προφανώς, να υπάρχουν για τις χώρες της περιφέρειας, όπως την Ελλάδα, που έχουν ήδη επιβαρυμένο δημόσιο χρέος από αυτά τα εξοπλιστικά προγράμματα διαχρονικά, εγγυήσεις. Και οι εγγυήσεις πρέπει να είναι επιδοτούμενα προγράμματα εξοπλιστικά, πέρα από τη ρήτρα της διαφυγής, για όποιο κράτος θέλει να τη χρησιμοποιήσει.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Πρόεδρε, να καλωσορίσουμε τα παιδιά.

Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα επτά μαθήτριες και μαθητές και πέντε συνοδοί εκπαιδευτικοί από το 3ο Γυμνάσιο Νίκαιας.

Σας καλωσορίζουμε στη Βουλή και σας ευχόμαστε καλή πρόοδο!

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το πρόγραμμα και η πρόταση για τον μηχανισμό Safe είναι με δάνεια ευρωπαϊκής εγγύησης, ύψους 150 δισεκατομμυρίων. Η χώρα μας, βεβαίως, οφείλει να διεκδικήσει μερίδιο για τον εκσυγχρονισμό παραγωγής βλημάτων πυροβολικού, ανάπτυξης drowns, συμμετοχή σε άλλα κοινά προγράμματα οπλικών συστημάτων.

Πάνω απ’ όλα, όμως, από τις πρόσφατες αποφάσεις απουσιάζει η βούληση της πραγματικής αλληλεγγύης. Και το επαναλαμβάνω: Προτεραιότητά μας πρέπει να είναι ένα νέο Ταμείο Ανάκαμψης. Αυτού του χαρακτήρα πρέπει να είναι η οικονομική δομή της στήριξης. Διότι σε άλλη περίπτωση, το χρέος μας θα απογειωθεί και κάποια άλλα κράτη με μικρότερο χρέος θα επενδύσουν και στην ιδιωτική οικονομία των δικών τους εταιρειών, εις βάρος όχι μόνο της κρατικής, αλλά και της ιδιωτικής παραγωγής της χώρας, όπως έγινε άλλωστε σε άλλες περιστάσεις.

Θεωρώ χαρακτηριστικό ότι στο πρόγραμμα για την ευρωπαϊκή αμυντική βιομηχανία προβλέπεται ένας προϋπολογισμός, μόλις 1,5 δισεκατομμύριο ευρώ μέχρι το 2027. Ούτε υπάρχει ορίζοντας για δομή διοίκησης ενός υψηλότερου επιπέδου, γι’ αυτό που λέμε για τον Ευρωστρατό, που να συντονίζει ετερογενείς στρατούς και να είναι σε θέση να έχουμε ένα λειτουργικό πανευρωπαϊκό αμυντικό σύστημα. Γιατί -και αυτό είναι ένα πισωγύρισμα, ένα βήμα πίσω από τις θέσεις του Ευρωπαϊκού Κοινοβουλίου- υποτιμάται από τις προτάσεις φον ντερ Λάιεν η ανάγκη πραγματικής ύπαρξης Ευρωστρατού.

Τέλος, η Ευρωπαϊκή Ένωση πρέπει να κλείσει οριστικά την πόρτα σε τρίτες χώρες που έχουν αναθεωρητικούς προσανατολισμούς, όπως η Τουρκία, όσον αφορά τη δυνατότητα συνεργασίας με τις εταιρείες τους. Δεν επιτρέπεται χρήματα των ευρωπαίων φορολογουμένων να χρηματοδοτήσουν την αμυντική βιομηχανία της Τουρκίας. Αυτή είναι μια πατριωτική στάση για την οποία οφείλει να αγωνιστεί κάθε ελληνική κυβέρνηση, ώστε να υπάρξει ρητή απαγόρευση στις τελικές ευρωπαϊκές συμφωνίες.

Το δίλημμα τώρα που μπαίνει σε πολλά κράτη και από πολλά κόμματα είναι άμυνα ή συνοχή, ασφάλεια ή κοινωνικό κράτος; Για μας δεν υπάρχει δίλημμα. Το κράτος που παίζει σωστότατα τον ρόλο του είναι αυτό που έχει και σωστή άμυνα και σοβαρό κοινωνικό κράτος, είναι αυτό που καλύπτει την ασφάλεια των πολιτών σε θέματα γεωπολιτικών κρίσεων, αλλά καλύπτει και την ασφάλεια των πολιτών στην καθημερινή τους ζωή, στη δημόσια υγεία, τη δημόσια παιδεία, τη στεγαστική πολιτική. Άρα, ας αφήσουμε τα ψευτοδιλήμματα. Πρέπει να εργαστούμε και να πετύχουμε και τους δύο στρατηγικούς στόχους και ως χώρα και ως Ένωση.

Χθες, λοιπόν, παρουσιάστηκε από την Ευρωπαϊκή Επιτροπή η πρόταση για την τροποποίηση των κανόνων του ταμείου συνοχής για τη χρηματοδότηση επενδύσεων στην άμυνα. Η πρόταση αυτή είναι ένας από τους πυλώνες του ReArm Eu που συζητήθηκε και πρόσφατα στα ευρωπαϊκά συμβούλια. Για εμάς, δεν υπάρχει συζήτηση. Είναι μία λάθος προτεραιότητα και πρέπει να αλλάξει. Διότι, τι να κάνουμε μία Ευρώπη που θα επενδύσει δισεκατομμύρια στους εξοπλισμούς αν υπάρχει κλιμάκωση των κοινωνικών και περιφερειακών ανισοτήτων; Χρειαζόμαστε μόνιμους πόρους και όχι παιγνίδια μεταξύ των ταμείων.

Επίσης, η άμυνα και η διπλωματία. Κυρίες και κύριοι Βουλευτές, για εμάς η ισχυρή αποτροπή συνιστά αναγκαία συνθήκη, αλλά όχι μόνη όσον αφορά την ισχύ και τη διεθνή υπόσταση της χώρας, τον ρόλο στη διεθνή κοινότητα. Δύναμη δεν σημαίνει μόνο ισχυρός στρατός, αλλά και ενίσχυση όλων των παραμέτρων της εθνικής μας ισχύος. Σημαίνει πειστική αντιμετώπιση του δημογραφικού ζητήματος. Αύξηση της εμπιστοσύνης των πολιτών στους θεσμούς. Μείωση των κοινωνικών ανισοτήτων. Στήριξη των παραμεθόριων περιοχών και ειδικά της Θράκης και των ακριτικών νησιών. Αυτοί είναι σοβαροί συντελεστές ισχύος.

Τι έχετε κάνει για αυτά τα τελευταία χρόνια, όπως για το δημογραφικό, που συνεχώς, ενώ είναι ένας καταλυτικός παράγοντας ισχύος, είμαστε σε μία φθορά;

Πρόσφατα πραγματοποιήσαμε περιφερειακό συνέδριο στην Κομοτηνή και αναδείξαμε όλα αυτά τα κρίσιμα ζητήματα. Έξι χρόνια, όμως, τώρα εσείς σε όλους αυτούς τους συντελεστές εθνικής ισχύος έχετε αποτύχει. Καταρρέει η αγοραστική δύναμη του λαού, η εξωτερική και εσωτερική μετανάστευση συνεχίζεται και η κρίση εμπιστοσύνης στους θεσμούς κλιμακώνεται. Το βλέπουμε σε όλες τις μετρήσεις. Για άλλη μια φορά οι πολίτες έχουν κλονιστεί στην εμπιστοσύνη τους απέναντι στους θεσμούς.

Αλλά και σε θέματα αξιοπιστίας και ασφάλειας και εκεί είναι ένα ναυάγιο η Κυβέρνηση της Νέας Δημοκρατίας. Τι να θυμηθούμε; Τις σκανδαλώδεις παρακολουθήσεις των Αρχηγών των Ενόπλων Δυνάμεων; Τι μήνυμα στείλατε σε τρίτα κράτη; Ποιο ήταν το μήνυμα όταν είναι πλημμέλημα να παρακολουθούνται οι τέσσερις Αρχηγοί των Ενόπλων Δυνάμεων; Είναι αυτά θέματα πολιτικής και εθνικής αξιοπρέπειας ή μήπως με το φιάσκο της ανθρωπιστικής αποστολής στη Λιβύη, που είχε τα γνωστά τραγικά αποτελέσματα;

Το πλήγμα για το κύρος των Ενόπλων Δυνάμεων φάνηκε και στις εκρήξεις στη Νέα Αγχίαλο μετά την πυρκαγιά και την εκκένωση του αεροδρομίου και την απομάκρυνση μαχητικών αεροσκαφών F-16 για προληπτικούς λόγους, αλλά και στην πλημμύρα στη στρατιωτική βάση στο Στεφανοβίκειο με τα βυθισμένα ελικόπτερα. Και σαν να μην έφταναν όλα αυτά στην περίπτωση της πόντισης του καλωδίου στην Κάσο και εκεί φανήκατε απροετοίμαστοι.

Πανηγυρίζατε τις τελευταίες ημέρες για το πράσινο φως στη Chevron, κάνετε, όμως, πως δεν θυμάστε ότι νόμος του Γιάννη Μανιάτη είχε, ήδη, έτοιμο το πλαίσιο για την προκήρυξη ερευνών στα θαλάσσια οικόπεδα.

Τι δεν κάναμε σωστά και ως κράτος πέρα από την Ευρώπη, που πρέπει να δούμε συγκεκριμένα; Υπάρχουν ακραίες προκλήσεις, αστάθεια. Αυτό δεν το αμφισβητεί κανείς. Εμείς τι θα κάνουμε όμως; Μπορούμε να είμαστε μόνο καταναλωτές εξοπλισμών που μπορεί να χρηματοδοτεί εσαεί ο ελληνικός λαός; Πώς θα μετατραπούμε το γρηγορότερο δυνατό και σε παραγωγούς και σε συμπαραγωγούς, δίνοντας ισχυρή ώθηση στην εγχώρια αμυντική βιομηχανία;

Τα στοιχεία είναι αποκαλυπτικά και απογοητευτικά μαζί. Η χώρα μας δαπανά το 2,8%του ΑΕΠ σε αμυντικές δαπάνες, αλλά η ελληνική βιομηχανία συμβάλλει κατ’ ελάχιστο. Από το 2019 μέχρι το 2024 η χώρα μας προμηθεύτηκε εξοπλισμούς αξίας 14 περίπου δισεκατομμυρίων ευρώ και η εγχώρια συμμετοχή σε προμήθειες δεν ξεπέρασε το 2% με 3%. Η Ελλάδα έχει προβεί σε μεγάλες αγορές, μαχητικά Rafale, φρεγάτες Belharra, χωρίς καμία πρόβλεψη για βιομηχανικές επιστροφές και το ίδιο συμβαίνει και με την παραγγελία των F-35. Η εγχώρια συμμετοχή στη Belharra περιορίστηκε μόλις στο 0,5%. Αντίθετα, η Ινδία απέκτησε είκοσι έξι αεροσκάφη Rafale από τη Γαλλία και απαίτησε τη δική της γραμμή παραγωγής. Και, αν σας φαίνεται μεγάλη χώρα η Ινδία, το ίδιο έκανε και η Ρουμανία για τα F-35.

Τέλος, η Ελλάδα είναι ουραγός και στις δαπάνες για έρευνα και ανάπτυξη στην αμυντική βιομηχανία. Δαπανά κατ’ έτος το 0,02% του ΑΕΠ όταν στην Ευρώπη δαπανάται το υπερτριπλάσιο. Είναι τέτοια η αδιαφορία που ο πρόεδρος του Εθνικού Συμβουλίου Έρευνας και Τεχνολογίας υπέβαλε την παραίτησή του μαζί με άλλους πέντε συνεργάτες του, δηλώνοντας ότι η έρευνα δεν είναι στις προτεραιότητες της Κυβέρνησης.

Αποτέλεσμα όλων των παραπάνω; Δεν υπάρχει επικαιροποίηση βασικών κειμένων στρατηγικής, όπως ο σχεδιασμός πολιτικής εθνικής άμυνας. Δεν υπάρχει επικαιροποίηση της εθνικής αμυντικής βιομηχανικής στρατηγικής από το 2017 και αυτό αποτελεί υποχρέωση της Κυβέρνησης και συνδέεται άμεσα με τις ελληνικές αμυντικές βιομηχανίες. Η ελληνική αμυντική βιομηχανία δεν προχωρά στη δημιουργία σύγχρονων αμυντικών συστημάτων, που να ανταποκρίνονται στις εθνικές ανάγκες. Δεν είναι τυχαίο που μεταξύ 1999 και 2023 οι κύκλοι εργασιών των κρατικών αμυντικών εταιρειών παρουσίασαν δραματική μείωση.

Η Κυβέρνηση εδώ και έξι χρόνια πορεύεται χωρίς συστηματική προσπάθεια και σχέδιο ανάπτυξης της εγχώριας βιομηχανίας άμυνας. Η πατρίδα μας παραμένει αγοραστής και 100% καταναλωτές με 0% συμπαραγωγή και καμία συμμετοχή σε ερευνητικό, τεχνολογικό, σχεδιαστικό και κατασκευαστικό στάδιο. Μηδαμινή είναι η εγχώρια προστιθέμενη αξία. Μάλιστα η καθυστερημένη εξαγγελία για 25% εθνική συμμετοχή είναι παραπλανητική, καθώς έρχεται αφού έχουν ολοκληρωθεί οι βασικές συμφωνίες, στις οποίες δεν είχε προβλεφθεί παρά ελάχιστη έως μηδενική συμμετοχή.

Για ποιον λόγο σήμερα παραμένει αναξιοποίητη η ελληνική ναυπηγική βιομηχανία όσον αφορά το εξοπλιστικό και κατασκευαστικό πρόγραμμα του Πολεμικού Ναυτικού; Τα υποβρύχια του ναυτικού μας θεωρούνται ακόμα και σήμερα το αμυντικό υπερόπλο της Ελλάδας έναντι της Τουρκίας, αλλά τέσσερα από τα πέντε υποβρύχια κατασκευάστηκαν σε ελληνικά ναυπηγεία από Έλληνες εργαζόμενους και σχεδιάστηκαν από Έλληνες αξιωματικούς μηχανικούς του Πολεμικού Ναυτικού.

Αυτή είναι η ατζέντα του 2030; Μα, είναι θολή, χωρίς τα κόμματα να διαθέτουν καμία ενημέρωση για το πλαίσιο και τους στόχους. Αντίθετα, εξαγγέλλετε για άλλη μία φορά αποσπασματικές αποφάσεις. Από τα 25 δισεκατομμύρια, τα οποία προβλέπεται να διατεθούν τη δωδεκαετία 2024-2035, περίπου το 75%, δηλαδή 19 δισ., είναι, ήδη, δεσμευμένα. Όσα γίνονται χωρίς μακροπρόθεσμο προγραμματισμό, χωρίς κυλιόμενο προγραμματισμό συμβάσεων στρατιωτικού εξοπλισμού, όταν με άλλα λόγια παραβιάζονται οι διατάξεις του ν.4278/2021 που εσείς νομοθετήσατε.

Πώς, λοιπόν, να υπάρχει εμπιστοσύνη; Υπάρχει αμφισβήτηση στις προτεραιότητες των επιλογών σας. Την εντύπωση αυτή ενισχύει και η ροή προόδου προγραμμάτων που έρχονται στην Επιτροπή Εξοπλιστικών Προγραμμάτων και Συμβάσεων της Βουλής για παροχή γνώμης. Υπάρχουν προγράμματα που ήρθαν πριν από μήνες και η τύχη τους αγνοείται, ενώ άλλα προγράμματα είναι σε ταχεία εξέλιξη. Συνεπώς, η ενημέρωση υλοποίησης του εξοπλιστικού προγράμματος γίνεται χωρίς να γνωρίζουμε το πλήρες πλαίσιο Ατζέντας 2030, χωρίς να έχει προηγηθεί οριστική κατάρτιση του τετραετούς και δωδεκαετούς προγραμματισμού, αλλά και με σαφή παραβίαση της βούλησης του νομοθέτη, αφού ενεργοποιήθηκαν μεγάλης αξίας προγράμματα κατ’ εξαίρεση.

Τα ίδια προβλήματα μπορούμε να αντιμετωπίσουμε και στη διαχείριση του προσωπικού. Σε αντίθεση με ό,τι διατείνεται ο Υπουργός Εθνικής Άμυνας για εξορθολογισμό των Ενόπλων Δυνάμεων, ο τεράστιος αριθμός αποστρατιών επιτείνει το αίσθημα ανασφάλειας και αβεβαιότητας του στρατιωτικού δυναμικού της χώρας. Οι κρίσεις γίνονται ανά πάσα στιγμή και σχεδόν πάντα μετά από ψήφιση τροπολογιών σε άσχετα νομοσχέδια. Σας περιποιεί τιμή αυτό; Μετά από έξι χρόνια κυβερνητικής αδιαφορίας για τα μισθολογικά, βαθμολογικά και στεγαστικά προβλήματα σήμερα ακούμε κάποια πρώτα βήματα.

Εμείς, λοιπόν, τι προτείνουμε, για να πάμε στα συγκεκριμένα; Κάθε εξοπλιστική επιλογή πρέπει να εξετάζεται σε σχέση με τη γεωπολιτική της σημασία, να βελτιώνει την αποτρεπτική ισχύ των Ενόπλων Δυνάμεων, να βελτιώνει τις σχέσεις της χώρας μας με άλλες κρίσιμες χώρες, να δημιουργεί τη βάση τεχνογνωσίας η οποία θα ενισχύει την οικονομία μας. Για να τα πετύχουμε αυτά τα τέσσερα απαιτείται σχέδιο και πολιτική βούληση.

Το εθνικό σχέδιο που εμείς προτείνουμε βασίζεται σε έξι άξονες. Να υπάρχει ρητή δέσμευση πως ένα σημαντικό ποσό της παραγωγής θα κατασκευάζεται εγχώρια και να οριστεί ένα ποσοστό που θα αντιστοιχεί σε οφέλη που θα αξιοποιηθούν στο πεδίο του σχεδιασμού, της έρευνας και της ανάπτυξης, συγκεκριμένα πράγματα, όχι θεωρητικά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεύτερος άξονας: Η επένδυση στη στρατιωτική έρευνα και η ανάπτυξη και ενίσχυση της τεχνολογίας και της καινοτομίας στον αμυντικό τομέα, ελαττώνοντας τις εισαγωγές οπλικών συστημάτων και την εξάρτηση από ξένους προμηθευτές.

Τρίτον, απαιτείται αναβάθμιση του ρόλου της ΕΛΚΑΚ ως κοινού φορέα αμυντικής παραγωγής, που εποπτεύει και συντονίζει τη δημόσια και ιδιωτική αμυντική παραγωγή, έρευνα και ανάπτυξη.

Ενόψει της διεκδίκησης και κατανομής των κονδυλίων που προβλέπει η Ευρωπαϊκή Ένωση, κρίνεται απολύτως αναγκαία η πρόβλεψη διαδικασιών διαφάνειας, λογοδοσίας και ενισχυμένου κοινοβουλευτικού ελέγχου, ώστε να μη γίνει με τα χρήματα που αφορούν την άμυνα ό,τι έγινε και με το Ταμείο Ανάκαμψης. Προς αυτή την κατεύθυνση, είναι κρίσιμης σημασίας η ενίσχυση του ελεγκτικού ρόλου της Επιτροπής Εξοπλισμών.

Η Ελλάδα πρέπει επίσης να επανεκκινήσει γραμμές παραγωγής βλημάτων και να αναπληρώσει τα αποθέματά της και να συμβάλει και στην αναπλήρωση αποθεμάτων άλλων χωρών. Υπάρχουν μεγάλες ανάγκες σε όλη την Ευρώπη μετά τον πόλεμο της Ουκρανίας.

Είναι αδιανόητο η Ελλάδα, που ήταν από τις πρώτες χώρες παραγωγούς, να εισάγει βλήματα των εκατό πενήντα πέντε χιλιοστών για να καλύψει τα δικά της αποθέματα. Αυτά έπρεπε να έχουν διορθωθεί πολύ πριν τη σημερινή συζήτηση. Και είναι κρίμα σε αυτές τις συνθήκες υψηλής ζήτησης τα ΕΑΣ να μην έχουν φροντίσει για την ενεργοποίηση αυτής της γραμμής παραγωγής.

Σε αυτό το σημείο, μιας και συζητάμε για τα ΕΑΣ, πρέπει να θυμίσουμε ότι η αείμνηστη Φώφη Γεννηματά, η Πρόεδρός μας, ήταν εκείνη που με προσωπικό αγώνα ως Αναπληρώτρια Υπουργός Εθνικής Άμυνας το 2013 - 2014 πέτυχε τη διατήρηση του δημόσιου χαρακτήρα της επιχείρησης, τότε που τα πράγματα ήταν πραγματικά πολύ δύσκολα στις διαπραγματεύσεις με την τρόικα, που ζητούσε το κλείσιμο των ΕΑΣ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τέλος, η στήριξη του έμψυχου δυναμικού αποτελεί καθοριστικό παράγοντα πολλαπλασιαστή ισχύος. Πρέπει να δοθεί βαρύτητα, ώστε να ενισχυθεί το φρόνημα των στελεχών και οι νέοι να επιθυμούν την εισαγωγή τους στις στρατιωτικές σχολές.

Γνωρίζετε πάρα πολύ καλά ότι το ενδιαφέρον μειώνεται συνεχώς. Χρειάζονται κίνητρα, και επαγγελματικά και οικονομικά, άμεσα, διότι χωρίς νέο προσωπικό υψηλού επιπέδου, καταρτισμένο και εκπαιδευμένο, κάθε εξοπλιστικό πρόγραμμα δεν θα έχει αντίκρισμα. Και βέβαια, να είναι οι εργαζόμενοι σε ένα πραγματικά αξιοκρατικό περιβάλλον και όχι σ’ ένα περιβάλλον κομματικών επιλογών.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, κεντρικός πυλώνας της πολιτικής μας είναι η διασφάλιση της εθνικής ισχύος. Αυτό το έχουμε πράξει ιστορικά ως κόμμα. Δεν ερχόμαστε σήμερα να δώσουμε εξετάσεις σε κανέναν. Είμαστε η παράταξη που στάθηκε πάντα πατριωτικά σε όλα αυτά τα θέματα. Δεν παίξαμε με τους εξοπλισμούς. Δεν είπαμε ότι τα υποβρύχια έγερναν, αλλά μετά ότι ήταν το καμάρι του στόλου, για να κάνουμε μόνο προεκλογικά παιχνίδια το 2009.

Εμείς θεωρούμε ότι η πατρίδα μας είναι σε θέση να ακυρώσει στην πράξη οποιαδήποτε αμφισβήτηση της εθνικής της κυριαρχίας, αρκεί να εργαστούμε σωστά, σοβαρά, με σχέδιο, με στάση ευθύνης, χωρίς κομματικούς υπολογισμούς, αλλά να αναδεικνύουμε και διαφωνίες επιμέρους και προβληματισμούς και να βρούμε πεδίο συναίνεσης.

Διατυπώνουμε σήμερα μια τεκμηριωμένη άποψη και κριτική, την οποία πρέπει να λάβετε υπ’ όψιν σας. Υπάρχει απουσία σε ζητήματα συμπαραγωγής, έστω και υλικού, που άλλες χώρες παράγουν, μικρότερες χώρες. Εμείς δεν θα δώσουμε καμία «λευκή επιταγή».

Θεωρούμε, όμως, ότι από εδώ και τώρα, όπου υπάρχει τεχνική δυνατότητα, θα πρέπει να υπάρχει σημαντικό ποσοστό συμμετοχής. 25%; 30%; Παραπάνω; Όπου υπάρχει δυνατότητα πρέπει να εξαντλούμε οποιοδήποτε περιθώριο εγχώριας παραγωγής, αλλιώς δημοσιονομικά η χώρα δεν θα αντέξει.

Αυτό που συμβαίνει τα τελευταία χρόνια, μετά που φύγαμε από τα μνημόνια, είναι μια συγκεκριμένη κατάσταση. Δεν ξέρουμε αν θα υπάρχει πάντα αυτή η ευελιξία.

Άρα, προτεραιότητά μας είναι η αναγέννηση της εγχώριας αμυντικής βιομηχανίας πλαισιωμένης από μια ενιαία ευρωπαϊκή αμυντική πολιτική. Είναι ο μόνος δρόμος για διέξοδο από την εντεινόμενη γεωπολιτική αστάθεια.

Επίσης, καθαρή θέση που πρέπει να πάρουμε όλοι μας: Καμία εμπλοκή της Τουρκίας στην κοινή αρχιτεκτονική ευρωπαϊκής άμυνας και ενιαίοι κανόνες εξαγωγής όπλων! Πρέπει να το υπηρετήσουμε και να το διεκδικήσουμε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Καμία συμμετοχή στην ευρωπαϊκή αρχιτεκτονική! Αν κάποια τρίτα κράτη θέλουν να συμμετέχουν στα εξοπλιστικά προγράμματα, θα είναι κράτη που σέβονται τα κυριαρχικά δικαιώματα όλων των κρατών της Ένωσης.

Επιδοτήσεις σε χώρες που έχουν υψηλό χρέος, όπως η Ελλάδα, και όχι μόνο ρήτρα διαφυγής, που θα αυξήσει ξανά το χρέος μας σε επικίνδυνα επίπεδα! Η ρήτρα διαφυγής -ας είμαστε ειλικρινείς- είναι κομμένη και ραμμένη στα μέτρα των μεγάλων χωρών και ιδιαίτερα της Γερμανίας.

Η ενδυνάμωση όλων των παραμέτρων εθνικής ισχύος που ανέφερα δεν είναι μόνο αναγκαία για να διασφαλίσουμε την εδαφική μας κυριαρχία, αλλά και να προστατεύσουμε το κοινωνικό κράτος, την υγεία, την παιδεία. Γιατί η ασφάλεια πρέπει να είναι πάνω απ’ όλα στην καθημερινή ζωή εκατομμυρίων Ευρωπαίων πολιτών.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

Ορίστηκαν κάποιοι χρόνοι. Ο Πρωθυπουργός από τα σαράντα λεπτά έκανε τριάντα επτά. Είπαμε, όμως, είκοσι λεπτά για τους υπόλοιπους, με μία ανοχή.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αν περιμένατε ένα λεπτό, θα είχα τελειώσει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Για εμάς, λοιπόν, δεν υπάρχει κανένα δίλημμα μεταξύ άμυνας και κοινωνικού κράτους. Θα τα πετύχουμε και τα δύο μαζί. Γι’ αυτό πρέπει να αγωνιστούμε. Έχουμε χρέος να ενισχύσουμε και τους δύο αυτούς πυλώνες. Και πρέπει να διεκδικήσουμε και από την Ευρώπη να κάνει το ίδιο. Γιατί σε άλλη περίπτωση, δεν θα θωρακίσουμε ποτέ τις δημοκρατίες μας έναντι του αυταρχισμού και του αναθεωρητισμού που σαρώνουν τον κόσμο. Τον σάρωναν σε χώρες στα ανατολικά μας, τώρα τον σαρώνουν και σε χώρες στα δυτικά της Ευρωπαϊκής Ένωσης. Και αυτό είναι μια πρωτοφανής και επικίνδυνη κατάσταση.

Αυτός για εμάς είναι ένας υπαρξιακός αγώνας, στον οποίο οφείλουμε να δώσουμε όλες τις δυνάμεις της προόδου, της πατρίδας και της φιλοευρωπαϊκής πολιτικής. Η Ελλάδα και η Ευρώπη πρέπει να κάνουν βήματα μπροστά για να ενισχύσουμε την αλληλεγγύη. Γιατί μόνο μία Ευρώπη ισχυρή, με αλληλεγγύη στους λαούς, με ένα ισχυρό κοινωνικό μοντέλο, με ισχυρή άμυνα θα είναι μια Ευρώπη που θα μπορεί να υπηρετήσει μια καλύτερη ανθρωπότητα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Πρόεδρο.

Θα κάνω κάποιες ανακοινώσεις.

Ο Αντιπρόεδρος της Κυβέρνησης και Υπουργός Επικρατείας, οι Υπουργοί Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων, Αθλητισμού κατέθεσαν στις 31-3-2025 σχέδιο νόμου: «Ενίσχυση της κεφαλαιαγοράς και άλλες διατάξεις».

Παραπέμπεται στην αρμόδια Διαρκή Επιτροπή.

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Κύρωση της συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου».

Τέλος, η Διαρκής Επιτροπή Κοινωνικών Υποθέσεων καταθέτει την έκθεσή της επί του σχεδίου νόμου του Υπουργείου Υγείας: «Κύρωση του Μνημονίου Κατανόησης και Συνεργασίας στον τομέα της υγείας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας του Βασιλείου της Σαουδικής Αραβίας».

Θέλω να κάνω μία ακόμα ανακοίνωση: Ο ανεξάρτητος Βουλευτής κ. Μανούσος Γεώργιος κατέθεσε σήμερα στις 2-4-2025 πρόταση νόμου: «Θεσμικό πλαίσιο για την έκδοση, διαπραγμάτευση και εποπτεία δημοτικών ομολόγων».

Παραπέμπεται στην αρμόδια διαρκή Επιτροπή.

Καλείται τώρα στο Βήμα για τη δική του τοποθέτηση ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, ο κ. Σωκράτης Φάμελλος, με την παράκληση να τηρηθεί ο χρόνος, με κάποια ανοχή οπωσδήποτε.

Κύριε Πρόεδρε, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ, κύριοι Υπουργοί, συζητάμε σήμερα για ένα σαφέστατα κρίσιμο ζήτημα, την εθνική άμυνα και την ασφάλεια της χώρας, που συνδέεται άμεσα και αναπόσπαστα και με την εξωτερική πολιτική της χώρας μας, ένα ζήτημα που δεν επιτρέπεται να το προσεγγίζουμε με μικροπολιτικές σκοπιμότητες και επιπόλαιες και ανεύθυνες επιλογές.

Κύριε Μητσοτάκη, συγχωρέστε με, αλλά είναι ακριβώς το αντίθετο με αυτό που κάνετε εσείς. Επιχειρείτε με μία τέτοια συζήτηση να βρείτε διέξοδο στα αδιέξοδα που έχετε, να εργαλειοποιήσετε μία συζήτηση για την άμυνα εκμεταλλευόμενοι τον πατριωτισμό των Ελλήνων και των Ελληνίδων και σε ένα βαθμό να βάλετε διλήμματα στην κοινωνία και να τη φοβίσετε, γιατί ψάχνετε να βρείτε μια οδό διαφυγής από τα αδιέξοδά σας. Θυμάμαι ότι την ανακοίνωση για τη σημερινή συζήτηση την κάνατε στην πρόταση δυσπιστίας. Δεν την κάνατε με δική σας πρωτοβουλία. Την κάνατε για να ξεφύγετε από τη λογοδοσία.

Εμείς, λοιπόν, σας λέμε εκ των προτέρων: Δεν σας έχουμε εμπιστοσύνη, κύριε Μητσοτάκη, γιατί και στο θέμα της άμυνας, που συνδέεται με την εξωτερική πολιτική, έχουμε συνεχώς βήματα προς τα πίσω. Ζημιώνετε τη χώρα και θα το αποδείξω αυτό.

Το ερώτημα που μπαίνει είναι: Πόσο μία Κυβέρνηση μπορεί να συνεχίσει να ζημιώνει τη χώρα; Ξεκάθαρα, κυρίες και κύριοι Βουλευτές, το ερώτημα είναι πόσο γρήγορα θα υπάρχει πολιτική αλλαγή στην Ελλάδα, διότι και στην εξωτερική πολιτική και στην άμυνα έρχεστε εδώ για να απολογηθείτε και να λογοδοτήσετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η τοποθέτησή σας, κύριε Μητσοτάκη, θα έλεγα ότι ήταν μία τοποθέτηση προγραμματικών δηλώσεων 2019. Ήρθατε να μας πείτε τι θα κάνετε.

Κύριε Μητσοτάκη, είστε έξι χρόνια Πρωθυπουργός. Δεν δικαιούστε να λέτε ότι τώρα θα αρχίσετε να επενδύετε στην έρευνα, στην καινοτομία, στον προγραμματισμό, στις αμοιβές των στελεχών των Ενόπλων Δυνάμεων. Όχι. Πρέπει να μας πείτε γιατί δεν τα κάνατε έξι χρόνια όλα αυτά.

Εμείς από την άλλη μεριά, επειδή με σοβαρότητα και με ειλικρίνεια αντιμετωπίζουμε σταθερά είτε από τη θέση της κυβέρνησης είτε από τη θέση της Αντιπολίτευσης τα θέματα αυτά, θα τοποθετηθούμε σεβόμενοι και τον λαό και την ασφάλεια της χώρας και τα στελέχη των Ενόπλων Δυνάμεων.

Θέμα πρώτο και πολύ σημαντικό: Αποτελεσματική άμυνα χωρίς ισχυρή εξωτερική πολιτική δεν γίνεται. Η εξωτερική πολιτική πρέπει να έχει στρατηγική -που δεν έχετε-,πρέπει να είναι πολυδιάστατη, να προλαμβάνει τα αδιέξοδα, για να μην τρέχουμε από πίσω με εξοπλισμούς- και να κατοχυρώνει την Ελλάδα ως χώρα με πρωτοβουλίες ειρήνης.

Κύριε Πρωθυπουργέ, θα σας πω συγκεκριμένα πεδία που πρέπει να απαντήσετε στη δευτερολογία σας.

Επίσης, ασφαλής χώρα σημαίνει ότι έχεις ταυτόχρονα ισχυρή οικονομία, εισόδημα, ισχυρή κοινωνία και ισχυρή δημοκρατία. Σε όλα αυτά τα πεδία, κύριε Πρωθυπουργέ, κάνετε βήματα προς τα πίσω.

Μπαίνει, λοιπόν, ένα ερώτημα: Πόσο μπορεί να είναι ασφαλής η χώρα, όταν είναι αδύναμη η κοινωνία και ευάλωτη; Η χώρα μας γεωπολιτικά αντιμετωπίζει πράγματι απειλές και προκλήσεις από την Τουρκία. Η τουρκική ηγεσία έχει υιοθετήσει μια αναθεωρητική εξωτερική πολιτική με προκλήσεις στο Αιγαίο, με διαρκή αμφισβήτηση της ελληνικής κυριαρχίας, με αναθεωρητική λογική της «γαλάζιας πατρίδας» σε όλη την Ανατολική Μεσόγειο, την απειλητική διακήρυξη του casus belli και την παράνομη εισβολή και κατοχή στην Κύπρο.

Η Kυβέρνησή σας, όμως, από το 2019 ακολουθεί μία υποχωρητική πολιτική στα θέματα αυτά, χωρίς στρατηγική, ενώ η Τουρκία ενισχύει τη διεθνή της θέση. Παρότι έχετε πει το αντίθετο στις τοποθετήσεις σας, βλέπουμε να αναπτύσσει γεωπολιτική επιρροή.

Σαφέστατα εκ τούτου χρειαζόμαστε ισχυρές Ένοπλες Δυνάμεις και ισχυρή αποτρεπτική ικανότητα, αλλά δεν επιτυγχάνονται όλα αυτά με ασταθή και υποχωρητική εξωτερική πολιτική. Όταν το «Oruç Reis» το φέρνει ο άνεμος στα παράλια της Ρόδου και όταν σταματάνε οι έρευνες για το καλώδιο έξω από την Κάσο, γιατί αυτά, κύριε Πρωθυπουργέ, είναι de facto αμφισβήτηση κυριαρχικών δικαιωμάτων της χώρας μας και αυτά συνέβησαν επί δικής σας διακυβέρνησης. Οφείλω να πω ότι και η απουσία του κ. Γεραπετρίτη από μια τέτοια ολοκληρωμένη κουβέντα είναι σημαντική σήμερα.

Η Κυβέρνησή σας, παρά τα ελλείμματα στην εξωτερική πολιτική, αντί να ενισχύει την αποτρεπτική ικανότητα της χώρας με έναν προγραμματισμό, με στρατηγική και για το προσωπικό και για την αμυντική βιομηχανία και για τις προμήθειες, έχει επιλέξει μία πολιτική -θα τολμήσω να το πω- άκριτων -γιατί πολλές φορές δεν προκύπτει από τον προγραμματισμό των επιτελείων- και πανάκριβων αγορών οπλικών συστημάτων, συχνά με αδιαφανείς διαδικασίες και χωρίς διαπραγμάτευση και πολλές φορές για να ξεφύγετε από αδιέξοδα, δηλαδή ως εργαλεία επικοινωνίας.

Να τα δούμε λίγο συγκεκριμένα, επειδή αναφερθήκατε. Έχετε δίπλα σας και τον κ. Δένδια. Ρωτήστε, παρακαλώ, τον Υπουργό Εθνικής Άμυνας, επειδή το διαφημίσατε στην πρωτολογία σας, πού βρίσκεται εκείνο το σκανδαλώδες Αεροπορικό Κέντρο Εκπαίδευσης Καλαμάτας. Λειτουργεί; Εκπαιδεύονται τα στελέχη της Ελληνικής Αεροπορίας; Είναι ενεργή η σύμβαση και τελικά ποιος είναι ο οικονομικός απολογισμός για τη χώρα;

Δεύτερο ζήτημα: Αναφερθήκατε στο καθυστερημένο Ελληνικό Κέντρο Αμυντικής Καινοτομίας. Μάλιστα. Και αυτό καθυστερημένο. Πέστε μου, σας παρακαλώ πολύ, γιατί η χώρα δεν τα πάει καλά στην έρευνα και στην καινοτομία, γιατί παραιτήθηκαν οκτώ από τα δεκαπέντε μέλη του Εθνικού Συμβουλίου Έρευνας και Καινοτομίας της χώρας. Τα ελλείμματα που έχετε στο πεδίο της ουσιαστικής επένδυσης τα είδαμε και πρόσφατα με τον αποτυχημένο ανασχηματισμό του Υφυπουργού Έρευνας που έκατσε για μία μέρα στην Κυβέρνησή σας.

Επειδή έχει συνάφεια και με τη σημερινή μας συζήτηση, θέλω να σας ρωτήσω, κύριε Πρωθυπουργέ: Ο Υφυπουργός Ενέργειας κ. Τσάφος παραμένει ακόμα στη θέση του, παρότι είχε αναγνωρίσει σε δημόσιες τοποθετήσεις του το ψευδοκράτος των κατεχομένων της Κύπρου; Η ερώτηση είναι συγκεκριμένη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το τι πιστεύει κάποιος για το Διεθνές Δίκαιο, το τι πιστεύει για την παράνομη κατοχή στην Κύπρο έχει να κάνει με το από ποιον πληρώνεται, από το αν είναι επαγγελματικό στέλεχος σε εταιρεία ή στέλεχος στην Κυβέρνηση της Ελλάδας;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν είναι επικίνδυνο αυτό για τη διαπραγματευτική ισχύ και τα εχέγγυα απέναντι στη χώρα μας;

Εφόσον, όμως, θέλετε να μιλήσουμε για τον αμυντικό προγραμματισμό της χώρας μας, θα σας θέσω και άλλες συγκεκριμένες ερωτήσεις.

Κύριε Πρωθυπουργέ, τι έγινε επί της Κυβερνήσεως σας στο Στεφανοβίκειο; Ποια ήταν η ζημιά στον αμυντικό εξοπλισμό της χώρας; Γιατί δεν υπήρχαν τα απαραίτητα μέτρα προστασίας και πρόληψης, παρότι οι μετεωρολόγοι είχαν ανακοινώσει το φαινόμενο; Τι έγινε στην Αγχίαλο, κύριε Πρωθυπουργέ; Για ποιο λόγο υπήρχε αυτό το σοβαρό πρόβλημα ασφάλειας σε ένα υψίστης σημασίας αεροδρόμιο της Πολεμικής μας Αεροπορίας; Γιατί υπήρξαν αυτές οι ακραίες καταστροφές και οι ζημιές; Πόσα πτητικά μέσα είναι σήμερα ενεργά μετά από αυτό που συνέβη στο Στεφανοβίκειο; Αναφέρομαι στα ελικόπτερα και στην Αεροπορία Στρατού. Πέστε μας -δίπλα είναι ο κ. Δένδιας- πόσα C-130 είναι σήμερα λειτουργικά.

Εμείς αυτή η συζήτηση θέλουμε να γίνει και περιφρουρημένα, το σημειώνω εξαρχής, αλλά να συζητήσουμε εδώ συγκεκριμένα. Πότε θα μας δώσετε εξηγήσεις για την καταστροφική αποστολή στη Λιβύη και από πού ξεκίνησαν οι εντολές για αυτόν τον τρόπο ανάπτυξης, χωρίς σχεδιασμό, αυτής της αποστολής; Είχαμε απώλειες ανθρώπινων ζωών. Δεν ήταν μια απλή αποτυχία. Τηρήθηκαν οι διαδικασίες και οι κανόνες ασφάλειας; Δεν ήταν απλά ένα τροχαίο. Πέντε ανθρώπινες ζωές, μια τραγική απώλεια χωρίς αποκάλυψη αλήθειας και αυτή.

Την ίδια στιγμή ο Υπουργός Εθνικής Άμυνας διαφημίζει την ατζέντα 2030, την περιφέρει ως τίτλο, αλλά δεν έχει να πει τίποτα συγκεκριμένο και το αποτέλεσμα -αν δείτε πίσω από τις λέξεις και συγκεκριμένα τι περιγράφει- είναι η αποδυνάμωση των Ενόπλων Δυνάμεων, είναι η μείωση δαπανών, η μείωση λειτουργιών και το κριτήριο της οικονομικής βιωσιμότητας.

Κύριε Πρωθυπουργέ, σήμερα που η Τουρκία καλύπτει το 60% των αμυντικών της αναγκών από τη δική της εγχώρια βιομηχανία που αναπτύσσεται, για ποιον λόγο η δική μας αμυντική βιομηχανία αποδυναμώνεται; Τολμήσατε να πείτε ότι σήμερα εσείς επενδύετε στην Ελληνική Αμυντική Βιομηχανία, ενώ ισχύει ακριβώς το αντίθετο, γιατί και η Ελληνική Αεροπορική Βιομηχανία -χτες ήμουν εκεί- και τα Ελληνικά Αμυντικά Συστήματα -που είχα πάει πριν από λίγους μήνες- αποδυναμώνονται και απαξιώνονται από την πολιτική σας εδώ και έξι χρόνια.

Θέλετε να μιλήσουμε συγκεκριμένα; Προσπαθήσατε να κάνετε το άσπρο μαύρο, λες και είμαστε ακόμα στο ’19. Στα ΕΑΣ στο Υμηττό με τα μάτια μου είδα την απαξίωση του εξοπλισμού, την ερημιά στα βιομηχανοστάσια μιας επιχείρησης που μπορεί να παίξει ουσιαστικό ρόλο στον εξοπλισμό των Ενόπλων Δυνάμεων.

Επειδή είπατε χονδροειδή ψέματα για το 2019, θέλω, λοιπόν, να σας πω εδώ συγκεκριμένα ότι το ’19 τα ΕΑΣ είχαν πωλήσεις 31 εκατομμύρια ευρώ. Πέστε μου τι έχει γίνει με τη δική σας Κυβέρνηση συγκεκριμένα.

Εδώ θα μιλήσουμε, κύριε Πρωθυπουργέ. Ανακοινώσατε το κλείσιμο του εργοστασίου στον Υμηττό και μέχρι σήμερα δεν έχετε κάνει τίποτα ούτε για την ενίσχυση της παραγωγής ούτε για τη μετεγκατάσταση των γραμμών παραγωγής ούτε για νέα μηχανήματα και έχετε κάνει μόνο μία προβληματική για τη χώρα συμφωνία με τη σλοβάκικη εταιρεία, την MSM Export. Αυτός είναι ο απολογισμός σας. Χάνεται σημαντική τεχνογνωσία στην Ελληνική Αμυντική Βιομηχανία. Το ίδιο συνάντησα χθες στην επίσκεψή μου στην Ελληνική Αεροπορική Βιομηχανία, στην ΕΑΒ.

Θέλω να σας θυμίσω -γιατί είπατε ψέματα- ότι την περίοδο της χρεοκοπίας της χώρας το 2015-2019 εμείς είχαμε αναλάβει πρωτοβουλίες ώστε η αναβάθμιση των F-16 το Block 52 C Viper να γίνει στην ΕΑΒ. Και χθες είδα αυτό το έργο να υλοποιείται. Εσείς, όμως, τι έχετε κάνει; Χθες συνάντησα τον κ. Διακόπουλο, πρόεδρο και διευθύνοντα σύμβουλο. Θα τον ξέρετε και εσείς, Πρωθυπουργέ, πολύ καλά κι εσείς Υπουργέ, γιατί ήταν σύμβουλος εθνικής ασφάλειας στον κ. Μητσοτάκη που έφυγε στη κρίση του «Oruç Reis». Τον ρώτησα, λοιπόν, συγκεκριμένα: θα μπορούσε η ΕΑΒ να έχει ρόλο, αντικείμενο στην προμήθεια των Rafale; Η απάντησή του ήταν «ναι». Το ερώτημα είναι εσείς τι κάνατε γι’ αυτό. Τι διαπραγμάτευση κάνατε, ώστε να εξασφαλίσετε ότι η χώρα θα έχει αντικείμενο στις μεγάλες αμυντικές συμφωνίες; Θυμίζω ότι εμείς και στις φρεγάτες και στα Rafale είχαμε πει στον προγραμματισμό, είχαμε ψηφίσει θετικά γιατί ακούγονται και διάφορα παραμύθια περί πατριωτισμού. Και τι μάθαμε; Ότι η ΕΑΒ θα διεκδικήσει ρόλο, «θα» διεκδικήσει ρόλο –προσέξτε το- στη συζήτηση για τον «Θόλο». Γιατί την κάνετε με ξένες εταιρείες για απευθείας αναθέσεις χωρίς να στηρίζεστε στον προγραμματισμό των δαπανών και της καινοτομίας στο ελληνικό δυναμικό; Αυτό είναι το πρόβλημά σας, κύριε Μητσοτάκη. Και όλα αυτά στο φως της ημέρας όχι κάτω από το τραπέζι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς πιστεύουμε ότι οι ελληνικές εταιρείες τα στελέχη των Ενόπλων Δυνάμεων, το ελληνικό επιστημονικό δυναμικό, έχουν τη δυνατότητα και για την καινοτομία και για την ανάληψη έργου. Εσείς όμως προχωρήσατε σε ένα εξοπλιστικό πρόγραμμα 16 δισεκατομμυρίων χωρίς να έχετε σύνδεση με την Ελληνική Αμυντική Βιομηχανία. Σύμφωνα με τα μέχρι τώρα στοιχεία η συμμετοχή είναι της τάξης κάτω του 5% με αποτύπωμα πράγματι στο ΑΕΠ της τάξεως του 0,7%. Αυτή είναι η φροντίδα σας για την άμυνα της χώρας, κύριε Μητσοτάκη; Τώρα λέει θα ξεκινήσουν. Για να καλύψουν την αδυναμία τους, υπόσχεται. Τι κάνατε έξι χρόνια όμως; Απ’ έξω η Ελληνική Αμυντική Βιομηχανία. Μόνο στα λόγια. Και έρχεστε σήμερα εδώ να επιχειρηματολογήσετε για την καθυστέρηση σε απόδοση εξοπλισμού και είπατε για τους Patriot. Κύριε Μητσοτάκη, υπάρχει κι ένα ερώτημα. Γιατί δεν γυρίζουν οι Patriot από τη Σαουδική Αραβία αφού υπάρχει ένα τέτοιο θέμα; Υπάρχουν ερωτήματα.

Ας πάω, όμως, σε ένα άλλο μεγάλο κεφάλαιο. Επειδή αναφερθήκατε στην αποτρεπτική ικανότητα των Ενόπλων Δυνάμεων, ξέρετε ότι ο πολλαπλασιαστής ισχύος είναι οι άνδρες και οι γυναίκες των Ενόπλων Δυνάμεων, εκείνες και εκείνοι που με αυταπάρνηση υπηρετούν την πατρίδα. Εσείς, όμως, υποτιμάτε τις ανάγκες των στελεχών των Ενόπλων Δυνάμεων. Και μάλιστα έχετε τροποποιήσει αρνητικά εις βάρος των στελεχών νομικό θεσμικό πλαίσιο της κυβέρνησης του ΣΥΡΙΖΑ που τους έδινε πάρα πολλές δυνατότητες και εργαλεία και βελτίωνε την ποιότητα ζωής και την υπηρεσία τους. Τα καταργήσατε. Τους αφαιρέσατε δυνατότητες. Συνάντησα και μίλησα με πολλά στελέχη αυτές τις μέρες. Ξεχνάτε ότι είναι εργαζόμενοι και εργαζόμενες ότι έχουν πρόβλημα και στο πεδίο της στέγασης και στο πεδίο της υγείας. Γιατί και στη στέγη και στα στρατιωτικά νοσοκομεία η Κυβέρνησή σας έχει τεράστιο πρόβλημα. Και το δικό τους εισόδημα εξανεμίζεται μέσα στον μήνα.

Εξαγγείλατε πριν λίγες μέρες δήθεν αυξήσεις. Έξι χρόνια τους ξεχάσατε και τώρα πάτε να καλύψετε τα ελλείμματά σας με εξαγγελίες. Είναι το γνωστό ξαναζεσταμένο φαγητό των παροχών στο μισθολόγιο. Όμως αυτές είναι αυξήσεις που έχουν νομοθετηθεί από το 2023 σε πάρα πολύ μεγάλο ποσοστό και είναι και ελάχιστες. Να ξεκαθαρίσουμε ότι η ουσιαστική αύξηση των μισθών δεν πρέπει να αφορά μόνο τα στελέχη των ενόπλων δυνάμεων. Πρέπει να αφορά όλους τους εργαζόμενους στα θέματα ασφάλειας, όλους τους εργαζόμενους στο δημόσιο τομέα και όλους τους εργαζόμενους στον ιδιωτικό τομέα. Έτσι κάνουμε παρεμβάσεις προς όφελος της εργασίας. Χωρίς διακρίσεις. Εδώ, λοιπόν, υπάρχει ένα ερώτημα: γιατί δεν παίρνετε θετική στάση στο διατυπωμένο με τροπολογία αίτημά μας για δέκατο τρίτο και δέκατο τέταρτο μισθό, ώστε να υπάρχει πραγματική αύξηση των εισοδημάτων και δικαιοσύνη όσον αφορά στους εργαζόμενους σε όλο τον δημόσιο τομέα συμπεριλαμβανομένης και της αμυντικής βιομηχανίας; Για ποιο λόγο;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, με συγχωρείτε. Να καλωσορίσω ένα σχολείο και συνεχίζετε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και τρεις συνοδοί εκπαιδευτικοί από το Γυμνάσιο και λυκειακές τάξεις Τσοτυλίου Κοζάνης.

Σας καλωσορίζουμε στη Βουλή. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Ορίστε, κύριε Πρόεδρε. Συνεχίστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Συνεχίζω στο θέμα των αμοιβών και του εισοδήματος. Εκτός από τον δέκατο τρίτο και δέκατο τέταρτο μισθό για όλον το δημόσιο τομέα υπάρχει ένα ακόμη ερώτημα. Οι συλλογικές συμβάσεις των εργαζομένων σε όλο τον ιδιωτικό τομέα, έτσι ώστε να υπάρχει πραγματικά εισόδημα και ευημερία. Γιατί είπα και είναι ξεκάθαρο για εμάς στον ΣΥΡΙΖΑ - Προοδευτική Συμμαχία ότι χωρίς ισχυρή κοινωνία, ισχυρό εισόδημα και ισχυρή οικονομία δεν μιλάμε για ασφάλεια στη χώρα. Είναι ένα και το αυτό.

Όμως υπάρχει και ένα άλλο μεγάλο θέμα. Μπορείτε να ρωτήσετε τον κ. Δένδια και να μας απαντήσετε στη δευτερολογία σας. Τι γίνεται με τις αποχωρήσεις των στελεχών των Ενόπλων Δυνάμεων; Διότι εμείς θέλουμε να έχουμε καλό εξοπλισμό, αλλά θέλουμε να υπάρχουν στελέχη να μπορούν να στελεχώνουν όλον αυτό τον εξοπλισμό και τα μέσα που θέλουμε η χώρα μας να προμηθευτεί. Για ποιο λόγο το 2024 υπήρξε ρεκόρ αποχωρήσεων, όπως για παράδειγμα στο Πολεμικό Ναυτικό; Για ποιο λόγο υπήρξαν αποχωρήσεις που ήταν το άθροισμα για μία χρονιά των προηγούμενων δύο; Για ποιο λόγο υπάρχει αυτή η μεγάλη έξοδος στελεχών από τις Ένοπλες Δυνάμεις, κύριε Δένδια και κύριε Μητσοτάκη; Για ποιο λόγο; Για ποιο λόγο υπάρχει σοβαρό πρόβλημα στις σχολές όπου έχουμε μείωση των εισακτέων στους πρωτοετείς που φτάνει στο 25%; Ευελπίδων 22%, Ναυτικών Δοκίμων 42%. Γιατί έχει πέσει δραματικά η κάλυψη των θέσεων εισακτέων; Με ποια στελέχη θα κατορθώσει το Πολεμικό Ναυτικό να στελεχώσει τα πλοία που έχουμε παραγγείλει, έχουμε συμφωνήσει και έχουμε ψηφίσει; Άμυνα χωρίς στελέχη δεν υπάρχει. Τα στελέχη είναι η ραχοκοκαλιά της χώρας. Και δεν είναι θέμα για χαμόγελα αυτό.

Κυρίες και κύριοι Βουλευτές, για μας η προάσπιση της εδαφικής ακεραιότητας και της εθνικής ανεξαρτησίας είναι θεμέλιος λίθος για τη χώρα μας. Συνδέεται πρώτα από όλα με την ειρήνη. Γι’ αυτή δεν μιλήσατε σήμερα, κύριε Μητσοτάκη. Η μεγαλύτερη επένδυση στο μέλλον και στην ασφάλεια της χώρας είναι η ειρήνη και η σταθερότητα. Συνδέεται επίσης με την πρόοδο και την ασφάλεια των επόμενων γενεών. Γι’ αυτό εμείς στηρίζουμε την ουσιαστική ενίσχυση της αποτρεπτικής ικανότητας των Ενόπλων Δυνάμεων με υψηλό αίσθημα ευθύνης.

Και έρχομαι στο κρίσιμο ζήτημα του νέου στρατηγικού σχεδίου της Ευρωπαϊκής Ένωσης, το ReArm Readiness 2030 που ο κ. Μητσοτάκης διαφημίζει ως δική του προσωπική επιτυχία. Θέλω να ξεκαθαρίσω ότι δεν είναι επιτυχία να προχωράς σε μία κούρσα εξοπλισμών γιατί απέτυχες να υπερασπιστείς την ειρήνη και την ευημερία των λαών της Ευρώπης. Όχι, κύριε Μητσοτάκη. Αυτό δεν είναι επιτυχία και αφορά και εσάς προσωπικά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και μάλιστα χωρίς στρατηγική για την Ελληνική Αμυντική Βιομηχανία. Κούρσα εξοπλισμών χωρίς την Ελληνική Αμυντική Βιομηχανία. Είναι έλλειμμα, κύριε Μητσοτάκη. Είναι μεγάλο έλλειμμα και είναι δικό σας έλλειμμα γιατί κι εσείς συμμετείχαμε σε αυτόν τον σχεδιασμό και την αποτυχία της ηγεσίας της Ευρωπαϊκής Ένωσης. Και εδώ προκύπτει ένα ερώτημα, κυρίες και κύριοι Βουλευτές. Πώς μπορείς να εμπιστευτείς μία πολιτική ηγεσία που έχει κάνει τόσα λάθη και μας οδηγεί τελικά σε βεβιασμένες αποφάσεις που επιτείνουν τα λάθη πιστεύοντας ότι τώρα θα λύσει τα προβλήματα που η ίδια δημιούργησε; Γίνεται αυτό, κυρίες και Βουλευτές της Συμπολίτευσης, με υπέρογκο κόστος και για τους πολίτες και για τη χώρα; Ποιο είναι το μεγάλο πρόβλημα της Ευρώπης, κύριε Μητσοτάκη; Είναι στρατιωτικό ή πολιτικό. Δεν είναι αλήθεια ότι η Ευρωπαϊκή Ένωση δεν επεδίωξε και δεν κατόρθωσε να έχει στρατηγική αυτονομία έναντι των ΗΠΑ; Σύρθηκε -και τα προηγούμενα χρόνια, δεν αναφέρομαι μόνο στο τώρα- πίσω από το άρμα των Ηνωμένων Πολιτειών χωρίς στρατηγική και τώρα με την ηγεσία Τραμπ οδηγείται σε νέα αδιέξοδα κάνοντας σπασμωδικές επιλογές, πρόχειρες, που κοστίζουν ακριβά και θέτουν ερωτήματα και στην ειρήνη αλλά και στην ευημερία των πολιτών;

Κυρίες και κύριοι της Νέας Δημοκρατίας, η Ευρωπαϊκή Ένωση δεν ανέλαβε σοβαρό διαμεσολαβητικό ρόλο για την εκεχειρία και τον τερματισμό της παράνομης και καταδικαστέας ρωσικής εισβολής στην Ουκρανία. Επικεντρώθηκε τώρα εκ της αδυναμίας της σε μια αντιρωσική υστερία υποκλινόμενη στις επιλογές των ΗΠΑ χωρίς να έχει ξεκαθαρίσει τις σχέσεις της με τις Ηνωμένες Πολιτείες Αμερικής.

Και τώρα, κύριε Μητσοτάκη, θέλω μία απάντηση σε αυτό. Δέχεστε να συζητήσει η Ευρωπαϊκή Ένωση για πυρηνικούς εξοπλισμούς; Θέλω μια απάντηση σε αυτό, κύριε Μητσοτάκη. Θέλω στην τοποθέτησή σας. Να πείτε ποια είναι η θέση της Ελλάδας για τον πυρηνικό εξοπλισμό της Ευρώπης. Γιατί οι πυρηνικοί εξοπλισμοί δεν βελτίωσαν ποτέ την πρόοδο, την ευημερία, δεν υπερασπίστηκαν ποτέ την ειρήνη και έφεραν την ανθρωπότητα κοντά στον πυρηνικό όλεθρο. Μία απάντηση γι’ αυτό τουλάχιστον την οφείλουμε. Δεν μπορείτε να μένετε αδιάφορος.

Η θέση μας είναι ξεκάθαρη: Η Ελλάδα πρέπει να πρωτοστατήσει στο εγχείρημα για την ευρωπαϊκή στρατηγική αυτονομία και στη χειραφέτηση της Ευρωπαϊκής Ένωσης από το ΝΑΤΟ, με τη συγκρότηση κοινής εξωτερικής πολιτικής και κοινής πολιτικής άμυνας και ασφάλειας, με στόχους και προτεραιότητες.

Κύριε Μητσοτάκη, αυτή ήταν πάντα η θέση της Αριστεράς και ψευδώς αναφερθήκατε στο δίλημμα «κανόνια ή βούτυρο», το οποίο διαβάζω ότι το χρησιμοποίησε μέχρι και ο Γκέμπελς.

Κύριε Μητσοτάκη, εμείς πιστεύουμε στην ενιαία πολιτική, εξωτερική πολιτική και ασφάλεια για την Ευρωπαϊκή Ένωση. Εσείς δεν το υλοποιήσατε εδώ και έξι χρόνια. Και αυτό είναι συστατικό στοιχείο της δικής μας άποψης, με ουσιαστική προστασία των εξωτερικών συνόρων της Ευρωπαϊκής Ένωσης, κύριε Μητσοτάκη, από κάθε απειλή, συμπεριλαμβανομένης και της Τουρκίας. Εμείς αυτό θέλουμε να διατυπωθεί στα κείμενα της Ευρώπης. Και θέλουμε εξωτερική πολιτική για ασφάλεια και ειρήνη που θα μειώνει και θα αποτρέπει τις εντάσεις.

Να σας υπενθυμίσω, παραδείγματος χάριν, κύριε Πρωθυπουργέ, τι έγινε όταν υπογράφαμε εμείς τη Συμφωνία των Πρεσπών; Όταν εμείς κάναμε μία συμφωνία για να υπάρχει συνεργασία, ασφάλεια και να μειωθούν οι εντάσεις στα Βαλκάνια, για να μην χρειάζεται να ενισχύουμε, προφανώς, εξοπλισμούς, εσείς τι κάνατε; Παριστάνατε τον Μακεδονομάχο και μας αποκαλούσατε «εθνική εξαίρεση», αλλά εμείς επενδύαμε και στην ασφάλεια και στην ειρήνη με αυτήν την πρωτοβουλία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες και κύριοι Βουλευτές, εμείς δεν είμαστε κατά των εξοπλισμών, αρκεί αυτοί να υπηρετούν την άμυνα της πατρίδας μας, στη βάση ενός σχεδιασμού, σε συνδυασμό με μία εθνική στρατηγική για την εξωτερική πολιτική, που πρέπει να είναι διεκδικητική και να είναι φιλειρηνική. Γιατί, σήμερα, συζητάμε για εξοπλισμούς και στην Ελλάδα και στην Ευρώπη, επειδή έχετε αποτύχει στην εξωτερική πολιτική, κύριε Μητσοτάκη και πληρώνουμε αυτό το κόστος.

Εμείς δείξαμε έμπρακτα την περίοδο της διακυβέρνησης του ΣΥΡΙΖΑ, την περίοδο της κυβέρνησης του Αλέξη Τσίπρα το 2015-2019, πώς μπορεί η Ελλάδα να εφαρμόσει μια ενεργητική, πολυδιάστατη εξωτερική πολιτική, που να προωθεί τα εθνικά συμφέροντα και να δίνει και τις κατάλληλες απαντήσεις στην Τουρκία και στον κ. Ερντογάν.

Στον αντίποδα, εσείς, τώρα, με αυτήν τη θολή και επικίνδυνη εξωτερική πολιτική «ΙΧ», ιδιωτικής χρήσης, με την έλλειψη στρατηγικής μετά και από τη διακήρυξη των Αθηνών, την οποία ο κ. Ερντογάν εργαλειοποίησε προς όφελος της Τουρκίας, εσείς τι κερδίσατε; Εμείς, ως Ελλάδα, τι έχουμε κερδίσει; Ποια στρατηγική έχουμε μετά την υπογραφή της διακήρυξης; Καμία!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν έχουμε, κύριε Μητσοτάκη, στρατηγική και γι’ αυτό βρισκόμαστε συνεχώς σε αδιέξοδα.

Όλα αυτά, όλες αυτές οι αποτυχίες, είναι η δική σας επικίνδυνη παρακαταθήκη στην εξωτερική πολιτική. Μια εξωτερική χωρίς πυξίδα και χωρίς αφήγημα απέναντι στη γαλάζια πατρίδα. Μια εξωτερική πολιτική χωρίς έρμα, σε ένα πράγματι δύσκολο εξωτερικό διεθνές περιβάλλον και αβέβαιο, από μία Κυβέρνηση που δεν αξιοποιεί ούτε τη θέση που έχουμε τώρα ως μη μόνιμο μέλος του Συμβουλίου Ασφαλείας του ΟΗΕ, που δεν αναλαμβάνετε μια σοβαρή, ειρηνευτική πρωτοβουλία και για την Ουκρανία και για το παλαιστινιακό. Για μία Ευρώπη των δύο μέτρων και δύο σταθμών. Γιατί για μας είναι το ίδιο και η παράνομη κατοχή στην Κύπρο και η παράνομη κατοχή στην Ουκρανία. Αυτό είναι το λάθος το οποίο κάνετε. Αυτή είναι η ξεκάθαρη κριτική, την οποία κάνουμε εμείς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και αυτό είναι κάτι το οποίο σας χρεώνουμε, κύριε Μητσοτάκη.

Το ReArm EU, το Readiness, δημιουργεί ελλείμματα και στο εθνικό επίπεδο, γιατί δεν περιλαμβάνει και στρατηγική για την Ελληνική Αμυντική Βιομηχανία, επειδή αφήνετε άλλα κράτη να ωφελούνται. Και αναφέρομαι ειδικά στην Τουρκία, θέλω να είμαι ξεκάθαρος. Όλα αυτά τα χρόνια μετράτε λάθη στην εξωτερική πολιτική, αλλά ειδικά όσον αφορά τις ελληνοτουρκικές σχέσεις, είναι πολύ κρίσιμο.

Θα πω ορισμένα: Θαλάσσια πάρκα, τα εξαγγείλατε. Πού βρίσκονται; Θαλάσσιος χωροταξικός σχεδιασμός. Θα πληρώσουμε εκατομμύρια ευρώ πρόστιμο, κύριε Μητσοτάκη; Η προσφυγή στη Χάγη γιατί σταμάτησε; Εσείς το ανακοινώσατε, κύριε Μητσοτάκη, ενώ επιτρέψατε -όπως είπα- να καρπωθεί οφέλη η Τουρκία. Και τώρα, μία αναθεωρητική χώρα, που δεν σέβεται το Διεθνές Δίκαιο και αμφισβητεί δικά μας κυριαρχικά δικαιώματα, κάθεται στο τραπέζι της Ευρωπαϊκής Ένωσης και διεκδικεί, προγραμματίζει, να εισπράξει πόρους από τα λεφτά των Ευρωπαίων πολιτών.

Κύριε Μητσοτάκη, σε αυτό πρέπει να απαντήσετε. Θα ενισχύσει τη γεωπολιτική της Ισχύ! Και αυτό το λέω ξεκάθαρα. Εδώ που φέρατε τα πράγματα είστε επικίνδυνοι. Θέλετε να εμπιστευτούμε, λοιπόν, μια συζήτηση για νέους εξοπλισμούς με αυτά τα στοιχεία;

Πράγματι, είμαστε σε ένα πολύ δύσκολο νέο περιβάλλον, κύριε Μητσοτάκη, με τεκτονικές αλλαγές, το οποίο επιτείνει την ανησυχία και την αμφισβήτηση στην Κυβέρνησή σας. Άλλαξαν τα δεδομένα από την παράνομη εισβολή της Ρωσίας στην Ουκρανία και με την εκλογή Τραμπ. Αλλά στην περίπτωση της Ουκρανίας, η Ελλάδα, ως χώρα που στηρίζει το Διεθνές Δίκαιο, έπρεπε να σταθεί αλληλέγγυα στον ουκρανικό λαό, αλλά ταυτόχρονα να διαφυλάξει και τα δικά της συμφέροντα.

Το κάνατε, κύριε Μητσοτάκη; Η Κυβέρνηση προχώρησε σε επιζήμιες κινήσεις και πολλές φορές πολύ πιο έντονα και διαφορετικά από άλλες ευρωπαϊκές χώρες. Αυτό τώρα έχει δημιουργήσει σοβαρά ερωτήματα. Πρώτα απ’ όλα έχει δημιουργήσει σοβαρά ερωτήματα με σημαντικά στοιχεία του αμυντικού εξοπλισμού της χώρας, που χρήζουν συντήρησης, αναβάθμισης και διαχείρισης. Επίσης, υπάρχει ένα ερώτημα σχετικά με την αποστολή βαρέως οπλισμού στην Ουκρανία, χωρίς καμία ενημέρωση, χωρίς σχεδιασμό, χωρίς αναπλήρωση των αποθεμάτων, είναι ένα ερώτημα. Ρωτάμε: Ποιο ήταν το κόστος των αποστολών αυτών στην Ουκρανία; Απομακρύνθηκε εξοπλισμός από τα νησιά του Ανατολικού Αιγαίου και του Έβρου; Αναπληρώθηκε; Γιατί δεν επένδυσε η Κυβέρνηση σε ειρηνευτικές διαδικασίες, στην αποστολή ανθρωπιστικής βοήθειας, υγειονομικού υλικού νοσοκομείου; Τα έχουμε πει.

Και τι κερδίσατε τελικά, κύριε Μητσοτάκη, συρόμενος πίσω από τις πολιτικές των ΗΠΑ, οι οποίες τώρα αλλάζουν, στην περίπτωση της Ουκρανίας; Τελικά, είμαστε εκτεθειμένοι, δυστυχώς, περισσότερο από άλλες ευρωπαϊκές χώρες και ψάχνετε για αλλαγή τακτικής.

Το 2019 η δική μας Κυβέρνηση σας παρέδωσε μια πατρίδα με ισχυρές συμμαχίες και ισχυρή γεωπολιτική ισχύ. Και τι κάνατε; Εσείς διαρκώς μας απομονώνετε. Πού ήταν η Ελλάδα από τη διάσκεψη στο Παρίσι για το μέλλον της Ουκρανίας; Πού είναι η Ελλάδα από τη συζήτηση για τους Meteor που θα προμηθευτεί η Τουρκία; Το Ηνωμένο Βασίλειο διοργάνωσε διάσκεψη χωρίς εμάς, αλλά συζητάει για τα Eurofighter με την Τουρκία. Θέλει να τα προμηθεύσει.

Από πολλές σοβαρές διεθνείς συναντήσεις για το μέλλον της Ευρώπης, λείπει η Ελλάδα, κύριε Μητσοτάκη. Το μόνο που σας έχει μείνει -και αυτό πολύ κρίσιμο- είναι να τρέχετε πίσω από τον Ισραηλινό Πρωθυπουργό και τυχοδιωκτικά, μέσα στα αδιέξοδα που εσείς δημιουργήσατε, όλα τα αδιέξοδα των διεθνών σχέσεων, συν το θέμα του καλωδίου.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Επισκεφθήκατε την Ιερουσαλήμ, αποθεώσατε τον κ. Νετανιάχου, που έχει διεθνές ένταλμα σύλληψης, δεν είδατε τον Παλαιστίνιο Πρόεδρο και δεν τολμήσατε να πείτε μία κουβέντα για την εκεχειρία, για την ειρήνη, για την προστασία της ζωής στη Γάζα, στη γενοκτονία.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Για πείτε, όμως, εφόσον συζητήσετε για τον θόλο, που γνωρίζουμε ότι απαιτεί ισχυρό και ασφαλές δίκτυο επικοινωνιών και αδιάβλητο σύστημα στρατιωτικών πληροφοριών, πώς το εξασφαλίζετε αυτό στην Ελλάδα, κύριε Μητσοτάκη, που όταν ήσασταν εσείς Κυβέρνηση η ΕΥΠ παρακολουθούσε την ηγεσία των Ενόπλων Δυνάμεων και τον σύμβουλό σας εθνικής ασφάλειας;

Πώς γίνεται, κύριε Μητσοτάκη, να είστε τόσο ανεπαρκής και ταυτόχρονα τόσο επικίνδυνος;

Σκοπεύατε, τότε, θυμίζω, να εξάγετε το Predator με την άδεια του κ. Σμυρλή, του διευθυντή της Νέας Δημοκρατίας που καθόταν εδώ σε αυτά τα έδρανα, σε άλλες χώρες. Και μιλάτε για σύστημα ασφάλειας και επιτήρηση ασφάλειας, κύριε Μητσοτάκη. Μία απάντηση να δώσετε, παρακαλώ, για τις υποκλοπές και την παρακολούθηση της ηγεσίας στρατού. Τη χρειαζόμαστε.

Πόσα λάθη, κύριε Μητσοτάκη, μπορεί να αντέξει η Ελλάδα από τις δικές σας καταστροφικές επιλογές. Και τώρα έχουμε και το έλλειμμα της Ευρώπης να προστεθεί σε όλα αυτά, αυτής της ανεπαρκούς εξωτερικής πολιτικής, λάθος στρατηγικής, χωρίς να αντιμετωπίσει στη ρίζα τους τα προβλήματα. Και τώρα αλλάζει προσανατολισμό σαν ένα τρελό εκκρεμές.

Δυστυχώς, κύριε Μητσοτάκη, αυτή είναι η κληρονομιά σας, η τυφλή και αδιαφανής εμπλοκή της χώρας, ουρά και των Βρυξελλών και των Ηνωμένων Πολιτειών και στο ουκρανικό και χωρίς στρατηγική απέναντι τις τουρκικές προκλήσεις, η συρρίκνωση δε του γεωπολιτικού αποτυπώματος στα Βαλκάνια. Γιατί; Γιατί ήσασταν φοβικοί και πατριδοκάπηλοι στο θέμα της Συμφωνίας των Πρεσπών.

Η προτεραιότητα στη στρατιωτικοποίηση δεν λύνει το πρόβλημα της ασφάλειας. Έρχεται σε αντίθεση και με άλλες ανάγκες των πολιτών, με το πρόβλημα της φτώχειας, της κοινωνικής συνοχής, της ανισότητας, της μη πρόσβασης στα δημόσια αγαθά. Η έμφαση στην ευρωπαϊκή άμυνα, που φαίνεται λογική μπροστά στα αδιέξοδα που η Ευρώπη δημιούργησε, αποκρύπτει μία βαθύτερη πραγματικότητα. Είναι μια κοντόφθαλμη στρατιωτικοποίηση που μπορεί και ανησυχούμε ότι αποτελεί εργαλείο γεωπολιτικής επιρροής για τις ισχυρότερες χώρες, αλλά και μέσο ώστε να βγάλουν υπερκέρδη, μονοπώλια των μεγάλων ευρωπαϊκών χωρών στο πεδίο των αμυντικών εξοπλισμών. Σε αυτό μας οδηγείτε.

Δεν είμαστε κατά των εξοπλισμών. Το έχουμε αποδείξει και με την ψήφο μας. Εμείς το αποδείξαμε εδώ, με θαρραλέες επιλογές. Αλλά εσείς δεν είστε συνεπείς και όλο και περισσότερο γίνεστε επικίνδυνοι. Όπως είναι άλλο η προστασία της άμυνας της χώρας και άλλο μια κούρσα εξοπλισμών. Είμαστε σαφώς απέναντι στο σχέδιο Φον ντερ Λάιεν, γιατί κόβει πολύτιμους πόρους από τη συνοχή της χώρας, από τη συνοχή της Ευρώπης, από την περιφερειακή ανάπτυξη και ανοίγει τον δρόμο για νέο δανεισμό και επηρεάζει αρνητικά τις κοινωνικές και αναπτυξιακές δαπάνες

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Σοβαρό πρόβλημα έχουμε και για τη διαφάνεια των εξοπλισμών, αλλά και για το σχέδιο της Λευκής Βίβλου που βάζει χέρι στα Μετοχικά Ταμεία του Στρατού και των άλλων φορέων. Να το πούμε κι αυτό. Κι έχουμε σοβαρό προβληματισμό για το ποια είναι η στρατηγική της Ευρώπης και ποια σύνορα θα υπερασπίζονται αυτοί οι εξοπλισμοί.

**ΠΡΟΕΔΡΕΥΩΝ (Αθανάσιος Μπούρας):** Κλείστε, σας παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Επιπλέον, έχουμε σοβαρές ενστάσεις για τη συνεργασία και τη συμμετοχή της Τουρκίας. Σας τα έθεσα και θέλουμε απαντήσεις. Θέλουμε να μας πείτε αν θα συμμετέχει στην ευρωπαϊκή άμυνα και στο τραπέζι αυτό η Τουρκία. Είναι δυνατόν να διαλύετε την εγχώρια αμυντική βιομηχανία και να δέχεστε συμμετοχή της Τουρκίας;

Ως ΣΥΡΙΖΑ - Προοδευτική Συμμαχία, πιστεύουμε ότι ήρθε η ώρα για μια πολυδιάστατη και φιλειρηνική εξωτερική πολιτική, με σκοπό την υπεράσπιση του εθνικού συμφέροντος και των πάγιων εθνικών θέσεων για την προάσπιση της ειρήνης. Από εκεί ξεκινάμε. Ήρθε η ώρα να βγάλουμε την Ελλάδα από την απομόνωση από την οποία την έχετε θέσει και να πρωτοστατήσουμε, σε συνεννόηση με τις υπόλοιπες προοδευτικές δυνάμεις, με έμφαση στην ειρήνη, τη διπλωματία και μια Ευρωπαϊκή Ένωση δημοκρατική, κοινωνική και οικολογική.

Η άμυνα είναι πολύ σοβαρή υπόθεση για να την αφήνουμε σε μικροκομματικές σκοπιμότητες που εσείς θέτετε σε προτεραιότητα. Χρειαζόμαστε σοβαρή αμυντική πολιτική, σοβαρή πολυδιάστατη εξωτερική πολιτική για την ασφάλεια και την εθνική κυριαρχία και τα κυριαρχικά δικαιώματα της χώρας μας.

Είναι ώρα για αλλαγή κυβέρνησης στην Ελλάδα, για να έχουμε την Ελλάδα που μας αξίζει. Γιατί τα αδιέξοδα που έχετε δημιουργήσει σίγουρα δεν αξίζουν στην πατρίδα μας. Για τους λόγους αυτούς, για την ασφάλεια και γεωπολιτική ισχύ της χώρας μας, πρέπει το συντομότερο, κύριε Μητσοτάκη, να φύγετε από την Κυβέρνηση και ο ελληνικός λαός με εκλογές να αποφασίσει και για το μέλλον του και για την ασφάλεια της πατρίδας μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Να καλέσω τώρα στο Βήμα τον Πρόεδρο της Κοινοβουλευτικής Ομάδος του Κομμουνιστικού Κόμματος Ελλάδας και Γενικό Γραμματέα του κόμματος κ. Δημήτριο Κουτσούμπα, για τη δική του τοποθέτηση.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι της Κυβέρνησης, κύριε Μητσοτάκη, είναι φανερό ότι είστε στριμωγμένοι. Είστε στριμωγμένοι από τις μεγάλες λαϊκές κινητοποιήσεις, από τη δυσαρέσκεια που όλο και φουντώνει για τα αποτελέσματα της πολιτικής σας, για τις κάθε λογής μεθοδεύσεις σας. Κι επειδή είστε στριμωγμένοι, προσπαθείτε να ξεφύγετε εμφανίζοντας μια δήθεν παράλληλη, θετική ατζέντα, όπως θέλετε να την παρουσιάζετε, πότε με τον κατώτατο μισθό, πότε με τις αυξήσεις στα μισθολόγια των στελεχών των Ενόπλων Δυνάμεων, πότε με τις εξαγγελίες για τους εξοπλισμούς.

Και σε αυτά, όμως, η πραγματικότητα είναι πολύ διαφορετική. Γιατί όλα αυτά και πολλά άλλα ακόμα, αποτελούν κανονικότατα και μάλιστα εμβληματικά παραδείγματα της αντιλαϊκής πολιτικής σας. Τέτοια, για παράδειγμα, είναι η αύξηση κοροϊδία των 34 ευρώ στον κατώτατο μισθό που έχει εξανεμιστεί πριν καν δοθεί από την ακρίβεια και τη φορολογία. Την ώρα που διατηρείτε την κλοπή των τριετιών από το 2012 έως το 2024 και που μόνο το 14% των εργαζομένων καλύπτεται από συλλογικές συμβάσεις εργασίας, με αποτέλεσμα ο πραγματικός μέσος μισθός να είναι πολύ πιο κάτω από εκείνον του 2011. Την ώρα που αρνείστε να επαναφέρετε τον δέκατο τρίτο και δέκατο τέταρτο μισθό στο δημόσιο, τη δέκατη τρίτη και δέκατη τέταρτη σύνταξη, αυτά που κατάργησε η κυβέρνηση του ΠΑΣΟΚ -για να μην ξεχνιόμαστε κιόλας- και αρνήθηκαν να επαναφέρουν όλες οι επόμενες κυβερνήσεις που ακολούθησαν, είτε της Νέας Δημοκρατίας, είτε του ΠΑΣΟΚ, είτε του ΣΥΡΙΖΑ.

Την ίδια στιγμή, κι επειδή σε μια ταξική κοινωνία σαν αυτή που ζούμε και που υπηρετείτε όλοι εδώ μέσα, πλην ΚΚΕ, κάποιος κερδίζει και κάποιος χάνει, τα κέρδη μόνο για τις εισηγμένες εταιρείες στο Χρηματιστήριο έχουν σπάσει ρεκόρ με 11 δισεκατομμύρια ευρώ το 2023 και απ’ ό,τι φαίνεται θα το σπάσουν πάλι το 2024.

Μέσω των αυξήσεων που ανακοινώσατε για τα στελέχη των Ενόπλων Δυνάμεων, μετά βέβαια από την αποστρατεία-σφαγή χιλιάδων επτακοσίων στελεχών και οι οποίες σε καμία περίπτωση δεν αντιμετωπίζουν το αυξημένο κόστος ζωής των στρατιωτικών και των οικογενειών τους, βασικό στόχο έχετε να αποσπάσετε τη συναίνεσή τους στην επικίνδυνη πολιτική της εμπλοκής της χώρας σε πολεμικά μέτωπα, η οποία θέτει σε μεγάλους κινδύνους τον ελληνικό λαό και φυσικά πρώτα απ’ όλα τα ίδια τα στελέχη των Ενόπλων Δυνάμεων.

Η πολιτική σας στους εξοπλισμούς και κατ’ επέκταση στην εξωτερική πολιτική και στις διεθνείς σχέσεις, στα ελληνοτουρκικά, στο Κυπριακό, είναι κι αυτή 100% κομμάτι της συνολικής σας πολιτικής, αφού καθορίζεται απολύτως από τους στόχους και τις προτεραιότητες της άρχουσας τάξης, δηλαδή των ενεργειακών ομίλων, των εφοπλιστών, των τραπεζιτών, από την επιδίωξή τους να αρπάξουν ένα όσο γίνεται μεγαλύτερο κομμάτι της λείας, τώρα που οι ανταγωνισμοί διεθνώς είναι στο φουλ, τώρα που ο κόσμος φλέγεται, ακριβώς επειδή ξαναμοιράζεται. «Τα κέρδη τους ή οι ζωές μας». Αυτό είναι το δίλημμα που ισχύει και εδώ και ισχύει με τον ίδιο κυριολεκτικά τραγικό τρόπο που ισχύει και για την τραγωδία των Τεμπών και για τους τριακόσιους νεκρούς από εργοδοτικό εγκλήματα μέσα σε δύο χρόνια.

Είναι προφανές ότι θεωρείτε το σημερινό θέμα προνομιακό σας πεδίο συζήτησης, γιατί ξέρετε ότι εκτός από το ΚΚΕ κανείς εδώ μέσα δεν πρόκειται να αμφισβητήσει την ουσία των επιλογών σας, αφού τα άλλα κόμματα, ουσιαστικά και τυπικά, τη συμμερίζονται. Ακούσαμε και σήμερα κάποια μικρή κοκορομαχία, γνωστή ανάμεσα σε εσάς και τα άλλα κόμματα της βολικής αντιπολίτευσης που μίλησαν, η οποία όμως ποτέ δεν μπορεί να αγγίξει τον πυρήνα αυτών των ζητημάτων που συζητάμε σήμερα, γιατί εδώ οι συγκλίσεις και οι δεσμεύσεις βγάζουν μάτι.

Μαλώνετε για ζητήματα αδιαφάνειας, που πάντα υπάρχουν βεβαίως στις συμβάσεις για τα εξοπλιστικά, για το ακριβές τους ύψος, λίγο πάνω λίγο κάτω δηλαδή, για τα περιβόητα «αντισταθμιστικά» και άλλα ανταλλάγματα. Αυτά που ακούμε πάντα σε τέτοιες συζητήσεις. Μέχρι εκεί, όμως. Παρακάτω δεν πάει κανείς σας. Γιατί όλοι σας συμφωνείτε με τις στρατηγικές επιλογές, τη συμμετοχή στην Ευρωπαϊκή Ένωση, το ΝΑΤΟ, τον προσανατολισμό προς τις Ηνωμένες Πολιτείες Αμερικής. Μάλιστα, διαγωνίζεστε μεταξύ σας ποιος από εδώ μέσα είναι ο πιο φιλοαμερικάνος και ανάλογα με το ποιος κυβερνά στις ΗΠΑ παίρνει προβάδισμα σε αυτόν τον θλιβερό διαγωνισμό πότε ο χώρος της λεγόμενης Κεντροδεξιάς - Κεντροαριστεράς, δηλαδή η Νέα Δημοκρατία, το ΠΑΣΟΚ, ο ΣΥΡΙΖΑ, η Νέα Αριστερά, και πότε η Ακροδεξιά, δηλαδή ο Βελόπουλος και οι άλλοι. Τις τελευταίες μέρες μάλιστα παρατηρείται κι ένας μεγάλος συνωστισμός στις ίδιες τις Ηνωμένες Πολιτείες Αμερικής, αφού τις επισκέπτονται νυν, πρώην και επίδοξοι πρωθυπουργοί της Ελλάδας.

Συμφωνείτε, επίσης, με την εναπόθεση της προστασίας των κυριαρχικών δικαιωμάτων, έναντι της αμφισβήτησής τους από την τουρκική άρχουσα τάξη, στους περιβόητους ισχυρούς συμμάχους. Αυτά τα παραμύθια, άλλωστε, λέτε τόσα χρόνια στον ελληνικό λαό.

Και τι βλέπουμε σήμερα; Βλέπουμε τον Τραμπ να αναγορεύει τον Ερντογάν σε παίκτη κλειδί στη Μέση Ανατολή, κύριε Βελόπουλε, που είστε και φανατικός θαυμαστής του Τραμπ, και ετοιμάζεται κατά πως φαίνεται να του δώσει τελικά τα F-35.

Βλέπουμε την Ευρωπαϊκή Ένωση να εντάσσει την Τουρκία στους στρατηγικούς της -λέει- συμμάχους και στον σχεδιασμό για την ευρωπαϊκή άμυνα, όπως κάνει και η συμμαχία των προθύμων.

Βλέπουμε τη Βρετανία και τη Γαλλία, στην οποία έχετε δώσει δισεκατομμύρια για τις Belharra και τα Rafale, κύριε Μητσοτάκη και οι άλλοι προοδευτικοί που τα ψηφίζατε εδώ μέσα, κι έχετε υπογράψει ότι θα τη συνδράμετε μέχρι και στη ζώνη του Σαχέλ, να πουλάνε στην Τουρκία πυραύλους Meteor, τους ίδιους που φέρουν δηλαδή και τα Rafale και υποτίθεται θα έδιναν στην ελληνική Πολεμική Αεροπορία στρατηγικό πλεονέκτημα.

Βλέπουμε όλους τους ισχυρούς συμμάχους σας να μην βγάζουν τσιμουδιά για τα αίσχη της κυβέρνησης Ερντογάν στο εσωτερικό της Τουρκίας και την απροκάλυπτη καταστολή απέναντι σε έναν λαό που διαδηλώνει για τα δικαιώματά του. Αλλά εδώ θα μου πείτε δεν βγάζετε τσιμουδιά ούτε και εσείς οι ίδιοι, γιατί δεν θέλετε -λέτε- να ανακατευτείτε σε εσωτερικά ζητήματα άλλων κρατών. Όταν πρόκειται για άλλες χώρες, όπως η Ρωσία ή το Ιράν κ.λπ. εκεί μια χαρά ανακατεύεστε στα εσωτερικά τους. Απλά εδώ δεν θέλετε να χαλάσετε τα νατοϊκά ήρεμα νερά, που μόνο φυσικά ήρεμα δεν είναι, όπως δείχνει και η περίπτωση της Κάσου και του καλωδίου ηλεκτρικής διασύνδεσης που προσπαθείτε τόσο καιρό να κατασκευάσετε και δεν σας αφήνουν.

Εμείς θέλουμε -και με αφορμή τη σημερινή συζήτηση- να εκφράσουμε την αλληλεγγύη μας στον τούρκικο λαό, στο κομμουνιστικό κόμμα Τουρκίας, στη νεολαία του, που έχουν μάλιστα και πάρα πολλούς συλληφθέντες εκεί και απαιτούμε να απελευθερωθούν άμεσα όλοι οι κρατούμενοι.

Βλέπουμε επίσης το Κυπριακό, να διαρρέεται από εδώ και από εκεί ότι ήταν θετικός ο ρόλος της Τουρκίας στην πρόσφατη πενταμερή. Για να λέτε κάτι τέτοιο τη στιγμή που η Τουρκία ξεκαθαρίζει σε όλους τους τόνους ότι δεν συζητά τίποτε άλλο πέρα από τα δύο κράτη, μπορεί να φανταστεί ο καθένας πού έχει φτάσει η κατάσταση με τους συμμάχους σας και με τον δήθεν ρεαλισμό τον δικό σας τόσες δεκαετίες.

Συμφωνείτε με τους υπέρογκους νατοϊκούς ευρωενωσιακούς εξοπλισμούς που δεν αποσκοπούν στην υπεράσπιση των συνόρων και των κυριαρχικών δικαιωμάτων της χώρας ούτε την εξασφαλίζουν. Εδώ υπάρχει και δεν παραγράφεται ούτε ξεχνιέται το δεδομένο της υπερψήφισης αυτών των δαπανών του κρατικού προϋπολογισμού από Νέα Δημοκρατία, ΠΑΣΟΚ, ΣΥΡΙΖΑ, Ελληνική Λύση, Νίκη και Σπαρτιάτες. Τα εξοπλιστικά προγράμματα των Ενόπλων Δυνάμεων είναι άμεσα συνδεδεμένα με την πολιτική όλων των μέχρι σήμερα κυβερνήσεων της χώρας για εμπλοκή τους σε ιμπεριαλιστικούς ανταγωνισμούς. Είναι άλλωστε γνωστό ότι το ΝΑΤΟ συνεργάζεται στενά με τους ομίλους της πολεμικής βιομηχανίας. Τους ενημερώνει για εξαιρετικά εμπιστευτικούς στόχους που βρίσκονται στα σχέδια του και οι οποίοι καθορίζουν και τι είδους οπλικά συστήματα πρέπει να παράγει η πολεμική βιομηχανία και κατά συνέπεια να προμηθεύονται τα κράτη-μέλη.

Ας μην παραπλανά, λοιπόν, η Κυβέρνηση τον λαό, τα στελέχη των Ενόπλων Δυνάμεων επικαλούμενη γι’ αυτές τις προμήθειες την υπαρκτή τουρκική επιθετικότητα, πόσο μάλλον που η χρησιμοποίηση τους ή η καθήλωση τους την κρίσιμη στιγμή είναι στο χέρι του πωλητή τους, όπως αντιλαμβάνεται όλος ο κόσμος και όπως αποκαλύπτει το συμβόλαιο ΗΠΑ - Γερμανίας για την αγορά των F-35 που ήρθε πρόσφατα στη δημοσιότητα.

Συμφωνείτε όλοι σας με την αποστολή φρεγατών προσωπικού των Ενόπλων Δυνάμεων, οπλικών συστημάτων που έχει χρυσοπληρώσει ο ελληνικός λαός έξω από τα σύνορα, ακόμα και χιλιάδες χιλιόμετρα μακριά από αυτά, για να προασπίζονται τα συμφέροντα μιας οικονομικής ολιγαρχίας και να υπηρετούν τους σχεδιασμούς των διεθνών συμμαχιών της. Συμφωνείτε με την ύπαρξη των βάσεων των ΗΠΑ στην Ελλάδα, με τη λειτουργία τους ως ορμητήρια πολέμων και επεμβάσεων. Συμφωνείτε με τις κυρώσεις στη Ρωσία που τις πληρώνει και αυτές ο ελληνικός λαός και οι άλλοι ευρωπαϊκοί λαοί και όχι φυσικά ο Πούτιν από την τσέπη του. Συμφωνείτε με τη στρατηγική συμμαχία με το κράτος δολοφόνο του Ισραήλ που έσπασε την εκεχειρία στη Γάζα και σφάζει πάλι τον παλαιστινιακό λαό, που έσπασε την εκεχειρία και με τον Λίβανο και βομβάρδισε πάλι τη Βηρυτό, που ο Πρόεδρος που καταζητείται από το Διεθνές Ποινικό Δικαστήριο σαν εγκληματίας πολέμου και εσείς τον συναντάτε. Να τους χαίρεστε τους συνομιλητές σας, κύριε Μητσοτάκη.

Σε όλα τα παραπάνω ζητήματα πραγματική αντιπολίτευση στην Κυβέρνηση είναι μόνον ο ελληνικός λαός που τα αντιπαλεύει όλα αυτά στους δρόμους και το ΚΚΕ από τα κόμματα της ελληνικής Βουλής.

Βλέπετε όλα αυτά που αναφέραμε βρίσκονται στον πυρήνα της πολιτικής της και δεν αντιμετωπίζονται ούτε με σόου, ούτε κολλάνε εδώ οι αόριστες επικλήσεις στη δικαιοσύνη και στους θεσμούς που έχουμε ακούσει πολλές φορές εδώ μέσα να αναφέρονται. Ή συμφωνείς και τα υποστηρίζεις ή διαφωνείς και τα αντιπαλεύεις. Καθαρά και ξάστερα. Τα αντιπαλεύεις και στη Βουλή και στους δρόμους. Είναι απορίας άξιο πως υπάρχουν κόμματα που πλασάρονται και για αντισυστημικά και δεν αρθρώνουν ποτέ κουβέντα για όλα τα παραπάνω. Υποθέτουμε εύλογα, λοιπόν, ότι και αυτά συμφωνούν με τις παραπάνω κατευθύνσεις, άρα πολύ απλά είναι γιαλαντζί αντισυστημικά, όπως άλλα στο παρελθόν και ο λαός αργά ή γρήγορα τους παίρνει χαμπάρι.

Κυρίες και κύριοι, το δωδεκαετές εξοπλιστικό πρόγραμμα που συζητάμε σήμερα αποτελεί επί της ουσίας την ελληνική εξειδίκευση του πολεμικού εγχειριδίου της Ευρωπαϊκής Ένωσης, της Λευκής Βίβλου δηλαδή για την άμυνα και του χρηματοδοτικού προγράμματος πολεμικής προετοιμασίας της ReArm Europe που προβλέπει 800 δισεκατομμύρια ευρώ για περισσότερους στρατιωτικούς εξοπλισμούς. Με τα παραπάνω τα πολεμοχαρή γεράκια της Κομισιόν και οι κυβερνήσεις των κρατών, όλοι μαζί, φιλελεύθεροι, σοσιαλδημοκράτες, ακροδεξιοί, προετοιμάζουν αυτήν τη σάπια Ευρωπαϊκή Ένωση για τις επερχόμενες πολεμικές αναμετρήσεις με τους ανταγωνιστές της για να αναλάβει η ίδια μεγαλύτερο βάρος στον πόλεμο στην Ουκρανία τώρα που οι προτεραιότητες των Ηνωμένων Πολιτειών Αμερικής αλλάζουν. Αυτή είναι η αγαπημένη όλων σας Ευρωπαϊκή Ένωση που δήθεν θα εξασφάλιζε την ειρήνη στην Ευρώπη και που πλέον το μόνο για το οποίο μιλάει είναι ο πόλεμος.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, να καλωσορίσουμε ένα σχολείο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το 15ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Πρόεδρε, συνεχίστε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ,κύριε Πρόεδρε.

Από εκεί που λέγατε στον λαό παραμύθια ότι μέσα στην τότε ΕΟΚ, μετά στην Ευρωπαϊκή Ένωση, θα τρώει με χρυσά κουτάλια, τώρα η Ευρωπαϊκή Ένωση του λέει ότι πρέπει να στοκάρει μάλιστα όπου βρει και όπου μπορεί κονσέρβες για να επιβιώσει για εβδομήντα δύο ώρες. Αυτή είναι η Ευρωπαϊκή Ένωση την οποία όλοι, Κυβέρνηση της Νέας Δημοκρατίας, συστημική αντιπολίτευση, συμφωνείτε ότι πρέπει να συγκλίνουμε και απλά διαφωνείτε στο ποιος είναι πιο ικανός να το υλοποιήσει αυτό. Αυτό είναι το κεκτημένο της που λιβάνιζαν τα διάφορα κόμματα του μπλοκ της πρόσφατης πρότασης δυσπιστίας στο ίδιο το κείμενο της πρότασης, κάνοντας έτσι και αβάντα στον κ. Μητσοτάκη και στην πολιτική του.

Δεν πρέπει να έχετε παράπονο πάντως όσοι λέγατε -και μάλιστα ως δήθεν προοδευτικοί κριτικοί ορισμένοι- ότι η Ευρωπαϊκή Ένωση κοιμάται, ότι είναι απούσα, ότι πρέπει να αναλάβει πιο ενεργό ρόλο στους ανταγωνισμούς που είναι σε εξέλιξη. Να που ξύπνησε, λοιπόν, για τα καλά, εκτός αν δεν σας φτάνουν και τα 800 δισεκατομμύρια ευρώ και θέλετε ακόμα περισσότερους πολεμικούς εξοπλισμούς. Ή μήπως νομίζατε ότι θα ξυπνούσε και θα έπαιρνε πρωτοβουλίες για την ειρηνική συνύπαρξη των λαών.

Αν είστε τόσο αφελείς να το πείτε και στον ελληνικό λαό, να το ξέρει. Αλλά μάλλον δεν είστε. Εμείς, λοιπόν, ξεκάθαρα, όπως κάνουμε πάντα άλλωστε, λέμε και σήμερα στον λαό και τη νεολαία ότι αυτό που απαιτείται είναι αποδέσμευση από αυτήν τη φυλακή του πολέμου, των λόμπι, της στυγνής εκμετάλλευσης. Λέμε καθαρά ότι χρειάζεται αποδέσμευση από το ΝΑΤΟ, με τον ίδιο τον λαό να κάνει κουμάντο στη χώρα μας. Και αυτό που το συμμερίζεται πλέον ένα πολύ σημαντικό κομμάτι του ελληνικού λαού δεν το λέει κανένα άλλο κόμμα. Όταν, όμως, λέτε ότι η Ευρωπαϊκή Ένωση πρέπει να αναλάβει μεγαλύτερο βάρος δεν διευκρινίζετε ότι αυτό το βάρος θα πέσει μονάχα πάνω στους λαούς, από τις τσέπες των οποίων θα βγαίνουν αυτά τα λεφτά. Γι’ αυτό δίνουν και παίρνουν οι δηλώσεις αξιωματούχων της ένωσης του ΝΑΤΟ, των κυβερνήσεων ότι πρέπει να πάψουν οι λαοί να θεωρούν δεδομένο ακόμα και αυτό το ανεπαρκέστατο επίπεδο κάλυψης των αναγκών τους που υπήρχε μέχρι σήμερα.

Και πείτε, επιτέλους, την αλήθεια. Ότι από τα περιβόητα 800 δισεκατομμύρια για τους εξοπλισμούς σε επίπεδο Ευρωπαϊκής Ένωσης τα 650 είναι αύξηση κρατικών δαπανών και τα υπόλοιπα 150 δισεκατομμύρια είναι δάνεια και ανακατεύθυνση πόρων. Τίποτα δεν πέφτει από τον ουρανό ούτε τίποτα χαρίζει η Ευρωπαϊκή Ένωση. Τα υπόλοιπα που λέτε για τις ρήτρες διαφυγής και ότι δήθεν έτσι θα εξοικονομηθούν χρήματα για άλλες ανάγκες είναι αέρας κοπανιστός. Με ρήτρα διαφυγής ή χωρίς, πάλι ο λαός θα τα πληρώσει, αφού αυτός συνεισφέρει πάνω από το 90% των φορολογικών εσόδων την ώρα που το μεγάλο κεφάλαιο απολαμβάνει φοροασυλία. Αφήστε που καθώς φαίνεται σας την έφεραν οι εταίροι σας και σας άφησαν στην απ’ έξω αφού η ρήτρα διαφυγής δεν θα αφορά τις δαπάνες που ήδη καταβάλλουν τα κράτη για τους εξοπλισμούς, αλλά μόνο τις επιπρόσθετες. Σας τιμωρούν, δηλαδή, κιόλας που είστε πρωτοπαλίκαρα αυτών των ευρωατλαντικών σχεδιασμών και έχετε φροντίσει ώστε η Ελλάδα να καταβάλει ήδη πάνω από το 3% του ΑΕΠ για εξοπλισμούς φιγουράροντας στις πρώτες θέσεις της σχετικής κατάταξης. Ας προσέχατε.

Βάρος και μάλιστα πολύ μεγαλύτερο από το οικονομικό θα αναλάβουν οι λαοί και κατά το στάδιο της παραγωγικής κατανάλωσης αυτών των επενδύσεων σε εξοπλισμούς, για παράδειγμα με την αποστολή στρατευμάτων στην Ουκρανία, για να επιτηρήσουν μια δήθεν συμφωνία ειρήνευσης που αν και όταν επιτευχθεί θα είναι εντελώς εύθραυστη και βέβαια άδικη, ληστρική και για τον ουκρανικό λαό.

Και εδώ, κύριε Μητσοτάκη, πρέπει να δώσετε σαφείς απαντήσεις και να αφήσετε τα ήξεις αφίξεις. Βουλευτές σας, πρώην Υπουργοί έχουν αρχίσει ήδη να κελαηδάνε και έχουν ετοιμάσει και το αφήγημα, ότι δεν μπορεί να συζητά να στείλει στρατεύματα η Τουρκία και εμείς να μένουμε πίσω. Γνωστό το παραμύθι. Τα ίδια έλεγε κάποτε και ο κ. Τσίπρας ψαρεύοντας τον λαϊκίστικο εθνικισμό για να υπερασπιστεί τη νατοϊκή συμφωνία των Πρεσπών, ότι δηλαδή με αυτή θα είναι τα ελληνικά F-16 που θα επιτηρούν τον εναέριο χώρο της γειτονικής χώρας, προφανώς έναντι της Ρωσίας και όχι τα τουρκικά. Ενεργοποιήθηκε τώρα βέβαια και αυτός και είπε από τις Ηνωμένες Πολιτείες -όλως τυχαίως αυτό- ότι πρέπει να σταλεί ευρωπαϊκή ειρηνευτική δύναμη στην Ουκρανία, εννοώντας προφανώς και με συμμετοχή ελληνικών στρατευμάτων. Όλες οι εφεδρείες του συστήματος επιστρατεύονται για να πειστεί ο ελληνικός λαός. Ταυτόχρονα, οι εφημερίδες δημοσιεύουν προφανώς μετά από κυβερνητικές διαρροές τους όρους που θα θέσει η Ελλάδα για μια τέτοια αποστολή.

Και εσείς από το Παρίσι, κύριε Μητσοτάκη είπατε ότι η Ελλάδα δεν είναι έτοιμη για αποστολή στρατευμάτων και ότι αυτό δεν πρέπει να γίνει υπό μία συμμαχία προθύμων. Αν λοιπόν σε λίγο η Ελλάδα ετοιμαστεί και η αποστολή γίνει με τη βούλα κάποιου διεθνούς οργανισμού, θα στείλετε στρατό στην Ουκρανία; Πείτε μας και πείτε και στον ελληνικό λαό, στους στρατευμένους νέους, στα στελέχη των Ενόπλων Δυνάμεων καθαρά για να ξέρει τι τους ετοιμάζετε. Θα τους στείλετε στο σφαγείο; Θα πάρετε την ευθύνη να γυρίσουν πίσω στη χώρα μας φέρετρα; Γιατί έτσι γίνεται στους πολέμους. Όλα τα υπόλοιπα είναι μόνο υπεκφυγές και άλλα λόγια να αγαπιόμαστε.

Εμείς, λοιπόν, και σε αυτό το θέμα θα μιλήσουμε σταράτα και περιμένουμε να ακούσουμε και από όλα τα κόμματα τι έχουν να πουν. Η θέση μας είναι κανένας φαντάρος, κανένα στέλεχος των Ενόπλων Δυνάμεων έξω από τα σύνορά μας. Σας το λέμε για να είμαστε και εξηγημένοι. Δεν έχουμε καμία δουλειά ούτε στην Ουκρανία ούτε πουθενά αλλού και έχουν κάθε δικαίωμα να αρνηθούν τέτοιες διαταγές. Αποστολή τους είναι μόνο η φύλαξη των συνόρων μας, η υπεράσπιση των κυριαρχικών δικαιωμάτων της πατρίδας μας. Γι’ αυτό ορκίστηκαν και αυτό πρέπει να κάνουν. Τέλος.

Από την άλλη, βέβαια, καθόλου βάρος, αλλά αντίθετα θα έλεγα χαράς ευαγγέλια είναι αυτές οι αποφάσεις για τους βιομηχάνους του πολέμου που προσδοκούν να κάνουν χρυσές δουλειές από τις νέες εξαγγελίες, παραγγελίες εξοπλιστικών, για κατασκευαστικούς ομίλους επίσης που θέλουν να βάλουν το χέρι στο μέλι της ανοικοδόμησης της Ουκρανίας και άλλων κρατών και πάει λέγοντας. Βλέπετε, αυτό που για τους λαούς είναι οικονομική αφαίμαξη και κίνδυνος, για την καπιταλιστική οικονομία είναι ανάσα, μήπως και καταφέρει να απομακρύνει έστω για λίγο ακόμα μια νέα καπιταλιστική κρίση, ιδιαίτερα τώρα που έχει φανεί πιο καθαρά ότι τα προηγούμενα «άλογα» της ανάπτυξης της περιβόητης, στα οποία είχε ποντάρει, αυτά της πράσινης μετάβασης, της ψηφιακής μετάβασης είναι μάλλον κουτσά.

Δεν είναι τυχαίο που ο κ. Μητσοτάκης ανακάλυψε ξανά τη σημασία των εξορύξεων και των υδρογονανθράκων για να πανηγυρίσει για την παράδοση του φυσικού πλούτου της χώρας νότια της Κρήτης στο αμερικανικό μονοπώλιο της Chevron. Πόσο μακρινές φαντάζουν πια οι δήθεν περιβαλλοντικές ευαισθησίες σας, τα πρότζεκτ για πράσινα νησιά που εγκαινιάζατε μαζί με τη Volkswagen που τώρα και αυτή βέβαια στρέφει το ενδιαφέρον της στην πολεμική οικονομία, αφού η ηλεκτροκίνηση δεν αποδίδει τα αναμενόμενα κέρδη. Σας τα λέγαμε. Και την ίδια στιγμή το τουρκικό δόγμα της γαλάζιας πατρίδας που περιέχει και το απαράδεκτο τουρκολιβυκό σύμφωνο το οποίο έχει πρωτοκολληθεί στον ΟΗΕ παραμένει ως πηγή προβλημάτων.

Η καλλιέργεια εφησυχασμού για τη δημιουργία εντυπώσεων είναι κακή συνταγή. Άλλωστε δεν είναι μακριά η ρηματική διακοίνωση της Λιβύης στην Ελλάδα τον Μάιο του 2024 ενάντια στις έρευνες νότια της Κρήτης. Το ξέρετε ότι η τοποθέτηση για άσκηση κυριαρχικών δικαιωμάτων χωρίς ανακήρυξη και οριοθέτηση ΑΟΖ και με κυρίαρχο μάλιστα ρόλο των αμερικανικών μονοπωλίων μπάζει από όλες τις πλευρές. Και επειδή πολλά ακούμε ξαφνικά για την εγχώρια αμυντική βιομηχανία και την ανάγκη να παράγει η χώρα και να μην αγοράζει μόνον απ’ έξω, θα έλεγα λίγη ντροπή δεν βλάπτει. Καλά, εσείς δεν είστε που διαλύσατε την κρατική αμυντική βιομηχανία, που απολύσει τους εργαζομένους της μέσα στα μνημόνια, που αφήσατε παραγωγικές μονάδες της να μαραζώσουν;

Εμείς όταν μιλάμε για εγχώρια αμυντική βιομηχανία εννοούμε κρατική βιομηχανία που θα παράγει στη βάση σχεδίου με σκοπό την υπεράσπιση των συνόρων και των κυριαρχικών δικαιωμάτων της χώρας μας. Εσείς εννοείτε κυρίως ιδιωτικές υπεργολαβίες ευρωπαϊκών, αμερικανικών, ισραηλινών μονοπωλίων που θα παράγουν όπλα για να στέλνονται στο εξωτερικό, όπως έχετε κάνει με την τσέχικη εταιρεία στην ΕΑΣ στο Λαύριο που παράγει βλήματα για το καθεστώς Ζελένσκι και για συμμετοχή στους διάφορους πολέμους.

Και γι’ αυτόν τον σκοπό προσπάθησε πρόσφατα άλλωστε να περάσει τριακόσιους πενήντα τόνους TNT μέσα από την πόλη, δίπλα στα σχολεία και στις παιδικές χαρές, χωρίς κανένα μέτρο ασφαλείας, αλλά ευτυχώς το απέτρεψαν οι δυνάμεις του εργατικού κέντρου εκεί και της οργάνωσης του ΚΚΕ.

Σήμερα η υφιστάμενη πολεμική βιομηχανία έχει σημαντικές δυνατότητες υπό διαφορετικές συνθήκες σε μια εντελώς διαφορετική οικονομία, μια σοσιαλιστική οικονομία, η ενοποίηση όλων των παραγωγικών μονάδων κάτω από έναν επιστημονικό κεντρικό σχεδιασμό της οικονομίας και η παραγωγική διασύνδεσή τους με την υπόλοιπη παραγωγική δομή θα πολλαπλασίαζε τις δυνατότητες αυτές δίνοντας επίσης τροφή στην ανάπτυξη συνολικά της βιομηχανίας. Για παράδειγμα η διασύνδεση με την παραγωγή ανοξείδωτου χάλυβα από τη «ΛΑΡΚΟ», η ενίσχυση της καθετοποιημένης παραγωγής αλουμινίου, η περαιτέρω ανάπτυξη των βιομηχανικών μονάδων που υπάρχουν και παράγουν μια σειρά από μηχανολογικά αντικείμενα σήμερα, η διασύνδεση με τη βιομηχανία λογισμικού και παραγωγής ηλεκτρονικού εξοπλισμού, η ενοποίηση όλων αυτών με σύγχρονα πληροφοριακά μέσα και συστήματα αισθητήρων δείχνουν πως η αμυντική βιομηχανία του επιστημονικού κεντρικού σχεδιασμού του σοσιαλισμού θα μπορούσε να παράγει έναν πολύ μεγάλο όγκο οπλικών συστημάτων. Κι αυτό είναι πρόταση για το σήμερα, δεν είναι για το μακρινό αύριο.

Παράλληλα, οι μονάδες αυτές θα μπορούσαν να αξιοποιηθούν για την παραγωγή σύγχρονων αγροτικών μηχανημάτων, σύγχρονων μεταφορικών μέσων, σύγχρονων συστημάτων επικοινωνίας, καθιστώντας την αμυντική βιομηχανία βασικό και ουσιαστικό πυλώνα για την περαιτέρω ανάπτυξη συνολικά της βιομηχανικής παραγωγής της χώρας μας.

Συμπερασματικά και συνοπτικά τελειώνοντας θα πω το εξής. Κατά τη γνώμη μας, θα πέσει πολύ έξω όποιος προσπαθήσει να προσεγγίσει όλες αυτές τις εξελίξεις, αν δεν πάρει υπ’ όψιν του το μεγάλο ζήτημα της εποχής μας, που είναι οι σημαντικές διεθνείς ανακατατάξεις, το σπάσιμο συμμαχιών και η διαμόρφωση καινούργιων, η ανατροπή δεδομένων δεκαετιών, που τελικά δεν ήταν και τόσο δεδομένα, όπως αποδείχτηκε, και όσο οι άλλες πολιτικές δυνάμεις ήθελαν να τα παρουσιάζουν εδώ, προκειμένου να πείσουν τον λαό μας ότι είναι μάταιο να διεκδικεί μια ριζικά διαφορετική πορεία για τη χώρα, με δυο λόγια, η μεγάλη αύξηση των ανταγωνισμών ανάμεσα στα καπιταλιστικά κράτη και τις συμμαχίες τους που έχει οδηγήσει και στο να έχουμε τα περισσότερα ενεργά πολεμικά μέτωπα από το τέλος του Β΄ Παγκοσμίου Πολέμου. Θύματα όλων αυτών θα είναι ο ελληνικός λαός, θα είναι η νεολαία μας, όπως και οι γειτονικοί λαοί, οι λαοί της Ευρώπης.

Ας σκεφτούμε λοιπόν όλα αυτά με ψυχραιμία, με καθαρό μυαλό, με ανοιχτά μάτια και αυτιά στο τι σας λέμε, γιατί αύριο θα είναι πάρα πολύ αργά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κουτσούμπα.

Καλείται στο Βήμα ο Πρόεδρος της Κοινοβουλευτικής Ομάδος της Ελληνικής Λύσης κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Άκουσα με πολλή προσοχή τον κ. Κουτσούμπα. Θέλω να του κάνω μια παρατήρηση, ανθρώπινη βέβαια. Το ότι συμφωνούμε με τον κ. Τραμπ σε πολλά από όσα λέει, κύριε Κουτσούμπα, δεν σημαίνει ότι είμαστε ακροδεξιοί. Και με το ΚΚΕ συμφωνούμε, αλλά δεν σημαίνει ότι είμαστε και κομμουνιστές. Εσείς είστε κομμουνιστές, είμαστε σαν…

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ο Τραμπ όμως είναι με τον Ερντογάν, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέμε το εξής. Το να συμφωνείς με κάποιον σε κάποια πράγματα, όπως στην ειρήνη στην Ουκρανία, είναι αυτονόητο για μας. Είναι αυτονόητο.

Εμείς καταψηφίσαμε ό,τι έφεραν εδώ για την Ουκρανία. Είμαστε υπέρ της ειρήνης, όπως κι εσείς και όπως κάθε σοβαρός άνθρωπος πρέπει να είναι. Είμαστε υπέρ της ειρήνης και εναντίον του πολέμου.

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θα σας δούμε στην πορεία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο ετεροπροσδιορισμός λοιπόν εμάς δεν μας αγγίζει, αλλά πάμε παρακάτω.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Είστε κατά της επίθεσης;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν η Νέα Δημοκρατία τολμήσει και μιλήσει για την εισβολή στην Κύπρο, θα μιλήσουμε για την εισβολή στην Ουκρανία. Εντάξει;

(Χειροκροτήματα από την πτέρυγα της Ελληνικής Λύσης)

Στο σπίτι του κρεμασμένου δεν θα μιλάτε για σκοινί, ειδικά στη Νέα Δημοκρατία που στείλατε όλα τα όπλα, ουσιαστικά, τα οποία ήταν απαραίτητα, καθώς δεν είμαστε χώρα που παράγει όπλα, και απονευρώσατε τα νησιά μας.

Θα τα πούμε στην πορεία. Μην βιάζεστε. Είναι και ο Υπουργός εδώ και χαίρομαι γι’ αυτό. Ο Πρωθυπουργός βέβαια, ως συνήθως, «την έκανε με ελαφρά πηδηματάκια».

Επίσης, να πω στον κ. Κουτσούμπα και πάλι ότι πριν από λίγο υπήρξε μια ανακοίνωση από τον αρμόδιο της Επιτροπής Διεθνών Σχέσεων των ΗΠΑ, που ήταν στη θέση του Μενέντεζ, ο οποίος είπε ξεκάθαρα: «Οι Ηνωμένες Πολιτείες δεν εμπιστεύονται την Τουρκία, δεν πρόκειται να δώσει η επιτροπή τα F-35 στην Τουρκία». Τελεία και παύλα.

Αν και, κατά την άποψή μου, να τα δώσει. Ξέρω τι σας λέω. Να τα δώσει, γιατί αν τα δώσει, σωθήκαμε κι εμείς, γιατί δεν είναι αξιόπλοα, και θα το αποδείξω στην πορεία.

Εν πάση περιπτώσει, όμως. Πάμε στην ουσία της κουβέντας. Επειδή ο Πρωθυπουργός χρησιμοποίησε τον Τζέφερσον και είπε κάτι πολύ ωραίο, καλό, θα του απαντήσω τι άλλο είπε ο Τζέφερσον. «Αυτός που δεν ξέρει τίποτα είναι πιο κοντά στην αλήθεια από αυτόν που το μυαλό του είναι γεμάτο παραπλανητικά ψέματα και λάθη». Και σήμερα ήρθε ο ίδιος εδώ και με ψέματα και με λάθη για να μας πείσει ουσιαστικά ότι λέει αλήθεια.

Λοιπόν, ένα προς ένα θα τα αποδομήσουμε. Επίσης, να του υπενθυμίσω ότι ο Τζέφερσον είχε πει και άλλα, παραδείγματος χάριν: «Τα τραπεζικά ιδρύματα είναι πιο επικίνδυνα για τις ατομικές ελευθερίες από την κυβέρνηση, την αστυνομία και τον στρατό» Κλείστε λοιπόν τα funds, φορολογήστε τις τράπεζες, κόψτε το ακαταδίωκτο.

(Χειροκροτήματα από την πτέρυγα της Ελληνικής Λύσης)

Αυτά λέει ο Τζέφερσον. Δεν λέει μόνο αυτά που μας είπε ο Πρωθυπουργός. Λέει κι άλλα καλύτερα.

Μερικές, λοιπόν, οφειλόμενες απαντήσεις, κύριε Υπουργέ και κύριε Πρωθυπουργέ, στον Έλληνα Πρωθυπουργό. Μας είπε ότι η Νέα Δημοκρατία, κύριε Υπουργέ μου, υπερασπίζεται τα δίκαια στο Αιγαίο. Και ρωτάω εγώ: Το καλώδιο στην Κάσο τι έγινε, βραχυκύκλωσε; Απαντήστε μου. Εγώ λέω, ναι, τα υπερασπίζεστε, αλλά το καλώδιο στην Κάσο βραχυκύκλωσε;

Μίλησε ο Πρωθυπουργός για συμμαχίες, οι οποίες είναι καλοδεχούμενες και πρέπει να γίνονται και με την Αίγυπτο και με το Ισραήλ, αλλά δεν μας είπε γιατί δεν κάνει ΑΟΖ με την Κύπρο. Δεν είναι σύμμαχος χώρα η Κύπρος; Μας είπε ο Πρωθυπουργός για δημοσιονομική ευρωστία που μας δίνει τη δυνατότητα να αγοράσουμε όπλα. Το αντιλαμβάνομαι. Αφού έχουμε δημοσιονομική ευρωστία, λοιπόν, γιατί δεν δίνουμε 13ο και 14ο μισθό στους Έλληνες; Πολύ απλά είναι τα πράγματα.

(Χειροκροτήματα από την πτέρυγα της Ελληνικής Λύσης)

Κι επειδή μας είπε ο Πρωθυπουργός, και έχει απόλυτο δίκιο εδώ, ότι ο παγκόσμιος συσχετισμός καιο χάρτης αναδιατάσσεται, να του πω ότι έκανε ένα μοιραίο λάθος, και αυτός και το ΠΑΣΟΚ και ο ΣΥΡΙΖΑ και η Πλεύση Ελευθερίας και η Νέα Αριστερά, ταχθήκατε αναφανδόν όλοι εναντίον του Τραμπ προεκλογικά, εκλέχθηκε ο Τραμπ και τώρα έχουμε εχθρό και τον Πούτιν και τον Τραμπ. Και ερωτώ: Όταν αναδιατάσσεται ο παγκόσμιος χάρτης, η Ελλάδα ποιον ισχυρό θα μπορούσε να προσεγγίσει για να μπορέσει να έχει μια συμμαχία; Ρωτώ. Κάνω ερωτήσεις.

Μιλήσατε για το όφελος των εθνικών συμφερόντων. Έχετε απόλυτο δίκιο, το όφελος των εθνικών συμφερόντων είναι πάνω απ’ όλους και πάνω απ’ όλα. Ρωτώ τον Έλληνα Πρωθυπουργό και θέλω απάντηση: Η Τουρκία εντάσσεται στο όφελος των εθνικών συμφερόντων; Διότι εκ της πλαγίας θα μπει στα οπλικά συστήματα στην Ευρώπη.

Έξω η Τουρκία από τα όπλα της Ευρώπης, έξω από την παράνομη είσοδό της, όσο παράνομα κρατάει την Κύπρο. Τα αυτονόητα λέμε εδώ. Δεν λέμε κάτι ακατανόητο ούτε δυσνόητο ούτε πολύ δύσκολο να το αντιληφθεί και ο τελευταίος πολίτης.

(Χειροκροτήματα από την πτέρυγα της Ελληνικής Λύσης)

Μιλήσαμε για ρήτρα διαφυγής, ο Πρωθυπουργός το είπε, κι εγώ ρωτώ, λοιπόν: Θα μπουν τα λεφτά αυτά στο χρέος στο τέλος, ναι ή όχι; Δηλαδή, το ποσό αυτό θα συνυπολογιστεί στο χρέος μας, θα το αυξήσει, ναι ή όχι;

Ερώτηση: Θα εγγυηθούν, όπως είπε η Ούρσουλα φον ντερ Λάιεν, τα δάνεια οι καταθέσεις; Ναι ή όχι; Γιατί αν μιλάμε πάλι για δάνεια, σημαίνει πολύ απλά ότι ένα μεγάλο μέρος των δανείων για την αγορά των όπλων θα πάει στο χρέος.

Κι εμείς έχουμε ένα μειονέκτημα, κύριε Πρωθυπουργέ, δεν είμαστε Γερμανία, Γαλλία, Βρετανία, που παράγουν όπλα, τα πουλάνε και βγάζουν και υπερκέρδος 200% ή 300%, το οποίο σημαίνει ότι και δάνειο να πάρουν 100 δισεκατομμύρια, αν πουλήσουν 300 δισεκατομμύρια τα όπλα θα βγάλουν κέρδος 200 δισεκατομμύρια και θα έχουν και ρυθμούς ανάπτυξης γιατί η πολεμική τους βιομηχανία θα αυτοματοποιηθεί.

Η Wolkswagen, δηλαδή, δεν μπορεί να γίνεται σήμερα πολεμική βιομηχανία τυχαία και εμείς να «ρίχνουμε νερό στον μύλο» της Ευρώπης. Πρέπει κι εσείς, να έχετε ένα σχέδιο συγκεκριμένο.

Επειδή είπατε ότι δεν έχουμε προτάσεις, για δεύτερη φορά θα τις καταθέσω στη Βουλή, όλες τις προτάσεις αναλυτικά. Είναι η κεντρική ιδέα του προγράμματός μας, σε σχέση με τις προτάσεις, για τα εξοπλιστικά.

Παρακαλώ, για τα Πρακτικά.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν θέλει και ο Υπουργός Άμυνας μπορεί να τα παραλάβει να δει συγκεκριμένες προτάσεις, για κάθε όπλο, για κάθε μέσο, για κάθε αεροσκάφος, για κάθε άρμα μάχης, για κάθε οπλικό σύστημα, για drones, για ιπτάμενα μη επανδρωμένα, για τα πάντα. Το έχουμε από το 2019. Δεν είμαστε κόμμα, το οποίο ήρθε εδώ μέσα και λέει «δεν έχω πρόγραμμα». Εμείς θέλουμε να κυβερνήσουμε πραγματικά.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Πρόεδρε, να καλωσορίσουμε ένα σχολείο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Μυτιλήνης.

Η Βουλή σάς καλωσορίζει και σάς ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Παρακαλώ, κύριε Πρόεδρε, συνεχίστε την ομιλία σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να πάμε, λοιπόν, κύριε Πρωθυπουργέ, σε αυτό που είπατε. Βλέπετε, δεν θα μιλήσω για μας. Εμείς καταθέσαμε τις προτάσεις, που κανένα κόμμα δεν έχει και προκαλώ τον οποιονδήποτε να φέρει και να συγκρίνει το πρόγραμμα για τα εξοπλιστικά, με την Ελληνική Λύση. Τον οποιονδήποτε εδώ μέσα! Για να καταλάβει ο ελληνικός λαός ότι κάποια στιγμή πρέπει να ψηφίζουμε όχι θεωρητικολογία, όχι εικοτολογία, όχι αμφισημία, αλλά με βάση το πρόγραμμα κάθε κόμματος. Δεν γίνεται να ψηφίζεις από ένστικτο ή από οργή ή από αγανάκτηση. Οδηγεί σε λάθος δρόμους. Πρόγραμμα, επιχείρημα, σχέδιο. Βγαίνουμε από το αδιέξοδο, βγαίνει από το αδιέξοδο η Ελλάδα.

(Χειροκροτήματα από την πτέρυγα της Ελληνικής Λύσης)

Ρωτώ, λοιπόν, τον Έλληνα Πρωθυπουργό, γιατί μας είπε για τους Heron κι έχει δίκιο. Έχουμε τους Heron. Θέλουν πυραύλους Heron; Ναι ή όχι; Ή είναι μόνο παρατηρήσεως; Διότι, η Τουρκία κατασκευάζει Bayraktar κατά εκατοντάδες. Αν εγώ έχω μόνο παρατηρήσεις, δεν μου λέει τίποτα. Η Ελλάς χρειάζεται drones που να φέρουν πυραυλικά συστήματα επάνω. Οι Heron έχουν όπλα επάνω; Απάντηση θα πάρουμε.

Είπατε, μάλιστα, για τους Γερμανούς, είπατε θα πάρουμε τορπίλες. Έχετε δίκιο. Αυτή η ιστορία ήταν από το 2007, 2008, 2009. Το 2009, εδώ ήμασταν μαζί, κύριε Πρωθυπουργέ. Ήσασταν εκεί δεξιά εσείς, εγώ ήμουν πιο αριστερά. Όπως και η φυσική μου θέση, πιο αριστερά από εσάς, αλλά εν πάση περιπτώσει.

Λέγαμε κιόλας ότι τορπίλες δεν έχουν τα υποβρύχια. Ναι, θα πάρετε τορπίλες, εσείς, αλλά οι Γερμανοί οι φίλοι μας, οι Ευρωπαίοι, δίνουν και υποβρύχια στους Τούρκους. Εδώ υπάρχει ένα θέμα. Και, μάλιστα, οι Πολωνοί πέτυχαν καλύτερη συμφωνία. Παίρνουν τα ίδια υποβρύχια με εμάς, με συμπαραγωγή κατά 50%. Τέτοια Κυβέρνηση θέλω εγώ, κύριε Πρωθυπουργέ. Να παίρνει συμπαραγωγές και υπεραξία των οπλικών συστημάτων, γιατί είναι το χρήμα του ελληνικού λαού, να έχουν θέσεις εργασίας, για να μη φεύγουν τα παιδιά μας από την Ελλάδα.

(Χειροκροτήματα από την πτέρυγα της Ελληνικής Λύσης)

Πάμε τώρα στα C-130. Είπατε για τα C-130. Αυτή η ιστορία είναι πολύ αμαρτωλή, όπως τα NH90, όπως κάθε οπλικό σύστημα, που αγοράσαμε τις προηγούμενες δεκαετίες και δεν πετούσαν. Τα «σκυλεύσαμε» τα περισσότερα. Ο Υπουργός Άμυνας είναι δίπλα σας. Ρωτήστε τον: «Πετούν από τα δεκατρία μόνο τα δύο; Ναι ή όχι;». Από τα δεκατρία πετούν μόνο τα δύο, ναι ή όχι; Και τις πταίει; Και τα υπόλοιπα μεταγωγικά που έχουμε, δεν πετούν όλα. Τις πταίει; Έξι χρόνια κυβερνάτε, έξι χρόνια ίδιες παθογένειες. Κάποια στιγμή, λύστε τες.

Επειδή δεν θα μπω στη λογική του κυρίου Πρωθυπουργού, με τις ύβρεις περί πατριωτών, ψευτοπατριωτών, υπερπατριωτών, να του πω το εξής: Εμείς, καταψηφίσαμε τη συνέχιση του πολέμου. Δεν «ταΐζουμε» τις μηχανές, δεν «ταΐζουμε» σφαίρες να σκοτώνονται Ουκρανοί και Ρώσοι στη Ρωσία και στην Ουκρανία. Τελεία και παύλα.

(Χειροκροτήματα από την πτέρυγα της Ελληνικής Λύσης)

Θα σας πω και τι άλλο καταψηφίσαμε. Είπατε για τα F-35. Δεν είναι αντίφαση, κύριε Πρωθυπουργέ, να λέτε «θα πάρουμε είκοσι F-35», όταν η Ευρώπη πλέον είναι σε πόλεμο με την Αμερική; Διακρίνω μια γεωστρατηγική αντίφαση στα λόγια σας. Ή είστε με την Ευρώπη -που είναι απέναντι στην Αμερική πλέον και στον Τραμπ, γιατί θα επιβάλλει δασμούς και το είπατε εσείς εδώ- ή είμαστε με την Αμερική. Όταν πατάς σε δύο βάρκες, πέφτεις στη θάλασσα. Είναι γεγονός.

Γι’ αυτό σας λέγαμε, κύριε Πρωθυπουργέ, κύριε Ανδρουλάκη, κύριε Φάμελλε, κυρία Κωνσταντοπούλου και οι υπόλοιποι εδώ μέσα, μη βρίζετε τον Τραμπ προεκλογικά, θα κάνετε «πατάτα». Και όχι μόνο «πατάτα» κάνατε, την τηγανίσατε, κιόλας. Και το πρόβλημα είναι ότι στο λάδι «τσιρτσιρίζει» ο Έλληνας. Αυτή είναι η αλήθεια. Και βέβαια, δεν μας είπατε για τα F-35 και πρέπει ο κ. Δένδιας να μας πει: Το κόστος υποδομών, το κόστος συντήρησης, πόσο είναι; Όσο για την «Ασπίδα του Αχιλλέα», κύριε Πρωθυπουργέ, ήταν, όντως, καλή -να ξέρετε- με βάση τα όσα λέει ο Οδυσσεύς. Πρέπει να σας πω, όμως, ότι στο τέλος ο Αχιλλέας σκοτώθηκε εκτός των τειχών, με την ασπίδα! Με αυτά που ακούσαμε σήμερα -δυστυχώς, θα το πω- μιλάτε με λαγνεία για την ευρωπαϊκή άμυνα, αλλά αγοράζοντας όπλα από τις Ηνωμένες Πολιτείες που η Ευρώπη πολεμά, θα οδηγήσετε, δυστυχώς, την Ελλάδα -σαν τον Αχιλλέα- να πέσει έξω από τα τείχη. Αποφασίστε με ποιους είστε. Δεν μπορούμε να πατάμε σε δύο βάρκες.

Εμείς το είπαμε ξεκάθαρα. Με αυτήν την Ευρώπη του αυταρχισμού, του αντιδημοκρατισμού, δεν μπορεί να είναι η Ελληνική Λύση. Με αυτήν που αποφασίζει για εκλογές στη Ρουμανία, για εκλογές στη Γαλλία, μπαίνουν φυλακή άνθρωποι, φιμώνονται άνθρωποι, δεν μπορεί να είμαστε. Θέλουμε μια Ευρώπη, κύριε Πρωθυπουργέ, των αξιών. Όχι του διαφωτισμού απλά, των ιδεών, της αλληλεγγύης. Μια Ευρώπη που η Γερμανία στηρίζει την Ελλάδα έναντι της Τουρκίας. Μια Ευρώπη που στηρίζει η Ιταλία, η Γαλλία την Ελλάδα, έναντι της Τουρκίας. Μια Ευρώπη δημοκρατική. Έχει περάσει σε φασίζουσες συμπεριφορές η Ευρώπη. Γι’ αυτήν την Ευρώπη είμαστε εμείς απέναντι, το έχω πει χίλιες φορές και θα το ξαναπώ ακόμα μια φορά.

Μιλήσατε για νεοφυείς επιχειρήσεις, γύρω από τα εξοπλιστικά. Νομίζω ότι ο κ. Δοξιάδης ξέρει πολλά περισσότερα, γιατί ήταν στην καινοτομία και ο ίδιος. Ρωτήστε τον ίδιο, ξέρει πολλά.

Μιλήσατε -κι εδώ «αριστοφανίζω», δεν θέλω να κλιμακώσω, δεν είμαι σαν τον Πρωθυπουργό να αρχίσω τις ύβρεις, ποτέ σε προσωπικό επίπεδο δεν βρίζω κανέναν και δεν θέλω να βρίσω κανέναν ούτε να λοιδορήσω, είναι η αστική μου ευγένεια πάνω από οποιαδήποτε αγανάκτηση και οργή- για γραμματεία εσωτερικής ασφάλειας. Τι είναι αυτό, κύριε Πρωθυπουργέ, για εξηγήστε μας.

Θα σας πω τι έλεγε ο μέγας Σοφοκλής. Η υπερσυγκέντρωση εξουσιών γεννά αυταρχισμό, δυνάστες. Έχετε την ΕΥΠ, παίρνετε τη γραμματεία εσωτερικής ασφάλειας, παίρνετε την ΕΡΤ, τα παίρνετε όλα πάνω σας. Αυτό δεν είναι και πολύ δημοκρατικό. Μοιράστε αρμοδιότητες. Και, μάλιστα, λέτε, ότι θα τη διευρύνετε κιόλας, θα κάνετε νέες προσλήψεις. Γιατί μου λέτε «θα τη διευρύνουμε κιόλας». Άρα, νέες προσλήψεις. Νέοι νεοδημοκράτες να βρουν νέα δουλειά, ρουσφετολογικά. Και επειδή επαναλάβατε δύο φορές το ίδιο ψέμα ή τη μισή αλήθεια ή δεν ξέρατε, δεν έχετε δει προτάσεις. Είναι στα Πρακτικά της Βουλής οι προτάσεις της Ελληνικής Λύσης, ειδικά για τα εξοπλιστικά.

Και βέβαια, σοβαρή κουβέντα, κύριε Πρωθυπουργέ, για ένα πρόγραμμα 25 δισεκατομμυρίων ευρώ, ενημέρωση στο Ελληνικό Κοινοβούλιο μεταξύ των πολιτικών Αρχηγών, δεν γίνεται έτσι. Εγώ, αλλιώς, το φανταζόμουν, πιστέψτε με. Μπορεί να κάνω λάθος. Να είμαι αιθεροβάμων, να είμαι λίγο διαφορετικός στη σκέψη, αλλά τα πράγματα διαφορετικά. Έλα, κύριε Ανδρουλάκη, κατά μόνας στην αρχή, να σε δω δέκα λεπτά και φέρε μου και τις προτάσεις σου. Τις δίνεις στον Υπουργό σου, συνδιαλέγεστε, συζητάτε μεταξύ σας και μετά κάνουμε μια συνάντηση όλοι μαζί με εμπειρογνώμονες για το τι μπορούμε να κάνουμε όλοι μαζί. Γιατί τα εξοπλιστικά δεν είναι προσωπικό θέμα ενός Πρωθυπουργού, είναι εθνικό θέμα του ελληνικού λαού, κύριε Πρωθυπουργέ.

(Χειροκροτήματα από την πτέρυγα της Ελληνικής Λύσης)

Και αυτό το λάθος που έκαναν το ΠΑΣΟΚ με τον Σημίτη και τους υπόλοιπους με τις αγορές του αιώνα, μην το κάνετε κι εσείς. Δεν γίνεται διαφορετικά, πρέπει να υπάρχει μια κοινή συνισταμένη στη λογική εδώ μέσα. Θα σας πω, λοιπόν, τα λάθη που κάνατε. Καταστράφηκε το Στεφανοβίκειο, ναι ή όχι; Καταστράφηκε η Νέα Αγχίαλος; Καταστράφηκε. Έγιναν εγκλήματα στη Λιβύη, με την αποστολή των ανθρώπων εκεί χωρίς οργάνωση; Έγιναν. Στείλατε οπλικά συστήματα στην Ουκρανία, δημιουργώντας ένα ρήγμα στην Εθνική Άμυνα; Το κάνατε, άσχετα τι λέτε. Δεν μας ενημερώσατε ποτέ τι στείλατε, πόσα στείλατε και πού τα στείλατε. Ποτέ! Μισό λεπτό τώρα, μιας και είστε κι οι δύο εδώ, για την τέταρτη Behlarra, ο Υπουργός και ο Πρωθυπουργός έριζαν για το ποιος θα την πει πρώτος. Τελικά, θα πάρουμε τέσσερις Behlarra; Ερώτηση. Γιατί λέγατε τέσσερις. Τώρα έγιναν τρεις. Τέταρτη θα πάρουμε; Αυτό είναι το σημαντικό. Όχι ότι έχω ιδιαίτερο ενδιαφέρον, αλλά βλέπω μια μετατόπιση, μια παλινδρομήσεις στις αποφάσεις.

Επίσης, θέλω να πω το εξής: Εμείς, κύριε Πρωθυπουργέ, καταψηφίσαμε την προοπτική να μπει η Τουρκία στην ευρωπαϊκή άμυνα και να πάρει λεφτά ο εχθρός των Ελλήνων. Αυτό καταψηφίσαμε.

(Χειροκροτήματα από την πτέρυγα της Ελληνικής Λύσης)

Το ποιο είναι πατριωτικό, λοιπόν, και το ποιο δεν είναι, το ορίζει η αλήθεια και η αλήθεια είναι ότι όταν ταΐζεις τον εχθρό σου, ταΐζεις τον λύκο που θα σε φάει. Εμείς τον λύκο που θα φάει την Ελλάδα, δεν θα τον ταΐσουμε ποτέ και ποτέ δεν θα γίνουμε φίλοι μαζί με τον λύκο. Γιατί οι λυκοφιλίες δεν διαρκούν και πολύ, κύριε Πρωθυπουργέ.

Είστε πραγματικά ο ίδιος άνθρωπος εσείς και η Κυβέρνησή σας, που δυστυχώς, με τη διακήρυξη των Αθηνών κάνατε την Τουρκία να μπει στο παιχνίδι. Μπήκε στο παιχνίδι, μπήκε στο κάδρο, το να αγοράσουν όπλα ή να συνδιαλλαγεί η Τουρκία με την Ευρώπη που παραβιάζει το Διεθνές Δίκαιο κατάφορα όχι μόνο στην Ελλάδα, αλλά και στην Κύπρο και οπουδήποτε αλλού και αυτό είναι ενοχλητικό και είναι και λάθος.

Μιλήσατε για Ελληνική Αμυντική Βιομηχανία, μάλιστα. Οι προηγούμενες αγορές σας, και οι Belharra και τα Rafale, θέλω να μου πείτε τι υπεραξία έδωσαν στην Ελλάδα. Έδωσαν 1 ευρώ, 2 ευρώ, 3 ευρώ; Μπορώ εγώ σε σχέση με την Αίγυπτο, που αγόρασε Rafale, να σας πω ότι η Αίγυπτος είχε υπεραξία αγοράς και χαμηλότερες τιμές. Το προσπερνάω αυτό και μπαίνω στην ουσία όμως, στην υπεραξία, τι συμπαραγωγές κάναμε με τα οπλικά συστήματα που αγοράσαμε, πόση ήταν η αξία τους. Επίσης, αγοράσατε F-35 χωρίς να απαιτήσετε συμπαραγωγή και κέντρο συντήρησης στην Ελλάδα. Η χαρά του κατασκευαστού, θα χρειαστούν νέα υπόστεγα, κύριε Πρωθυπουργέ, το ξέρετε, νέες υποδομές μεγαλύτερες, γιατί είναι μεγαλύτερα τα αεροσκάφη, άρα κάποιοι θα κερδίσουν περισσότερα λεφτά.

Δεν ξέρω αν όλα αυτά ενοχλούν τους Έλληνες, πάντως με το να δίνουμε χρήματα του ελληνικού λαού από το υστέρημά του σε αγορές οι οποίες δεν βοηθούν τη χώρα ή επιβραδύνουν ή επιβαρύνουν την τσέπη του Έλληνα εμείς δεν μπορούμε να συμφωνήσουμε. Γι’ αυτό και λέμε ότι πρέπει να είμαστε σοβαροί στην αγορά οπλικών συστημάτων.

Και βέβαια θα σας πω κάτι. Όλοι φοβήθηκαν και ο Φάμελλος, και ο Ανδρουλάκης, και οι υπόλοιποι εδώ μέσα πλην του κ. Κουτσούμπα που ακροθιγώς το είπε, να πουν ότι είμαστε μία από τις πλέον ρωσοφοβικές Βουλές της Ευρώπης. Ο αόρατος εχθρός, για τον οποίο δεν αναφέρθηκε ο Πρωθυπουργός, είναι η Ρωσία. Διότι η Ευρώπη με αυτήν ξεκινά τον πόλεμο, εξοπλίζεται για τη Ρωσία, γιατί η Ρωσία, λέει, θα επιτεθεί στην Ευρώπη.

Και εγώ ρωτάω τον Πρωθυπουργό, που ιστορία γνωρίζει καλά: Πότε επιτέθηκε η Ρωσία στην Ευρώπη; Το αντίστροφο μπορώ να σας πω εγώ. Η Ευρώπη στη Ρωσία επιτέθηκε, η Ρωσία στην Ευρώπη δεν επιτέθηκε ποτέ. Άρα, λοιπόν, αυτή η ρωσοφοβία και η αντίληψή σας ότι πρέπει να κάνουμε πόλεμο με τη Ρωσία είναι μια λάθος τακτική, όπως και ο πόλεμος με την Αμερική, με τον Τραμπ. Είναι λάθος τακτικές, ευρωπαϊκές λάθος τακτικές.

Η Ελλάδα μπορεί να γίνει γέφυρα μεταξύ Αμερικής και Ρωσίας. Μπορούμε να γίνουμε η γέφυρα, ως ορθόδοξη χώρα στην Ευρωπαϊκή Ένωση και στο ΝΑΤΟ. Να κάνετε εσείς προσωπικά αυτήν τη μεγάλη επιτυχία, να σας στηρίξει όλο το Κοινοβούλιο, για να γίνουμε γέφυρα μεταξύ Τραμπ και Πούτιν, μπορούμε.

(Χειροκροτήματα από την πτέρυγα της Ελληνικής Λύσης)

Για εμάς εχθρός είναι μόνο ένας. Για εμάς εχθρός είναι η Τουρκία και κανείς άλλος, κύριε Πρωθυπουργέ, για να τα ξεκαθαρίσουμε, ούτε οι Ηνωμένες Πολιτείες ούτε η Ρωσία.

(Χειροκροτήματα από την πτέρυγα της Ελληνικής Λύσης)

Το ερώτημα που πλανάται στον ελληνικό λαό είναι το εξής: Θα στείλουμε στρατό στην Ουκρανία και με ποιες προϋποθέσεις, κύριε Πρωθυπουργέ; Αυτό θέλω να μου πείτε. Τα Mirage-2005, κύριε Δένδια, θα τα στείλουμε by pass σε άλλη χώρα για να πάνε στην Ουκρανία, ναι ή όχι; Αυτά θέλουν να ακούσουν οι Έλληνες.

Και, βέβαια, θα πω το εξής, κάτι που ενοχλεί πολλούς. Δεσμεύουμε τη χώρα για δώδεκα χρόνια. Θα σας απαντήσω, κύριε Υπουργέ, με ένα ερώτημα. Η τεχνολογία αλλάζει κάθε τρία-τέσσερα χρόνια. Πείτε μου, τα εξοπλιστικά προγράμματα του σήμερα -αγοράζουμε σήμερα όπλα- το 2030, που θα τα παραλάβουμε, θα είναι σύγχρονα ή θα βγουν καινούργια καλύτερα; Πρέπει, λοιπόν, να συζητήσουμε σοβαρά αν πρέπει να δούμε τα οπλικά με διαφορετικό μάτι; Πρέπει να δούμε σοβαρά, αν πρέπει να τα αγοράσουμε όλα μαζί ή λίγα-λίγα; Πρέπει να δούμε, τελικά, την ενότητα «αγοράζω και συμπαραγάγω όπλα» με λογική να έχω και εγώ παραγωγή καλύτερα, ναι ή όχι; Αυτό είναι το ζητούμενο. Όχι να πάρει ο Μυτιληναίος μόνο τη δουλειά, όχι. Εντάξει, θέλει να πάρει τα Μ-113, θα τα πούμε στη δευτερολογία μου.

Πάμε στο εξής: Τι απάντησε η κ. Ούρσουλα, κύριε Πρωθυπουργέ; «Καμία δέσμευση, αν η Ελλάδα ή η Κύπρος δεχθεί επίθεση από τρίτη χώρα, εν προκειμένω την Τουρκία»! Και μπήκανε οι Τούρκοι στους εξοπλισμούς και μπορεί να παίρνουν οι Ευρωπαίοι όπλα από τους Τούρκους. Ισχύει αυτό, κύριε Πρωθυπουργέ, ότι δεν υπάρχει δέσμευση από την ευρωπαϊκή άμυνα, αν επιτεθεί η Τουρκία στην Ελλάδα; Το ίδιο πρόβλημα έχουμε και με την Τουρκία στο ΝΑΤΟ. Θα έχουμε το ίδιο και με την Ευρώπη; Τα ίδια ακριβώς λάθη κάνουμε; Την ίδια λαθεμένη πεπατημένη οδό την ακολουθείτε και εσείς; Εδώ είναι η οδός πεδίο δόξης λαμπρόν εσείς προσωπικά να δοξαστείτε για να αλλάξετε την ατζέντα. Όποιος επιτεθεί στην Ελλάδα είτε Τουρκία, είτε Μογγολία, είτε οποιαδήποτε τρίτη χώρα να αντιμετωπίζεται από την ευρωπαϊκή ασφάλεια και τον ευρωπαϊκό στρατό! Εδώ σας θέλω. Αυτό σημαίνει επιτυχία Πρωθυπουργού.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα, για να κλείνουμε σιγά-σιγά, γιατί θα φωνάζει ο Πρόεδρος και θα έχει και δίκιο.

Να σας πω γιατί δεν σας εμπιστευόμαστε. Έχω μπροστά μου μια απάντηση του κ. Δένδια. Ρώτησα τον κ. Δένδια, λοιπόν, εάν στα περιβόητα Τέμπη πήγαν ανώτατοι αξιωματικοί. Και μου λέει ο Υπουργός, γιατί είναι προσεκτικός, δεν είναι κανένας κουτός ο κ. Δένδιας, είναι παλιός και έξυπνος: «Σύμφωνα με όσα μου είπαν οι αρμόδιοι» πήγαν κάτι ανώτατοι αξιωματικοί, λέει, στα Τέμπη το ίδιο βράδυ. Τον ρωτάω γιατί πήγαν εκεί, αλλά δεν μου απαντά. Λέει κάτι περίεργα ότι έβαλαν κάτι σκηνές κάτι σκηνίτες, αλλά εδώ στην απάντηση λέει «ανώτατοι αξιωματικοί». Ανώτατοι αξιωματικοί για να βάζουν σκηνές για δημοσιογράφους, κύριε Υπουργέ μου, δεν τιμά ούτε τον Στρατό ούτε την Αεροπορία. Αυτό λέει η απάντησή σας, να ξέρετε. Αλλά είναι έξυπνα διατυπωμένη, «του το μετέφεραν κάποιοι». Μου θυμίζει τον Πρωθυπουργό που του μετέφεραν παραπλανητικά ότι δεν έγινε τίποτα στα Τέμπη. Παραπλανημένη Κυβέρνηση, γι’ αυτό λέω δεν σας εμπιστευόμαστε.

Και, βέβαια, δεν θα μιλήσω για τα υπόλοιπα, τι λέει το περιβόητο πόρισμα της Αστυνομίας για το βίντεο. Λέει ότι δεν έχει το βίντεο της 28ης Φεβρουαρίου. Θα το καταθέσω στα Πρακτικά της Βουλής. Δεν εντοπίστηκε, λέει, καταγραφή που να αφορά την 28-2-2023. Το καταθέτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα βίντεο που λέει ότι είναι αληθινά, αλλά δεν υπάρχει καταγραφή 28η Φεβρουαρίου, την ημέρα του δυστυχήματος.

Εν πάση περιπτώσει, ποιο είναι το μεγαλύτερο λάθος της Κυβέρνησης; Θα σας το πω τώρα. Το μεγαλύτερο λάθος μιας Κυβέρνησης και αυτής που κάνει το λάθος είναι να επενδύεις σε λαμαρίνες, βίδες, μπουλόνια και κουμπιά. Αν δεν επενδύσεις στο φρόνημα, ναύαρχέ μου, στους μισθούς πείνας, στο ότι παίρνουν μεταθέσεις όπου να ‘ναι οι αξιωματικοί μας, ότι δεν έχουν να νοικιάσουν πουθενά; Θέλουν ηθικό ακμαιότατο, θέλουν πατριωτικό φρόνημα, θέλουν μισθούς αξιοπρεπείς! Με μισθούς πείνας, αλλά και αποπομπές για ένα εμβατήριο, δεν καλλιεργείς το εθνικό φρόνημα του Ελληνικού Στρατού. Καλλιεργείς, αυτό που λέω εγώ, κατευναστές.

(Χειροκροτήματα από την πτέρυγα της Ελληνικής Λύσης)

Τέλος, σταματώ εδώ. Μην το κλιμακώσουμε, την άποψή μου θα πω, ναύαρχέ μου, επίτρεψέ μου.

Και επειδή κάνετε λάθη επί λαθών και τώρα αποδεικνύεται ότι μάλλον προσπαθείτε να διορθώσετε ένα λάθος με ένα άλλο λάθος, φέρνει μια τροπολογία ο Φλωρίδης για τα παιδιά, λέει, των ομοφυλόφιλων ζευγαριών να μην υιοθετούνται. Ακούστε, αυτό θα ισχύει στο εσωτερικό. Στο εξωτερικό μπορούν να παίρνουν παιδιά, ξέρετε. Δηλαδή, θα μπορούν να νοικιάζουν μια μήτρα. Θα μπορούν να εκμεταλλεύονται τις γυναίκες. Θα μπορούν να κάνουν τα πάντα οι ομοφυλόφιλοι. Φέρατε τον γάμο ομοφυλοφίλων εδώ, τον έφερε ο Πρωθυπουργός και η παρέα του, ο κ. Δένδιας, τον ψήφισαν όλοι μαζί και τώρα φέρνει τροπολογία ο Φλωρίδης, διότι μπάζετε από Δεξιά. Μπάζετε, μπατάρει το καράβι από Δεξιά, πλημμυρίζει και φέρνετε, λοιπόν, έναν νόμο ο οποίος θα καταπέσει στο Ευρωπαϊκό Δικαστήριο, σας το λέω από τώρα. Είναι λάθος.

Η λύση είναι μία: Κατάργηση του γάμου ομοφυλοφίλων -το έχω πει χίλιες φορές- και τελειώνει η ιστορία εδώ, σταματάμε. Γιατί, όντως, έγινε ένα λάθος, να το διορθώσουμε.

Αλλά αυτήν την ιστορία την άνοιξε ο Σαμαράς, ο οποίος αυτός ξεκίνησε το άνοιγμα της θύρας, όχι ο Μητσοτάκης. Να τα λέμε όλα εδώ μέσα. Έφυγε ο Πρωθυπουργός. Ο Σαμαράς με την προηγούμενη κυβέρνηση άνοιξε τη θύρα και στον αντιρατσιστικό νόμο και στον γάμο ομοφυλοφίλων. Ο Σαμαράς, ο πατριώτης, που χτυπάει τώρα τον Πρωθυπουργό για τον γάμο των ομοφυλοφίλων. Έφυγε ο Πρωθυπουργός. Έναν καλό λόγο πήγα να του πω, αλλά έφυγε. Τι να του κάνω; Εγώ φταίω τώρα; Αυτή είναι η αλήθεια. Αλλά, τα ξεχνάνε οι πολίτες, τα ξεχνάνε οι Έλληνες.

Τα αποτελέσματα, λοιπόν, του μεγάλου σκακιστή -και κλείνω εδώ- του μεγάλου κ. Μητσοτάκη και της μεγάλης Νέας Δημοκρατίας είναι τα εξής: Δεν έχουμε δώδεκα ναυτικά μίλια, δεν έχουμε ΑΟΖ, δεν κάνουμε εκμετάλλευση πετρελαίου, γαλλίου, αντιμονίου, γερμανίου, σκανδίου -το νέο μετάλλευμα. Τα παίρνει ο Μυτιληναίος, ο φίλος μας. Επ’ ωφελεία των Ελλήνων τα δίνουν όλα σε ιδιώτες φίλους. Δεν κάνουμε αλιευτικές ζώνες. Πληρώνουμε πρόστιμο στην Ευρωπαϊκή Ένωση. Δεν προστατεύουμε τη Βόρειο Ήπειρο. Ο Ράμα θα ανοίξει προξενείο μόνο στα Χανιά, στην πατρίδα του κ. Μητσοτάκη. Δεν υπερασπιζόμαστε τον όρο «Μακεδονία». Δεν συμμετέχουμε στις αποφάσεις της Ευρώπης. Δεν υπάρχουμε στη Λιβύη, δεν υπάρχουμε στη Μέση Ανατολή. Δεν προστατεύουμε τους χριστιανούς στη Μέση Ανατολή και στη Λεβαντίνη και βγαίνει ο Τζολάνι, ο ισλαμοφασίστας, και σφάζει χριστιανούς. Και είμαστε σε πόλεμο και με τη Ρωσία και με την Αμερική.

Αυτά είναι τα πεπραγμένα της Νέας Δημοκρατίας. Αυτή είναι η πραγματικότητα θέλετε, δεν θέλετε. Δεν μπορούμε να την αλλάξουμε. Ένα καλώδιο δεν μπορούμε να περάσουμε από την Κάσο, ένα καλώδιο δεν μπορούμε! Πρέπει να πάρουμε την άδεια από τον «τροχονόμο» που λέγεται Τουρκία.

Εδώ κλείνω, λέγοντας το εξής: Θέλετε να σας πω την αλήθεια γιατί έγινε σήμερα η κουβέντα; Να σας πω τώρα εγώ. Διότι η Κυβέρνηση καταρρέει. Η Κυβέρνηση μπατάρει, βουλιάζει και σήμερα ο Πρωθυπουργός έδωσε ένα ψεύτικο σύνθημα. Ποιο είναι αυτό; Κλίνατε επί Δεξιά! Κλίνατε επί Δεξιά! Αλλά είστε τόσο αδέξιοι που ούτε το πιστεύετε ούτε θα το κάνετε κτήμα και βήμα σας. Αυτό, λοιπόν, γιατί; Γιατί υπάρχει η Ελληνική Λύση, η οποία θα ξεμπροστιάζει τα ψέματα και τις μισές αλήθειες που λέτε.

(Χειροκροτήματα από την πτέρυγα της Ελληνικής Λύσης)

Γι’ αυτό απευθυνόμαστε στον ελληνικό λαό και του λέμε το αυτονόητο. Έχουμε σχέδιο, ορίστε. Ας ζητήσουν από τα υπόλοιπα κόμματα τα εξοπλιστικά τους, το πρόγραμμά τους. Έχει και ο κ. Δένδιας δικό του. Ας τα βάλουμε κάτω και των υπολοίπων κομμάτων, για να δούμε. Σοβαρός ο Δένδιας, σοβαρός ο ένας, σοβαρός ο άλλος, να επιλέξουμε το καλύτερο ή να κάνουμε μια κοινή συνισταμένη. Ας τα φέρουν εδώ τα προγράμματά τους, όχι γενικολογίες. Τους άκουγα όλους. Έλεγαν το ίδιο πράγμα με διαφορετικό τρόπο.

Φέρτε τα προγράμματα εδώ, να δούμε τι γίνεται. Φέρτε τα, για να ψηφίσει ο ελληνικός λαός πραγματικά πρόγραμμα και όχι θεωρία, οργή, αγανάκτηση και δήθεν τσαμπουκάδες και σόου. Πρόγραμμα! Για να μπορέσει επιτέλους η χώρα να κυβερνηθεί με ένα πρόγραμμα.

Γι’ αυτό η Ελληνική Λύση λέει, κύριε Δένδια, τα προγράμματα των κομμάτων προεκλογικά στον Άρειο Πάγο κατατεθειμένα, ώστε, όταν δεν εφαρμόζονται, να πέφτει η κυβέρνηση! Το λέμε ξεκάθαρα αυτό. Να πέφτει η κυβέρνηση!

(Χειροκροτήματα από την πτέρυγα της Ελληνικής Λύσης)

Εμείς, λοιπόν, έχουμε σχέδιο.

Κύριε Δένδια, ό,τι και να λέτε, μπορεί να μας λέγατε «ψεκασμένους» -όχι εσείς, εσείς, τουλάχιστον, είστε σοβαρός, κάποιοι άλλοι-, αλλά επιβεβαιωθήκαμε σε πολλά.

Θα πω κάτι στον ελληνικό λαό.

Αγαπητέ μου ναύαρχε, η μεγαλύτερη απόσταση στον κόσμο ξέρετε ποια είναι; Από το μυαλό στην καρδιά! Γιατί δεν μετριέται η απόσταση. Κανείς δεν ξέρει πόση είναι η απόσταση.

Εμείς λέμε το εξής. Θέλουμε ο Έλληνας να μην ψηφίζει με καρδιά μόνο, με αγανάκτηση, με οργή, με θυμό, αλλά να ψηφίζει και με μυαλό και με καρδιά, να μικρύνουμε την απόσταση για να ενώσουμε τους Έλληνες. Ενώνουμε την Ελλάδα, ενώνουμε τους Έλληνες. Ψήφος με καρδιά και μυαλό, όχι με αγανάκτηση! Ψήφος, για να δοθεί λύση από την Ελληνική Λύση!

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βελόπουλο.

Καλείται τώρα στο Βήμα ο Πρόεδρος της Κοινοβουλευτικής Ομάδας της Νέας Αριστεράς, ο κ. Αλέξης Χαρίτσης.

(Χειροκροτήματα από την πτέρυγα της Νέας Αριστεράς)

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Στη συζήτηση σήμερα ακούμε πολιτικούς Αρχηγούς να δίνουν στρατιωτικά παραγγέλματα από το Βήμα της Βουλής. Ακούσαμε -ακόμα πιο σοβαρό- έναν Πρωθυπουργό να έχει φορέσει ήδη τη στολή παραλλαγής.

Εγώ θα ξεκινήσω λέγοντας από τη δικιά μας την πλευρά, από τη μεριά της Νέας Αριστεράς, ότι εμείς θα πούμε δυνατά «όχι», στο όνομά μας. «Όχι», στο όνομά μας!

(Χειροκροτήματα από την πτέρυγα της Νέας Αριστεράς)

Ο κ. Μητσοτάκης αποχώρησε πριν από λίγο από την Αίθουσα, αλλά θα απευθυνθώ σε αυτόν προσωπικά και θα του πω ότι, κύριε Πρωθυπουργέ, κύριε Μητσοτάκη, δεν μπορώ παρά να επαναλάβω αυτό το οποίο σκέφτεται η συντριπτική πλειονότητα των Ελλήνων και των Ελληνίδων όταν βλέπει τον Πρωθυπουργό της χώρας να εναγκαλίζεται έναν καταζητούμενο του Διεθνούς Ποινικού Δικαστηρίου, όταν βλέπει τον Πρωθυπουργό της χώρας να σφίγγει τα χέρια με τον υπεύθυνο μιας γενοκτονίας. Ένα πράγμα σκέφτεται κάποιος: Ντροπή, κύριε Μητσοτάκη!

(Χειροκροτήματα από την πτέρυγα της Νέας Αριστεράς)

Αναρωτιέμαι, κυρίες και κύριοι της Κυβέρνησης, κυρίες και κύριοι της Νέας Δημοκρατίας, υπάρχει ή δεν υπάρχει το ένταλμα σύλληψης που έχει εκδώσει το Διεθνές Ποινικό Δικαστήριο εναντίον του Νετανιάχου για εγκλήματα πολέμου; Προφανώς και υπάρχει. Και είμαστε -και είσαστε- υποχρεωμένοι να το εκτελέσουμε.

Ποιο ακριβώς είναι το μέτρο της ηθικής που καθιστά αναγκαία αυτή την επίσκεψη και την επιβεβαίωση των στρατηγικών δεσμών με μια ακροδεξιά, με μια αιματοβαμμένη, αιμοσταγή κυβέρνηση όπως είναι η κυβέρνηση Νετανιάχου, μετά από έναν ολόκληρο χρόνο -παραπάνω από έναν χρόνο- ισοπεδωτικής κατεδάφισης της Λωρίδας της Γάζας και τη δολοφονία δεκάδων χιλιάδων αμάχων;

Αλήθεια, ποιες κοινές αξίες, όπως ακούσαμε, μοιραζόμαστε με τον κ. Νετανιάχου; Τις αξίες της γενοκτονίας, μήπως; Πού ακριβώς οφείλεται η χαρά σας -για να χρησιμοποιήσω τα δικά σας λόγια- που πήγατε στην Ιερουσαλήμ και συνομιλήσατε μαζί του; Χαίρεστε που την αμέσως επόμενη ημέρα, μόλις αποχωρήσατε, ο ισραηλινός στρατός έδωσε εντολή εκκένωσης της Ράφα, στρώνοντας το έδαφος για νέα χερσαία επιχείρηση στον νότο της Λωρίδας της Γάζας; Χαίρεστε που ο Νετανιάχου έχει διακόψει όλες τις προμήθειες σε τρόφιμα, σε φάρμακα, σε ανθρωπιστική βοήθεια, σε καύσιμα, προς τον βασανισμένο λαό της Παλαιστίνης;

Κύριε Πρωθυπουργέ, εδώ και πολύ καιρό, δυστυχώς, περπατάτε στον δρόμο της απόλυτης ηθικής απαξίας, με τις υποκλοπές, με τα μπαζώματα, με τις συγκαλύψεις. Και τώρα, ως χειροκροτητής μιας γενοκτονίας, κύριε Πρωθυπουργέ!

«Όχι», λοιπόν, στο όνομά μας, «όχι» στο όνομα της χώρας μας.

(Χειροκροτήματα από την πτέρυγα της Νέας Αριστεράς)

Δεν θα σας αφήσουμε να τοποθετήσετε τη χώρα μας στην ίδια πλευρά με τον Όρμπαν, που γράφει στα παλιά του τα παπούτσια το Διεθνές Δικαστήριο, στην ίδια πλευρά με τον τραμπισμό, που μιλάει για ψευδοδικαστήριο όταν αναφέρεται στο Διεθνές Ποινικό Δικαστήριο.

Και, μάλιστα, εχθές, ο Κυβερνητικός Εκπρόσωπος, απαντώντας σε ερώτηση δημοσιογράφου αν προτίθεται η Ελληνική Κυβέρνηση να καλέσει τον καταζητούμενο Νετανιάχου να επισκεφτεί την Ελλάδα, απάντησε αμήχανα ότι δεν γνωρίζω, δεν έχω κάποια ενημέρωση ότι θα υπάρξει επίσκεψη τις επόμενες ημέρες.

Τι μας λέει, δηλαδή, ο Κυβερνητικός Εκπρόσωπος; Ότι μπορεί και να τον καλέσετε να μας επισκεφθεί, αν όχι τις επόμενες ημέρες, λίγο αργότερα; Υπάρχει περίπτωση να τον καλέσετε σε ελληνικό έδαφος τον καταζητούμενο για εγκλήματα πολέμου και να μην τον συλλάβετε;

Θέλω να σας διαβάσω κάτι, κύριε Υπουργέ, που είστε εδώ παρών. Ανοίγω εισαγωγικά: «Επαναβεβαιώνουμε τη συνεχή και αδιάλειπτη υποστήριξή μας στην ανεξαρτησία, την αμεροληψία και την ακεραιότητα του Διεθνούς Ποινικού Δικαστηρίου. Το δικαστήριο αποτελεί θεμελιώδη πυλώνα του διεθνούς συστήματος δικαιοσύνης, διασφαλίζοντας τη λογοδοσία για τα σοβαρότερα διεθνή εγκλήματα και την απονομή δικαιοσύνης στα θύματα. Υπογραμμίζουμε τον απαραίτητο ρόλο του Διεθνούς Ποινικού Δικαστηρίου στον τερματισμό της ατιμωρησίας, στην προώθηση του κράτους δικαίου και στην προώθηση του διαρκούς σεβασμού του Διεθνούς Δικαίου και των ανθρωπίνων δικαιωμάτων». Κλείνω τα εισαγωγικά.

Σας θυμίζει κάτι αυτό; Είναι η κοινή δήλωση εβδομήντα εννέα κρατών-μελών του ΟΗΕ, μεταξύ των οποίων και η Ελλάδα -και η Ελλάδα!-, ως αντίδραση στις απαράδεκτες κυρώσεις του Τραμπ στα μέλη του Διεθνούς Ποινικού Δικαστηρίου. Πότε έγινε αυτό; Μόλις πριν από δύο μήνες, στις 7 Φεβρουαρίου του 2025 συγκεκριμένα. Συνυπογράφετε αυτήν τη δήλωση και μετά παίρνετε το πρωθυπουργικό αεροσκάφος και πηγαίνετε και εναγκαλίζεστε τον καταζητούμενο από το Διεθνές Ποινικό Δικαστήριο. Και δεν αποκλείεται και επίσκεψή του στην Ελλάδα.

Ο Νετανιάχου δεν είναι απλώς persona non grata. Επαναλαμβάνω, είναι καταζητούμενος. Δυστυχώς, όμως, έχουμε μια Κυβέρνηση η οποία αντιμετωπίζει το Διεθνές Δίκαιο à la carte, αντιμετωπίζει ακόμα και το Διεθνές Ποινικό Δικαστήριο à la carte. Και δεν βρήκε ο κ. Μητσοτάκης ούτε μισή λέξη να πει κατά την επίσκεψή του στο Ισραήλ για τη γενοκτονία των Παλαιστινίων.

Αποδείξατε για άλλη μια φορά την περιφρόνησή σας για δύο έννοιες που θα γίνουν η επιτομή της διακυβέρνησής σας: Τη διάλυση του κράτους δικαίου και την καταβαράθρωση της δικαιοσύνης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Κυρίες και κύριοι συνάδελφοι, θα συμφωνήσουμε, πιστεύω, σε αυτήν την Αίθουσα –ελπίζω, τουλάχιστον, να συμφωνήσουμε σε αυτήν την Αίθουσα- ως προς το εξής, ότι η άμυνα και η ασφάλεια της χώρας συνδέεται άρρηκτα με την εξωτερική της πολιτική.

Δεν θα έπρεπε, λοιπόν, πριν συζητήσουμε για τους εξοπλισμούς, να έχει προηγηθεί μια ουσιαστική συζήτηση εδώ στην Εθνική Αντιπροσωπεία για τη χάραξη της εξωτερικής πολιτικής, σε συνδυασμό με τη χάραξη της αμυντικής μας πολιτικής και της ασφάλειας, κι όχι να ερχόμαστε σήμερα εδώ απλώς και μόνο για να μας ανακοινώσει ο κ. Μητσοτάκης μια νέα κούρσα εξοπλισμών; Δεν θα έπρεπε να έχει γίνει συζήτηση για την εξωτερική πολιτική;

Πώς χαράσσεται η εξωτερική πολιτική της χώρας; Ποια είναι η εξωτερική πολιτική που εφαρμόζει η Κυβέρνηση Μητσοτάκη τα τελευταία χρόνια; Είναι μήπως μια πολυδιάστατη εξωτερική πολιτική, που στοχεύει ώστε η Ελλάδα να είναι παράγοντας ειρήνης και σταθερότητας σε μια τόσο ταραγμένη, σε μια τόσο ανήσυχη περιοχή όπως είναι η δικιά μας; Είναι μήπως μια ανεξάρτητη εξωτερική πολιτική, με επίκεντρο το Διεθνές Δίκαιο, τον σεβασμό των ανθρωπίνων δικαιωμάτων και τα εθνικά μας συμφέροντα; «Όχι» είναι η απάντηση. Κατηγορηματικά, όχι.

Ο κ. Μητσοτάκης ακολουθεί ένα ανούσιο, αλλά και επικίνδυνο δόγμα απομόνωσης της Τουρκίας και του Ερντογάν. Θυμόμαστε όλοι τις κυβερνητικές αφηγήσεις περί απομονωμένου Ερντογάν που υιοθετούσαν και τα κυβερνητικά μέσα ενημέρωσης και είδαμε τελικά πόσο επαληθεύτηκε αυτό.

Σε ένα μόνο πράγμα στοχεύει ο κ. Μητσοτάκης, στο να λειτουργεί η Ελλάδα ως ο πιο πιστός σύμμαχος της Ουάσιγκτον. Κερδίζουμε κάτι από αυτήν την αναποτελεσματική εξωτερική πολιτική απέναντι στη γείτονα;

Ποιος δεν προσκαλείται, κύριε Υπουργέ, μιας και δεν είναι εδώ ο Πρωθυπουργός, σε επιλεγμένες συναντήσεις για την ευρωπαϊκή άμυνα; Η Ελλάδα είναι αυτή η οποία δεν προσκαλείται, αλλά η Τουρκία είναι παρούσα. Μήπως, τελικά, απομονωμένος είναι ο κ. Μητσοτάκης και γι’ αυτό τρέχει να συναντήσει τον καταζητούμενο Νετανιάχου και ψάχνει να βρει στήριξη αυτών σε μια γελοία και κοντόφθαλμη λογική ότι «ο εχθρός του εχθρού μου είναι φίλος μου»;

Επειδή, όμως, εδώ μπαίνει και ένα πολύ κρίσιμο ζήτημα και επειδή προφανώς δεν σας έχουμε καμία εμπιστοσύνη, κύριε Μητσοτάκη, μήπως θέλετε τελικά να αποδράσετε από τον κλοιό της κοινωνίας που έχει ξεσηκωθεί με αιχμή το έγκλημα στα Τέμπη και θέλετε να αλλάξετε την ατζέντα, ψάχνοντας διέξοδο ακριβώς στο αδιέξοδο το οποίο δημιουργήθηκε από πέρυσι στην Κάσο; Μήπως αναμένοντας μια νέα αντίδραση από την πλευρά της Τουρκίας περιμένετε από το Ισραήλ να στηρίξει και να απευθυνθεί στις ΗΠΑ τώρα που ο Νετανιάχου και ο Τραμπ έχουν πολύ στενές σχέσεις;

Μην επενδύσετε σε ένταση στο Αιγαίο. Μη θεωρήσετε ότι θα βγείτε από τη δύσκολη θέση με ένα θερμό επεισόδιο. Εμείς σας το λέμε ξεκάθαρα. Μη μετατρέψετε την εσωτερική σας κρίση, την ενδοκυβερνητική κρίση σε εθνική κρίση. Θα μας βρείτε απέναντι. Ο καθένας και η καθεμία σε αυτήν την Αίθουσα θα πρέπει να αναλάβει τις ευθύνες του, συμπεριλαμβανομένης και της Αντιπολίτευσης.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, δυστυχώς, η Κυβέρνηση Μητσοτάκη εφαρμόζει μια καταστροφική εξωτερική πολιτική, γιατί το θέμα δεν είναι να απομονωθεί η Τουρκία και ο Ερντογάν. Αυτό είναι κοντόφθαλμο, είναι επικίνδυνο, είναι καταστροφικό. Το ζητούμενο πρέπει να είναι μια σοβαρή στρατηγική διαλόγου και επίλυσης στη βάση του Διεθνούς Δικαίου με προσφυγή στο Διεθνές Δικαστήριο της Χάγης.

Εμείς, κυρίες και κύριοι συνάδελφοι, ούτε στρουθοκαμηλίζουμε ούτε βάζουμε το κεφάλι μας στην άμμο. Έχουμε επίγνωση ότι είμαστε σε μια περίοδο που αλλάζει ριζικά η παγκόσμια διάταξη των δυνάμεων.

Η γεωπολιτική αβεβαιότητα, κύριε Υπουργέ, φέρνει στο προσκήνιο πράγματι το ζήτημα της ασφάλειας και τίθεται σε ευρωπαϊκό επίπεδο αυτή η συζήτηση με το περίφημο πρόγραμμα ReArm Europe, που η ονομασία του και μόνο -επιτρέψτε μου να πω, γιατί και οι λέξεις παίζουν ρόλο- είναι ανατριχιαστική και ξυπνάει τις πιο άσχημες μνήμες από την πρόσφατη ιστορία της Γηραιάς Ηπείρου.

Αναρωτιέμαι, όμως. Κάποια ερωτήματα θέλω να θέσω. Σταθμίζει η Κυβέρνηση σωστά την απαραίτητη ισορροπία ανάμεσα σε μια εύλογη ανάγκη για αμυντική επάρκεια και στους υπερεξοπλισμούς; Ανάγονται τα εξοπλιστικά σε μείζον ζήτημα τώρα, σε αυτήν τη συγκυρία, επειδή όντως η Ελλάδα κινδυνεύει στο άμεσο μέλλον ή εξαιτίας της ομηρίας του κ. Μητσοτάκη από τις δυνάμεις στα δεξιά του; Με τα εξοπλιστικά συζητάμε, τελικά, την ασφάλεια της χώρας ή συζητάμε την ασφάλεια της Κυβέρνησης Μητσοτάκη; Το κακόηχο και πολεμοχαρές ReArm Europe είναι ένα πρόγραμμα όντως αναγκαίο για την ευρωπαϊκή ασφάλεια σήμερα ή μήπως είναι ένα πρόγραμμα πιο αναγκαίο για την ενίσχυση της πολεμικής βιομηχανίας της Γερμανίας και δευτερευόντως της Γαλλίας και της Ιταλίας; Θα περίμενα από τον κ. Μητσοτάκη να τοποθετηθεί με ειλικρίνεια σήμερα πάνω σε αυτά τα ερωτήματα.

Για εμάς, κυρίες και κύριοι συνάδελφοι, η απάντηση είναι σαφής. Η όποια γεωπολιτική αστάθεια υπάρχει -που υπάρχει- πρέπει να απαντηθεί με τη σταθερή προσπάθεια, με τον αγώνα για αποφυγή της σύγκρουσης.

**ΔΙΟΝΥΣΙΟΣ ΧΑΤΖΗΔΑΚΗΣ:** Αδικείτε τον εαυτό σας με αυτά που λέτε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εντάξει, κύριε συνάδελφε.

Η ρήση «Αν θες ειρήνη, προετοιμάσου για πόλεμο», με την οποία μας προϊδέασε ο κ. Μπορέλ για το τι έρχεται, για τη μεταστροφή της Ευρώπης στον μιλιταρισμό και στην πολεμική οικονομία, είναι μια ρήση ανατριχιαστική και όσοι γνωρίζουν ιστορία ξέρουν πού οδηγήθηκε η Ευρώπη, ναύαρχε, από τέτοιες ρήσεις. Το έχουν αποδείξει.

Εμείς, λοιπόν, απαντάμε: Όποιος θέλει την ειρήνη, αγωνίζεται για την ειρήνη, δεν προετοιμάζεται για πόλεμο.

(Χειροκροτήματα από την πτέρυγα της Νέας Αριστεράς)

Εμείς καταδικάσαμε από την πρώτη στιγμή την παράνομη εισβολή της Ρωσίας στην Ουκρανία και, ταυτόχρονα, όμως, είπαμε ότι πρέπει να αναληφθούν πρωτοβουλίες για την ειρήνη, όχι να επενδύσουμε στον πόλεμο και να επενδύουμε στη συνέχεια του πολέμου τρία χρόνια τώρα.

Πού βρισκόμαστε τρία χρόνια μετά; Η Ουκρανία συνεχίζει να καταστρέφεται, η Ευρωπαϊκή Ένωση έχει πληγεί πολλαπλώς σε όλα τα επίπεδα, πολιτικά, οικονομικά, διπλωματικά και συνεχίζει να δίνει τη λάθος απάντηση. Πολεμική βιομηχανία αντί για πόλος διπλωματίας. Η ηγεσία της Ευρώπης αποφάσισε τον επανεξοπλισμό της για πρώτη φορά μετά από τη λήξη του πιο αιματηρού πολέμου που γνώρισε ποτέ η ανθρωπότητα, δείχνοντας ως στρατηγικό της εχθρό ποιον; Τη Ρωσία.

Για την Ελλάδα, λοιπόν, σήμερα, ερωτώ εγώ: Ο στρατηγικός εχθρός της Ελλάδας είναι η Ρωσία; Αυτή είναι η επίσημη θέση της Κυβέρνησης, του Πρωθυπουργού, ότι μπαίνουμε στο ReArm Europe επειδή κινδυνεύουμε από τη Ρωσία; Αν η απάντηση είναι ότι κινδυνεύουμε από τη γειτονική Τουρκία, τότε υπάρχει κάπου μια αντίφαση, γιατί η Τουρκία έχει ήδη μπει δυναμικά στην υπόθεση «ευρωπαϊκή άμυνα», όπως έχει μπει δυναμικά η τουρκική αμυντική βιομηχανία στη συμπαραγωγή και σε συνεργασίες με αμυντικές βιομηχανίες ευρωπαϊκών χωρών.

Άρα, εδώ για τι ακριβώς μιλάμε; Η Ευρώπη επανεξοπλίζεται για να αντιμετωπίσει τον «μπαμπούλα» της Ρωσίας, όπως μας λέει και χτίζει τη στρατηγική της, συμπεριλαμβανομένης της Τουρκίας, και η Ελλάδα συμμετέχει με χαρά στο πρόγραμμα και ετοιμάζεται να αγοράσει και άλλους επανεξοπλισμούς, για να αντιμετωπίσει την Τουρκία που ήδη συμμετέχει σ’ αυτήν την ευρωπαϊκή άμυνα. Αν δεν είναι αυτό ο ορισμός της αντίφασης, τότε ποιο είναι;

Κυρίες και κύριοι της Κυβέρνησης, πέρα από τις αντιφάσεις, πέρα από την αναποτελεσματικότητα, δυστυχώς, έχουμε και τη διάψευση όλου του σχεδιασμού της Κυβέρνησης. Πιστεύατε ότι θα προσεταιριστείτε τη Γαλλία αγοράζοντας φρεγάτες και Rafale και ότι η Γαλλία θα συνέπραττε μαζί μας απέναντι στην Τουρκία. Ποιο είναι το αποτέλεσμα; Η Τουρκία να προμηθεύεται γαλλικούς πυραύλους Meteor και να διαμαρτύρεται ο Υπουργός Εθνικής Άμυνας στη Γαλλίδα Πρέσβη.

Μάλιστα, προχθές διαβάσαμε -από δημοσιεύματα τα μαθαίνουμε κι εμείς- ότι η Ελλάδα εξετάζει την απόκτηση μεταχειρισμένων φρεγατών για την ενίσχυση του Πολεμικού Ναυτικού από πού; Από την Ιταλία. Αλήθεια, πώς προέκυψε αυτή η ανάγκη για δύο νέες φρεγάτες; Ποιος είναι τελικά ο προγραμματισμός; Πώς τεκμηριώνεται αυτός ο προγραμματισμός; Θα συζητήσουμε πότε σοβαρά, επί της ουσίας;

Είναι αυτό σοβαρή εξωτερική πολιτική, είναι πολιτική άμυνας, κυρίες και κύριοι της Κυβέρνησης; Πάτε και ψωνίζετε σα να γεμίζετε τα καλάθια στο σουπερμάρκετ με τα χρήματα του ελληνικού λαού, χωρίς σχεδιασμό, χωρίς στρατηγική, χωρίς να καταγράφετε συγκεκριμένες ανάγκες, στερώντας πολύτιμους πόρους από το κοινωνικό κράτος, στερώντας πολύτιμους πόρους από τους εργαζόμενους, στερώντας πολύτιμους πόρους από τον οικονομικό ιστό της χώρας, για να πουλάτε μπίζνες και να πουλάτε φτηνό πατριωτισμό; Αυτό κάνετε. Μπίζνες κάνετε.

Δεν είναι τυχαίο βεβαίως αυτό που ακούσαμε σήμερα το πρωί από τον κ. Μητσοτάκη ότι ο Πρωθυπουργός θα επιβλέπει -λέει- ο ίδιος προσωπικά τα εξοπλιστικά για λόγους αυξημένης διαφάνειας, μας είπε. Για λόγους αυξημένης διαφάνειας ο κ. Μητσοτάκης. Μάλλον το Μαξίμου, κύριε Υπουργέ, δεν σας εμπιστεύεται και πάρα πολύ για τη διαχείριση των κονδυλίων και την κατανομή της «πίτας». Ούτε βεβαίως είναι καθόλου τυχαίο που φτιάξατε Κέντρο Αμυντικής Καινοτομίας κάτω από την «ομπρέλα» του Υπουργείου Εθνικής Άμυνας με τη μορφή ανώνυμης πολυμετοχικής εταιρείας, ούτε βεβαίως είναι τυχαίο ότι ο παριστάμενος Υπουργός έσπευσε να ικανοποιήσει το αίτημα των εταιρειών του κλάδου για 25% ποσοστό ελληνικής συμμετοχής στα εξοπλιστικά προγράμματα.

Ωραία όλα αυτά. Με την ΕΑΒ τι γίνεται; Με τα ΕΑΣ τι γίνεται; Εγώ πήγα τις προάλλες στην ΕΑΒ και είδα μια εικόνα διάλυσης, κύριε Υπουργέ. Θα διασωθούν ως στρατηγικής σημασίας αυτές οι βιομηχανίες ή θα συνεχιστεί και για την ΕΑΒ το γνωστό χιλιοπαιγμένο έργο, το σχέδιο Χατζηδάκη της ιδιωτικοποίησης διά της απαξίωσης μιας στρατηγικής βιομηχανίας; Το έχουμε δει στο παρελθόν πάρα πολλές φορές.

Επιμένετε, επίσης, στα F-35. Μάλιστα. Επιμένετε στα πανάκριβα F-35 με τα πολλαπλά εγνωσμένα πλέον προβλήματα διασφάλισης ποιότητας -και όχι μόνο- τα οποία έχουν ήδη προκαλέσει ισχυρή ανησυχία, όπως διαβάζουμε, σε πολλές ευρωπαϊκές χώρες και ήδη η Πορτογαλία τα απέρριψε. Προσέξτε. Τα ίδια F-35 φαίνεται ότι τελικά θα αγοράσει και η Τουρκία. Είναι ή δεν είναι αυτό ο ορισμός της ατέρμονης χωρίς ουσιαστικό αποτέλεσμα κούρσας εξοπλισμών;

Ξέρετε κάτι, κυρίες και κύριοι συνάδελφοι; Ποιος είναι ο τομέας ο οποίος παρέμεινε αλώβητος από την πανδημία; Ποιος είναι εκείνος ο κλάδος ο οποίος μέσα στα lockdowns, στα τεράστια προβλήματα στην αλυσίδα τροφοδοσίας, την αβεβαιότητα στις διεθνείς αγορές, αύξησε τις πωλήσεις του την ίδια στιγμή που η παγκόσμια οικονομία εμφάνιζε αρνητικό δείκτη ανάπτυξης πάνω από 3%; Ο κλάδος αυτός είναι η πολεμική βιομηχανία. Είναι η βιομηχανία με τα πιο ισχυρά λόμπι. Αυτό όμως δεν συνέβη μόνο μέσα στην πανδημία. Σήμερα διαβάζουμε ότι οι μετοχές της εταιρείας παραγωγής τεθωρακισμένων οχημάτων Rheinmetall και του ομίλου ThyssenKrupp που παράγει και υποβρύχια ενισχύθηκαν πάνω από 100% το πρώτο μόλις τρίμηνο του 2025, τους τελευταίους τρεις μήνες, ενώ -προσέξτε- οι επόμενες έξι καλύτερες επιδόσεις μεταξύ των εταιρειών του ευρωπαϊκού δείκτη STOXX 600 ανήκαν όλες σε εταιρείες που αναμένεται να επωφεληθούν από την αύξηση των αμυντικών δαπανών. Να, λοιπόν, που θα πάνε τα ευρωπαϊκά κονδύλια και τα ελληνικά κονδύλια. Αυτοί τρίβουν τα χέρια τους από αυτές τις εξελίξεις.

Την ίδια στιγμή έχουμε τους ευρωπαίους ηγέτες με πρώτη απ’ όλους την Πρόεδρο της Κομισιόν, την κ. Φον ντερ Λάιεν -πρώην Υπουργός Άμυνας της Γερμανίας, υπενθυμίζω, για να μην ξεχνιόμαστε- να μιλούν για στρατηγική αυτονομία και απεξάρτηση. Είναι αυτό στρατηγική αυτονομία και απεξάρτηση ή μήπως τελικά είναι συμμόρφωση στις επιταγές του Τραμπ; Γιατί θυμηθείτε ποιος μίλησε πρώτος για αύξηση των αμυντικών δαπανών στο 5% του ΑΕΠ; Ποιος κάλεσε ουσιαστικά τους Ευρωπαίους να αναλάβουν περισσότερα βάρη και να ενισχύσουν τον ευρωπαϊκό πυλώνα του ΝΑΤΟ; Ο Τραμπ. Κανένας άλλος. Ο Τραμπ. Και για ποια απεξάρτηση από τις ΗΠΑ τελικά μιλάμε όταν ο Τραμπ παρακάμπτοντας όλη την Ευρώπη μιλάει απευθείας με τον Πούτιν και οι Ευρωπαίοι καλούνται απλώς και μόνο σε παροχή εγγυήσεων για να εξασφαλίσουν οι ΗΠΑ πρόσβαση στα πολύτιμα κοιτάσματα σπάνιων γαιών της Ουκρανίας; Εκεί βρισκόμαστε σήμερα.

Κυρίες και κύριοι συνάδελφοι, όταν πριν από λίγους μήνες σε αυτή την Αίθουσα ψηφίζαμε επί του σχεδίου του κρατικού προϋπολογισμού για το 2025, η Νέα Αριστερά καταψήφισε τις αμυντικές δαπάνες. Ήμασταν πολύ ξεκάθαροι. Είπαμε «όχι» στους εξοπλισμούς, είπαμε «όχι» στη μετατροπή της Ευρώπης σε πολεμική οικονομία, είπαμε «όχι» στη στρατιωτικοποίηση και στη λογική του πολέμου, είπαμε «όχι» στις συμφωνίες που ο κ. Μητσοτάκης κλείνει μόνος του με αδιαφάνεια ερήμην ακόμα και της στρατιωτικής ηγεσίας, την ίδια στρατιωτική ηγεσία η οποία ειρήσθω εν παρόδω παρακολουθούνταν από τις υποκλοπές. Είπαμε «όχι» στην πατριδοκαπηλία.

Τότε όμως, κυρίες και κύριοι συνάδελφοι -θα απευθυνθώ στα κόμματα της προοδευτικής Αντιπολίτευσης- είχα πει ότι θα γινόμουν και δυσάρεστος και ότι θα χαλούσα και το κλίμα της συναίνεσης σε αυτήν την Αίθουσα καλώντας σας τότε να συγκρουστούμε με τη Δεξιά και την άκρα δεξιά που επενδύουν στη λογική του πολέμου και στην κούρσα των υπερεξοπλισμών. Σας είπα ότι η συναίνεση στον κ. Μητσοτάκη σε αυτές τις στρατηγικές επιλογές στέλνει λάθος μήνυμα στην κοινωνία. Στέλνει το μήνυμα ότι όλοι είναι ίδιοι. Και σας είπα ότι εμείς δεν θα δώσουμε λευκή επιταγή στον κ. Μητσοτάκη. Δεν συναινούμε στον πόλεμο και στους υπερεξοπλισμούς. Και δεν φοβόμαστε τη σύγκρουση με τον εθνικισμό και ούτε βεβαίως μπερδεύουμε την ασφάλεια της χώρας με τις μπίζνες της πολεμικής βιομηχανίας.

Σήμερα, λοιπόν, δεν γίνεται παρά να νιώθουμε δικαιωμένοι γι’ αυτή μας τη στάση. Σήμερα ακούγοντας τον κ. Μητσοτάκη το πρωί στην πρωτομιλία του να μας παρουσιάζει την νέα κούρσα υπερεξοπλισμών δεν γίνεται να μη νιώθουμε δικαιωμένοι για τη συνέπειά μας και για τα όσα είχαμε προβλέψει ότι θα επακολουθήσουν. Και να που ήρθαν. Κι εμείς, λοιπόν, θα ξαναπούμε στον κ. Μητσοτάκη «όχι στο όνομά μας». Και όχι στο όνομά μας γιατί γνωρίζουμε πολύ καλά ότι η πολεμική οικονομία, αν θέλουμε να είμαστε ειλικρινείς με τους εαυτούς μας και με τον λαό που μας παρακολουθεί, δεν θα λύσει τα αναπτυξιακά αδιέξοδα της Ευρωπαϊκής Ένωσης. Δεν θα φέρει ανάπτυξη για την κοινωνία. Αντιθέτως θα στερήσει πολύτιμους πόρους από τη ζωή και την ευημερία των λαών της. Και μην ξεχνάτε ότι ο μοναδικός τρόπος αναπαραγωγής της πολεμικής βιομηχανίας είναι η κατανάλωση αυτών που κατασκευάζει. Δηλαδή πώς; Με πόλεμο.

Δεν ακούσαμε καν από την Κυβέρνηση και από τον Πρωθυπουργό πόσες σωστές επισημάνσεις έκανε ο Πρωθυπουργός της Ισπανίας ο κ. Σάντσεθ, για παράδειγμα, ο οποίος τόνισε ότι χρειάζεται να δούμε την άμυνα και την ασφάλεια με προϊόντα διττής χρήσης, dual use όπως είπε, λέγοντας ότι τα μη επανδρωμένα αεροσκάφη, παραδείγματος χάριν, μπορούν επίσης να χρησιμοποιηθούν για την καταπολέμηση πυρκαγιών και άρα αυτό είναι το μήνυμα που πρέπει να περάσει στους ευρωπαϊκούς λαούς, αυτή η χρήση.

Μας είπε νωρίτερα ο κ. Μητσοτάκης ότι περιμένει η Κυβέρνησή του με χαρά να εφαρμόσει τη ρήτρα διαφυγής για τις αμυντικές δαπάνες που παρέχει το πρόγραμμα ReArm. Μάλιστα. Και τι προβλέπει η ρήτρα διαφυγής; Ότι δεν θα υπολογίζεται μέρος των αμυντικών δαπανών στο έλλειμμα προκειμένου τα κράτη να προχωρήσουν σε ακόμη περισσότερους εξοπλισμούς. Είναι θετικό αυτό; Για τον Πρωθυπουργό προσωπικά και για το κόμμα του που αδημονεί προφανώς για προεκλογικές παροχές με το πρόσχημα της ενίσχυσης της άμυνας, ναι είναι θετικό. Για τη χώρα όμως που θα δεθεί ακόμα πιο βαθιά στην υπερχρέωση μέσω του δανεισμού είναι θετικό; Ξεκάθαρα όχι. Για τη χώρα μας που μετρά ήδη δαπάνες εξοπλισμού 3,2% του ΑΕΠ σταθερά στις πέντε πρώτες θέσεις του ΝΑΤΟ εδώ και πολλά χρόνια, είναι αυτό θετικό; Καθόλου θετικό δεν είναι. Θα αποδειχθεί μια ακόμη θηλιά υπερχρέωσης ο νέος δανεισμός.

Ποια είναι η άλλη μέθοδος; Τι λέει η Ευρωπαϊκή Ένωση, όπως σήμερα μάλιστα αποκαλύπτει το euractiv.gr, για την τρέχουσα περίοδο; Όχι για το μέλλον, σήμερα, λέει το euractiv.gr για την περίοδο 2021-2027 των κοινοτικών κονδυλίων για το ΕΣΠΑ που είναι σε εξέλιξη. Τι λέει λοιπόν; Ανακατεύθυνση πόρων προς την άμυνα. Εγώ θα σας πω ξεκάθαρα από τη δική μας την πλευρά να μην τολμήσετε να το κάνετε αυτό. Μην τολμήσετε να κλέψετε πολύτιμους πόρους από τα δημόσια νοσοκομεία. Μην τολμήσετε να κλέψετε πολύτιμους πόρους από τα σχολεία. Μην τολμήσετε να κλέψετε πολύτιμους πόρους από τους εργαζόμενους και τους ανέργους. Μην τολμήσετε να κλέψετε πολύτιμους πόρους από τις δημόσιες υποδομές, όπως για παράδειγμα από τον σιδηρόδρομο για τον οποίο γίνεται όλη η συζήτηση το τελευταίο διάστημα και για τον οποίο μας λέει τώρα ο κ. Μητσοτάκης ότι το 2027 θα είναι ασφαλής. Μην τολμήσετε να κλέψετε απαραίτητους πόρους από τα έργα για την αντιμετώπιση της κλιματικής κρίσης και τη θωράκιση των κοινωνιών μας από το θεσσαλικό κάμπο που ακόμα περιμένει την αποκατάσταση από τον «Daniel». Σήμερα, σε αυτή την τόσο κρίσιμη συνθήκη, θα έπρεπε να συζητάμε γιατί μετά από τόσα χρόνια πολιτικής συνοχής, διαρθρωτικών ταμείων, κοινοτικών προγραμμάτων, όχι απλώς δεν έχει επιτευχθεί ο βασικός στόχος της σύγκλισης αλλά βλέπουμε τις εθνικές και περιφερειακές ανισότητες να αυξάνονται ολοένα και περισσότερο.

Αυτή θα έπρεπε να είναι η συζήτηση την οποία θα έπρεπε να κάνουμε αλλά δυστυχώς οι νεοφιλελεύθερες κυβερνήσεις σαν τη δική σας αποφεύγουν αυτή τη συζήτηση. Σας ενδιαφέρει μόνο να αυξήσετε ακόμα περισσότερο τις εξοπλιστικές δαπάνες λες και δεν είναι αρκετό το 3,2% του ΑΕΠ, λες και δεν είναι εξωφρενικό μια χώρα με τόσο βαθιά δημοσιονομικά και παραγωγικά προβλήματα να βρίσκεται σταθερά στις 5 πρώτες θέσεις του ΝΑΤΟ ως προς τις εξοπλιστικές της δαπάνες. Κι εμείς το λέμε ξεκάθαρα. Για μας η απάντηση είναι ότι θέλουμε ένα Ταμείο Ανάκαμψης και Ανθεκτικότητας για την αντιμετώπιση της κλιματικής κρίσης, για τη στήριξη του κόσμου της εργασίας, για την ενίσχυση της δημόσιας παιδείας, για την ενίσχυση του δημόσιου συστήματος υγείας. Δεν θέλουμε νέα δάνεια που θα μας δεσμεύσουν για τους υπερεξοπλισμούς.

Κυρίες και κύριοι συνάδελφοι, θα κλείσω με μια αναφορά στο εξής. Είναι εμφανές ότι ζούμε σε μια περίοδο που η Ευρωπαϊκή Ένωση περνάει όχι απλώς μια κρίση αλλά μια υπαρξιακή αβεβαιότητα, θα έλεγα. Είναι επίσης εμφανές ότι η Κυβέρνηση, ο κ. Μητσοτάκης προσωπικά, κάτω από το βάρος των μεγαλειωδών κινητοποιήσεων του λαού μας ψάχνει οδό διαφυγής. Και θα κάνει ό,τι μπορεί για να αλλάξει την ατζέντα. Και ήδη το κάνει με παρεμβάσεις οι οποίες επενδύουν ακριβώς σε λογικές πατριδοκαπηλίας για να αποδράσει. Είναι οι γνωστές δεξιές συνταγές.

Έχει θέματα ασφάλειας η χώρα; Έχει, βεβαίως, θέματα ασφάλειας, αλλά γι’ αυτά τα θέματα ασφάλειας, δυστυχώς, δεν συζητάμε καθόλου. Δεν συζητάμε για το ότι η χώρα δεν είναι θωρακισμένη απέναντι στην κλιματική κρίση. Δεν συζητάμε γιατί η πλειοψηφία της κοινωνίας, τα χαμηλά στρώματα, πληρώνουν άδικα αυτό το μάρμαρο της κλιματικής μετάβασης και δεν υπάρχει κλιματική δικαιοσύνη. Δεν συζητάμε γιατί ο κόσμος της εργασίας δεν προστατεύεται από τις συλλογικές συμβάσεις και είναι έρμαιο της εργοδοσίας.

Δεν συζητάμε γιατί το δημόσιο σύστημα υγείας, όχι απλώς βρίσκεται σε κρίση, αλλά καταρρέει συνεχώς και οι γιατροί εγκαταλείπουν το ΕΣΥ και φεύγουν στο εξωτερικό. Δεν συζητάμε γιατί η δημόσια παιδεία θυσιάζεται στον βωμό ιδιωτικών συμφερόντων, τα κολέγια που βαφτίστηκαν πανεπιστήμια μέσα σε μία νύχτα περιμένοντας, υποτίθεται, το Χάρβαρντ και το Γέιλ, πουλώντας φύκια για μεταξωτές κορδέλες στον ελληνικό λαό. Και δεν συζητάμε για τα τρένα που έχουν γίνει, δυστυχώς, τρένα του θανάτου με μια λογική του «Πάμε κι όπου βγει».

Για αυτά θα έπρεπε να συζητάμε, γι’ αυτά θα έπρεπε να παλεύουμε. Και εμείς γι’ αυτά θα συνεχίσουμε να παλεύουμε. Όχι για την κούρσα των υπερεξοπλισμών, όχι για τον πόλεμο. Γιατί αυτό που έχει ανάγκη σήμερα η Ευρώπη συνολικά, οι ευρωπαϊκοί λαοί, είναι ένα μαζικό κίνημα για την ειρήνη -για την ειρήνη!

(Χειροκροτήματα από την πτέρυγα της Νέας Αριστεράς)

Και είναι καθήκον όλων των αριστερών και προοδευτικών δυνάμεων να σταθούν απέναντι στα τύμπανα του πολέμου και να πρωταγωνιστήσουν σ’ ένα τέτοιο κίνημα απέναντι σε καταστροφικούς σχεδιασμούς που μας γυρνάνε πολλές δεκαετίες πίσω.

Εμείς δεν λέμε «όχι», προφανώς, στην αναγκαία αμυντική θωράκιση της χώρας μας. Λέμε, όμως, ότι οι λύσεις στις σχέσεις με τη γείτονα Τουρκία πρέπει να έχουν το βλέμμα στραμμένο στην ειρηνική επίλυση των διαφορών μας. Και λέμε, επίσης, ότι η Ευρώπη δεν πρέπει να ξεχνάει την κοινή ευρωπαϊκή πολιτική και δεν πρέπει να την αποσυνδέει από την πολιτική ασφάλειας και την αμυντική πολιτική.

Λέμε ότι οι λαοί της Ευρώπης πρέπει, πρωτίστως, να προστατευτούν και οι κοινωνίες να είναι όρθιες και ασφαλείς, για να μπορέσουν να προχωρήσουν. Λέμε ότι στις ανησυχητικές εξελίξεις, στις απειλές τις οποίες γεωπολιτικά δεχόμαστε αυτή την περίοδο, η λύση δεν μπορεί ποτέ να είναι ο πόλεμος, γιατί ο πόλεμος είναι η απόλυτη καταστροφή. Και αυτό η ήπειρός μας το έχει πληρώσει πολύ ακριβά.

Λέμε, επίσης, ότι ο παλαιστινιακός λαός δικαιούται ένα κράτος. Λέμε ότι η ανάληψη της εξουσίας στη Συρία από τους τζιχαντιστές δεν ήταν επιστροφή στην κανονικότητα, όπως, δυστυχώς, με πολύ μεγάλη αφέλεια ακούσαμε από επίσημα κυβερνητικά χείλη.

Σας καλώ, λοιπόν, όλες και όλους να αρθούμε στο ύψος των περιστάσεων, να αναλάβουμε τις ευθύνες μας πριν να είναι πολύ αργά. Γιατί το παλιό δίλημμα, το οποίο προσπάθησε νωρίτερα ο κ. Μητσοτάκης να το απαξιώσει, το δίλημμα «κανόνια ή βούτυρο», δεν είναι σαθρό, όπως μας είπε ο κ. Μητσοτάκης. Είναι ένα δίλημμα το οποίο σήμερα είναι εξαιρετικά επίκαιρο, είναι πιο επίκαιρο από ποτέ. Και πιο επιτακτική από ποτέ είναι η ανάγκη για τη συγκρότηση ενός λαϊκού μετώπου απέναντι στη Δεξιά και την ακροδεξιά, απέναντι στη στροφή της Ευρώπης και τον μετασχηματισμό της σε πολεμική οικονομία, απέναντι στην πατριδοκαπηλία και τον εθνικισμό.

Γιατί ο αγώνας για ειρήνη, ο αγώνας για κλιματική δικαιοσύνη, ο αγώνας για ασφάλεια και ευημερία, είναι καθήκον μας απέναντι σε μια κοινωνία που, πλέον, ζητάει οξυγόνο. Και είναι, πρωτίστως, καθήκον μας απέναντι στις επόμενες γενιές, απέναντι στα παιδιά μας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, περιμέναμε να ακούσουμε πολλά και σημαντικά σήμερα από τον Πρωθυπουργό, αλλά μας γέμισε -μας μπούκωσε, καλύτερα- με καλές προθέσεις, οραματισμούς και στόχους και παρέπεμψε την παρουσίαση των στόχων του αμυντικού προγραμματισμού στην ειδική επιτροπή της Βουλής, όπου ο ελληνικός λαός δεν θα μπορεί να ενημερωθεί για όσα έχετε σχεδιάσει. Η γνωστή θουκυδίδειος τακτική «θεαταί λόγων και ακροαταί έργων» καταντήσαμε. Βλέπουμε λόγια και ακούμε έργα. Πρέπει να ισχύει το αντίθετο.

Η Νίκη, βέβαια, συμμερίζεται την ανάγκη για την υλοποίηση ενός προγράμματος εξοπλισμών που θα καθιστά τις Ένοπλες Δυνάμεις μας αυτοδύναμες και την προστασία της εδαφικής μας ακεραιότητας, κυριολεκτικά, ιερό σκοπό. Εξάλλου, είμαστε Πατριωτικό Κίνημα, πατριωτισμός και εθνική άμυνα πηγαίνουν μαζί. Έχουμε, όμως, κάποιες ερωτήσεις: Ποια από τα οπλικά συστήματα που θα ανακοινώσετε θα αποκτηθούν με απευθείας ανάθεση και ποια με δημόσιο διαγωνισμό; Ποια από τα οπλικά συστήματα θα κατασκευαστούν στην Ελλάδα; Τι ποσοστό των αμυντικών δαπανών θα δοθεί στην Ελληνική Αμυντική Βιομηχανία για την παραγωγή ή τη συμπαραγωγή συστημάτων; Στα προγράμματα που εξαγγείλατε, θα υπάρχει μέριμνα για την προμήθεια πυρομαχικών και ανταλλακτικών σε βάθος δεκαπενταετίας ή εικοσαετίας ή θα επαναληφθούν φαινόμενα αβδηριτισμού, να έχουμε δηλαδή οπλικά συστήματα χωρίς πυρομαχικά; Στα οπλικά συστήματα που θα αποκτήσουμε, θα έχουμε πλήρως τη δυνατότητα χρήσεώς τους όποτε κριθεί αναγκαίο -παραδείγματος χάριν, σε μια κρίση ή πόλεμο- ή όπως τα F-35 δεν θα μπορούν να πετάξουν χωρίς τη σύμφωνη γνώμη του κατασκευαστή;

Η πολεμική σύρραξη στην Ουκρανία και στη Γάζα, όντως, επιβεβαίωσε άλλη μια φορά το πόσο σημαντικό είναι για μία χώρα να έχει αμυντική αυτάρκεια και να μπορεί να βασίζεται στη δική της εγχώρια παραγωγή και υποστήριξη. Να θυμίσω από την ιστορία -μας αρέσει η ιστορία, ακουμπάμε πάνω σε αυτή- ότι οι θρυλικοί μπαρουτόμυλοι της Δημητσάνας έσωσαν την επανάσταση στις πρώτες κρίσιμες μάχες, γιατί εξασφάλιζαν πολεμοφόδια στους επαναστατημένους τότε αγωνιστές του ’21.

Και δεν είναι υπερβολή να πούμε ότι η εθνική ανεξαρτησία είναι συνυφασμένη με την αμυντική αυτάρκεια, καθόσον σε μία ενδεχόμενη πολεμική σύρραξη δεν θα υπάρχει η πολυτέλεια να αναμένουμε αμυντική βοήθεια από τρίτους. «Ουαί τω μη τοις ιδίοις όνυξι ξυομένω». Αλίμονο σε αυτόν που δεν έχει δικά του νύχια να ξυθεί, μία παροιμία που μας έρχεται από την αυτοκρατορία της νέας Ρώμης - Κωνσταντινουπόλεως, το κακώς λεγόμενο Βυζάντιο.

Γιατί όμως δεν φροντίσατε έγκαιρα να ενισχύσετε την εγχώριά μας παραγωγή; Γιατί απαξιώσατε τα Ελληνικά Αμυντικά Συστήματα και πλέον δεν μπορούν να παράγουν ούτε βλήματα πυροβολικού των 155 χιλιοστών; Σας διέφυγε την προσοχή ότι η νέα λευκή βίβλος για την άμυνα κάνει λόγο για ανάγκη παραγωγής δύο εκατομμυρίων βλημάτων τον χρόνο μόνο για την Ουκρανία; Εσείς ήσασταν τυφλοί τα τελευταία χρόνια και δεν το είδατε αυτό; Απαντήστε μας, γιατί φαίνεστε ως να ανακαλύψατε τον τροχό.

Αυτά τα συμπεράσματα υπήρχαν, αλλά εσείς δεν κάνατε τίποτε απολύτως για να εξασφαλίσετε την αμυντική μας αυτάρκεια ούτε και για να επωφεληθούμε οικονομικά από την παγκόσμια ζήτηση.

Μας εντυπωσίασε σήμερα, κύριε Πρωθυπουργέ, ότι δεν διαφημίσατε πολύ την αγορά των F-35, ενώ στο πρόσφατο παρελθόν το είχατε κάνει σημαία ως έμπρακτη απόδειξη πατριωτισμού και ειλικρινούς ενδιαφέροντος για την εθνική μας άμυνα. Γιατί; Μήπως διαπιστώσατε ότι δεν ήταν και η καλύτερη επιλογή; Μήπως διαπιστώσατε ότι αγοράσατε ένα πανάκριβο αεροσκάφος που παρουσιάζει πολλά τεχνικά προβλήματα, με χαμηλή επιχειρησιακή διαθεσιμότητα και είναι σχεδιασμένο για άλλο είδος πολέμου και όχι για το επιχειρησιακό περιβάλλον του Αιγαίου; Μήπως μάθατε ότι δεν μπορεί να πετάει -το κυριότερο αυτό- όποτε το θέλουμε; Το λένε αρκετοί αυτό.

Θα αναφέρω ένα άρθρο της γαλλικής εφημερίδας «Liberation» στις 20 Φεβρουαρίου του 2025 του Ευρωβουλευτή Κριστόφ Γκομάρ, ο οποίος υπήρξε και διευθυντής της γαλλικής στρατιωτικής υπηρεσίας πληροφοριών. Τι λέει αυτός ο κύριος; «Εάν η Αμερική επιτίθετο στη Γροιλανδία, καμία ευρωπαϊκή χώρα δεν θα μπορούσε να στείλει τα F-35 της για να την υπερασπιστεί γιατί έχουν σύστημα μπλοκαρίσματος, εάν στο σχέδιο πτήσης δεν συμφωνεί το αμερικανικό Πεντάγωνο». Τα έγραψε ένας Γάλλος που διετέλεσε σε κρίσιμες θέσεις.

Δεν μου είναι ευχάριστο να λέω τέτοια πράγματα για την εθνική μας άμυνα, αλλά δυστυχώς οι επιλογές της Κυβέρνησης βασίζονται σε καιροσκοπισμό, την υποτέλεια και την δουλοπρέπεια. Φοβούμαστε ότι αυτό θα επαναληφθεί και με το νέο πακέτο εξοπλισμών.

Μιλήσατε για την ανάγκη εγχώριας προστιθέμενης αξίας. Μα καλά, αυτό είναι συμπέρασμα από μία Κυβέρνηση που είναι εδώ και επτά χρόνια στην εξουσία; Τώρα ξυπνήσατε; Τόσος χρόνος για να κάνετε αυτή την απλοϊκή, θα έλεγα, εκτίμηση; Δεν έχετε διαβάσει κανένα ιστορικό βιβλίο; Επί κυβερνήσεών σας δόθηκαν δεκάδες δισεκατομμύρια για εξοπλισμούς, χωρίς να πετύχουμε καμία συμμετοχή στο κατασκευαστικό έργο για να κερδίσουμε μεταφορά τεχνογνωσίας και να ωφεληθεί έτσι και η οικονομία μας. Τα αεροσκάφη Rafale, τα F-35 και οι φρεγάτες Belharra κόστισαν πολλά δισεκατομμύρια, αλλά δεν θα επιστρέψει σχεδόν ούτε ένα ευρώ στην Ελληνική Αμυντική Βιομηχανία.

Ο ν.4782/2021 στο άρθρο 149 αναφέρει ότι: «Για την προστασία των ουσιωδών συμφερόντων ασφάλειας της χώρας και ιδίως για την ασφάλεια εφοδιασμού και την επιχειρησιακή αυτονομία των Ενόπλων Δυνάμεων, καθώς και για την κάλυψη των αναγκών, που υπάρχουν σε περιόδους κρίσης, επιστράτευσης ή πολέμου, το Υπουργείο Εθνικής Άμυνας λαμβάνει όλα τα αναγκαία μέτρα για την εγκαθίδρυση και διατήρηση μιας εγχώριας τεχνολογικής-βιομηχανικής βάσης, συμπεριλαμβανομένων μέτρων που αφορούν σε έρευνα και ανάπτυξη σε συγκεκριμένους στρατηγικούς τομείς άμυνας και ασφάλειας».

Συμφωνούμε απόλυτα. Ποια ήταν, όμως, η πολιτική σας μέχρι τώρα; Οι υπάρχουσες υποδομές παραγωγής αμυντικού υλικού απαξιώθηκαν και εκποιήθηκαν, με αποτέλεσμα να μην μπορούμε να παράγουμε ούτε τα απολύτως αναγκαία για τις αμυντικές μας ανάγκες. Θα αναφέρω τρία χαρακτηριστικά παραδείγματα:

Πρώτον, η Ελληνική Αεροπορική Βιομηχανία κάποτε διέθετε εξειδικευμένο προσωπικό που αναλάμβανε τη συντήρηση όλων των πτητικών μέσων. Σήμερα σημαντικό μέρος της συντήρησης των πτητικών μέσων εκτελείται στο εξωτερικό και μάλιστα με πολύ μεγαλύτερο κόστος από αυτό που κοστίζει στην ΕΑΒ. Επίσης, λόγω της πολιτικής των εγκληματικών μνημονίων, εξειδικευμένο προσωπικό της ΕΑΒ έχει προσληφθεί σε ιδιωτικές εταιρείες που αναλαμβάνουν το έργο της συντήρησης ελληνικών αεροσκαφών και ελικοπτέρων. Δηλαδή, εμείς εκπαιδεύουμε προσωπικό άριστο για να δουλεύει όχι στην πατρίδα μας, αλλά για τρίτους, στο εξωτερικό.

Δεύτερον, τα Ελληνικά Αμυντικά Συστήματα, μετά την εξαγγελία για μετατροπή του εργοστασίου στον Υμηττό σε χώρο πρασίνου και μετεγκατάστασης υπηρεσιών, δεν έχουν σχέδιο μεταφοράς της παραγωγικής δυνατότητας στο Λαύριο. Κι ενώ βλέπουμε παγκοσμίως να υπάρχει τεράστια ζήτηση σε πυρομαχικά πυροβολικού, τα ΕΑΣ σήμερα δεν μπορούν να παράγουν αυτόνομα βασικά πυρομαχικά. Πλήρης απαξίωση!

Τρίτον, μια σημαντική ιδιωτική εταιρεία, η Intracom, οποία είχε αναλάβει πολλά και κρίσιμα έργα των Ενόπλων Δυνάμεων περιήλθε σε έλεγχο ισραηλινής εταιρείας, προφανώς για να γίνει πιο εύκολα η αγορά ισραηλινών οπλικών συστημάτων. Το είπατε άλλωστε σήμερα ότι η Ευρώπη έχει ένα μεγάλο παραγωγικό κενό, κύριε Πρωθυπουργέ, και το Ισραήλ μπορεί να μας παρέχει πιο γρήγορα τέτοιες δυνατότητες. Γι’ αυτό ξεπουλήθηκε η εταιρεία;

Είπατε, επίσης, ότι υπάρχουν εταιρείες που μπορούν να παίξουν αυτόν τον ρόλο. Δώσατε συγχαρητήρια στον Υπουργό Αμύνης για το Ελληνικό Κέντρο Αμυντικής Καινοτομίας, ΕΛΚΑΚ, και τα σημαντικά βήματα που γίνονται για την ανάπτυξη νεοφυών επιχειρήσεων του οικοσυστήματος για την άμυνα. Ερώτηση: Γιατί τόσα χρόνια ο τομέας έρευνας και ανάπτυξης στην αμυντική τεχνολογία ήταν σε νηπιώδη κατάσταση; Όταν μιλάς για καινοτομία και προσπαθείς να αρπάξεις κάποιο δημόσιο κτίριο για να στεγάσεις στα γραφεία σου, τότε δεν υπάρχουν προοπτικές. Επίσης, όταν σε αυτό το σχήμα, το ΕΛΚΑΚ, βάζεις μέτοχο το Υπερταμείο, δηλαδή τους ξένους δανειστές, δεν μπορείς να μιλάς για εθνική παραγωγή και ανάπτυξη.

Η θέση της Νίκης είναι ότι θα έπρεπε να συσταθεί ένα ανεξάρτητο υφυπουργείο αμυντικής βιομηχανίας. Έναν σκασμό Υφυπουργούς και Υφυπουργεία έχετε. Ζούμε σε δύσκολη περιοχή και σε δύσκολη εποχή. Φτιάξτε ένα υφυπουργείο αμυντικής βιομηχανίας με δικό του προϋπολογισμό, με αποστολή την ανάπτυξη, παραγωγή και προώθηση ελληνικών οπλικών συστημάτων. Έχουμε άριστα μυαλά, εγκέφαλους, που δυστυχώς λεηλατούνται από τους ξένους, για παραγωγή και προώθηση ελληνικών οπλικών συστημάτων για την κάλυψη των αμυντικών δαπανών της χώρας, αλλά και την εποπτεία και τον συντονισμό των κρατικών και ιδιωτικών βιομηχανιών αμυντικού εξοπλισμού, ασκώντας δηλαδή ουσιαστική στρατηγική προμηθειών.

Επίσης, αποτελεί παράλειψη της Κυβέρνησης η μη νομοθέτηση της υποχρεωτικής βιομηχανικής επιστροφής σε κάθε προμήθεια από το εξωτερικό σε ποσοστό 20% έως 30% για την ανάληψη υποκατασκευαστικού έργου υπό εγχώριες αμυντικές βιομηχανίες. Στην ομιλία σας κάνατε κάποια αναφορά, αλλά αυτό θα πρέπει να υπάρχει σε σχετικό νόμο. Αλλιώς, δεν θα τηρείται.

Μιλάμε για πρόγραμμα εξοπλισμών που θα συνεισφέρουν προγράμματα στην εθνική μας άμυνα. Εάν, όμως, ρωτούσαμε τον Πρωθυπουργό τι εννοεί εθνική άμυνα, είμαστε περίεργοι να ακούσουμε τι θα μας απαντούσε. Στρατιώτες στα σύνορα και πλοία στο Αιγαίο και αεροσκάφη στα αεροδρόμια; Ναι, αλλά είναι κάτι ευρύτερο η εθνική άμυνα. Έχει σχέση με την άμυνα και την επιβίωση του έθνους όχι μόνο στρατιωτικά, αλλά και ιστορικά. Άμυνα εναντίον απειλών και κινδύνων που αντιμετωπίζει η χώρα μας και εξωτερικών, αλλά και εσωτερικών και πνευματικών. Άμυνα είναι εθνική και η διατήρηση της μοναδικής της ελληνορθόδοξης ταυτότητας μας και της απαράμιλλης ελληνικής γλώσσας. Άμυνα παλλαϊκή μας χρειάζεται. Είναι τόσο κρίσιμη αυτή η άμυνα για το ηθικό του στρατού μας σε περιόδους πολέμου.

Να πω και κάτι. Ο μεγάλος Παπαδιαμάντης το 1896, λίγο πριν από την καταστροφή του πολέμου του 1897, σ’ ένα προφητικό κείμενό του, που ενδιαφέρει και σήμερα, έλεγε τα εξής. Τι είναι άμυνα; Λέει ο μεγάλος συγγραφέας στην εξέχουσα και αριστοτεχνική γλώσσα του: «Άμυνα περί πάτρης, κύριε Υπουργέ, θα ήτο η ευσυνείδητος λειτουργία των θεσμών, η εθνική αγωγή…» -λέει ο Παπαδιαμάντης- «…η χρηστή διοίκησις, η καταπολέμησις του ξένου υλισμού και του πιθηκισμού, του διαφθείροντος το φρόνημα και εκφυλίσαντος σήμερον το έθνος…» -ο υλισμός και ο πιθηκισμός- «…και η πρόληψις της χρεοκοπίας». Μετά από έναν χρόνο μπήκαμε στην περιπέτεια του λεγόμενου ατυχούς ελληνοτουρκικού πολέμου και θυμάστε από την ιστορία τι πάθαμε. Πάθαμε καταστροφή γιατί δεν τηρήθηκαν αυτά που είχε επισημάνει ο μεγάλος συγγραφέας, χρηστή διοίκησις, εθνική αγωγή, ο υλισμός ο ξένος και ο πιθηκισμός που εκφυλίζει το έθνος και η πρόληψη της χρεοκοπίας.

Αναφέρθηκε ο Πρωθυπουργός και είπε ότι τα νέα παιδιά δεν πηγαίνουν στις παραγωγικές σχολές των Ενόπλων Δυνάμεων λόγω χαμηλών μισθών. Μάλιστα. Όμως, υπάρχει και κάτι άλλο που δεν μπορεί να το εντοπίσει, λόγω της παιδείας του, της εκπαίδευσης του. Η προπαγάνδα του εθνομηδενισμού που χρόνια τώρα δηλητηριάζει τα σχολεία μας και τα πανεπιστήμια μας. Αυτή είναι η αχίλλειος πτέρνα της ασπίδας του Αχιλλέα που ευαγγελίζεστε, το ότι μες στα σχολειά μας σήμερα πέφτουν, ενσταλάζονται, δηλητήρια κανονικά.

Ζητήσαμε, αγαπητέ, κύριε Υπουργέ, μια έπαρση της σημαίας και μια απαγγελία του Εθνικού Ύμνου που ίσχυε μια φορά τον μήνα για τα σχολεία μας. Το είχε καταργήσει ο ΣΥΡΙΖΑ το 2019 και εσείς οι ντεμέκ πατριώτες, οι υπερπατριώτες -και εσείς τα λέτε αυτά- το αρνηθήκατε. Στο δημοτικό σχολείο έπαρση της σημαίας και απαγγελία του εθνικού ύμνου. Τι ενοχλεί σε παιδιά που είναι στην κρίσιμη εξοπλιστική ηλικία; Να μας πείτε τι ενοχλεί. Είναι αντιπατριωτικό, είναι σκοταδιστικό, είναι ακροδεξιό, η έπαρση της σημαίας στο δημοτικό σχολείο; Και όταν υποβάλαμε την επίκαιρη ερώτηση, η κυρία Υφυπουργός μάς είπε: «Μα εμείς πιστεύουμε σε έναν νέο πατριωτισμό». Νέος πατριωτισμός είναι ο εθνομηδενισμός. Αυτό επαγγέλλεστε.

Δεν πολεμούν τα όπλα, μεγαλουργούν οι καρδιές, όπως έλεγε ο εθνικός μας ποιητής Βαλαωρίτης, που νιώθω για την πατρίδα τους στα σπλάχνα χαλασμό. Αλλά πώς να αναπτερωθεί το αίσθημα της φιλοπατρίας με τις προδοσίες των Πρεσπών, μέσω τους ψευτογάμους των ομοφυλοφίλων και όλα τα συναφή που καταρρακώνουν το παραδοσιακό ορθόδοξο αίσθημα του λαού μας; Γι’ αυτά είστε άξιοι μόνο.

Μια εθνική άμυνα δεν υποστηρίζεται ότι όταν μια κυβέρνηση έχει Υφυπουργούς που μιλάνε για τουρκική δημοκρατία της βορείου Κύπρου. Μιλάνε για την ανάγκη συνεκμετάλλευσης. Τάχα δεν γνώριζαν τι σημαίνει η λέξη. Αυτό σημαίνει παντελή αγραμματοσύνη και αμορφωσιά. Συνεκμετάλλευση του Αιγαίου με τους Τούρκους και για τη μη αναγκαιότητα του αγωγού EastMed. Εάν δεν είναι ξεκάθαρα τα κυριαρχικά σου δικαιώματα, τότε πώς θα τα υπερασπιστείς στρατιωτικά;

Κύριε Πρωθυπουργέ, αναφερθήκατε στη Νίκη ως δήθεν πατριώτες επειδή δεν υποστηρίξαμε το σχέδιο επανεξοπλισμού της Ευρώπης. Να θυμίσουμε μερικά πράγματα στον ελληνικό λαό. Στις 6 Μαρτίου στη Σύνοδο Κορυφής της Ευρωπαϊκής Ένωσης αποδεχθήκατε τη συμμετοχή προθύμων κρατών που θέλουν να συνδράμουν στην ισχυροποίηση της Ευρωπαϊκής Ένωσης στον τομέα της ασφάλειας και της άμυνας. Το ίδιο επαναλήφθηκε και στη λεγόμενη Λευκή Βίβλο για την ευρωπαϊκή άμυνα. Μάλιστα στην παράγραφο 8 του κειμένου αυτού αναφέρεται ότι η Τουρκία είναι ένας μακροχρόνιος εταίρος στον τομέα της κοινής ασφάλειας και άμυνας και η Ευρωπαϊκή Ένωση θα συνεχίσει την ανάπτυξη μιας αμοιβαία επωφελούς εταιρικής σχέσης.

Ο Τούρκος Πρόεδρος στις 7 Μαρτίου του 2025, λίγο μετά την πρώτη τηλεδιάσκεψη μεταξύ των προθύμων κρατών -καθόλου κολακευτικός ο τίτλος, άκου «πρόθυμα κράτη»- και της Ευρωπαϊκής Ένωσης δήλωσε: «Είναι προς το αμοιβαίο συμφέρον μας όλα τα βήματα που αφορούν την ευρωπαϊκή ασφάλεια να σχεδιάζονται από κοινού με την Τουρκία». Σε παρόμοια τηλεδιάσκεψη στις 21 Μαρτίου οι επικεφαλής των ευρωπαϊκών θεσμών αποφάσισε να συμμετάσχει η Τουρκία στο πρόγραμμα Safe σε ποσοστό 35%. Το πρόγραμμα αυτό, το είπατε, αφορά δαπάνες 150 δισεκατομμυρίων ευρώ. Όλα αυτά και με την πρόσφατη εξαγορά της ιταλικής Piaggio Aerospace από την τουρκική Baykar, μια κίνηση που προσφέρει στην Τουρκία άμεση πρόσβαση στην ευρωπαϊκή αγορά αεροναυπηγικής και προηγμένων τεχνολογιών. Μήπως με παρόμοια σχήματα θα μπορεί η Τουρκία να παίρνει και ευρωπαϊκές πιστώσεις; Και πώς η Ελλάδα προτίθεται να το αποτρέψει αυτό;

Κύριε Πρωθυπουργέ, σας ρωτούμε απλά και συγκεκριμένα: Έχετε δεχθεί να συμμετέχει η Τουρκία στη σχεδίαση της ευρωπαϊκής άμυνας; Δεύτερον, δεχθήκατε η Τουρκία να έχει μερίδιο στην πίτα των 800 δισεκατομμυρίων ευρώ του σχεδίου επανεξοπλισμού της Ευρώπης που εξήγγειλε η Πρόεδρος της Ευρωπαϊκής Επιτροπής Φον ντερ Λάιεν; Εάν ναι, να μας εξηγήσετε τους λόγους, εκτός και αν υιοθετείτε τις απόψεις που λένε ότι είναι προς το συμφέρον μας να δεχτούμε την Τουρκία στην Ευρωπαϊκή Ένωση, γιατί έτσι θα έχει έναν μοχλό πίεσης στις διεκδικήσεις της στο Αιγαίο και στην ανατολική Μεσόγειο.

Κύριε Πρωθυπουργέ, η δική σας Κυβέρνηση υπέγραψε την καταπατημένη πολλάκις διακήρυξε των Αθηνών και προπαγάνδισε τα διαβόητα ήρεμα νερά με την Τουρκία. Έδωσε έτσι το δικαίωμα να αγοράσει οπλικά συστήματα η Τουρκία και να απαιτεί με απύθμενο θράσος τη συμμετοχή της στην ευρωπαϊκή αμυντική σχεδίαση και παραγωγή. Εσείς ανοίξαμε αυτή την πόρτα. Μιλάμε για επανεξοπλισμό της Ευρώπης και όλοι αναρωτιόμαστε γιατί. Πώς προέκυψε τόσο ξαφνικά αυτή η ανάγκη;

Στο κείμενο της λευκής βίβλου αναφέρεται: «Η στρατιωτική υποστήριξη στην Ουκρανία είναι το πιο άμεσο και πιεστικό έργο για την ευρωπαϊκή άμυνα». Δηλαδή, κύριε Πρωθυπουργέ, θα επανεξοπλίσουμε με την Ευρώπη για να βοηθήσουμε την Ουκρανία και όχι τις ανάγκες της δικής μας εθνικής άμυνας; Εμείς και η Κύπρος δεν έχουμε απειλές από την Τουρκία; Γιατί δεν αναφερθήκατε σε αυτό; Δεν αναφέρετε καθόλου και τη λέξη «Τουρκία». Ο εχθρός είναι κάτι το αόρατο ζει και κατοικεί κάπου στο σύμπαν. Γιατί δεν αναφέρθηκε ότι τα σύνορα της Ευρωπαϊκής Ένωσης έχουν παραβιαστεί στην Κύπρο και απειλούνται στο Αιγαίο με τη «γαλάζια πατρίδα»; Γιατί συστηματικά ξεχνάτε την Κύπρο; Γιατί δεν ανασταίνετε -θα έλεγε και ο λαός- το νεκρό σήμερα ενιαίο αμυντικό δόγμα;

Στις 12 Μαρτίου του 2025 στο ψήφισμα του ευρωπαϊκού Κοινοβουλίου, για το οποίο μας κατηγορήσατε ότι δεν το ψηφίσαμε, καλούνται τα κράτη-μέλη να διαθέσουν τουλάχιστον το 0,25% του ΑΕΠ τους για στρατιωτική βοήθεια προς την Ουκρανία. Αυτό μεταφράζεται σε περίπου 600 εκατομμύρια ευρώ. Τα χρήματα αυτά θα τα βρείτε να τα δώσετε, βεβαίως, αλλά για τις αυξήσεις στους μισθούς των στελεχών των Ενόπλων Δυνάμεων δεν βρήκατε.

Και επειδή αναφέρετε Θουκυδίδη, να σας θυμίσω και κάτι άλλο που είχε γράψει: «Άνδρες γαρ πόλις και ου τείχη, ουδέ νήες ανδρών κεναί». Άνδρες, άνθρωποι εννοεί εδώ ο Θουκυδίδης αποτελούν τις πόλεις και όχι τα τείχη που δεν έχουν και τα καράβια ανθρώπους να πολεμήσουν. Το προσωπικό των Ενόπλων Δυνάμεων είναι αυτό που πρέπει να προσέξετε. Χωρίς στελέχη στις στρατιωτικές σχολές δεν θα υπάρχουν άνδρες για να στελεχώσουν τους στόλους σας, εκτός εάν αυτοί θα λειτουργούν -οι θόλοι εννοώ- με τηλεχειρισμό από κάποια άλλη χώρα.

Και δύο πολύ σημαντικά θέματα που σχετίζονται όχι μόνο με την ευρωπαϊκή άμυνα, αλλά κυρίως με την εθνική μας ασφάλεια. Αναφέρατε για τις φρεγάτες Belharra ότι είναι το πιο σύγχρονο σκάφος στη Μεσόγειο. Για να πλεύσουν, όμως, μέσα με μεθ’ ορμής ακαθέκτου -που θα έλεγαν οι ναυτικοί-, χρειάζονται επαρκές εξειδικευμένο προσωπικό. Πού θα το βρείτε τώρα που οι στρατιωτικές σχολές έχουν υποβαθμιστεί τόσο πολύ;

Είπατε πριν στην ομιλία σας, κύριε Πρωθυπουργέ, ότι η εικόνα των Ενόπλων Δυνάμεων δεν έχει καμία σχέση με αυτή που παραλάβατε. Συμφωνούμε. Καταφέρατε οι στρατιωτικές σχολές να έχουν τους μισούς σπουδαστές απ’ όσους έπρεπε να έχουν. Αυτό είναι το κατόρθωμα σας. Δεν προσέρχονται νέα παιδιά στις παραγωγικές σχολές των Ενόπλων Δυνάμεων. Δεν θα έχουμε αξιωματικούς σε λίγα χρόνια και εσείς συνεχίζετε τα ψεύδη σας.

Κανονικά θα έπρεπε το ένα τρίτο της ομιλίας σας -μεταφορικά μιλάω- να αφορά μέτρα για τη δημογραφική μας κατάρρευση. Ματαιοπονούμε αν δεν ξεκινήσουμε από αυτό. Να σας πω κάτι, πριν δύο χρόνια στο σχολείο όπου ήμουν στο Κιλκίς, η πρώτη τάξη είχε πενήντα παιδιά. Τώρα έχει καμιά τριανταριά και βαίνουν προς το χειρότερο, λιγότερα τα παιδιά και δεν κάνετε απολύτως τίποτα, μόνο λόγια για το δημογραφικό. Αν δεν το λύσουμε, ματαιοπονούμε. Στεκόμαστε πάνω σε κινούμενη άμμο.

Κύριε Πρωθυπουργέ, επειδή από την όλη σας ομιλία φαίνεται να ποντάρετε πολλά στην Ευρωπαϊκή Ένωση με τον ίδιο τρόπο που ποντάρατε πριν στην Αμερική, θέλουμε από τους εταίρους σας, εταίρους μας, να απαιτήσετε δύο πράγματα. Το πρώτο αφορά την επιχειρούμενη αλλαγή του τρόπου λήψης αποφάσεων στην Ευρωπαϊκή Ένωση. Ως Ελλάδα, ως χώρα, δεν πρέπει να επιτρέψουμε να καταργηθεί το δικαίωμα της αρνησικυρίας, το βέτο, για αποφάσεις σχετικά με την κοινή εξωτερική πολιτική και την κοινή άμυνα για τη διεύρυνση της Ευρωπαϊκής Ένωσης. Η Ευρώπη είναι ένας χώρος που μπορεί να λειτουργήσει μόνο συλλογικά.

Το δεύτερο αφορά τη συλλογική άμυνα. Ακρογωνιαίος λίθος -το ξέρετε και εσείς καλύτερα- της Ευρωατλαντικής Συμμαχίας είναι το περίφημο άρθρο 5 που λέει «μια επίθεση εναντίον ενός μέλους θα θεωρείται ως επίθεση εναντίον όλων των μελών». Αντίστοιχη νομίζουμε διάταξη θα πρέπει να υιοθετηθεί και στα πιο επίσημα έγγραφα της Ευρωπαϊκής Ένωσης, όπως αυτό της συνθήκης λειτουργίας της. Μόνο τότε θα μπορούμε να πούμε ότι σε περίπτωση πολέμου με την Τουρκία, που απειλεί νυχθημερόν, θα έχουμε την ουσιαστική στήριξη της Ευρωπαϊκής Ενώσεως.

Κάνατε ακόμη λόγο για αναβάθμιση του Συμβούλιου Εθνικής Ασφάλειας και τη στελέχωση της αναγκαίας γραμματείας, για να παρακολουθεί τα θέματα άμυνας. Συμφωνούμε απολύτως. Το ερώτημα είναι ποιος θα το αναλάβει. «Άνδρες γαρ η πόλις». Κάποιος «εκλεκτός» του ΕΛΙΑΜΕΠ και τα στελέχη που θα έχει η γραμματεία θα πρέπει να έχουν θητεύσει στο υπ’ όψιν ίδρυμα, που είναι διαβόητο για τις ανθελληνικές και παράλογες πολλές φορές θέσεις;

Κλείνοντας, κύριε Πρόεδρε, κυρίες και κύριοι συνάδελφοι, να πω ότι κανένα πρόγραμμα εξοπλισμών δεν μπορεί να ωφελήσει την πατρίδα μας αν δεν αλλάξει ο τρόπος που βλέπουμε την εθνική κυριαρχία και την εθνική άμυνα. Όταν έχουμε εκχωρήσει τον έλεγχο της οικονομίας μας στους δανειστές, τη συλλογή εσόδων σε ανεξάρτητες αρχές, όταν δεχόμαστε την αλλοίωση της κοινωνίας μας με τη λαθρομετανάστευση, τη φυγή Ελλήνων στο εξωτερικό, τη βίαια επιβολή προτύπων ενάντια στην οικογένεια και στη μητρότητα, τότε κανένα εξοπλιστικό πρόγραμμα δεν θα είναι αποτελεσματικό, γιατί χάνεται η έννοια της εθνικής συνείδησης και η σπουδαιότητα του εθνικού φρονήματος. Φρόνημα θέλουμε, με «ήτα», και όχι φρόνιμα παιδιά σαν το γνωστό τραγούδι «Κάτσε φρόνιμα». Φρόνημα σαν την αδάμαστη εκείνη γενιά των Ελλήνων της Κύπρου, του εθνικοαπελευθερωτικού αγώνα της ΕΟΚΑ -χτες είχαμε επέτειο-, τη γενιά που έγραφε στους τοίχους των σπιτιών της «Την Ελλάδα μας θέλομεν και ας τρώγωμεν πέτρες!».

Κυρίες και κύριοι συνάδελφοι, η τελευταία γραμμή άμυνας για την πατρίδα μας εν μέσω ενός ακατάστατου κόσμου, αυτό που μας απομένει, είναι η παιδεία, η μοναδική ελπίδα για αναγέννηση και εθνική επιβίωση. «Δράξασθε παιδείας», μας έρχεται από μακριά αυτή η φράση. Έθνος χωρίς παιδεία, εθνική παιδεία πάντα, είναι πυροβόλο χωρίς πυρίτιδα. Δεν προασπίζουν την εθνική μας ανεξαρτησία και την εδαφική μας ακεραιότητα μόνο οι πανάξιες Ένοπλες Δυνάμεις μας, τις προασπίζει ο λαός με την ομηρική και θουκυδίδειο έννοια, όχι ο φιλοπόλεμος λαός, αλλά ο ετοιμοπόλεμος λαός, ο ψυχικά αρματωμένος, ο νηφάλιος, ο φωτισμένος, ο πεπαιδευμένος πολίτης, που είναι ταυτόχρονα και οπλίτης.

Εμείς στη Νίκη αυτόν τον λαό υπηρετούμε, αυτή τη γαλανόλευκη και ορθόδοξη πατρίδα σεβόμαστε και αγαπάμε, και το περιμένουμε και από εσάς.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα εννέα μαθήτριες και μαθητές και οκτώ συνοδοί εκπαιδευτικοί από τα Δημοτικά Σχολεία Γραμμενίτσας, Πέτα, Χαλκιάδων, Κιρκιζάτων και Κορφοβουνίου Άρτας.

Σας καλωσορίζουμε.

(Χειροκροτήματα από όλες τις πτέρυγες της Βουλής)

Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γεια σας, παιδιά. Καλώς ήρθατε στη Βουλή!

Γεια σας, κύριε Μητσοτάκη. Καλώς ήρθατε και εσείς στη Βουλή! Νομίζω ότι είναι η εικοστή έκτη φορά που εμφανίζεστε από την έναρξη της κοινοβουλευτικής περιόδου.

Είναι βέβαιο ότι προερχόμαστε και υπερασπιζόμαστε δύο διαφορετικούς κόσμους, κύριε Μητσοτάκη. Εγώ σας κοιτώ και σας απευθύνομαι. Εμείς μιλάμε για τους ανθρώπους. Εσείς μιλάτε για τα λεφτά. Εμείς μιλάμε για την πατρίδα, που αποτελείται πρώτα απ’ όλα από τους ανθρώπους, από τον λαό, από τους πολίτες και από κάθε ανθρώπινη ύπαρξη. Εσείς μιλάτε για την άμυνα, που την οραματίζεστε σαν εξοπλισμούς, όπλα, χρήματα, συμβάσεις διαφθοράς, δάνεια -μας είπατε-, χρήματα, χρήματα, χρήματα, χρήματα, χρήματα, χρήματα και άλλα χρήματα από αυτά που πηγαίνουν συνήθως σε μίζες, σίγουρα σε τσέπες, και ποτέ στους πολίτες.

Εκπροσωπούμε και μιλάμε για δύο διαφορετικούς κόσμους, κύριε Μητσοτάκη, κύριε Πρωθυπουργέ, που επιλέξατε σήμερα να μιλήσει η Βουλή για το θέμα που εσείς προκρίνατε και δεν έρχεστε για να μιλήσουμε εδώ στη Βουλή για όλα τα θέματα που καίνε τους πολίτες.

Να ξέρετε, η άμυνα, η πατρίδα και η υπεράσπισή της προϋποθέτει πρώτα απ’ όλα λαό περήφανο, πολίτες ευτυχισμένους, προϋποθέτει φρόνημα στις ψυχές των ανθρώπων και όχι μια κοινωνία εξαθλιωμένη, απομονωμένη, περιθωριοποιημένη όπως τη θέλετε εσείς. Η κοινωνία όλο το τελευταίο διάστημα δείχνει τον δρόμο. Δείχνει τον δρόμο και φωτίζει το μέλλον, γιατί δεν δέχεται να συζητάει μαζί σας αυτά που θέλετε εσείς, αλλά βάζει τα θέματα στο επίκεντρο και έρχεται η ίδια στο επίκεντρο, έρχεται η ίδια εδώ στην πλατεία Συντάγματος, εκατομμύρια κόσμου, παλλόμενου κόσμου που ζητάει δικαιοσύνη. Η κοινωνία βάζει τα θέματα και ξέρει πως το θέμα είναι πάνω απ’ όλα η δικαιοσύνη και ξέρει πως γι’ αυτό το θέμα εσείς δεν θέλετε να συζητήσετε.

Τώρα όμως που είστε εδώ και μπήκατε και στην Αίθουσα, εγώ θα ξεκινήσω με αυτά που δεν θέλετε να συζητήσετε και πρώτα απ’ όλα με το έγκλημα των Τεμπών, το έγκλημα για το οποίο γνωρίζετε ότι έχετε και προσωπική ποινική ευθύνη, το έγκλημα για το οποίο…

Αποχωρείτε. Δεν είναι όμως έτσι η κοινοβουλευτική λειτουργία, δεν είναι έτσι η δημοκρατία. Η δημοκρατία προϋποθέτει τον διάλογο και στοιχείο της δημοκρατίας είναι η διαφωνία, η σύγκρουση, ο έλεγχος, η λογοδοσία και βέβαια στοιχείο της δημοκρατίας είναι και ο πολυκομματισμός. Υπάρχουν στη δημοκρατία και άλλες απόψεις. Υπάρχουν μέσα στη Βουλή και άλλες Κοινοβουλευτικές Ομάδες. Υπάρχουν μέσα στην κοινωνία παιδιά που έχουν το δικαίωμα να ακούν αλήθεια και όχι άλλα ψέματα από αυτά που δεν τα είπατε χθες Πρωταπριλιά, την παραδοσιακή ημέρα των ψεμάτων, αλλά τα λέτε καθημερινά.

Τα Τέμπη υποχρεώνουν όλους μας να μιλήσουμε για το έγκλημα, να μιλήσουμε για τις ποινικές ευθύνες του πολιτικού προσωπικού, ενός πολιτικού προσωπικού που προσπαθεί να αποσείσει τον έλεγχο και να ελέγξει τη Δικαιοσύνη. Μεθαύριο η Κοινοβουλευτική Ομάδα της Νέας Δημοκρατίας θα προσπαθήσει να στοιχειοθετήσει τους λόγους για να μην ελεγχθεί ο κ. Τριαντόπουλος κι ο κ. Μητσοτάκης από την Προανακριτική Επιτροπή που συστήθηκε με απόφαση της Ολομέλειας της Βουλής.

Θα προσπαθήσει να φέρει άλλο ένα πόρισμα -αναρωτιέμαι αν θα είναι πάλι εξακόσιες-επτακόσιες σελίδες ή αν θα είστε πιο λακωνικοί- για να πει ότι είναι αθώος ο κ. Τριαντόπουλος, αθώος του αίματος και ο κ. Μητσοτάκης, αλλά παραχωρείται το δικαίωμα -αυτές ήταν οι εκφράσεις της κ. Μπακογιάννη- και ζητάτε να δικασθείτε, να ελεγχθείτε από τους δικαστές που τόσο ανεξάρτητους τους υπολογίζετε, μετά από τόσους διορισμούς και τόσες προαγωγές, ώστε αισθάνεστε ακόμη πιο ασφαλείς με τρεις αρεοπαγίτες, υπό τον έλεγχο της κ. Κλάπα που δίνει ρεσιτάλ όλο το τελευταίο διάστημα κυβερνητικών παρεμβάσεων από τη θέση της Προέδρου του Αρείου Πάγου, τόσο ασφαλείς αισθάνεστε, πιο ασφαλείς ακόμη και από το να υποχρεωθούν οι Βουλευτές σας να υποστηρίξουν αυτά που δεν υποστηρίζονται.

Ο χώρος του εγκλήματος, ο τόπος του εγκλήματος στα Τέμπη αλλοιώθηκε με τρόπο δόλιο, εγκληματικό και εσείς αυτές τις μέρες προσπαθείτε να συγκαλύψετε και προσπαθείτε να αποφύγετε τον έλεγχο.

Το υλικό που προκάλεσε την έκρηξη, από την οποία έχασαν τη ζωή τους νέοι άνθρωποι, παιδιά που είχαν επιβιώσει της σύγκρουσης, ήταν παράνομο, ήταν εύφλεκτο, μένει να προσδιοριστεί αν ήταν στρατιωτικό, μένει να προσδιοριστεί αν σχετιζόταν με οποιεσδήποτε επιχειρήσεις στρατιωτικές -παράνομες οπωσδήποτε και αυτές και αντιστρατευόμενες το Σύνταγμα.

Εμείς θα συνεχίσουμε να μιλάμε εδώ τη γλώσσα της αλήθειας, να φέρνουμε εδώ αυτά που δεν θέλει ο κ. Μητσοτάκης να συζητήσουμε. Τον συμβούλεψα να βρει έναν καλό δικηγόρο γιατί θα τον χρειαστεί και είμαι σίγουρη ότι αν είχε ακούσει τη συμβουλή μου, δεν θα είχε φύγει με το που μιλήσαμε για το έγκλημα των Τεμπών.

Υπάρχει και ένα άλλο έγκλημα που διαπράττεται όλο αυτό το διάστημα με τη σιγή της Κυβέρνησης και με την επιδεικτική άρνηση του κ. Μητσοτάκη να απαντήσει και να συζητήσουμε εδώ στη Βουλή και είναι το έγκλημα των γυναικοκτονιών.

Εχθές βρέθηκα στους Αγίους Αναργύρους μπροστά στο αστυνομικό τμήμα, εκεί όπου δολοφονήθηκε η εικοσιοκτάχρονη Κυριακή Γρίβα, ενώ προηγουμένως είχε προστρέξει στην Αστυνομία για βοήθεια, την είχαν διώξει, της είπαν «κακώς ήρθατε εδώ, πάρτε τηλέφωνο το 100». Και συνομιλώντας με το 100, μπροστά στο αστυνομικό τμήμα, μπροστά στα μάτια του φρουρού, καταγγέλλοντας ότι θα της κάνει κακό ο δράστης, ενημερώνοντας ότι είναι εκεί μπροστά της, εισέπραξε την απάντηση «Το περιπολικό δεν είναι ταξί».

Πείτε στον κ. Μητσοτάκη να έρθει. Πείτε του να έρθει, κύριε Δένδια, ενημερώστε τον. Γιατί πρέπει κάποια στιγμή να απαντήσει τι θα κάνει για τις συνεχιζόμενες γυναικοκτονίες. Σαράντα πέντε επίκαιρες ερωτήσεις του έχω καταθέσει για το θέμα αυτό και τις καταθέτω στα Πρακτικά. Η τελευταία ήταν χθες, έναν χρόνο μετά τη δολοφονία της Κυριακής Γρίβα.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πείτε του ότι δεν τον ρωτάω μόνο εγώ. Τον ρωτάει η μάνα της Κυριακής, η μάνα της Γαρυφαλλιάς, η μάνα της Ερατούς, η μάνα της Ελένης, οι μανάδες όλες των κοριτσιών, των γυναικών που συνεχίζουν να δολοφονούνται την ώρα που η Κυβέρνηση στρίβει αλλού τα μάτια της και κάνει άλλα.

Γυρνάω όλη τη χώρα, είμαι σε άμεση επαφή με τους πολίτες αυτής της χώρας και ξέρω καλά ότι η αγωνία τους, η αγωνία των αγροτών προχθές στο Κιλελέρ, των μαθητών στη Θεσσαλονίκη, η αγωνία των μηχανικών ΤΕ δημόσιου τομέα που τους έχετε παραγκωνίσει, η αγωνία των εποχικών πυροσβεστών που είναι στην ανεργία, η αγωνία τους δεν είναι πόσα λεφτά θα βάλει στην τσέπη ο οποιοσδήποτε έχων την εξουσία ούτε η αγωνία τους είναι βεβαίως αυτό που η κ. Μπακογιάννη είπε στις 29 Μαρτίου: «Για να δούμε τι λεφτά θα πάρουμε». «Ο Πρωθυπουργός της Ελλάδας είναι στο Παρίσι για τον Μακρόν, στην Ελλάδα με τους διάφορους, για να δούμε τι λεφτά θα πάρουμε για το θέμα της άμυνας και από την άλλη πλευρά στο Ισραήλ αύριο για να μπορέσουμε να κρατήσουμε ακριβώς τις ισορροπίες στη μεσανατολική Μεσόγειο». Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λεφτά, λεφτά, λεφτά!

Με ποιο δικαίωμα πήγε ο κ. Μητσοτάκης στο Ισραήλ να επισκεφθεί και να αγκαλιάσει έναν καταζητούμενο από το διεθνές ποινικό δικαστήριο, εγκληματία πολέμου που ελέγχεται και για εγκλήματα κατά της ανθρωπότητας;

Με ποιο δικαίωμα περιφρονεί την ιστορία αυτού του λαού, του ελληνικού λαού, που είναι ιστορία ειρήνης, δημοκρατίας, σεβασμού στην ανθρώπινη αξιοπρέπεια και αλληλεγγύης στον καταπιεσμένο παλαιστινιακό λαό που σφαγιάζεται;

Πείτε του, κύριε Δένδια, να έρθει. Του έχω καταθέσει δεκαεννέα επίκαιρες ερωτήσεις για τη στάση του σε σχέση με το κράτος του Ισραήλ που δολοφονεί και διαπράττει γενοκτονία και σε σχέση με τον παλαιστινιακό λαό που σφαγιάζεται και δοκιμάζεται. Τις καταθέτω.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε, είναι ωραίες οι κορώνες περί πατριωτισμού. Θα τα πω και σε κάποιους που οραματίστηκαν τον Τραμπ στρατηγικό εταίρο και υπέγραφαν συμφωνίες που τις λένε σήμερα πατριωτικές, συμφωνία του ΝΑΤΟ από τον Τραμπ, η Συμφωνία των Πρεσπών ήταν, λέει, πατριωτική συμφωνία.

Ακούστε, κύριοι, η πατρίδα είναι εγγεγραμμένη στο Σύνταγμά μας και συνυφασμένη με τη δημοκρατία και τον λαό, με την ελευθερία ως κοινωνικό δικαίωμα και αγαθό. Κι επειδή πρέπει να το κάνω, θα διαβάσω την αρχή και το τέλος του Συντάγματός μας, γιατί εμείς σε αυτό αναφερόμαστε.

«Άρθρο 1. Θεμέλιο του πολιτεύματος είναι η λαϊκή κυριαρχία. Όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα. Άρθρο 2. Ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας». Η αξία του ανθρώπου είναι η πρωταρχική υποχρέωση, κύριοι, και όχι η τσέπη μας. «Η Ελλάδα, ακολουθώντας τους γενικά αναγνωρισμένους κανόνες του Διεθνούς Δικαίου, επιδιώκει την εμπέδωση της ειρήνης», και όχι του πολέμου, «της δικαιοσύνης» και όχι της αδικίας και της αρνησιδικίας, «της ανάπτυξης φιλικών σχέσεων μεταξύ των λαών και των κρατών».

Αυτά υπαγορεύει το Σύνταγμα και όποιος είναι πράγματι πατριώτης γι’ αυτά θα απαντήσει και για το άρθρο 120 του Συντάγματος, το ιστορικό δημοκρατικό άρθρο 114, το 114 των κοινωνικών αγώνων, που λέει «Ο σεβασμός στο Σύνταγμα και τους νόμους που συμφωνούν με αυτό και η αφοσίωση στην πατρίδα και τη δημοκρατία», δεν υπάρχει η πατρίδα χωρίς δημοκρατία, είναι η χούντα, «αποτελεί θεμελιώδη υποχρέωση όλων των Ελλήνων.

Ο σφετερισμός, με οποιονδήποτε τρόπο της λαϊκής κυριαρχίας και των εξουσιών που απορρέουν από αυτήν, διώκεται μόλις αποκατασταθεί η νόμιμη εξουσία, οπότε και αρχίζει η παραγραφή του εγκλήματος. Η τήρηση του Συντάγματος επαφίεται στον πατριωτισμό των Ελλήνων που δικαιούνται και υποχρεούνται να αντιστέκονται με κάθε μέσο σε όποιον επιχειρεί να το καταλύσει με τη βία».

Κυρίες και κύριοι, ο λαός μας έχει ισχυρή σύνδεση με τον δημοκρατικό πατριωτισμό, έχει ισχυρή σύνδεση με τους αγώνες για την ελευθερία και η Πλεύση Ελευθερίας συγκροτήθηκε για την εγγύηση συνθηκών ελευθερίας και σεβασμού των δικαιωμάτων όλων των πολιτών, αλλά και όλων των ανθρώπων.

Διαβάζω από τη διακήρυξή μας: «Για την προώθηση της ειρήνης με αλήθεια και δικαιοσύνη, για την αποκάλυψη του ρόλου των βιομηχανιών όπλων στην υπερχρέωση των χωρών και στη διάρρηξη της παγκόσμιας ειρήνης και για την αναζήτηση αποζημίωσης για τις αχρείαστες εξοπλιστικές δαπάνες δεκαετιών, για την προστασία των αναφαίρετων δικαιωμάτων κάθε ανθρώπου που αναζητεί καταφύγιο στο ευρωπαϊκό έδαφος, κυνηγημένος από συνθήκες πολέμου ή πολιτικής δίωξης ή οδηγημένος στην προσφυγιά από την εξαθλίωση της πείνας και της στέρησης». Αυτούς τους ανθρώπους, απ’ ό,τι κατάλαβα, ο κ. Μητσοτάκης θέλει να τους πολεμήσει και αναφέρει ως επίτευγμα την απόκρουση των μεταναστευτικών ροών.

Διαβάζω ξανά από την διακήρυξη της Πλεύσης Ελευθερίας, 19 Απριλίου του 2016, διεθνής ημέρα του φιλελληνισμού, ημέρα θανάτου του Λόρδου Βύρωνα: «Για την αλληλεγγύη των λαών και των κοινωνιών ως βασικό στοιχείο ευημερίας της ανθρωπότητας, αλλά και για τη διαφύλαξη και προστασία του περιβάλλοντος, του κλίματος, των ζωντανών υπάρξεων και του πλανήτη. Για μια κοινωνία, η οποία παρά την αποψίλωση των δικαιωμάτων των μελών της, παρά τη βίαιη επίθεση στις ελευθερίες της, επιμένει να διεκδικεί την αξιοπρέπειά της και να διατρανώνει την αλληλεγγύη της απέναντι στα θύματα του πολέμου, των διώξεων, της πείνας, της εξαθλίωσης».

Κυρίες και κύριοι, η Πλεύση Ελευθερίας ιδρύθηκε για να υπηρετήσει την ελευθερία των ανθρώπων και την ελευθερία τους απέναντι και στη μέγγενη του συστήματος των μνημονίων που εσείς φέρατε και τροφοδοτήσατε, του συστήματος του χρέους που εσείς δημιουργήσατε, ένα κόμμα με 500 εκατομμύρια ευρώ χρέος που μας κάνει μαθήματα διά στόματος Μητσοτάκη περί υπευθυνότητας. Μα, ποια υπευθυνότητα; Όταν χρωστάτε 500 εκατομμύρια ευρώ στις τράπεζες, πώς θα κανοναρχήσετε τις τράπεζες να μην παίρνουν τις πρώτες κατοικίες και τις μικρές περιουσίες των πολιτών; Πώς θα ασκήσετε αυτεξούσια πολιτική;

Η εθνική κυριαρχία, κύριοι, δεν είναι τα τανκς, οι όλμοι, τα υποβρύχια και τα αεροπλάνα. Η εθνική κυριαρχία είναι δημόσιος έλεγχος στα στρατηγικά εργαλεία της χώρας.

Καταθέτω για τα Πρακτικά το πόρισμα της Επιτροπής Αλήθειας Δημοσίου Χρέους που συγκροτήθηκε εδώ στη Βουλή και τόσο την πολεμήσατε. Πριν από δέκα χρόνια είχα την τιμή να τη συγκροτήσω.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλουκαταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι λέει; Λέει ότι τουλάχιστον 40 δισεκατομμύρια ευρώ από αυτά του χρέους έχουν προκληθεί από αχρείαστες, επιλήψιμες, λεόντειες συμβάσεις αμυντικών εξοπλισμών, με χρήματα που πήγαν στις τσέπες, με χρήματα διαφθοράς για τα οποία ελάχιστοι πήγαν φυλακή -ο Τσοχατζόπουλος και ο Παπαντωνίου που μετά μας τον είπαν κάποιοι αθώο- οι εξοπλιστικές συμβάσεις είναι πηγή διαφθοράς και ιστορικά έχουν συντελέσει στην υπερχρέωση της χώρας μας.

Για την άμυνα της πατρίδας μας -ιστορικά- περίμενα κάτι να ακούσω από τον κ. Μητσοτάκη που μόνο λεφτά κάνουν τα μάτια του, δολάρια, ευρώ, μόνο δραχμές δεν θέλει να κάνουν. Εμείς πάλι δεν αγαπάμε κανένα νόμισμα. Κανένα νόμισμα! Αγαπάμε τον λαό.

Ξέρετε, την άμυνα της χώρας δεν την εγγυήθηκαν τα νομίσματα. Στις 6 Απριλίου, σε λίγες μέρες, είναι η επέτειος της εισβολής των ναζιστικών στρατευμάτων στην πατρίδα μας. Την άμυνα της χώρας, κύριοι, όποτε χρειάστηκε, την εγγυήθηκαν άνθρωποι φτωχοί, ξυπόλητοι πολλές φορές, γυναίκες που έπλεκαν κάλτσες για τους συντρόφους τους, άνθρωποι που πήραν τα πόδια τους και τα βουνά να πολεμήσουν και έκαναν το πραγματικό Έπος του ’40. Την άμυνα της χώρας την εγγυήθηκε αυτός ο πολύ μεγάλος -αν και μικρός- λαός που δεν έχασε ποτέ την πυξίδα του, δεν έχασε ποτέ την αίσθηση του δικαίου. Συγκρότησε το ΕΑΜ, το Εθνικό Απελευθερωτικό Μέτωπο, που ακόμα σας κάθεται στο λαιμό, συγκρότησε την εθνική αντίσταση και αντιστάθηκε και στα τανκς, αντιστάθηκε και στη βίαιη ανατροπή του πολιτεύματος.

Εσείς, αντίθετα, έχετε ανάμεσά σας, στα γονίδια των δυνάμεων εκείνων, των σκοτεινών δυνάμεων εκείνων που ανέτρεψαν τη δημοκρατική λειτουργία στην πατρίδα μας.

Κυρίες και κύριοι, πριν από ογδόντα χρόνια η ανθρωπότητα είπε «ποτέ ξανά πόλεμος, ποτέ ξανά εγκλήματα πολέμου». Όμως ο κ. Μητσοτάκης δεν είπε σήμερα τίποτα για τα πενήντα ένα χρόνια που συμπληρώνονται σε λίγο από την τουρκική εισβολή στη βόρεια πλευρά της Κύπρου, δεν είπε τίποτε για τη συνεχιζόμενη επί πενήντα ένα χρόνια κατοχή στη Μεγαλόνησο. Δεν είπε τίποτε για το πώς θα σταματήσει το καθεστώς αυτής της κατοχής. Πώς να πει όταν ευαγγελίζεται τον Νετανιάχου, τη σφαγή των Παλαιστινίων, αυτόν που διαπράττει μια άλλη σημερινή σύγχρονη κατοχή;

Κυρίες και κύριοι, έχετε παραδώσει και πουλήσει τις τηλεπικοινωνίες της χώρας στο γερμανικό δημόσιο, τα αεροδρόμια της χώρας στο γερμανικό δημόσιο, τα λιμάνια της χώρας σε κινεζικά συμφέροντα, ιταλικά συμφέροντα και άλλα συμφέροντα, τους σιδηροδρόμους της χώρας σε ιταλικά συμφέροντα, τους αιγιαλούς, έχετε εκχωρήσει τις τράπεζες και τη νομισματική κυριαρχία, έχετε ιδιωτικοποιήσει την ενέργεια και την ίδια ώρα η Κυβέρνησή σας ενέχεται στην παραβίαση του απορρήτου των επικοινωνιών, ακόμη και της ηγεσίας του στρατού.

Για ποια άμυνα μιλάτε; Για ποια άμυνα μιλάτε; Ποια κυριαρχία μπορεί να εγγυηθεί αυτό το γενικό ξεπούλημα από πλασιέ της δημόσιας περιουσίας και της πατρίδας μας;

Κυρίες και κύριοι, η Πλεύση Ελευθερίας έχει ισχυρή συνείδηση ότι την άμυνα της χώρας μας δεν θα την εγγυηθούν βέβαια τα δάνεια. Δεν θα την εγγυηθούν οι εταιρείες σεκιούριτι με τις οποίες κρατάτε σχέσεις, είτε εδώ είτε στο Ισραήλ, δεν θα την εγγυηθεί η Siemens, δεν θα την εγγυηθεί αυτό το νέο Γραφείο που άκουσα, κύριε Υπουργέ, ότι θα εγκαταστήσει ο κ. Μητσοτάκης για να έχει υπό τον έλεγχό του την εθνική άμυνα.

Έχει ένα ειδικό γραφείο παρακολούθησης. Ακούσαμε τη λέξη «παρακολούθηση» και ανατριχιάσαμε, για άλλη μία φορά.

Την άμυνα της χώρας θα την εγγυηθεί ο λαός αυτής της χώρας, που έχει υψηλό αίσθημα αγάπης για την Ελλάδα. Αγαπάει την Ελλάδα, τη χώρα που αξίζουμε και όχι τη χώρα του «πάμε και όπου βγει» και ξέρει καλά ότι η πατρίδα είναι συνυφασμένη με την ελευθερία.

Μία τελευταία απάντηση σε κάποιους που νομίζουν ότι ο πατριωτισμός είναι κάποια ασθένεια της Δεξιάς ή της ακροδεξιάς. Η Αριστερά, τα κινήματα, οι λαϊκές κινητοποιήσεις, πάντοτε εμφορούνταν από την αγάπη για την πατρίδα. Μια από τις πιο ιστορικές ομιλίες του Τσε Γκεβάρα στη Γενική Συνέλευση του ΟΗΕ, η ομιλία στην οποία είπε «Θα νικήσουμε», περιείχε αυτή την εμβληματική φράση που δονεί οποιονδήποτε διακατέχεται από την αγάπη για την πατρίδα του και αναγνωρίζει και στους άλλους ανθρώπους να έχουν αγάπη για τη δική τους πατρίδα. «Patria o Muerte»,«Πατρίδα ή Θάνατος». Ο δικός μας λαός είπε: «Ελευθερία ή Θάνατος» και αυτό που συνδέει αυτές τις δύο εμβληματικές φράσεις δεν είναι κάποιο δίλημμα. Είναι μία επιλογή. Η επιλογή η πατρίδα να έχει περιεχόμενο ελευθερίας, η επιλογή η ζωή μας να είναι συνυφασμένη με την ελευθερία.

Η Πλεύση Ελευθερίας γι’ αυτό ιδρύθηκε, γι’ αυτό παλεύει και δεν ξεχνάει ποτέ ότι δεν υπάρχει ούτε πατρίδα ούτε ελευθερία χωρίς ανθρώπους με αξιοπρέπεια, με δικαιώματα, με φωνή που εκφράζεται και εδώ, μέσα στη Βουλή.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας των Σπαρτιατών κ. Βασίλειος Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, κύριε Υπουργέ, κύριε Δένδια, εγώ δεν θα κάνω μνημόσυνο για το ΕΑΜ που μόλις πριν από λίγο μάθαμε ότι το ΕΑΜ πολέμησε και τους Γερμανούς! Θα ξεχάσουμε και αυτά που ξέραμε, αλλά εν πάση περιπτώσει.

Εγώ είμαι Έλληνας πατριώτης και θα κάνω μνημόσυνο στους αγωνιστές της ΕΟΚΑ. Χθες συμπληρώθηκαν εβδομήντα χρόνια από εκείνη την ιστορική ημέρα, την 1η Απριλίου 1955, όπου η ιστορία συνάντησε τον γίγαντα του Ελληνισμού, τον Γεώργιο Γρίβα-Διγενή και μαζί έγραψαν νέες σελίδες ηρωισμού και αυταπάρνησης. Μαζί με τον αγέρωχο αρχηγό, συντάχθηκαν αμούστακα παιδιά που λαχταρούσαν την ελευθερία της πατρίδας τους, όπως λαχταρά ένας διψασμένος άνθρωπος λίγο νερό. Όλοι μαζί ενωμένοι και αποφασισμένοι ξεκίνησαν έναν τιτάνιο αγώνα για την εθνική τους ανεξαρτησία, ενάντια στη δολοφονική βρετανική αυτοκρατορία. Όλοι αυτοί οι ήρωες που έδωσαν τη ζωή τους για το εθνικό όραμα, δεν δείλιασαν ούτε στιγμή μπροστά στον δήμιο, μπροστά στο ικρίωμα, μπροστά στο απόσπασμα και μπροστά στον θάνατο.

Έμπρακτη απόδειξη της θυσίας τους και της λαχτάρας τους για την ελευθερία είναι τα φυλακισμένα μνήματα όπου αναπαύονται οι γενναίοι. Στον τοίχο του κοιμητηρίου υπάρχει μία επιγραφή: «Τ’ αντρειωμένου ο θάνατος, θάνατος δε λογιέται». Όλοι αυτοί εκεί ήταν ανδρειωμένοι. Όλοι αυτοί ήταν ήρωες βγαλμένοι μέσα από τα έγκατα της ιστορίας, κουβαλώντας το DNA των πολεμιστών που μόνο εμείς οι Έλληνες το έχουμε. Αυξεντίου, Δράκος, Παλικαρίδης, Καραολής, Δημητρίου, Ζάκος, Μάτσης και τόσοι άλλοι, που όλοι μαζί αποτελούν τους αθάνατους ήρωες που μαρτύρησαν και κατέθεσαν τη νιότη τους στα ιερά θυσιαστήρια της πατρίδας, υπερασπιζόμενοι τη γη που τους γέννησε και τους έθρεψε με την ιστορία, τους αγώνες των προγόνων μας, τις αρχές και τα ιδανικά του ελληνικού έθνους. Αθάνατοι!

Πάμε λίγο στα δικά μας και στα πρόσφατα γεγονότα, διότι, κυρίες και κύριοι συνάδελφοι, άφωνη έμεινε η Ευρώπη των λαών από τον αποκλεισμό της Μαρί Λεπέν από τις εκλογές. Αν όντως ήταν ένα μεμονωμένο γεγονός και ότι έπρεπε να τιμωρηθεί για οικονομικές ατασθαλίες που έγιναν στο Ευρωκοινοβούλιο, θα λέγαμε, εντάξει και δικαίως, βεβαίως να τιμωρηθεί. Όταν, όμως, οι αποκλεισμοί μη αρεστών, οι αποκλεισμοί μη προσκυνημένων και όταν οι αποκλεισμοί και με δικαστική βούλα γίνονται κανόνας στον οίκο ανοχής που λέγεται Ευρωπαϊκή Ένωση, τότε αυτό δεν λέγεται δημοκρατία, απλά λέγεται στυγνή δικτατορία. Υπάρχει διευθυντήριο με πρόθυμα μέλη, σχεδόν δουλικούς ριψάσπιδες που παίρνουν εντολές για την εκτέλεση όλων όσων σηκώνουν κεφάλι ενάντια στη woke ατζέντα, στον δικαιωματισμό, στα ανοιχτά σύνορα, σαν να λένε «Πακιστανοί, ελάτε ελεύθερα», στις ΜΚΟ, στην ανωμαλία και στα «θέλω» της μειοψηφίας.

Πρόσφατα στη Ρουμανία εκτέλεσαν εν ψυχρώ με αποκλεισμό και φυλάκιση τον Γκεοργκέσκου. Ναι, αυτόν που οι δημοσκοπήσεις λίγο πριν τις εκλογές τον έδειχναν με ποσοστό 1% και τελικά, πήρε σχεδόν 23%. Το ίδιο ή κάτι ανάλογο είχε συμβεί με τους Σπαρτιάτες και θα συμβεί και στο μέλλον, στο κοντινό μέλλον και θα το δείτε. Θα δείτε εκεί τα φερέφωνα της Κυβέρνησης -Τζίμα, Γιάμαλη και κάποιοι άλλοι- να παθαίνουν απανωτά εγκεφαλικά.

Τον απέκλεισαν, λοιπόν, τον Γκεοργκέσκου με την αστεία δικαιολογία ότι τον βοήθησε, λέει, ο Πούτιν στις εκλογές. Πάντα, βέβαια, το σύστημα ψάχνει μια δικαιολογία, γιατί κατά τα ειωθότα στην Ελλάδα του κ. Μητσοτάκη και του κ. Ανδρουλάκη η όποια νόμιμη στήριξη αποτελεί μέγιστο ποινικό αδίκημα, ενώ όταν κλέβεις ασύστολα, σκοτώνεις αθώους με τρένα και καις ζωντανούς τους ανθρώπους, είναι προφανώς ένα απλό πλημμέλημα.

Η Πολωνία, δε, πρόσφατα ζήτησε τεχνογνωσία από τη Ρουμανία για τους δικούς της πολιτικούς αντιπάλους που θέλει να εξοντώσει. Αφήστε, βέβαια, τη «δημοκρατική» Τουρκία -εκεί είναι ένα στυγνό δικτατορικό καθεστώς και δεν χρειαζόταν ιδιαίτερη προσπάθεια-, που όχι μόνο απέκλεισε, αλλά φυλάκισε και τον νόμιμα εκλεγμένο δήμαρχο Κωνσταντινούπολης, αποκλείοντάς τον, βέβαια, από την κάθοδο του στις εκλογές για την προεδρία. Πάλι καλά που δεν τον εκτέλεσαν και δημόσια.

Να θυμηθούμε τον απόγονο των ναζί, τον Σολτς, όπου κατέβασε στους δρόμους διακόσιες χιλιάδες πολίτες κατά του AfD με τη δικαιολογία ότι είναι ένα ακροδεξιό κόμμα. Δεν κατάφερε, βέβαια, να τους αποκλείσει από τις εκλογές, διότι προφανώς οι θεσμοί λειτουργούν καλά στη Γερμανία προς το παρόν, αλλά φρόντισε ο απόγονος των Ούνων να διατάξει κάποιους δήθεν δημοκράτες στην Ελλάδα και να αποκλείσει ένα νόμιμα εκλεγμένο κοινοβουλευτικό κόμμα από τις εκλογές. Γι’ αυτό ο ανεπαρκής Σολτς έκανε μέχρι και φόρουμ εδώ στη χώρα μας και έφτιαξε μέχρι και φυλλάδιο -πήγαν εκπρόσωποι κάποιων κομμάτων από εδώ-, με κύριο αίτημα «αποκλείστε τους ακροδεξιούς από την πολιτική ζωή του τόπου». Οι πρόθυμοι υπάκουσαν αμέσως και έστελναν υπομνήματα στον Άρειο Πάγο με τη γνωστή συνέχεια αποκλεισμού των Σπαρτιατών από τις ευρωεκλογές. Τους δύο πρόθυμους και «δημοκράτες», βέβαια, τους γνωρίζετε, έχουν ονοματεπώνυμο. Γι’ αυτό ο ελληνικός λαός δεν πρόκειται ποτέ να τους ξεχάσει.

Να περάσουμε τώρα στο νομοσχέδιο, ένα πολύ σοβαρό νομοσχέδιο που άπτεται της ασφάλειας της χώρας μας.

Κυρίες και κύριοι συνάδελφοι, η ιστορία δεν περιμένει και εμείς εδώ σήμερα οφείλουμε να αποφασίσουμε αν θα τη γράψουμε ή απλώς θα την παρακολουθούμε.

Το πρόγραμμα ReArm Europe, η πρωτοβουλία, δηλαδή, για ενίσχυση της ευρωπαϊκής άμυνας, παρουσιάζεται ως μία ευκαιρία και μάλλον είναι, ιδίως για εμάς που ζούμε υπό τη συνεχή τουρκική απειλή όχι στα χαρτιά, δυστυχώς, εμπράγματα, στο Αιγαίο, στην Κύπρο, στα Ίμια.

Δεν ξεχνάμε το 1974, δεν ξεχνάμε το 1996, δεν ξεχνάμε ποτέ και τίποτα. Η Ελλάδα χρειάζεται και πρέπει να εξοπλιστεί και γρήγορα. Το λέμε καθαρά: Στηρίζουμε αυτή την εθνική πρωτοβουλία, όχι γιατί μας το υπαγορεύει κάποιος από τις Βρυξέλλες, αλλά γιατί η πατρίδα μας προηγείται.

Όμως, ας μη γελιόμαστε. Τα οπλικά συστήματα που θα πρέπει να αγοραστούν θα αγοραστούν. Αυτό είναι μη αμφισβητήσιμο. Και, βεβαίως, θα τα πληρώσουμε εμείς, όλοι εμείς, οι Έλληνες, ο ελληνικός λαός. Βεβαίως, όπου μπορούμε να πάρουμε δωρεάν βοήθεια, δωρεάν όπλα από αποθέματα, αυτό είμαι σίγουρος ότι το κάνει το Υπουργείο Εθνικής Άμυνας, γιατί την ίδια στιγμή συνεχίζει να μειώνεται η αξιοπρέπεια του λαού με επιδόματα αντί για δουλειές και με συμβάσεις αντί για στρατηγική.

Εμείς, οι Σπαρτιάτες, δεν αποδεχόμαστε καμία αποστρατικοποίηση του έθνους. Είμαστε δίπλα στις Ένοπλες Δυνάμεις ολόψυχα, γιατί οι Ένοπλες Δυνάμεις φυλάνε Θερμοπύλες, ενώ κάποιοι εδώ φυλάνε βουλευτικούς, προεδρικούς και υπουργικούς θώκους.

Και προς την Ευρώπη έχουμε ένα μήνυμα: Θέλουμε μια Ευρώπη των εθνών, όχι μια Ευρώπη των τεχνοκρατών, των τραπεζιτών και σε τελική ανάλυση και των Πακιστανών! Μπορούμε να συνεργαστούμε με την Ευρώπη των τεχνοκρατών, αλλά δεν θα παραδοθούμε σε αυτήν την Ευρώπη. Και ήρθε η ώρα να διαχωρίσουμε την Ευρώπη των εθνών από το τεχνοκρατικό ομοσπονδιακό όραμα που μας σερβίρουν ως μονόδρομο.

Δεν μπορούμε να μιλάμε για κοινή άμυνα, όταν κάποιοι στην Ευρώπη δεν ξέρουν πού πέφτει ο Έβρος, η Γαύδος και το σύμπλεγμα της Μεγίστης. Δεν γίνεται, στην τελική, να ζητάς από τον Έλληνα να πληρώσει για την άμυνα της Ευρωπαϊκής Ένωσης, όταν οι ίδιοι δεν εκπληρούν ούτε τα δικά τους ποσοστά δαπανών προς το ΝΑΤΟ. Συνεργασία με την Ευρωπαϊκή Ένωση; Ναι. Συντονισμός με την Ευρωπαϊκή Ένωση; Ναι, φυσικά. Παράδοση, όμως, εθνικής κυριαρχίας; Ποτέ! Η Ελλάδα δεν είναι επαρχία κανενός. Η Ελλάδα είναι το προπύργιο του Νότου, το τελευταίο σύνορο της Ευρώπης.

Είναι ώρα ευθύνης όχι μόνο απέναντι σε εξοπλιστικά προγράμματα και προϋπολογισμούς, αλλά απέναντι στη μνήμη, στο μέλλον και στην Ελλάδα. Και αν κάποιοι αναρωτιούνται πώς θα μας κρίνει η ιστορία, ας αναρωτηθούν πρώτα πώς θα μας κρίνουν τα παιδιά μας, όταν όλα μετατραπούν σε φόρους και σιωπή. Γι’ αυτό έχουμε μια ευκαιρία, που σπάνια παρουσιάζεται στην ιστορία του έθνους, να μετατρέψουμε την άμυνα σε εθνική υπεραξία, να επενδύσουμε όχι μόνο σε όπλα, αλλά σε εθνική αυτάρκεια, τεχνολογική ανεξαρτησία και στρατηγική ισχύ.

Είναι γνωστή η αποβιομηχάνιση της χώρας μας και οι νέοι δεν βρίσκουν δουλειά και φεύγουν στο εξωτερικό, γιατί, κυρίες και κύριοι, δεν φτάνει να αγοράζεις. Πρέπει και να κατασκευάζεις. Δεν γίνεται να ξοδεύουμε δισεκατομμύρια σε συστήματα που δεν μπορούμε ούτε καν να επισκευάσουμε χωρίς την άδεια τρίτων και την ίδια ώρα να βλέπουμε οι εξ Ανατολών γείτονες να εξοπλίσουν τους Αλβανούς και τους Σκοπιανούς με τουρκικά drones. Τι ακριβώς φοβούνται τα Σκόπια από την Ελλάδα και η Τουρκία τους εξοπλίζει με drones παρακολούθησης και κατασκοπείας;

Κόλαφος για τους προλαλήσαντες είναι η απαξίωση επί σειρά ετών της πολεμικής μας βιομηχανίας, όπως για παράδειγμα, η μεγάλη ΠΥΡΚΑΛ του Μποδοσάκη, που την κατάντησαν όλοι μαζί μια μικροβιοτεχνία.

Δεν θα ξεχάσω, κυρίες και κύριοι συνάδελφοι, πριν από μερικούς μήνες όταν την επισκέφτηκα, επειδή είμαι άνθρωπος της παραγωγής, ότι στεναχωρήθηκα πάρα πολύ. Είδα ένα μικρομάγαζο, μια μικροβιοτεχνία. Και δεν σας κρύβω ότι στο περιθώριο της επίσκεψης με έπιασαν κάτι εργαζόμενοι -άνδρες και γυναίκες- και μου έλεγαν: «Πρόεδρε, τι θα γίνει; Θα κλείσει και αυτό το λίγο που έχει μείνει; Θα χάσουμε τις δουλειές μας;». Με κοιτούσαν με αγωνία στα μάτια αυτοί οι άνθρωποι. Είδα μια μικροβιοτεχνία.

Ο καταστροφικός πόλεμος, λοιπόν, στην Ουκρανία απέδειξε ότι ο επόμενος πόλεμος θα είναι ασύμμετρος, απρόσωπος και τεχνικά ευφυής. Και μέσα σε αυτή τη νέα εποχή, η Ελλάδα έχει έναν και μόνο δρόμο: Να γίνει παίκτης και όχι πιόνι, να αναπτύξει τα δικά της drones, δικά της συστήματα μάχης, τεχνητής νοημοσύνης, παρακολούθησης και αποτροπής. Και αυτά για να υπάρξουν, χρειάζονται μυαλά, χρειάζονται επιστήμονες, τεχνικούς, χειριστές. Και για να τους έχεις, πρέπει να επενδύσεις στην παιδεία. Να ξεκινήσει από το σχολείο η εξοικείωση με την τεχνητή νοημοσύνη, με τις εφαρμογές στην άμυνα, στην τεχνολογία, στην εθνική παραγωγή. Διότι, αν δεν φτιάξουμε Έλληνες ικανούς να στηρίξουν συστήματα, θα συνεχίσουμε να αγοράζουμε, να πληρώνουμε και να εξαρτόμαστε.

Και κάτι ακόμη: Για να πετάξει ένα drone, χρειάζεται τεχνικός, για να σχεδιαστεί, χρειάζεται επιστήμονας, για να οραματιστείς, χρειάζεται παιδεία και εθνικό στόχο. Αν θέλουμε εθνική άμυνα που να αντέχει στον χρόνο, θα πρέπει να επενδύσουμε και στα παιδιά που θα την υπηρετήσουν αύριο, όχι μόνο στον εξοπλισμό που θα την προστατεύσει σήμερα. Δεν είναι αρκετό να αγοράζουμε ραντάρ. Πρέπει να καλλιεργούμε μυαλά, να εκπαιδεύουμε, να εμπνέουμε, να επιταχύνουμε την πρόοδο και την εξέλιξη, να εκπαιδεύουμε στρατηγικές συνειδήσεις, να διδάξουμε όχι απλώς τεχνολογία, αλλά και πατριωτισμό με καινοτομία. Διότι ο επόμενος πόλεμος δεν θα κριθεί μόνο στο ποιος έχει καλύτερα όπλα, αλλά ποιος έχει τα καλύτερα μυαλά πίσω από αυτά.

Μαθαίνουμε, λοιπόν, δημιουργούμε και κυριαρχούμε. Και αν δεν ετοιμάσουμε τη νέα γενιά για να κρατήσει τη σκυτάλη της ελευθερίας, θα βρεθούμε να κρατάμε μόνο τη θύμησή της. Και η ιστορία έχει δείξει πως, όταν εξαρτάσαι, η βοήθεια συνήθως αργεί ή δεν έρχεται καθόλου. Σαν την Κύπρο το 1974, που την αφήσαμε αβοήθητη, σαν τη Μικρά Ασία το 1922, που μείναμε μόνοι μας, προδομένοι, στα βάθη της Ανατολής, σαν το 1940, που μας άφησαν οι Άγγλοι στο έλεος των ναζί.

Η Ελλάδα δεν ζητά δανικές άμυνες. Ζητά αποφασιστικότητα. Και αν δεν μας τη δώσουν οι άλλοι, θα τη χτίσουμε εμείς με drones, με επιστήμη, με βιομηχανία, με πίστη και όραμα. Διότι οι Σπαρτιάτες δεν περιμένουν τη βοήθεια. Τη φτιάχνουν, τη γεννούν.

Ξέρω τι λένε κάποιοι, ότι δεν χρειαζόμαστε άλλα Rafale, φρεγάτες, αλλά χρειαζόμαστε ΜΕΘ.

Μα, η Ιστορία, κυρίες και κύριοι συνάδελφοι, δεν συγχωρεί τη λήθη ούτε τις αυταπάτες. Όποιος επενδύει μόνο στην ευημερία και αδιαφορεί για την ασφάλεια, στο τέλος, τα χάνει και τα δύο. Η ελευθερία έχει τίμημα. Δεν είναι σλόγκαν. Είναι νόμος της ύπαρξης των εθνών. Και το τίμημα αυτό δεν πληρώνεται με likes, αλλά πληρώνεται με θυσίες. Και θα υπάρξει κόστος, αλλά καλύτερα αυτό το κόστος να το πληρώσουμε με ευρώ παρά να το πληρώσουμε αύριο με εδάφη, αξιοπρέπεια και -θεός φυλάξοι!- με χιλιάδες δυσαναπλήρωτες ανθρώπινες ζωές.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, να σας διακόψω για να ανακοινώσουμε ένα σχολείο και να συνεχίσετε;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Βεβαίως, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και πέντε εκπαιδευτικοί συνοδοί τους από το 7ο Δημοτικό Σχολείο Κέρκυρας.

Σας καλωσορίζουμε!

(Χειροκροτήματα από όλες τις πτέρυγες της Βουλής)

Ευχαριστούμε, κύριε Πρόεδρε, συνεχίστε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Σας θυμίζω την αθηναϊκή ηγεμονία μετά τον Πελοποννησιακό Πόλεμο τον 4ο αιώνα.

Μετά την ακμή του Χρυσού Αιώνα του Περικλέους, η Αθήνα πίστεψε ότι η δύναμή της θα στηριχθεί στην οικονομική άνθηση, τη ναυτιλία, το εμπόριο και κάτι συμμαχίες. Έκοψε στρατιωτικές δαπάνες, υποτίμησε τον κίνδυνο από τη Σπάρτη και αργότερα από τη Μακεδονία. Όταν ήρθε, όμως, στη Θήβα και στην Αθήνα ο Αλέξανδρος μαζί με τον Φίλιππο, ήταν ήδη πολύ αργά. Η πόλη που έχτισε τον Παρθενώνα, έγινε φόρου υποτελής στη Μακεδονία.

Μάθημα: Όσο και αν είναι ισχυρή μια δημοκρατία, αν δεν θωρακίσει την ελευθερία της, απλώς τη χάνει και μαζί με αυτή και την ευημερία. Η Γερμανία εξοπλιζόταν με ρυθμούς φρενήρεις και η Γαλλία απλώς κοιτούσε ή καλοπερνούσε. Όταν ήρθε η εισβολή το 1940, η Γαλλία δεν είχε ούτε ψυχολογία ούτε εφεδρείες. Τα τανκς της Γαλλίας ήταν του 1914, ενώ των Γερμανών του 1940. Όλα τα κεκτημένα της κοινωνικής πολιτικής εκείνη την εποχή έγιναν στάχτη κυριολεκτικά.

Μάθημα: Ευημερία χωρίς ισχύ είναι ένα σπίτι χωρίς πόρτα.

Η ασφάλεια, λοιπόν, δεν είναι πολυτέλεια. Είναι προϋπόθεση για κάθε άλλη πολυτέλεια. Μπορείς να χτίσεις σχολεία, νοσοκομεία, δρόμους και θέατρα, αλλά, αν δεν τα υπερασπιστείς, κάποιος άλλος θα τα καταλάβει και αν δεν τα καταστρέψει, θα τα χρησιμοποιήσει ο ίδιος, απαγορεύοντάς σου τη χρήση τους.

Όποιος το ξεχνά αυτό, όποιος επενδύει αποκλειστικά στην ευημερία, χωρίς να θωρακίσει την άμυνα, πληρώνει βαρύτατο τίμημα. Το έκανε η Αθήνα αυτό μετά τον Χρυσό Αιώνα και κατέληξε υποτελής. Το έκανε και η Γαλλία και είχε τα ίδια αποτελέσματα. Η ιστορία δεν φωνάζει, αλλά ψιθυρίζει, και αν δεν την ακούσεις, θα το υπενθυμίσει με ολέθρια ακρίβεια.

Όμως, αυτή η Κυβέρνηση, ενώ διαπραγματεύεται καλύτερα από τις προηγούμενες, δεν μιλάει με τη γλώσσα της ιστορίας, ούτε της πατρίδας, ούτε των Ελλήνων, είναι πρόθυμη να θυσιάσει στρατηγική για επικοινωνία και εθνική πυγμή για καλό κλίμα και, βεβαίως, για ήρεμα νερά.

Εμείς δεν απορρίπτουμε την τεχνογνωσία. Απορρίπτουμε, όμως, την πολιτική δειλία. Η Ελλάδα χρειάζεται ηγέτες με πυγμή, με αποφασιστικότητα και με φωνή. Και μέσα σε όλο αυτό τον ορυμαγδό αριθμών και αποφάσεων, κάποιοι ξεχνούν ότι το όριο ανάμεσα στην πατρίδα και το σκοτάδι το κρατούν άνθρωποι, όχι ανακοινώσεις, όχι κονδύλια, αλλά άνθρωποι με στολή, με αποστολή, με την ψυχή τους τοποθετημένη στην πρώτη γραμμή.

Οι Ένοπλες Δυνάμεις της Ελλάδας δεν είναι κόστος, είναι τιμή. Οι Ένοπλες Δυνάμεις της Ελλάδας δεν είναι σχέδιο εκσυγχρονισμού, είναι η ζωντανή απόδειξη ότι το έθνος υπάρχει και θα εξακολουθεί να υπάρχει. Και όταν τους βάζουμε στο τραπέζι των διαπραγματεύσεων σαν ένα απλό μέγεθος προϋπολογισμού, τους προσβάλουμε και τους μικραίνουμε, και μαζί μικραίνουμε και εμείς. Αν υπάρχει κάτι που να αξίζει κάθε ευρώ, κάθε θυσία, κάθε επένδυση είναι όλοι αυτοί που μας κρατούν ελεύθερους, γιατί αυτοί δεν μιλάνε στα μικρόφωνα, δεν κάνουν «TikTok», αυτοί σιωπούν, αλλά όταν έρθει η ώρα πυροβολούν. Οι Σπαρτιάτες δεν ξεχνούν ποιοι φυλάνε τα τείχη, ποιοι φυλάνε Θερμοπύλες.

Να μη ζήσουμε δραματικές και ντροπιαστικές στιγμές, κυρίες και κύριοι συνάδελφοι, σαν και αυτό που έγινε τότε πριν από είκοσι εννέα χρόνια στα Ίμια, γιατί και τότε όπλα είχαμε και μπορούσαμε να κάνουμε πολλά έναντι της Τουρκίας, αλλά δεν υπήρχε η πολιτική αποφασιστικότητα, δεν υπήρχε το πολιτικό θάρρος.

Πάμε στον ΣΥΡΙΖΑ που έχει μια αλλόκοτη εμμονή με την παραχώρηση, όχι μόνο με την οικονομία, αλλά και με τα εδάφη -κυρίως αυτά- και με τα δικαιώματα και την εθνική αξιοπρέπεια. Ο Μπαλάφας, αν θυμόσαστε, ξεκάθαρα είχε πει: «Θα πάρουμε τα ρίσκα μας με την Τουρκία». Την ώρα, όμως, που η Τουρκία απειλεί, την ώρα που παραβιάζει και εξοπλίζεται, ο ΣΥΡΙΖΑ απαντούσε και απαντά με ζαριά, λες και παίζουμε μπαρμπούτι. Όμως, πάλι, αυτό δεν είναι καν φράση τζογαδόρου, είναι εθνική αυτοχειρία. Ο Γιάννης Μπαλάφας δεν είπε απλώς μια άποψη, είπε δυνατά αυτό που πολλοί στην Αριστερά και στο ΠΑΣΟΚ σκέφτονται: «Καλύτερα ήσυχοι και Ευρωπαίοι, παρά έτοιμοι και ανεξάρτητοι». Στην Ιστορία αυτή η νοοτροπία λέγεται «Βενιζέλος-υποχώρησις» και συνήθως καταλήγει σε εκκένωση.

Ο δε Τσίπρας είχε αναρωτηθεί με αφέλεια και είχε πει: «Έχει σύνορα η θάλασσα;». Και του απαντάμε ότι, ναι, έχει σύνορα, εκεί φυλάει σκοπιά το Πολεμικό μας Ναυτικό, το μέγα το της θαλάσσης κράτος, και όχι ο ρομαντισμός του κ. Τσίπρα.

Βεβαίως το ένδοξο Πολεμικό μας Ναυτικό λέει και συνθήματα, και καλά κάνει και λέει συνθήματα. Και θα παρακαλούσα, κύριε Υπουργέ, να μην το λάβετε καν υπ’ όψιν αυτό. Γιατί βγήκαν όλοι οι Αριστεροί και είπαν ότι τα ακούγανε αυτά μικρά παιδιά. Λες και τα μικρά παιδιά δεν ξέρουν τίποτα. Όμως, έτσι αναπτερώνεται και το εθνικό μας φρόνημα.

Να θυμηθούμε λίγο τον Ζουράρι που είπε: «Και να χάσουμε μερικά νησιά δεν πειράζει». Πειράζει, κύριε καθηγητά. Μας πειράζει εμάς τους εθνικόφρονες...

**ΝΙΝΑ ΚΑΣΙΜΑΤΗ:** Πείτε κάτι και για την Κυβέρνηση.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Είπα για το νομοσχέδιο. Και γι’ αυτό λέω για το νομοσχέδιο. Θα δείτε. Πονάει!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει νομοσχέδιο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Και αυτοί που λένε ότι δεν πειράζει να δώσουμε κάτι για να έχουμε την ησυχία μας, είναι οι ίδιοι που το ’22 έλεγαν: «Ας αποχωρήσουμε από τη Σμύρνη, δεν είναι δικιά μας». Και μετά απορούμε γιατί καίγεται το DNA μας εκατό χρόνια μετά.

Αυτή δεν είναι εθνική στρατηγική, είναι πολιτική ενδοτισμού με κουλτουριάρικο περιτύλιγμα. Καταλάβατε; Αν αγαπάγατε τόσο πολύ τους Τούρκους και δεν θέλετε τα όπλα, πηγαίνετε στην Τουρκία. Απλά πράγματα είναι. Δεν χρειάζεται πολύ μυαλό.

Η κυριαρχία, λοιπόν, κυρίες και κύριοι, δεν παραδίδεται. Η κυριαρχία δεν "ρισκάρεται". Η κυριαρχία φυλάσσεται με κόστος, με δόντια, με νύχια και, αν χρειαστεί, και με φωτιά. Έτσι πρέπει να αντιμετωπίσουμε την Τουρκία. Καταλάβατε;

Αν θέλετε να παίξετε εσείς μικροκομματικά παιχνίδια, εγώ δεν είμαι διατεθειμένος να κάνω τέτοια πράγματα. Γνωρίζετε πάρα πολύ καλά ότι έχουμε πληγεί από τη Νέα Δημοκρατία. Το γνωρίζετε αυτό, το είπα και προηγουμένως. Όμως, με την εθνική άμυνα δεν κάνω παιχνίδια.

**ΝΙΝΑ ΚΑΣΙΜΑΤΗ:** Λιγάκι!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν κάνω παιχνίδια, κυρία μου.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Οι Σπαρτιάτες, λοιπόν, δεν διαπραγματεύονται τα σύνορα, τα υπερασπίζονται και τα διεκδικούν. Δεν ζούμε σε καιρούς ειρήνης, απλώς δεν έχουμε ακόμη πόλεμο στην πατρίδα μας. Και η ιστορία όταν επιστρέψει, δεν χτυπάει ευγενικά την πόρτα, την σπάει.

Οι Σπαρτιάτες δεν φοβούνται τη θυσία, φοβούνται μόνο την ατιμία, την προδοσία και την εγκατάλειψη θέσεων. Και εμείς διαλέξαμε πλευρά. Αυτή τη φορά η πατρίδα μας πιστεύουμε ότι είναι στη σωστή πλευρά της ιστορίας. Είμαστε εδώ, είμαστε με την Ελλάδα, με την ιστορία, με την αλήθεια.

Και για να είμαστε ξεκάθαροι, θέλω να πω το εξής. Αν αξιοποιήσουμε σωστά το πρόγραμμα, δεν θα έχουμε απλώς καλύτερα όπλα, θα έχουμε μια ισχυρότερη Ελλάδα. Η παράδοση δεν είναι εμπόδιο, είναι βάση εκτόξευσης. Δεν είμαστε οπισθοδρομικοί επειδή πιστεύουμε στην πατρίδα, στη σημαία, στη θρησκεία, στη μνήμη και στην άμυνα. Οπισθοδρομικός είναι όποιος φοβάται να πει Ελλάδα. Η πατρίδα ανήκει σε εκείνους που έχουν το θάρρος να την υπερασπιστούν.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό ολοκληρώθηκε ο κύκλος των πρωτολογιών του Πρωθυπουργού και των Προέδρων των Κοινοβουλευτικών Ομάδων.

Συνεχίζουμε με τις δευτερολογίες.

Καλούμε να έρθει στο Βήμα ο Πρωθυπουργός κ. Κυριάκος Μητσοτάκης, για τη δευτερολογία του.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ.

Κύριε Πρόεδρε, πρέπει να σας πω ότι βρήκα τη συζήτηση αρκετά διαφωτιστική ως προς τα πεδία εκείνα στα οποία διαπιστώνω ότι μπορεί να υπάρχει μια σχετική σύγκλιση μεταξύ κάποιων, τουλάχιστον, πολιτικών δυνάμεων, αλλά και νομίζω ταυτόχρονα αρκετά αποκαλυπτική ως προς τοποθετήσεις που άκουσα, κυρίως από κόμματα τα οποία προέρχονται από το αριστερό φάσμα, σχετικά με το πώς αντιλαμβάνονται πραγματικά τις αμυντικές προτεραιότητες και μια εθνική πολιτική θωράκισης των εθνικών συμφερόντων της πατρίδας μας.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Ξεκινώ, λοιπόν, απαντώντας σε κάποιες από τις ενδιαφέρουσες τοποθετήσεις του κ. Ανδρουλάκη, λέγοντας επί της αρχής ότι στην τοποθέτησή σας δεν άκουσα ουσιαστικές διαφοροποιήσεις με το σχέδιο το οποίο παρουσίασα σήμερα ως προς τις εθνικές προτεραιότητες σχετικά με τον αμυντικό σχεδιασμό. Και θα εξηγήσω στη συνέχεια τι ακριβώς εννοώ.

Επιτρέψτε μου, όμως, κάποιες εισαγωγικές παρατηρήσεις για το γεωπολιτικό τοπίο μέσα στο οποίο διεξάγεται αυτή η συζήτηση.

Είναι ακριβές να πει κανείς, κυρίες και κύριοι συνάδελφοι, ότι η Ευρώπη τα τελευταία χρόνια υπήρξε γεωπολιτικά αφελής. Αυτή τη φράση την έχω χρησιμοποιήσει επανειλημμένως, και εντός και εκτός συνόρων, όταν διαπίστωνα μια αδυναμία κατανόησης των γεωπολιτικών συσχετισμών και μια, θα έλεγα, αφέλεια ευρωπαϊκή, η οποία στηριζόταν σε ένα πλαίσιο παραδοχών, το οποίο όλοι αντιλαμβάνονταν ότι έπαυε πια να ισχύει.

Το 2017 ο τότε Αμερικανός Πρόεδρος, και νυν Αμερικανός Πρόεδρος, ο Ντόναλντ Τραμπ, με τον ιδιαίτερο τρόπο με τον οποίο εκφράζεται, είπε στην Ευρώπη μια μεγάλη αλήθεια. Η αλήθεια αυτή ήταν ότι μετά την πτώση του Τείχους και την κατάρρευση του υπαρκτού σοσιαλισμού η Ευρώπη ουσιαστικά απεμπόλησε τις ευθύνες της απέναντι στην ευρωπαϊκή άμυνα, εκχωρώντας ουσιαστικά αυτήν την αρμοδιότητα στις Ηνωμένες Πολιτείες, με αποτέλεσμα οι Ηνωμένες Πολιτείες να παρέχουν μια ασπίδα ασφάλειας στην Ευρώπη, χωρίς όμως η Ευρώπη να κάνει αυτά τα οποία της αναλογούν, στα πλαίσια μιας συμμαχίας, και αναφέρομαι εδώ στο ΝΑΤΟ, το οποίο υποχρέωνε τις ευρωπαϊκές χώρες, αν μη τι άλλο, να δαπανούν τουλάχιστον το 2% του ΑΕΠ τους στις αμυντικές δαπάνες. Η Ελλάδα δεν άνηκε ποτέ σε αυτήν την κατηγορία διότι πάντα ήμασταν πάνω από το όριο του 2%.

Αυτή η πραγματικότητα, λοιπόν, δυστυχώς αποκαλύφθηκε σε όλη της την έκταση μετά την απροκάλυπτη ρωσική εισβολή στην Ουκρανία και μετά την επανεκλογή του ίδιου Αμερικανού Προέδρου, ο οποίος μας είχε ήδη προειδοποιήσει ότι οι Ηνωμένες Πολιτείες δεν θα ήταν διατεθειμένες να αναλάβουν δυσανάλογα μεγάλο βάρος για την προστασία της Ευρώπης. Ουσιαστικά, μας υποχρέωσε να κοιταχθούμε με απότομο τρόπο στον καθρέφτη και να αναλογιστούμε τις δικές μας -και αναφέρομαι στις ευρωπαϊκές, για να μην με παρεξηγήσει κανείς- τις ευρωπαϊκές μας αδυναμίες. Και εδώ φάνηκε ότι κάποιοι από εμάς, οι οποίοι μιλούσαμε για την ανάγκη της στρατιωτικής αυτονομίας εδώ και χρόνια, είχαμε τελικά δίκιο, διότι η Ευρώπη –για να δανειστώ μια φράση η οποία δεν είναι δικιά μου, αλλά είναι του Προέδρου Μακρόν- δεν μπορεί σ’ αυτήν τη γεωπολιτική ζούγκλα να προσποιείται ότι είναι ένα φυτοφάγο ζώο εν μέσω πολλών καρνιβόρων. Άλλαξαν οι καιροί. Το πλαίσιο το οποίο δημιουργήθηκε μετά τον Β΄ Παγκόσμιο Πόλεμο σε μεγάλο βαθμό δεν ισχύει πια.

Η δύναμη, λοιπόν, της ισχύος είναι σημαντική και αυτό είναι κάτι το οποίο, έστω και με καθυστέρηση, η Ευρώπη αρχίζει να το αντιλαμβάνεται. Και εδώ θα έλεγα ότι οι πολιτικές δυνάμεις τις οποίες έχει την τιμή η Νέα Δημοκρατία να εκπροσωπεί, το Ευρωπαϊκό Λαϊκό Κόμμα, η ευρωπαϊκή Κεντροδεξιά βρέθηκε στην πρώτη γραμμή να προτάξει τα ζητήματα της άμυνας και της ασφάλειας στην Ευρώπη στον νέο πενταετή κύκλο των ευρωπαϊκών θεσμών, ο οποίος άνοιξε τον περασμένο χρόνο. Και πράγματι γίνονται βήματα, για τα οποία τουλάχιστον μπορούμε να συμφωνήσουμε ότι είναι στη σωστή κατεύθυνση, αλλά δεν μας ικανοποιούν ακόμα ούτε ως προς την ταχύτητα ούτε ως προς την έκτασή τους, αν θέλουμε πραγματικά να μιλήσουμε για ευρωπαϊκή στρατηγική αυτονομία.

Και εξηγούμαι. Η ρήτρα διαφυγής είναι μια επιτυχία. Είναι μια επιτυχία, γιατί δίνει τη δυνατότητα για μεγαλύτερη δημοσιονομική ευελιξία σε χώρες οι οποίες δεσμεύονται από τις οροφές δαπανών, έτσι ώστε να μπορούν, κάνοντας τους δικούς τους υπολογισμούς, να αυξήσουν τους αμυντικούς προϋπολογισμούς, χωρίς αυτή η επιπρόσθετη αύξηση να συνυπολογίζεται στις δαπάνες οι οποίες τίθενται από την Ευρωπαϊκή Ένωση. Αυτό μας δίνει κάποια -θέλω να το τονίσω- δημοσιονομική ευελιξία. Η δημοσιονομική ευελιξία δεν είναι απεριόριστη, διότι σε κάθε περίπτωση ο τελικός κριτής δεν είναι μόνο η Ευρωπαϊκή Επιτροπή. Είναι οι ίδιες οι αγορές και τελικά η βιωσιμότητα του χρέους μας, διότι αυτή η ευελιξία μπορεί να χρησιμοποιηθεί μόνο με φειδώ, διότι σε καμία περίπτωση δεν μπορεί να θέσει σε κίνδυνο τη συνολική δημοσιονομική σταθερότητα.

Και θέλω να θυμίσω εδώ ότι το 2020-2021 αυτή η Κυβέρνηση πήρε κάποιες δύσκολες αποφάσεις. Οι δύσκολες αποφάσεις αφορούσαν την προώθηση με μεγάλη ταχύτητα και πάντα με διακρατική συμφωνία και προφανώς και την κύρωση της Βουλής δύο πολύ σημαντικών αμυντικών προγραμμάτων, τα Rafale και τις φρεγάτες Belharra. Το κάναμε, διότι η κατάσταση την οποία παραλάβαμε, κύριε Φάμελλε, το 2019 στις Ένοπλες Δυνάμεις… Δεν θέλω να μιλήσω δημόσια. Δεν θέλω να μιλήσω δημόσια, σε περισσότερες λεπτομέρειες.

(Χειροκροτήματα από την πτέρυγα της Νέας Δημοκρατίας)

Λοιπόν, δεν θέλω να μιλήσω. Θα πω μόνο ότι εκμεταλλευτήκαμε σε έναν βαθμό και την ευρωπαϊκή ρήτρα διαφυγής, τη γενική ρήτρα διαφυγής, για να κάνουμε κάποιες σημαντικές αμυντικές επενδύσεις με μεγάλη ταχύτητα. Και πράγματι ολοκληρώσαμε δύο πολύ σημαντικά εξοπλιστικά προγράμματα με διακρατικές συμφωνίες, με απόλυτη διαφάνεια και το τελικό αποτέλεσμα είναι ότι καταφέραμε και πήραμε είκοσι τέσσερα αεροπλάνα Rafale με πυραύλους Meteor και τρεις υπερσύγχρονες φρεγάτες…

(Χειροκροτήματα από την πτέρυγα της Νέας Δημοκρατίας)

… οι οποίες θα είναι ενταγμένες στον ελληνικό στόλο μέχρι το 2026. Καλύψαμε δηλαδή με πολύ μεγάλη ταχύτητα ένα μεγάλο επιχειρησιακό κενό το οποίο είχαμε. Αλλά γνωρίζουμε τα όρια της ρήτρας διαφυγής και γι’ αυτό σε καμία περίπτωση αυτή η Κυβέρνηση, η οποία έχει επενδύσει τόσο πολύ στη δημοσιονομική σταθερότητα, δεν πρόκειται να επιτρέψει αυτή η δημοσιονομική ευελιξία να οδηγήσει σε τέτοια κατάχρηση που να θέσει σε κίνδυνο συνολικά τη δημοσιονομική σταθερότητα. Αυτό το γνωρίζει και ο Υπουργός και γνωρίζει ότι η ευελιξία την οποία έχουμε δεν είναι αμελητέα, αλλά δεν είναι και απεριόριστη.

Έρχομαι τώρα, κύριε Ανδρουλάκη, στο ζήτημα του «SAFE». Έχετε δίκιο να λέτε -το είπα κι εγώ εξάλλου- ότι ένα φτηνό χρηματοδοτικό εργαλείο -γιατί αυτό είναι ουσιαστικά το «SAFE», φανταστείτε το ως ένα μεγάλο ευρωπαϊκό δάνειο το οποίο δίνεται σε κράτη-μέλη με προνομιακό επιτόκιο, γιατί δανείζεται η Ευρώπη πιο χαμηλά απ’ ό,τι μπορούμε να δανειστούμε εμείς, οπότε το όφελός μας ουσιαστικά είναι η διαφορά στο επιτόκιο- δεν μπορεί να μας λύσει το πρόβλημα ότι ουσιαστικά προσθέτουμε και άλλο χρέος. Είναι σίγουρα κάποια ανάσα, δεν θα κάνει όμως τη διαφορά. Άρα, είναι μία κίνηση στη σωστή κατεύθυνση, αλλά σε καμία περίπτωση δεν είναι αυτό το οποίο ζητάμε.

Εδώ παραβιάζετε ανοιχτές θύρες, διότι πρώτος έχω μιλήσει για την ανάγκη να υπάρχει για την άμυνα και ένα Ευρωπαϊκό Ταμείο, το οποίο θα χρηματοδοτήσει ευρωπαϊκές επενδύσεις μέσα από επιχορηγήσεις και όχι μέσα από δανεικά. Έχω περιγράψει, μάλιστα, ποια μπορούν να είναι τα έργα εκείνα κοινού ευρωπαϊκού ενδιαφέροντος τα οποία θα μπορούσαν να χρηματοδοτηθούν από ένα τέτοιο ταμείο και έχουμε προτάξει ως Ελλάδα -δεν είμαστε μόνοι μας, και η Πολωνία συμφωνεί σ’ αυτό και πολλές άλλες ευρωπαϊκές χώρες- έναν ευρωπαϊκό αντιπυραυλικό θόλο, γιατί -όπως καταλαβαίνετε- αν δανειστούμε ευρωπαϊκά, θα πρέπει το όφελος να είναι ευρωπαϊκό. Δεν μπορεί το όφελος να είναι εθνικό. Θα πρέπει να βρούμε κάποιο πρόγραμμα το οποίο να έχει ευρωπαϊκό όφελος και το οποίο να μπορεί να υποστηρίξει και η ευρωπαϊκή βιομηχανία, εφ’ όσον έχει ορατότητα και γνωρίζει ότι θα γίνουν σημαντικές αγορές σε αυτήν την κατεύθυνση και ακριβώς αυτήν τη λογική υπηρετεί και η ελληνική πρόταση. Είμαστε εκεί; Όχι, δεν είμαστε ακόμα εκεί.

Δεν είμαστε ακόμα εκεί, κύριε Ανδρουλάκη, διότι φαντάζομαι ότι γνωρίζετε ότι ήδη εν όψει του προϋπολογισμού της επόμενης προγραμματικής περιόδου 2028-2035 αρχίζει να γίνεται ήδη μια συζήτηση για το πώς θα αποπληρώσουμε τα δάνεια του Ταμείου Ανάκαμψης, τα οποία έχουμε ευρωπαϊκή υποχρέωση να αρχίσουμε να τα αποπληρώνουμε το 2028. Και αν αυτό δεν αλλάξει -και η Ελλάδα εισηγείται, για να είμαι σαφής, αυτές οι υποχρεώσεις να μετατεθούν στο μέλλον- τότε το 20% του ευρωπαϊκού προϋπολογισμού θα κατευθυνθεί στις αποπληρωμές των δανείων του Ταμείου Ανάκαμψης. Αυτό είναι προφανώς κάτι το οποίο δεν μπορούμε να το κάνουμε δεκτό, γιατί καταλαβαίνετε τις επιπτώσεις που θα έχει και για τη συνοχή και για τα προγράμματα που αφορούν τον αγροτικό τομέα, όχι μόνο για εμάς, αλλά και πολλές άλλες ευρωπαϊκές χώρες.

Άρα, κάθε φορά που μιλάμε για καινούργια ευρωπαϊκά χρηματοδοτικά εργαλεία πρέπει να αντιλαμβανόμαστε ότι πρέπει να βρούμε και μια φόρμουλα με την οποία αυτά θα μπορέσουμε ευρωπαϊκά να τα ξεπληρώσουμε. Υπάρχει όμως -και θέλω να το τονίσω αυτό- μια αλλαγή στάσης από πολλές χώρες οι οποίες ανήκαν στην κατηγορία των φειδωλών, όπως η Φινλανδία παραδείγματος χάριν, οι οποίες για πρώτη φορά συζητούν την έκδοση ευρωπαϊκού χρέους για επιχορηγήσεις για την άμυνα. Τουλάχιστον είναι μία πρόοδος. Είναι μία διαδικασία η οποία φαίνεται να κινείται στη σωστή κατεύθυνση. Μακάρι, λοιπόν, να έχουμε και τη στήριξη και άλλων πολιτικών ομάδων και των ευρωπαίων σοσιαλιστών σε αυτήν την κατεύθυνση. Νομίζω ότι ως χώρα θα έχουμε όφελος. Θα έχουμε όφελος εάν προφανώς συμβεί κάτι τέτοιο, διότι επαναλαμβάνω ότι υπάρχουν όρια στο πόσο μπορεί να επιβαρυνθεί ο κρατικός προϋπολογισμός από τις αμυντικές δαπάνες.

Έρχομαι τώρα σε ένα ζήτημα το οποίο τέθηκε από πολλά διαφορετικά κόμματα και το οποίο αφορά την έννοια της ευρωπαϊκής αλληλεγγύης. Ποια είναι η ευρωπαϊκή υποχρέωση σε περίπτωση που ένα κράτος-μέλος δεχθεί επίθεση; Στο ΝΑΤΟ αυτό ονομάζεται άρθρο 5. Θέλω να θυμίσω ότι η Διακήρυξη της Ουάσινγκτον είναι ένα πολύ λιτό κείμενο και υπεγράφη πριν από εβδομήντα πέντε χρόνια, το οποίο λέει ξεκάθαρα ότι μία επίθεση εναντίον ενός κράτους-μέλους είναι επίθεση εναντίον όλων. Καταλαβαίνουμε, όμως, ότι το άρθρο 5 δεν είναι απολύτως σαφές ότι μπορεί να ενεργοποιηθεί σε περίπτωση που υπάρξει επίθεση από κράτος-μέλος του ΝΑΤΟ και νομίζω ότι όλοι καταλαβαίνετε τι εννοώ.

Γι’ αυτό, λοιπόν, η έννοια της ευρωπαϊκής στρατηγικής αυτονομίας, η ένταση δηλαδή με την οποία η Ευρώπη θα μπορέσει να υπερασπιστεί την εδαφική ακεραιότητα ενός κράτους-μέλους αποκτά ξεχωριστή σημασία. Υπάρχει αυτό σήμερα στις Ευρωπαϊκές Συνθήκες; Βεβαίως και υπάρχει. Είναι το άρθρο 42 παράγραφος 7 της Ευρωπαϊκής Συνθήκης, το οποίο διαβάζω: «Σε περίπτωση κατά την οποία κράτος-μέλος δεχθεί ένοπλη επίθεση στο έδαφός του, τα άλλα κράτη-μέλη οφείλουν να του παράσχουν βοήθεια και συνδρομή με όλα τα μέσα που έχουν στη διάθεσή τους, σύμφωνα με το άρθρο 51 του Καταστατικού Χάρτη των Ηνωμένων Εθνών». Αυτό υπάρχει ήδη.

Όμως, δεν μιλάω γι’ αυτό. Δεν μιλάμε γι’ αυτό στην Ευρώπη. Μιλάμε συνήθως τα κράτη-μέλη του ΝΑΤΟ για το άρθρο 5, δεν μιλούν για το άρθρο 42 παράγραφος 7.

Το καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε, λοιπόν, εμείς κάθε λόγο το άρθρο 42 παράγραφος 7 να το αναδεικνύουμε ως την κορωνίδα της ευρωπαϊκής πολιτικής ασφάλειας, διότι αφορά πρωτίστως εμάς.

(Χειροκροτήματα από την πτέρυγα της Νέας Δημοκρατίας)

Και μία ευρωπαϊκή πολιτική ασφάλειας προφανώς δεν μπορεί να μη συμπεριλαμβάνει μια ρήτρα αμοιβαίας συνδρομής σε περίπτωση – ο μη γένοιτο- που ένα ευρωπαϊκό κράτος δεχθεί επίθεση.

Άκουσα κάποια σχόλια -και θέλω απλώς να το αποσαφηνίσω- για τη νομοθετική πρόταση που υιοθέτησε η επιτροπή σχετικά με την ευελιξία στο Ταμείο Συνοχής.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Θέλω να είναι απολύτως σαφές ότι αυτή η ευελιξία, κύριε Ανδρουλάκη, δεν είναι υποχρεωτική. Είναι ευελιξία. Κάθε κράτος μέλος, λοιπόν, έχει τη δυνατότητα να επανατοποθετήσει κονδύλια από το Ταμείο Συνοχής όχι μόνο για την άμυνα, αλλά και για τη στέγαση και για έργα ανθεκτικότητας υδάτων, για έργα interconnectors, διασυνδέσεις, δηλαδή, ηλεκτρικής ενέργειας, δίκτυα και υποδομές φόρτισης. Αυτές ήταν οι ελληνικές διεκδικήσεις. Αυτό δεν είναι υποχρεωτικό. Δεν χάνουμε λεφτά από τη Συνοχή. Θέλω να είμαι τελείως σαφής και ξεκάθαρος. Τα λεφτά της Συνοχής -του ΕΣΠΑ για να το πω πολύ απλά- είναι τα ίδια.

Εξασφαλίσαμε, όμως, μεγαλύτερη ευελιξία για να κατευθύνουμε υφιστάμενους πόρους από τη Συνοχή σε έργα στα οποία συμπεριλαμβάνεται η άμυνα -εμείς δεν έχουμε πρόθεση να το κάνουμε-, αλλά και σε άλλα έργα τα οποία αφορούν κυρίως ύδατα και ηλεκτρικές διασυνδέσεις, τα οποία είναι απολύτως κρίσιμα για εμάς.

Θέλω να κάνω μια αναφορά, γιατί μου έκανε εντύπωση που κανείς δεν το σχολίασε, διότι μιλάμε συχνά για προβολή ισχύος και τον τρόπο με τον οποίο, θα έλεγα, συμπλέει η εξωτερική πολιτική με την αμυντική πολιτική.

Θα ήθελα να κάνω μια αναφορά, κύριε Ανδρουλάκη, στον νόμο Μανιάτη, ο οποίος καθορίζει ουσιαστικά τα οικόπεδα προς εκμετάλλευση από εταιρείες που ενδιαφέρονται για έρευνα στο πεδίο των υδρογονανθράκων. Πρώτος εγώ στην πρώτη μου δήλωση αναγνώρισα ότι πράγματι τα οικόπεδα αυτά χαράχθηκαν το 2014 από την κυβέρνηση Σαμαρά-Βενιζέλου, προκηρύχθηκαν. Δεν υπήρχε ενδιαφέρον τότε. Δεν υπήρχε ενδιαφέρον τότε, γιατί τα οικόπεδα ήταν νοτίως της Κρήτης.

Με αυτήν την Κυβέρνηση εκδηλώθηκε ενδιαφέρον και από την Exxon Mobile και από τη Chevron.

(Χειροκροτήματα από την πτέρυγα της Νέας Δημοκρατίας)

Όμως, προφανώς, επειδή άκουσα πάλι κατηγορίες για την ηγεσία -δεν τα είπατε εσείς, τα είπαν άλλοι-, για την ηγεσία του Υπουργείου Περιβάλλοντος και Ενέργειας, κάτι καλό έκαναν αυτοί οι άνθρωποι για να μπορέσουν μαζί με τον προκάτοχό τους -θέλω να κάνω μια ξεχωριστή αναφορά στον κ. Σκυλακάκη- για να μπορέσουν οι εταιρείες αυτές να έρθουν στην Ελλάδα.

(Χειροκροτήματα από την πτέρυγα της Νέας Δημοκρατίας)

Και προφανώς αντιλαμβάνεστε την ιδιαίτερη σημασία του να υπάρχουν σήμερα δύο αμερικανικές εταιρείες, οι οποίες τι κάνουν; Γιατί καλά τα λόγια, είναι ωραία τα λόγια. Όμως, αυτές έρχονται και λένε: Κυριαρχικά δικαιώματα νοτίως της Κρήτης ασκεί η Ελλάδα, γι’ αυτό συνομιλούμε με την Ελλάδα.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Τι είπατε; Δεν σας άκουσα.

**ΝΙΝΑ ΚΑΣΙΜΑΤΗ:** … (Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Συμφωνούμε. Καλό είναι αυτό.

Διαπιστώνω μεγαλύτερη σύμπνοια στα θέματα αυτά, εκτός αν δεν πιστεύετε ότι είναι καλό αυτή τη στιγμή η Ελλάδα… Είναι και αυτή μια άποψη. Μπορώ να την ακούσω. Μπορεί κάποιος να μου πει εδώ πέρα, που είναι μια θεμιτή άποψη -ενδεχομένως να είναι η άποψή σας, δεν ξέρω, γιατί έχω μπλεχτεί γενικά με τις θέσεις του ΣΥΡΙΖΑ-, μπορεί κάποιος να πει ότι εγώ δεν θέλω να κάνω καμία έρευνα υδρογονανθράκων. Μπορεί κάποιος να το πει αυτό το πράγμα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρωθυπουργέ, για τον κ. Τσάφο σας ρωτήσαμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μπορεί κάποιος να το πει αυτό το πράγμα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν ήταν εκεί. Γι’ αυτό σας ρωτήσαμε. Δεν είχε επαγγελματική σχέση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, εντάξει. Εγώ απάντησα με τις πράξεις των ανθρώπων, με τις πράξεις των ανθρώπων, όχι με λασπολογία και δολοφονία χαρακτήρα.

(Χειροκροτήματα από την πτέρυγα της Νέας Δημοκρατίας)

Εσείς μπορεί να έχετε την άποψη, κύριε Φάμελλε, ότι η χώρα δεν πρέπει να προχωράει σε έρευνες υδρογονανθράκων. Καλό θα είναι να το αποσαφηνίστε και να το πείτε, αν είναι.

Η δικιά μας άποψη είναι ότι από τη στιγμή που θα χρειαστούμε φυσικό αέριο για τα επόμενα τριάντα χρόνια τουλάχιστον από το να πληρώνουμε πολλά δισεκατομμύρια για να εισάγουμε φυσικό αέριο, είναι πολύ καλύτερο να διερευνήσουμε αν έχουμε δικό μας φυσικό αέριο παρά να το πληρώνουμε και να το εισάγουμε επιβαρύνοντας τον κρατικό προϋπολογισμό και το ισοζύγιο τρεχουσών συναλλαγών.

(Χειροκροτήματα από την πτέρυγα της Νέας Δημοκρατίας)

Έρχομαι, λοιπόν, στο που αντιλαμβάνομαι ότι υπάρχει μια στοιχειώδης συναντίληψη σε αυτήν την Αίθουσα από αυτούς τουλάχιστον που ασχολήθηκαν με το αντικείμενο, διότι υπήρχαν και κάποιοι, κάποιες που μίλησαν για τελείως άσχετα θέματα. Θα επανέλθω και σε αυτό στη συνέχεια.

Αντιλαμβάνομαι ότι υπάρχει μια βασική συναντίληψη στο γεγονός ότι σ’ ένα σύγχρονο θέατρο επιχειρήσεων η τεχνολογία και η καινοτομία παίζουν κρίσιμο ρόλο και σε αυτό το οποίο είπε ο κ. Βελόπουλος «Μα, καλά θα κάνετε δωδεκαετές πρόγραμμα, όταν αλλάζουν όλα τόσο γρήγορα;», θα έλεγα ένα όχι τόσο παράλογο επιχείρημα. Η απάντηση είναι ότι κάθε τρία χρόνια το πρόγραμμα αυτό αναθεωρείται. Εμείς έχουμε ένα συνολικό δημοσιονομικό χώρο, αλλά προφανώς το πρόγραμμα αυτό δεν είναι…

Ως προς κάποια προγράμματα μακροπρόθεσμα, προφανώς καταλαβαίνετε ότι αν η χώρα έχει αποφασίσει -και σωστά, κατά την άποψή μας- να προμηθευτεί μαχητικά πέμπτης γενιάς F-35, αυτό προϋποθέτει μια πολύ μακροπρόθεσμη επένδυση, διότι δεν μιλάμε μόνο για την αγορά των αεροσκαφών, μιλάμε για σημαντικές υποδομές οι οποίες πρέπει να γίνουν στην Ανδραβίδα, γιατί εκεί θα φιλοξενηθούν και οι οποίες προφανώς απαιτούν έναν μακροχρόνιο σχεδιασμό. Δεν σημαίνει, όμως, ότι δεν παρακολουθούμε τις εξελίξεις και δεν βλέπουμε ότι αυτή τη στιγμή η τεχνολογία τρέχει τόσο γρήγορα που ενδεχομένως κάτι το οποίο θεωρούσαμε ότι μπορεί να είναι πλεονέκτημα της Τουρκίας -τα αργά βαριά drones- ενδεχομένως τελικά σε ένα θέατρο επιχειρήσεων να μην είναι τόσο μεγάλο πλεονέκτημα όσο κάποιοι πιστεύαν και να έχει πολύ μεγαλύτερο ενδιαφέρον να έχει κανείς ένα πολύ μεγαλύτερο αριθμό μικρών drones , πολλά εκ των οποίων μπορούν να κινούνται και με τεχνητή νοημοσύνη, τα οποία να τα στέλνεις.

Επίσης, πολύ μεγαλύτερο ενδιαφέρον μπορεί να έχει όχι μόνο αυτό, αλλά η δυνατότητά σου κάθε δεκαπέντε μέρες, κάθε τριάντα ημέρες να μπορείς να επικαιροποιείς τα συστήματα επικοινωνίας, έτσι ώστε αυτά να μην είναι αντικείμενα παρεμβολών.

Ευτυχώς -και θέλω να το τονίσω αυτό- έχουμε την τύχη να έχουμε -ή είχαμε την προνοητικότητα θα έλεγα- έναν αρχηγό του Γενικού Επιτελείου, ο οποίος ο ίδιος είναι ηλεκτρολόγος μηχανικός και ο οποίος καταλαβαίνει τεχνολογία και νομίζω ότι αυτό είναι πάρα πολύ σημαντικό αν αντιληφθεί κανείς το είδος των επενδύσεων που πρέπει να κάνουμε από εδώ και στο εξής. Άρα, νομίζω ότι λέμε με σαφήνεια ότι αυτό είναι ένα ζήτημα το οποίο πρέπει να μας απασχολήσει.

Το δεύτερο ζήτημα είναι η συμπαραγωγή, οι δυνατότητες της εγχώριας αμυντικής βιομηχανίας. Δεν θέλω να μιλήσω για την κατάσταση στην οποία παραλάβαμε ούτε την ΕΑΒ ούτε τα ΕΑΣ. Κάνουμε μια μεγάλη προσπάθεια αυτή τη στιγμή ειδικά και στην ΕΑΒ για να μπορέσουμε να την ανατάξουμε πλήρως και σε πρώτη φάση να είναι σε θέση να υλοποιήσει το πρόγραμμα εκσυγχρονισμού των F-16 σε Viper. Για τα ΕΑΣ, ναι, αυτήν τη στιγμή προχωρούμε σε μια σύμπραξη με μία σημαντικότατη εταιρεία από την Τσεχία, προκειμένου να μπορούμε να μπούμε δυναμικά στην παραγωγή πυρομαχικών, τα οποία είναι απολύτως απαραίτητα. Διότι όταν λέτε ότι τα ΕΑΣ έκαναν τζίρο, δεν μας είπατε και με τι κόστος τον έκαναν τον τζίρο αυτό. Εάν είναι να κάνουν τζίρο και το κόστος παραγωγής να είναι τρεις φορές μεγαλύτερο από τα έσοδα, τότε δεν νομίζω ότι αυτή είναι μια βιώσιμη επιχείρηση.

(Χειροκροτήματα από την πτέρυγα της Νέας Δημοκρατίας)

Άρα, ο σκοπός είναι οι επιχειρήσεις αυτές να είναι και βιώσιμες όχι απλώς να κάνουν τζίρο λοιπόν, γιατί ήταν βαθιά προβληματικές και ζημιογόνες επιχειρήσεις, οι οποίες πρέπει πλήρως να αναταχθούν.

Επιτρέψτε μου, όμως, να σταθώ λίγο περισσότερο, γιατί δεν νομίζω ότι του δώσατε αρκετά μεγάλη σημασία, στη δουλειά η οποία γίνεται στο ΕΛΚΑΚ, αλλά και στη δυνατότητα ιδιωτικών επιχειρήσεων, μεγάλων και μικρών, να μπορέσουν να παίξουν σημαντικό ρόλο σε αυτή τη συμπαραγωγή. Δημιουργούμε ουσιαστικά μια καινούργια αγορά για να το πω με απλά λόγια. Ελληνικές επιχειρήσεις -κάποιες μεγάλες, κάποιες μικρότερες- αντιλαμβάνονται ότι το κομμάτι της άμυνας προσελκύει πια μεγάλο ενδιαφέρον και είναι διατεθειμένες να επενδύσουν, να πάρουν ρίσκο επιχειρηματικό και να αναπτύξουν τα καινούργια συστήματα, τα οποία μπορεί να είναι χρήσιμα για τις Ένοπλες Δυνάμεις και να καταλήξουν όχι μόνο να πάρουν μεγαλύτερες παραγγελίες, αλλά και να εξάγουν και τα συστήματα αυτά στην Ευρώπη.

Επαναλαμβάνω ότι η παραγωγική βάση σήμερα της Ευρώπης δεν είναι ικανή για να καλύψει τις ανάγκες τις οποίες έχει η ίδια η Ευρώπη και αυτό δεν είναι μόνο ελληνικό πρόβλημα, είναι ευρωπαϊκό πρόβλημα και γι’ αυτό και θα χρειαστεί να μπορέσουμε να επενδύσουμε περισσότερο για να αναπτύξουμε αυτήν την βιομηχανία, τις διαλειτουργικότητες, τις παραγγελίες από κοινού.

Aν θέλουμε να παραγγείλουμε ένα οπλικό σύστημα και μία άλλη ευρωπαϊκή χώρα θέλει να παραγγείλει ακριβώς το ίδιο, δεν υπάρχει κανείς λόγος να βάλουμε δύο ξεχωριστές παραγγελίες. Μπορούμε να πάμε μαζί και να διεκδικήσουμε και καλύτερες τιμές. Όλα αυτά προβλέπονται στον καινούργιο κανονισμό και στο καινούργιο πλαίσιο για τη χρηματοδότηση τέτοιων δαπανών.

Τέλος, για τα ζητήματα των διαθεσιμοτήτων, έγινε κουβέντα γι’ αυτό. Νομίζω το είπατε εσείς, κύριε Φάμελλε. Πόσα C-130 πετάνε σήμερα; Δεν θυμάμαι ποιος το ρώτησε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ το ρώτησα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς; Ωραία.

Να σας πω πόσα πετούσαν το 2019;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ένα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το ξέρετε. Μισό! Μισό, μισό!

Λυπάμαι που το λέω, αλλά αυτή είναι η πραγματικότητα. Έχουμε φτάσει πια σε ένα σημείο όπου να είμαστε απολύτως σίγουροι ότι μπορούμε να έχουμε μέχρι το τέλος του χρόνου έξι C-130, έξι C-27 απολύτως επιχειρησιακά. Είναι μια μεγάλη πρόοδος. Δεν είμαστε ακόμα εκεί που θέλουμε να είμαστε, αλλά είναι μια μεγάλη πρόοδος και ήταν μια ιστορική αμαρτία, ιστορική αμαρτία το γεγονός ότι δεν δίναμε καμία έμφαση στις Follow On Support. Το ίδιο πρόβλημα έχουμε με τα ΗΝ90.

Αυτή είναι η πραγματικότητα και γι’ αυτό και είναι καλύτερο να αγοράζουμε ενδεχομένως λιγότερα στην αρχή -για να το πω πολύ απλά και λαϊκά- και να έχουμε εξασφαλισμένη την υποστήριξη σε βάθος χρόνου από το να εντυπωσιάζουμε και να λέμε «τα πήραμε, τι ωραία που είναι» και μετά από τρία χρόνια να διαπιστώνουμε ότι η διαθεσιμότητα έχει πάει στα τάρταρα.

Αυτό αλλάζει. Αλλάζει και γι’ αυτό ένα σημαντικό κομμάτι του προϋπολογισμού του Υπουργείου Εθνικής Άμυνας πηγαίνει ακριβώς στην υποστήριξη συστημάτων, των καινούργιων προφανώς, αλλά και των παλιών συστημάτων τα οποία δεν μπορούν να απαξιώνονται, διότι αν θέλεις να βάλεις μπροστά ένα σύστημα τέτοιο, αν θες να το βάλεις μπροστά, στοιχίζει πάρα πάρα πολλά χρήματα, εάν τα έχεις παρατήσει και δυστυχώς υπάρχουν και προβληματικές, πολύ προβληματικές συμβάσεις τις οποίες κληρονομήσαμε από το παρελθόν.

Μια επιλογή «διαμάντι», την οποία είχατε κάνει, κύριε Φάμελλε, είναι τα περίφημα P3, τα αεροπλάνα ναυτικής υποστήριξης, η πρώτη σας επιλογή. Το πρώτο εξάμηνο επιλέξατε να ανακαινίσετε ένα αεροπλάνο το οποίο είχε κατασκευαστεί πριν γεννηθώ, ένα αεροπλάνο του 1967! Πήρατε αυτή την απόφαση, ήμασταν δεσμευμένοι, καταφέραμε με χίλια ζόρια να πετάξει το πρώτο. Υπεγράφη αυτή η σύμβαση το 2015 και το πρώτο P3 πετάει τώρα. Τουλάχιστον τη βάλαμε σε μια τάξη. Μας στοίχισε πολύ ακριβά. Τουλάχιστον να πάρουμε ό,τι καλύτερο μπορούμε. Δικιά σας επιλογή και του Υπουργού Εθνικής Άμυνάς σας, για να μην ξεχνιόμαστε.

Έρχομαι τώρα λίγο σε άλλα ζητήματα. Δεν θα πω πολλά γι’ αυτά τα οποία είπατε, κύριε Φάμελλε. Υπάρχει η εντύπωση ότι πλανάται στην Αίθουσα ένα πρόσωπο το οποίο δεν είναι μαζί σας σήμερα, αλλά γράφει. Δεν είναι σήμερα εδώ στην Αίθουσα. Δίνει διαλέξεις αυτήν τη στιγμή, γράφει και κείμενα στρατηγικής πυξίδας, στα οποία καταφέρνει να λέει πολλές φορές το ίδιο για το ακριβώς αντίθετο, σαν αυτό να αποτελεί εθνική στρατηγική.

Πιστεύω ότι αν ρωτήσουμε, πάρουμε ανθρώπους στον δρόμο και τους ρωτήσουμε τι ακριβώς θυμάστε από την εξωτερική πολιτική της κυβέρνησης ΣΥΡΙΖΑ, νομίζω θα σας πουν δύο πράγματα. Το πρώτο που θα σας πουν…

(Θόρυβος από την πτέρυγα του ΣΥΡΙΖΑ)

Ναι, οι δεκαεπτά ώρες δεν είναι εξωτερική πολιτική. Θα έρθω σε αυτό στη συνέχεια γιατί αφορά την κ. Κωνσταντοπούλου. Είναι ενδιαφέρον αυτό.

Το πρώτο που θυμούνται είναι ότι η θάλασσα δεν έχει σύνορα. Αυτό το θυμούνται σίγουρα!

(Χειροκροτήματα από την πτέρυγα της Νέας Δημοκρατίας)

Ειπώθηκε και όχι απλά ειπώθηκε, υλοποιήθηκε και ως πολιτική, η πολιτική των ανοιχτών συνόρων. Αυτό το θυμούνται σίγουρα. Το θυμάται και η χώρα. Μας πλήγωσε πάρα πολύ.

Και το δεύτερο το οποίο θυμούνται προφανώς είναι η Συμφωνία των Πρεσπών και την αναγνώριση μακεδονικής γλώσσας και μακεδονικής εθνότητας και τώρα βλέπουμε τα προβλήματα αυτής της επιλογής.

(Χειροκροτήματα από την πτέρυγα της Νέας Δημοκρατίας)

Αυτά λοιπόν πιστεύω ότι θυμούνται από τις δικές σας μέρες και δεν νομίζω ότι θέλουν να επιστρέψουμε εκεί.

Έρχομαι τώρα σε κάποια ερωτήματα τα οποία τέθηκαν -ρητορικά πιστεύω- όπως: Είμαστε σήμερα πιο ισχυροί από ό,τι ήμασταν το 2019; Νομίζω ότι πρέπει να είναι κανείς πολύ κακοπροαίρετος να πει ότι οι Ένοπλες Δυνάμεις δεν είναι σε πολύ καλύτερη κατάσταση σήμερα από ό,τι ήταν το 2019, γιατί προφανώς έγιναν σημαντικές επενδύσεις. Έγιναν από το υστέρημα του ελληνικού λαού. Δεν υπάρχει καμία αμφιβολία ότι σήμερα οι Ένοπλες Δυνάμεις είναι σε πολύ καλύτερη κατάσταση από ό,τι ήταν το 2019.

(Χειροκροτήματα από την πτέρυγα της Νέας Δημοκρατίας)

Και προφανώς αυτό δεν αφορά μόνο τα μεγάλα εξοπλιστικά προγράμματα. Αφορά και τα στελέχη των Ενόπλων Δυνάμεων. Άκουσα διάφορα και νομίζω κάποια δικαιολογημένα. Άκουσα από πολλούς να λένε ότι σήμερα δεν είναι ελκυστικές οι Ένοπλες Δυνάμεις ως καριέρα για ένα νέο παιδί δεκαοκτώ χρονών, το οποίο σκέφτεται τι θα κάνει στη ζωή του και σε ένα βαθμό αυτό είναι σωστό. Και πράγματι δεν γίνεται αυτή τη στιγμή να αναθέτουμε, ας το πούμε, σε έναν πλωτάρχη να κυβερνήσει ένα σκάφος το οποίο μπορεί να στοιχίζει δεκάδες, μπορεί και εκατοντάδες εκατομμύρια και να μην αισθάνεται αυτός ο άνθρωπος ότι έχει μία ανταμοιβή αντάξια της πολύ λεπτής αποστολής την οποία καλείται να επιτελέσει.

Αυτή λοιπόν την πραγματικότητα αυτή η Κυβέρνηση έρχεται και τη διορθώνει, όταν εμείς ερχόμαστε σήμερα και λέμε ότι για έναν πλωτάρχη, ο οποίος είχε δεκαοκτώ χρόνια υπηρεσία, από τα τέλη του 2025, αρχές του 2026 θα μπορέσει να πάρει μια αύξηση που για όλο το έτος του 2026 θα ισοδυναμεί με 5.500 ευρώ.

(Χειροκροτήματα από την πτέρυγα της Νέας Δημοκρατίας)

Είναι μια σοβαρή αύξηση αυτήν την οποία εισηγείται το Υπουργείο και αντίστοιχες αυξήσεις υπάρχουν για όλα τα στελέχη των Ενόπλων Δυνάμεων και αυτό, αυτές τις αυξήσεις μπορούμε να τις δώσουμε αφενός διότι έγιναν κάποιες σημαντικές εξοικονομήσεις και αφετέρου γιατί ναι, μπορούμε να πατήσουμε πάνω στη ρήτρα διαφυγής, ειδικά για τις Ένοπλες Δυνάμεις, για να μπορέσουμε να δικαιολογήσουμε και ευρωπαϊκά αυτές οι πρόσθετες δαπάνες να εξαιρεθούν από τον υπολογισμό και από τις «οροφές» των δαπανών. Αυτό είναι το «ευχαριστώ» το οποίο εμείς λέμε στα στελέχη των Ενόπλων Δυνάμεων και το λέμε με πράξεις, όχι με λόγια.

(Χειροκροτήματα από την πτέρυγα της Νέας Δημοκρατίας)

Μίλησα για τα Σώματα Ασφαλείας και για τις ανακοινώσεις τις οποίες θα κάνουμε στη Διεθνή Έκθεση της Θεσσαλονίκης. Εκεί πέρα συνιστώ απλά λίγη υπομονή και θυμίζω και πάλι όμως ότι τα 100 ευρώ αύξηση, πέραν των 30 ευρώ που δόθηκαν ήδη, τα 100 ευρώ αύξηση από 1η Ιουλίου του 2025 θα τα πάρουν όλοι οι εργαζόμενοι στα Σώματα Ασφαλείας και είναι παραπάνω και από αυτό το οποίο διεκδικούσαν, συμπεριλαμβανομένων –μπορώ να το ανακοινώσω σήμερα- και των σωφρονιστικών υπαλλήλων, οι οποίοι και αυτοί αξίζουν αυτό το έκτακτο επίδομα.

(Χειροκροτήματα από την πτέρυγα της Νέας Δημοκρατίας)

Έρχομαι τώρα, για να κλείσω την τοποθέτησή μου, σε μία αναφορά σε αυτά τα οποία είπε η κ. Κωνσταντοπούλου. Πρώτον, το ενδιαφέρον σας για τις γυναικοκτονίες, κυρία Κωνσταντοπούλου, είναι καταγεγραμμένο και απολύτως σεβαστό. Δεν θεωρώ όμως ότι έχετε κάποια παραπάνω ευαισθησία εσείς για το ζήτημα αυτό από ό,τι έχουμε εμείς, από ό,τι έχει οποιοσδήποτε σε αυτήν την Αίθουσα. Η διαφορά είναι ότι εσείς δεν ασκείτε, δεν έχετε κυβερνητικές ευθύνες, ενώ εμείς έχουμε.

Και η διαφορά είναι ότι στο ζήτημα αυτό έχουμε να επιδείξουμε μια πολιτική, η οποία ήδη φέρνει μετρήσιμα αποτελέσματα. Όταν σήμερα η Ελληνική Αστυνομία έχει εξετάσει συνολικά το 2024 περί τα 20.000 περιστατικά, αυτό είναι μια σημαντική πρόοδος. Και ξέρετε γιατί είναι πρόοδος; Είναι πρόοδος γιατί οι γυναίκες αισθάνονται σήμερα ότι μπορούν να εμπιστευθούν την Ελληνική Αστυνομία για ένα τέτοιο περιστατικό, να το καταγγείλουν και αυτό το περιστατικό να το διαχειριστεί η Ελληνική Αστυνομία με επαγγελματισμό.

Υπάρχουν πάντα και αστοχίες που οδηγούν σε τραγωδίες και σε αυτές το μόνο που μπορούμε να κάνουμε είναι να σκύψουμε το κεφάλι και να πούμε ναι, θα κοιτάξουμε να γίνουμε καλύτεροι, αλλά δεν μπορείτε και δεν έχετε δικαίωμα να έρχεστε σε αυτή την Αίθουσα εν είδει εθνικού εισαγγελέα και να καταγγέλλετε αφορίζοντας πολιτικές, οι οποίες έχουν ήδη αποτέλεσμα.

(Χειροκροτήματα από την πτέρυγα της Νέας Δημοκρατίας)

Γιατί δεν πάτε να μιλήσετε σε γυναίκες οι οποίες έχουν -αφού ενδιαφέρεστε τόσο πολύ;- το panic button; Το πήραν το panic button και ενεργοποιείται το panic button και έχει σώσει ζωές. Δεν το ξέρετε; Αδιάφορο είναι αυτό τελείως; Είναι κάτι το οποίο πρέπει να το προσπεράσουμε ως σαν να μην έχει γίνει;

Σήμερα έχουμε εβδομήντα τρεις υπηρεσίες αντιμετώπισης ενδοοικογενειακής βίας, στελεχωμένες ως επί το πλείστον με γυναίκες αξιωματικούς σε αστυνομικά τμήματα με τελείως διαφορετική εικόνα, που μια γυναίκα μπορεί να πάει να μιλήσει εκεί και να αισθανθεί πιο προστατευμένη.

Είμαστε εκεί που θέλουμε; Όχι. Δεν είμαστε εκεί που θέλουμε. Πάντα υπάρχει το καλύτερο, αλλά σε καμία περίπτωση δεν έχετε το δικαίωμα να έρχεστε εδώ πέρα και να αφορίζετε μια πολιτική η οποία μέχρι σήμερα έχει να δείξει μετρήσιμα αποτελέσματα.

Και το πιο σημαντικό αποτέλεσμα αυτής της πολιτικής είναι ότι οι γυναίκες έχουν το θάρρος να καταγγείλουν αυτήν την...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από την πολιτική σας βρήκαν το θάρρος;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το βρήκαν το θάρρος από την εμπιστοσύνη την οποία έχουν στην Ελληνική Αστυνομία. Σίγουρα όχι από αυτά που λέτε εσείς!

(Χειροκροτήματα από την πτέρυγα της Νέας Δημοκρατίας)

Γιατί από κάπου βρήκαν το θάρρος!

Όσο περισσότεροι μιλούν γι’ αυτό το θέμα, τόσο το καλύτερο. Όλοι μπορεί να έχουν έναν ρόλο στην παραπάνω ευαισθητοποίηση, αλλά από το να μιλάμε για το ζήτημα αυτό και να αισθάνεται κάποιος ότι αυτό είναι ένα θέμα το οποίο τον απασχολεί -και είναι δικαίωμά σας να θέτετε τις δικές σας προτεραιότητες και για μας είναι προτεραιότητα-, μέχρι να αφορίζειόλα αυτά τα οποία έχουν γίνει, υπάρχει μία απόσταση.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Βρίσκω, επίσης, ενδιαφέρον το γεγονός ότι συζητάμε και για άλλα θέματα, πλην της μονοθεαματικότητας η οποία σας έχει απασχολήσει στον δημόσιο διάλογο τους τελευταίους μήνες και αναφέρομαι στην τραγωδία των Τεμπών. Είναι ενδιαφέρον αυτό διότι, ξέρετε, όσο μιλάτε για τα θέματα αυτά, αρχίζει και καταλαβαίνει ο κόσμος ποιες είναι οι θέσεις τις οποίες πραγματικά πρεσβεύετε. Και εδώ επιτρέψτε μου να σταχυολογήσω τρεις συγκεκριμένες.

«Εμείς δεν αγαπάμε κανένα νόμισμα, αγαπάμε τον λαό». Όλοι αγαπάμε τον λαό, αλλά έχουμε νόμισμα το ευρώ και θέλουμε να το υπερασπιστούμε. Δεν θέλουμε να πάμε στη δραχμή!

(Χειροκροτήματα από την πτέρυγα της Νέας Δημοκρατίας)

Είναι απολύτως θεμιτό και εγώ σας αναγνωρίζω μία ειλικρίνεια, κυρία Κωνσταντόπουλου. Μια ειλικρίνεια και στη θέση στην οποία ήσασταν όταν ήσασταν Πρόεδρος της Βουλής. Φύγατε από τον ΣΥΡΙΖΑ, γιατί τότε θεωρήσατε ότι ο ΣΥΡΙΖΑ έκανε όντως μια τεράστια κωλοτούμπα. Θέλετε να οδηγήσετε τη χώρα στη δραχμή και στην άτακτη έξοδο από το ευρώ. Αυτή είναι η αλήθεια, γιατί δεν το λέτε;

(Χειροκροτήματα από την πτέρυγα της Νέας Δημοκρατίας)

Είναι η άποψή σας. Είναι η πολιτική σας. Γιατί δεν έχετε το θάρρος να την υπερασπιστείτε και να το πείτε δημόσια. Το εννοήσατε περίπου, να το πείτε και δημόσια, όμως. Σίγουρα υπάρχουν κάποιοι Έλληνες, οι οποίοι πιστεύουν ότι αυτό και σήμερα ενδεχομένως να είναι το καλύτερο. Πιστεύω ότι είναι μια μειοψηφία και πιστεύω ότι αυτή η συζήτηση έχει κλείσει οριστικά. Αν θέλετε να την επαναφέρετε στον δημόσιο διάλογο, να το κάνετε με θάρρος και όχι με ημίμετρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς την επαναφέρετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το δεύτερο, λοιπόν, το οποίο άκουσα στην τοποθέτησή σας και αυτό είναι ενδιαφέρον, γιατί μας διαβάσατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μην εκνευρίζεστε, θα τα ακούσετε. Μην εκνευρίζεστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν εκνευρίζομαι, απλώς για τον Νετανιάχου να μας απαντήσετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μας μιλήσατε, λοιπόν, για τη ιδρυτική σας διακήρυξη και άκουσα καλά ότι η ιδρυτική σας διακήρυξη περιγράφει μία Ελλάδα, ένα μεγάλο ανοιχτό περιβόλι, το οποίο θα υποδέχεται τον κάθε κατατρεγμένο είτε αυτός δικαιούται άσυλο είτε αυτός είναι αποτέλεσμα οικονομικής εκμετάλλευσης.

Όχι, κυρία Κωνσταντόπουλου! Η Ελλάδα δεν είναι «μπάτε σκύλοι αλέστε» με αυτή την Κυβέρνηση! Έχει σύνορα και προστατεύουμε τα σύνορά μας!

(Χειροκροτήματα από την πτέρυγα της Νέας Δημοκρατίας)

Σεβόμαστε απόλυτα αυτούς οι οποίοι έχουν δικαίωμα ασύλου και στους οποίους το χορηγούμε, αλλά είμαστε, επίσης, απολύτως ξεκάθαροι: Αν θέλεις να μπεις παράνομα στην Ελλάδα και δεν δικαιούσαι άσυλο, θα κάνουμε ό,τι περνάει από το χέρι μας για να σε στείλουμε πίσω από εκεί που ήρθες!

(Χειροκροτήματα από την πτέρυγα της Νέας Δημοκρατίας)

Και με οργανωμένο τρόπο θα υποδεχτούμε εκείνους τους οικονομικούς μετανάστες που εμείς θα καθορίσουμε πόσους και ποιους χρειαζόμαστε. Δεν θα κάνουν κουμάντο οι διακινητές και οι Μη Κυβερνητικές Οργανώσεις που συνεργάζονται μαζί τους στο ποιος θα μπαίνει στην πατρίδα μας.

(Χειροκροτήματα από την πτέρυγα της Νέας Δημοκρατίας)

Άρα να μια δεύτερη μεγάλη διαφορά μας. Πράγματι είμαστε από δύο διαφορετικούς κόσμους και καλό είναι αυτό να το εξηγούμε και να μιλάμε λίγο περισσότερο γι’ αυτά τα οποία πρεσβεύετε τώρα που έχετε πάρει και δημοσκοπική ορμή και αέρα. Έχετε αέρα δημοσκοπικό στα πανιά σας, προς μεγάλη θλίψη του κ. Ανδρουλάκη.

Είχα προβλέψει την εξέλιξη αυτή βέβαια, γιατί όταν πας και ταυτίζεσαι με τα πιο ακραία στοιχεία, οι πολίτες θα επιλέξουν το πρωτότυπο κι όχι το αντίγραφο. Το αφήνω στην άκρη αυτό.

(Χειροκροτήματα από την πτέρυγα της Νέας Δημοκρατίας)

Και το τρίτο. Πραγματικά, για την άμυνα τι λέτε; Μιλήσατε για τον πατριωτισμό και κάνατε αναφορές το 1940, αλλά, δεν μου λέτε, αν η χώρα δεχτεί επίθεση, με καρδούλες και με μαργαρίτες θα αντιμετωπίσουμε τον εχθρό; Πώς το καταλαβαίνετε, δηλαδή; Πρέπει ή δεν πρέπει η χώρα να έχει αξιόπιστες Ένοπλες Δυνάμεις αν χρειαστεί να προβάλουμε ισχυρή αποτροπή; Καλές οι καρδούλες, αλλά όχι στην άμυνα!

(Χειροκροτήματα από την πτέρυγα της Νέας Δημοκρατίας)

Έρχομαι, λοιπόν, να κλείσω -και ζητώ συγγνώμη γιατί πήρα παραπάνω χρόνο, αλλά νομίζω ότι έπρεπε να δώσω αυτές τις αποσαφηνίσεις- τελειώνοντας από που ξεκίνησα. Ο Υπουργός Εθνικής Άμυνας...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τον Νετανιάχου πείτε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο Υπουργός Εθνικής Άμυνας θα παρουσιάσει στην αρμόδια επιτροπή της Βουλής τις λεπτομέρειες του εξοπλιστικού προγράμματος. Θέλω να ζητήσω τη μέγιστη δυνατή στήριξη της Εθνικής Αντιπροσωπείας, διότι αυτή η πολιτική είναι μια πολιτική που σίγουρα ξεπερνά τον ορίζοντα αυτής της Κυβέρνησης, αλλά είναι και μια πολιτική η οποία έχει εθνικά χαρακτηριστικά, διότι εδώ πέρα συντελείται ένας μεγάλος μετασχηματισμός. Δεν είναι μόνο μια πολιτική αγοράς οπλικών συστημάτων.

Είναι ίσως, κατά την άποψή μας, η πιο σοβαρή πολιτική μεταρρύθμισης των Ενόπλων Δυνάμεων, που χρειάζονται μεγάλες και τολμηρές αλλαγές. Και όσο μεγαλύτερη στήριξη έχουμε από τα κόμματα της Αντιπολίτευσης, τόσο πιο αποτελεσματικοί θα είμαστε στην υλοποίηση της πολιτικής μας και τόσο πιο πολύ θα στείλουμε κι ένα μήνυμα στην ελληνική κοινωνία, ότι ασχέτως των διαφορών μας σε άλλα θέματα, στην εθνική άμυνα τουλάχιστον μπορούμε και πρέπει να ομονοούμε.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρωθυπουργό.

Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής, ο κ. Νικόλαος Ανδρουλάκης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, ο Πρωθυπουργός έχει την άποψη ότι ο ρόλος της Αντιπολίτευσης είναι να στηρίζει την Κυβέρνηση. Ο ρόλος της Αντιπολίτευσης είναι να ελέγχει την Κυβέρνηση, να προτείνει, να ασκεί κριτική και όταν υπάρχει ένα πλαίσιο συναινέσεων, να υπάρχει θάρρος και γενναιότητα.

Εγώ δεν πήρα απαντήσεις στα ερωτήματα που έχουμε θέσει. Κι επειδή τότε η Ευρώπη ήταν υπνοβάτης της και την ώρα που έπρεπε, δεν πήρε τις αποφάσεις, ενώ υπήρχαν τα μηνύματα δέκα και δεκαπέντε χρόνια πριν, δεν είναι ουδέτερες οι ευθύνες. Υπήρχε μια ηγετική ομάδα με συγκεκριμένο χρωματισμό, με συγκεκριμένη ιδεολογία, με συγκεκριμένη αντίληψη, αυτή του Λαϊκού Κόμματος. Κι έχω συγκεκριμένο και απτό παράδειγμα.

Διαβάστε το ψήφισμα του Ευρωπαϊκού Κοινοβουλίου. Κι εσείς που δεν το ψηφίσατε, διαβάστε το και πάρτε μετά το κείμενο της Λευκής Βίβλου για την Άμυνα και κάντε σύγκριση για να καταλάβετε τι σημαίνει Ευρωπαϊκό Λαϊκό Κόμμα και πώς οι αναγκαίοι συμβιβασμοί με την ακροδεξιά τους οδηγούν σε πολιτικές επιλογές αποδόμησης ενός οράματος κοινής άμυνας, κοινής εξωτερικής πολιτικής, ευρωστρατού και εν τέλει της ουσίας της αλληλεγγύης των λαών.

Η αλληλεγγύη των λαών δεν είναι μόνο τα ταμεία, γιατί είναι και οικονομικό το ζήτημα της ασφάλειας. Είναι να νιώθει ο πολίτης από την Εσθονία μέχρι την Κύπρο, ότι έχει την ίδια γεωπολιτική ασφάλεια που έχει ένας πολίτης στη Δανία. Αυτό είναι το όραμα της Ενωμένης Ευρώπης, αλλά αυτή η ηγεσία δεν το υπηρετεί.

Είπε ο Πρωθυπουργός για το άρθρο 42. Και ποιου είναι επιτυχία το άρθρο 42; «Ελληνική ρήτρα» την έλεγαν τότε. Δεν είναι επιτυχία της Κυβέρνησης Σημίτη σε εκείνες τις δύσκολες διαπραγματεύσεις, μια μεγάλη εθνική επιτυχία, όπως είναι και το Ελσίνκι; Και τι έγινε μετά; Και εδώ δεν έχουμε χρώμα; Πάλι ουδέτερα είναι τα πράγματα; Μεγάλες επιτυχίες που σιγά-σιγά έχασαν τη δυναμική τους.

Και υπάρχουν κι εδώ μέσα ευθύνες, στον δικό σας χώρο. Διότι προετοιμάζεις μία στρατηγική και αυτή η στρατηγική βρίσκει χώρο υλοποίησης όταν υπάρχουν οι κατάλληλες συνθήκες. Να οι κατάλληλες συνθήκες!

Φανταζόταν κανείς ότι θα έλεγε η Φινλανδία και η Σουηδία «Εξοπλίστε μας» ή «Βάλτε μας στο ΝΑΤΟ» πριν από είκοσι χρόνια; Κανείς στην Ευρώπη δεν το φανταζόταν. Κάποιοι, όμως, όφειλαν να σχεδιάσουν βάσει των δικών μας αναγκών που όταν έρθουν οι κίνδυνοι, οι φόβοι οι δικοί τους να ταυτιστούν με τους δικούς μας και να αποκτήσει σάρκα και οστά το όραμα της ενωμένης Ευρώπης και στα θέματα της ασφάλειας.

Για όλα αυτά, καλώς ή κακώς, η παράταξη που εκπροσωπείτε σε ευρωπαϊκό επίπεδο ήταν τροχοπέδη. Μόνο ο Γιούνκερ έκανε κάποια βήματα μπροστά, με πολύ μεγάλες δυσκολίες τουλάχιστον σε οικονομικό επίπεδο. Αλλά αυτό που ζούμε αυτή τη φορά, να καταρρέει η ασφάλεια του ΝΑΤΟ, να υπάρχει ευθεία αμφισβήτηση κρατών προηγμένων, του Καναδά, της Δανίας, χωρών της Ευρωπαϊκής Ένωσης, και αντί να τρέχουμε με ταχύτητα, το Ευρωπαϊκό Κοινοβούλιο να προτείνει με ευρύτατες συναινέσεις και να μένει εμμονική η Ευρωπαϊκή Επιτροπή σε ένα σχέδιο πέρα από κάθε λογική, ε, αυτό υπάρχει και ως πολιτική ευθύνη, που σας βαρύνει και εσάς. Η κ. Φον ντερ Λάιεν στο κόμμα σας ανήκει.

Έχω πει και στο παρελθόν και το πιστεύω: δεν πρόκειται να σταθεροποιηθεί η Ένωση όταν η παραγωγική της βάση είναι στα χέρια των Κινέζων, η άμυνα στα χέρια των Αμερικάνων και η ενέργεια στα χέρια των Ρώσων, πέρα από φιλικά κράτη και συμμαχίες. Γιατί αυτή η ιστορική συγκυρία αποδεικνύει ότι τελικά υπάρχουν και εκπλήξεις επικίνδυνες και αυτοί που τρέχουν μπροστά είναι αυτοί που σχεδιάζουν και έχουν πραγματικά βλέμμα προς το μέλλον.

Συγκεκριμένα, το Ευρωπαϊκό Κοινοβούλιο είχε πλήρη αναφορά στο άρθρο 42, με περιγραφή τι πρέπει να γίνει ως αμοιβαία συνδρομή υψίστης σημασίας για να διασφαλιστεί η αλληλεγγύη όλων των κρατών-μελών, σε όποια γεωγραφική θέση και αν βρίσκονται, ανεξάρτητα αν είναι μέλη του ΝΑΤΟ. Όπως ήταν στο ευρωπαϊκό κείμενο του Κοινοβουλίου δεν υπάρχει πουθενά στη «Λευκή Βίβλο». Γενικά για τη Λευκή Βίβλο το ΝΑΤΟ παραμένει ο εγγυητής ασφάλειας της Ευρώπης και όλα τα υπόλοιπα είναι διακρατικά. Να τα πούμε αυτά για να καταλάβει ο ελληνικός λαός για τι μιλάμε.

Δεν υπάρχει εθνική νίκη στη Λευκή Βίβλο, δεν είναι εθνική νίκη η ρήτρα. Η ρήτρα είναι κομμένη και ραμμένη για τους ισχυρούς και οφείλετε να διαπραγματευτείτε. Πρέπει να υπάρξουν grants, επιδοτήσεις για τα κράτη όπως η Ελλάδα. Έχουμε δώσει δισεκατομμύρια για τη δική μας αλλά και για την ευρωπαϊκή ασφάλεια, γιατί τα σύνορά μας είναι ευρωπαϊκά. Δεν θα μας βάλουν ξανά στη μέγγενη να παίρνουμε δάνεια, να εκτιναχθεί το δημόσιο χρέος και μετά από δέκα χρόνια να λέμε «γιατί;». Τώρα είναι το «momentum», που καταλαβαίνουν πάρα πολλοί λαοί ότι είχαμε δίκιο εδώ και είκοσι χρόνια που μιλούσαμε για αυτά τα θέματα. Ρήτρα για τους ισχυρούς. Για τα κράτη της περιφέρειας και ειδικά για κράτη όπως η Ελλάδα, με χρόνια ιστορία εξοπλιστικών προγραμμάτων που βαραίνουν τον ελληνικό λαό εις βάρος του κοινωνικού κράτους, επιδοτήσεις, κύριε Μητσοτάκη! Αυτό πρέπει να διαπραγματευθείτε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αγοράζουμε -λέει- ευρωπαϊκά. Ούτε αυτό υπάρχει, αυτό που είπατε δεν υπάρχει στη Λευκή Βίβλο. Υπήρχε στο κείμενο του Ευρωπαϊκού Κοινοβουλίου. Ως προς την αμυντική βιομηχανία απουσιάζει το κριτήριο «αγοράζουμε ευρωπαϊκά», καθώς στο ReArm Europe για τα χρήματα από τη ρήτρα διαφυγής 650 δισεκατομμυρίων υπάρχει μόνο σύσταση -σύσταση!-, καμία δέσμευση. Δηλαδή τα κράτη-μέλη μπορούν να τα χρησιμοποιήσουν όπως θέλουν, αγοράζοντας ακόμη και τούρκικα και αμερικάνικα όπλα. Άρα με τα ευρωπαϊκά χρήματα της ρήτρας κανένα όφελος επί της ουσίας ή δεσμευτικό όφελος για την ευρωπαϊκή οικονομία!

Όλα αυτά είναι επικίνδυνες εμμονές. Πρέπει να θέσετε και να θέσουμε όπως μπορούμε το θέμα της εξαγωγής όπλων σε τρίτες χώρες. Το άνοιγμα της αμυντικής βιομηχανίας της Ευρώπης θα δημιουργήσει μεγαλύτερες εξαρτήσεις. Τώρα πρέπει να μπει το πλαίσιο. Δεν μπορεί ο καθένας να πουλάει όπλα όπου θέλει. Δηλαδή θα μπορούσε μία χώρα της Ευρώπης να πουλάει όπλα στη Ρωσία; Σε αυτές τις συνθήκες, ενώ πολεμάνε οι Ουκρανοί με ευρωπαϊκά όπλα, να πουλάει ένα άλλο κράτος-μέλος όπλα στη Ρωσία; Θα μπορούσε; Γιατί να μπορεί να το κάνει αυτό με τη χώρα του Αττίλα και του casus belli; Τώρα είναι το momentum. Και μπορεί κάποιες κυβερνήσεις να έχουν μεγάλες δεσμεύσεις -και τις γνωρίζουμε πάρα πολύ καλά-, με φαραωνικά εξοπλιστικά προγράμματα, αλλά οι λαοί καταλαβαίνουν, πολλά κόμματα καταλαβαίνουν ότι έχουμε δίκιο και πρέπει να το επικοινωνήσουμε και να γίνει πανευρωπαϊκή εκστρατεία για το δικαίωμά μας στην πραγματική αλληλεγγύη και όχι να αγοράζουμε εμείς όπλα και από τον ίδιο πυλώνα και η Τουρκία όπλα, αλλά να λέμε μετά «γιατί δεν μπορούμε να τους συναγωνιστούμε;». Μα, δεν μπορούμε, διότι οικονομικά αυτή η χώρα έχει άλλες δυνατότητες.

Άρα, δεν υπάρχει αλληλεγγύη. Όλα αυτά πρέπει να γίνουν πολιτική ατζέντα της πατρίδας μας σε όλη αυτή τη διαδικασία του διαλόγου της άμυνας.

Ευρωστρατός; Ποιος Ευρωστρατός; Το Ευρωπαϊκό Κοινοβούλιο βάζει ξεκάθαρα τη γραμμή του Ευρωστρατού. Στη Λευκή Βίβλο δεν υπάρχει Ευρωστρατός. Μα, είναι δυνατόν να έχουν γίνει όλα αυτά που έχουν γίνει στην Ευρώπη τα τελευταία χρόνια -και δεν λέω μόνο για την Ουκρανία- στη Μέση Ανατολή, στη Βόρεια Αφρική, στο Σαχέλ με την τρομοκρατία και αντί να έχουμε πυλώνες ασφάλειας, να έχουμε αποχωρήσει από παντού -και να περιμένουμε από ποιους την ασφάλειά μας;- και να μην υπάρχει κανένα στρατηγικό σχέδιο Ευρωστρατού με ηγεσία; Μα, αυτός θα είναι ο χαρακτήρας του ευρωπαϊκού πατριωτισμού. Τι θα είναι ο ευρωπαϊκός πατριωτισμός; Ο καθένας έχει μια εθνική συνείδηση. Ο ευρωπαϊκός πατριωτισμός θα είναι η κατανόηση ότι έχουμε κοινούς φόβους, κοινά συμφέροντα, κοινή ατζέντα ασφάλειας. Αυτά πρέπει να γίνουν πολιτική. Δεν υπάρχει άλλη επιλογή.

Σας είπα για τα ζητήματα που αφορούν το στρατηγικό σχέδιο των επόμενων δώδεκα ετών. Δεν υπάρχει προγραμματισμός. Όλα είναι ad hoc. Σας είπαμε ότι η εγχώρια αμυντική βιομηχανία μαραζώνει. Από τον Φεβρουάριο του 2022 που ξεκίνησε η ρωσική εισβολή, υπήρξε τεράστια αύξηση της ζήτησης για πυρομαχικά 155 χιλιοστών και εμείς το ίδιο έτος κλείσαμε τη γραμμή παραγωγής, με εντολή του Υπουργού Οικονομικών, χάνοντας έτσι μια τεράστια ευκαιρία τα ΕΑΣ να ανακάμψουν. Θέλω μια απάντηση σε αυτό, θέλω μια απάντηση στην τριτομιλία σας τι εξυπηρετούσε η απόφαση του Υπουργού Οικονομικών, ενώ πρέπει -προσέξτε- βάσει της Βίβλου να αναπληρώσουμε αυτά που έχουμε στείλει στην Ουκρανία. Άρα και για μας, αλλά και για εξαγωγή έχουμε ανάγκη. Γιατί πήραν αυτή την απόφαση;

Σας είπαμε ότι υπάρχουν προγράμματα που έρχονται στη Βουλή και η τύχη τους αγνοείται. Άλλα έχουν ταχεία εξέλιξη, χωρίς διαφάνεια, χωρίς λογοδοσία. Ούτε εκεί άκουσα κάτι.

Παραδείγματα, λοιπόν, για να απαντήσετε συγκεκριμένα:

Η προμήθεια πυρομαχικών 120 χιλιοστών για τα άρματα μάχης, που είναι βασικό στοιχείο αποτροπής, έχει περάσει από την Επιτροπή Εξοπλισμών εδώ και πολλούς μήνες, χωρίς να υπάρχει πρόοδος. Αντίθετα, άλλα πυρομαχικά όπως τα λεγόμενα «περιφερόμενα» μπήκαν σε άμεση προτεραιότητα. Θέλουμε μια απάντηση.

Ο δικός σας νόμος 4782/2021 προβλέπει μεσοπρόθεσμο προγραμματισμό δώδεκα ετών και κυλιόμενο προγραμματισμό τριών ετών. Αυτοί οι προγραμματισμοί δεν έχουν εγκριθεί ακόμα. Άρα, για ποιο σχέδιο μιλάμε; Δικός σας νόμος είναι, σεβαστείτε τον.

Ενίσχυση του ελεγκτικού ρόλου των εξοπλιστικών προγραμμάτων, για να υπάρχει κατανόηση και συνεχιζόμενος έλεγχος στην πρόοδο όλων των συμβάσεων. Όχι μόνο η έγκριση. Εμείς θέλουμε να υπάρχει διαδικασία ελέγχου σε όλη τη διαδικασία προ των συμβάσεων. Αυτό σημαίνει διαφάνεια, και αυτό πρέπει να γίνει διότι θα έρθουν πολύ μεγάλα πακέτα οικονομικά, θα καταναλώσει πολλά χρήματα και ιδίους πόρους η χώρα. Πρέπει να υπάρχουν καθαρές διαδικασίες διαφάνειας.

Σας άκουσα να λέτε για τις αυξήσεις στους ενστόλους. Μάλλον απευθύνεστε στους Υπουργούς σας που συναγωνίζονται ποιος είναι ο πιο φιλολαϊκός. Δεν έχουν καταλάβει ακόμα τι είναι η ρήτρα, νομίζουν ότι η ρήτρα είναι κανένα «λεφτόδεντρο» και πάνε να καρπωθούν πολιτικά τις εξαγγελίες. Και λέτε «υπομονή, όλα στην ώρα τους». Ποια είναι η ώρα τους; Προεκλογικά; Έτσι πάντα; Σε ομηρία οι άνθρωποι εξαγγελιών, φιλολογιών, παρεμβάσεων των Υπουργών σας, αλλά προεκλογικά; Ωραία πολιτική!

Για τον κ. Τσάφο, αλλά και για άλλον Υπουργό σας υπάρχουν θέματα, τα είπαμε. Δεν ακούσαμε κάτι συγκεκριμένο. Και δεν μιλώ για τον κ. Τσάφο. Εδώ υπάρχει Υπουργός σας που έχει μιλήσει ξεκάθαρα για συνεκμετάλλευση του Αιγαίου. Δεν τον άκουσα να πει μια συγγνώμη. Για φανταστείτε να ήταν Υπουργός άλλης κυβέρνησης τι θα είχατε κάνει εσείς. Στο Σύνταγμα θα τους κυνηγούσατε. Θα τους είχαν λιώσει τα μίντια. Έχουν κάνει τέτοιες δηλώσεις, ακραίες δηλώσεις εις βάρος της πατρίδας μας, αλλά δεν τρέχει κάστανο.

Επίσης είπα και προηγουμένως στην πρωτομιλία μου για τα ΕΛΚΑΚ. Είναι πολύ κρίσιμο. Πρέπει να επενδύσουμε σε startup για εθνική παραγωγή, όπως κάνουν και άλλα ευρωπαϊκά κράτη, για να υπάρχει συντονισμός και στη δημόσια και στην ιδιωτική αμυντική παραγωγή και στην έρευνα και την ανάπτυξη, διότι εμείς είμαστε πολύ πίσω. Υπερτριπλάσιο ποσοστό στο μέσο όρο της Ευρώπης 0,07, 0,02 η Ελλάδα. Άρα, τι πετύχατε; Τρεις φορές κάτω από τον μέσο όρο της Ευρώπης. Ποια, λοιπόν, είναι η επιτυχία; Χρειάζεται, λοιπόν, μια άλλη πολιτική.

Η Λευκή Βίβλος, για να κλείσω την παρέμβασή μου, θέλει πολύ μεγάλες αλλαγές και επειδή το κουστούμι θα είναι στενό, πρέπει να πάρουμε πρωτοβουλίες ο καθένας από το δικό του πολιτικό μετερίζι για να βελτιωθεί αυτό το κείμενο, διότι είναι μια πολύ μεγάλη ευκαιρία και δυστυχώς επώδυνοι συμβιβασμοί μειώνουν τις δυνατότητες που μπορεί να έχει η Ελλάδα και άλλα ευρωπαϊκά κράτη της περιφέρειας.

Είναι πολύ κρίσιμο ο καθένας, από όποια πολιτική ομάδα και αν είναι σε ευρωπαϊκό επίπεδο, να καταλάβει ότι είναι μια ιστορική ευκαιρία για την Ελλάδα και τις επόμενες γενιές. Αν τώρα σχεδιάσουμε σωστά τα ζητήματα της ευρωπαϊκής άμυνας και τη δική μας στρατηγική μέσα σε αυτά, οι επόμενες γενιές θα πληρώσουν λιγότερες δαπάνες και θα έχουν καλύτερη άμυνα και καλύτερη ασφάλεια από τις προηγούμενες γενιές. Και αυτό αφορά όλα τα κόμματα, όχι μόνο την Κυβέρνηση ή την Αξιωματική Αντιπολίτευση ή ένα άλλο κόμμα. Μας αφορά όλους. Είναι ένα μείζον εθνικό ζήτημα.

Ωραίοι είναι οι συνδικαλισμοί στο Ευρωπαϊκό Κοινοβούλιο ότι ψηφίζουμε γιατί δεν το λέει καθαρά αυτό, ενώ το έλεγε καθαρά, αλλά τι καταφέρατε; Ήρθε κάτι τρισχειρότερο μετά. Διότι αυτό είναι το Ευρωπαϊκό Λαϊκό Κόμμα. Αν υπάρχει μια συμμαχία λογικής με τα κόμματα που θέλουν να προχωρήσει μπροστά η Ευρώπη σε όλα τα επίπεδα και στα οικονομικά και στα θέματα ασφάλειας και στα θέματα αλληλεγγύης, θα είχαμε καλύτερα αποτελέσματα.

Αγαπητοί συνάδελφοι, σήμερα -και κλείνω με αυτό- είναι η Παγκόσμια Ημέρα Ευαισθητοποίησης για τον Αυτισμό. Δυστυχώς και εδώ είμαστε πάρα πολύ πίσω και το ξέρουμε όλοι μας. Χιλιάδες οικογένειες είναι σε ομηρία, χιλιάδες παιδιά περιμένουν συμπερίληψη, καλύτερη αντιμετώπιση, εργασιακή προοπτική. Πραγματικά το λέω αυτό από την ψυχή μου, ό,τι χειρότερο έχω συναντήσει να βλέπω γονείς σαράντα ετών να λένε: «Τι θα γίνουν τα παιδιά μας, αν φύγουμε από τη ζωή;». Φανταστείτε έναν άνθρωπο σαράντα ετών να σκέφτεται στο τέλος της ζωής του τι θα κάνουν τα παιδιά. Γι’ αυτό πρέπει να κάνουμε πολύ περισσότερα γι’ αυτούς τους ανθρώπους και τις οικογένειές τους.

Σας ευχαριστώ.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Θα καλέσω τώρα στο Βήμα τον Πρόεδρο της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτη Φάμελλο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ, κύριοι Υπουργοί, μια πολύ σοβαρή συζήτηση γίνεται σήμερα για τον προγραμματισμό των αμυντικών δαπανών και την αμυντική πολιτική της χώρας.

Ο κύριος Πρωθυπουργός διατείνεται -και ξεκίνησε τη δευτερολογία του έτσι- ότι ήρθαμε να συζητήσουμε για το σχέδιο -έτσι δεν είναι, κύριε Πρωθυπουργέ;- των αμυντικών δαπανών και της αμυντικής πολιτικής. Υπάρχει, λοιπόν, ένα ερώτημα. Πρώτα από όλα, μας έφερε κάποιο σχέδιο ο κύριος Πρωθυπουργός;

Διότι οφείλω να σας πω, κύριε Πρωθυπουργέ, και αυτά που συζητούνται έξω από την Αίθουσα. Όλες οι τοποθετήσεις ήταν ότι στην πρωτολογία σας δεν μιλήσατε για σχέδιο, αλλά κάποιες γενικόλογες αναφορές με έναν γενικό τίτλο προϋπολογισμού.

Είναι συνεπής έστω προς τον θεσμικό προγραμματισμό της χώρας; Δυστυχώς οφείλω να σας πω, κύριε Πρωθυπουργέ, αν δεν σας το έχει πει ήδη ο κ. Δένδιας, ότι αυτήν την κουβέντα την κάνετε θεσμικά με καθυστέρηση τεσσάρων ετών. Το γνωρίζετε; Γνωρίζετε ότι έχετε νομοθετήσει τον ν.4782, ο οποίος προβλέπει τον μακροπρόθεσμο προγραμματισμό αμυντικών εξοπλισμών πριν από τέσσερα χρόνια και ήρθατε μετά από τέσσερα χρόνια για να μας πείτε γενικότητες; Αισθάνεστε ασφαλείς με αυτήν τη συζήτηση, κυρίες και κύριοι συνάδελφοι της Νέας Δημοκρατίας;

Τέσσερα χρόνια μετά ήρθε για να μας πει ότι πολλά θέματα εμπιστευτικά θα τα πούμε αλλού, αλλά δεν έχει να μας πει προγραμματισμό. Αλλά έστω και με αυτό το «τέσσερα χρόνια μετά» σας δίνει ασφάλεια, κύριε Πρωθυπουργέ; Εσείς, κύριε Δένδια, αισθάνεστε ασφαλής;

Εδώ, λοιπόν, για να είμαστε ακριβείς, ο κ. Μητσοτάκης ήρθε να προσθέσει στη συζήτηση τη διαπίστωσή του ότι είναι γεωπολιτικά ασφαλής η Ευρώπη. Και ερωτώ. Ποιες αλλαγές έκανε ο κ. Μητσοτάκης για να μην είναι γεωπολιτικά αφελής η Ευρώπη και να μην είναι αφελής η Ελλάδα; Γιατί έκανε πολλά περισσότερα από άλλες χώρες της Ευρώπης για να μας εκθέσει και να δημιουργήσει στη χώρα μας μεγαλύτερα ερωτήματα στην αστάθεια που σήμερα δημιουργείται και με την αλλαγή της διοίκησης Τραμπ; Και ποιον λόγο, αφού ήταν αφελής η Ευρώπη, γιατί είναι διπλά αφελής ο κ. Μητσοτάκης; Δεν είναι ένα ερώτημα; Για ποιον λόγο; Γιατί έκανε περισσότερα λάθη;

Δεύτερο ερώτημα σε αυτά που είπε τώρα στη δευτερολογία του. Το πρόβλημα είναι η παραχώρηση ασφάλειας στις Ηνωμένες Πολιτείες Αμερικής, κύριε Μητσοτάκη, για την Ευρώπη ή η παραχώρηση και υπόκλιση εξωτερικής πολιτικής και της πολιτικής για την ειρήνη και την αποτροπή εντάσεων;

Διότι ωραία λόγια ξέρετε να λέτε -σας τα γράφουν πιθανά λογογράφοι- αλλά στην ουσία εδώ που ήρθατε στη δευτερολογία να μας πείτε λίγο πιο αυθόρμητα τι γίνεται, ξεχάσατε ότι το μεγάλο πρόβλημα είναι η εξωτερική πολιτική, η διπλωματία, η πρόληψη των εντάσεων και η πολιτική ειρήνης. Δεν παραχώρησε την ασφάλειά της η Ευρώπη. Την εξωτερική πολιτική παραχωρήσατε εσείς στις Ηνωμένες Πολιτείες της Αμερικής, κύριε Μητσοτάκη, και έρχεστε σήμερα να μας οδηγήσετε σε ακόμα πιο δύσκολα μονοπάτια.

Τρίτο ζήτημα. Είναι, λέει, προτεραιότητα η δύναμη ισχύος. Μα, η δύναμη ισχύος, κύριε Μητσοτάκη, είναι πρώτα στην εξωτερική πολιτική και αυτή. Δεν είναι στο κυνήγι των εξοπλισμών. Δεν είναι στο κόμμα του πολέμου που δυστυχώς αναπτύσσεται στην Ευρώπη. Δεν είναι σε μια νέα στρατιωτικοποίηση και με πυρηνικούς εξοπλισμούς για τους οποίους δεν είπατε τίποτα. Είναι στην πολιτική της ειρήνης η δύναμη της ισχύος κι αυτό η Ελλάδα το ξέρει πολύ καλύτερα από άλλες χώρες. Δεν υπηρετείτε ούτε αυτή την αξία της χώρας μας και του ελληνικού πολιτισμού.

Λέει ο κ. Μητσοτάκης ότι η μεγάλη αλλαγή είναι η ρήτρα διαφυγής. Κρατάει βέβαια προς το τέλος και μια υποδιαστολή. Αλλάζει το χρέος, κύριε Μητσοτάκη, η ρήτρα διαφυγής; Αλλάζει το τι θα επιβαρυνθεί η ελληνική κοινωνία; Αλλάζει το τι θα επιβαρυνθούν τα παιδιά μας; Αλλάζει την πιθανότητα περικοπής δαπανών για την παιδεία και την υγεία; Όχι, κύριε Μητσοτάκη, όχι, γι’ αυτό θέλει πολύ μεγάλη προσοχή. Αν δεν υπάρχουν ευρωπαϊκοί πόροι, ανοίγει αυτή η συζήτηση, αλλά εσείς πανηγυρίζετε για τη ρήτρα διαφυγής, ενώ η χώρα μας είναι ήδη σε πολύ υψηλά ποσοστά προϋπολογισμού για την άμυνα. Και ρωτάμε πού θα φτάσει αυτή η συζήτηση.

Όμως, κύριε Μητσοτάκη, δεν είπατε τίποτα κι επειδή έχετε τριτολογία υποχρεούμαι για εθνικούς πατριωτικούς λόγους να το θέσω ξανά, πρέπει να απαντήσετε σε συγκεκριμένα ερωτήματα για το ReArm.

Ερώτημα πρώτο: Ποια θα είναι η επίπτωση στον προϋπολογισμό της χώρας και της Ευρώπης για κοινωνικές και αναπτυξιακές δαπάνες; Δεν έχει δοθεί απάντηση.

Ερώτημα δεύτερο: Ποια θα είναι η επίπτωσή του στα μετοχικά ταμεία, μιας και μιλάμε και για τα στελέχη των Ενόπλων Δυνάμεων και συνολικά στα μετοχικά ταμεία;

Τρίτη ερώτηση: Σας τις έθεσα στην πρωτολογία και δεν είπατε τσιμουδιά. Ποιος θα είναι ο ρόλος της Ελληνικής Αμυντικής Βιομηχανίας στο ReArm Europe;

Τέταρτη ερώτηση: Τι προτεραιότητα θα έχουν τα σύνορα της Ελλάδας ως ευρωπαϊκά σύνορα στο ReArm Europe;

Και πέμπτη ερώτηση: Θα επιτρέψετε να κάτσει η Τουρκία στο τραπέζι του ReArm Europe ή θα θέσετε βέτο; Είναι πάρα πολύ συγκεκριμένη ερώτηση. Πρέπει να μας πείτε κάτι. Πρέπει να μας πείτε κάτι συγκεκριμένο.

Εμείς τις ερωτήσεις αναγκαζόμαστε από τη δική σας ανεπάρκεια και τις θέτουμε δημόσια. Θα ήταν πολύ πιο αποτελεσματικό να γινόταν συζήτηση και σε άλλο επίπεδο. Δεν απαντάτε όμως και δημιουργείτε ερωτήματα.

Για να μπορέσετε να ξεφύγετε από τα δικά σας αδιέξοδα έχετε ανασύρει τώρα το επιχείρημα ότι η Ελλάδα ήταν σε πολύ προβληματική κατάσταση το 2019. Ωραία, πρέπει να απαντήσουμε, όπως καταλαβαίνετε. Εσείς δεν είπατε στοιχεία. Ε, θα πούμε εμείς και απαντήστε στην τριτολογία σας.

Το 2019, κύριε Μητσοτάκη, είχαν πάει οι επενδύσεις για την αναβάθμιση των F-19 σε Viper στην Ελληνική Αεροπορική Βιομηχανία, των F-16, αλλά δεν πήγαν τα Rafale. Απαντήστε, είναι συγκεκριμένη η ερώτηση. Το 2019 δεν πλημμύριζαν και δεν καίγονταν στρατόπεδα εθνικής σημασίας. Συνέβη επί δικής σας διοίκησης.

Το 2019 δεν υπήρχαν παραιτήσεις στα στελέχη των Ενόπλων Δυνάμεων και μειωμένη διεκδίκηση των θέσεων των στρατιωτικών σχολών, στη δική σας διοίκηση συνέβη.

Το 2019 το Barbaros δεν μπόρεσε να μπει σε περιοχή ενδιαφέροντος της χώρας μας και σταμάτησε με δική μας επιλογή και δική μας παρέμβαση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Στη δική σας διοίκηση το Oruc Reis έφτασε, γιατί το πήρε ο αέρας έξω από τη Ρόδο. Έτσι συγκρίνουμε, κύριε Μητσοτάκη, την υπηρεσία στη χώρα και τις επιδόσεις του καθένα.

Και επειδή ανοίγει μια συζήτηση, λοιπόν, για πράγματα τα οποία σαφέστατα και είναι κρίσιμα και αφορούν τις σχέσεις μας με τη γειτονική χώρα, που συνδέεται με τα θέματα άμυνας, εγώ θα πω συγκεκριμένα πέντε περιστατικά, που ακολούθησαν τη δική σας καθυστέρηση στην παράνομη κήρυξη του παράνομου τουρκολιβυκού.

Περιστατικό πρώτο: Oruc Reis, 2020. Δεν συνέβη το 2015-2019. Περιστατικό δεύτερο: ερευνητικό L’ Atalante, Απρίλιος 2021. Περιστατικό τρίτο: Σεπτέμβριος 2021, ωκεανογραφικό Nautical Geo. Περιστατικό τέταρτο: Ιούλιος 2024, ερευνητικό levoli Relume. Περιστατικό πέμπτο: διακοπή, Μάρτιος 2025.

Αυτά δεν συνέβησαν την περίοδο 2015-2019, συνέβησαν τώρα, με τη δική σας Κυβέρνηση, και αφορούν ελλείμματα της δικής σας Κυβέρνησης. Εμείς αυτά θέλουμε να προλάβουμε, κύριε Μητσοτάκη. Είπα συγκεκριμένες ημερομηνίες, διαψεύστε τες. Είναι πάρα πολύ συγκεκριμένες ημερομηνίες και από τα αδιέξοδα που έχετε δημιουργήσει, από ό,τι διαρρέεται τουλάχιστον και βγήκε στην ανακοίνωση μετά, πήγατε να δείτε τον κ. Νετανιάχου, για τον οποίον υπάρχει διεθνές ένταλμα σύλληψης αλλά δεν είπατε τσιμουδιά για τη γενοκτονία στη Γάζα. Για να καλύψετε αδιέξοδα, νέα αδιέξοδα και νέα ελλείμματα στην πολιτική.

Εκμεταλλεύτηκαν τα δικά σας κενά στο παράνομο τουρκολιβυκό. Και δυστυχώς αφορά τη χώρα μας αυτό, δεν αφορά μόνο εσάς ως πρόσωπα. Γι’ αυτό και τίθενται. Όμως, προσπαθήσατε να συνδέσετε τα ελλείμματα που παραλάβατε με τη Συμφωνία των Πρεσπών.

Θυμάστε τότε, κύριε Μητσοτάκη, που εσείς βγάζετε σέλφι στο Σύνταγμα για μια συμφωνία που η κ. Μπακογιάννη είπε ότι την τιμάτε και ο κ. Γεραπετρίτης και «καλούμε τη γειτονική χώρα να την εφαρμόσει γιατί υπάρχει σοβαρό πρόβλημα με τη μη εφαρμογή της»;

Μιας και μιλήσατε, λοιπόν, για τη Συμφωνία των Πρεσπών και δεν τολμήσατε να πείτε το όνομα του Αλέξη Τσίπρα -τέτοιο φόβο έχετε- εμείς, λοιπόν, θα σας πούμε ότι είμαστε υπερήφανοι γι’ αυτήν τη συμφωνία, γιατί έλυσε ένα σοβαρό εθνικό πρόβλημα, προήγαγε και την ειρήνη και τη σταθερότητα, όταν εσείς διαδηλώνατε χέρι-χέρι με τη Χρυσή Αυγή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η αλήθεια, κύριε Μητσοτάκη, και σας λέμε να εγκαταλείψετε επιτέλους την παθητική σας στάση και να εφαρμόσετε τη συμφωνία, γιατί από μακεδονομάχος, τώρα έχετε γίνει ο καλύτερος χορηγός και του VMRO και του κ. Μιτσκόσκι, και αυτό αποτελεί θέμα και για τη χώρα και για τα Βαλκάνια.

Μας κατηγορούσατε τότε ότι ανταλλάξαμε τη συμφωνία με τις συντάξεις. Δυστυχώς, κύριε Μητσοτάκη, για να ωφεληθείτε εκλογικά ζημιώσατε τη χώρα, ενώ πολλά στελέχη σας στη συνέχεια -και το είδαμε και στο Ευρωκοινοβούλιο πρόσφατα- διεκδικούν από τη γειτονική χώρα την εφαρμογή της συμφωνίας, και εμείς το ίδιο. Και δεν μπορώ να μη θυμίσω κάτι που είπατε εσείς, αλλά σας αντιστοιχεί ή ταιριάζει απόλυτα, τη ρήση ότι η πατριδοκαπηλία είναι το τελευταίο καταφύγιο των απατεώνων. Και αυτό αποδεικνύεται πολιτικά δυστυχώς, κυρίες και κύριοι Βουλευτές.

Για να συνεχίσουμε όμως σε επόμενα ζητήματα, τα οποία είναι πάρα πολύ σημαντικά. Κύριε Μητσοτάκη, γυρίσατε τη συζήτηση στο παρελθόν. Αναφερθήκατε σε κάτι πάρα πολύ κρίσιμο, στα προγράμματα που δεν έχουν Follow On Support και δεν έχουμε έτσι δυνατότητα να τα προχωράμε.

Κύριε Μητσοτάκη, μήπως αναφέρεστε σε προγράμματα που υπογράφθηκαν από Υπουργούς της Νέας Δημοκρατίας; Γιατί αυτά τα προγράμματα τα βρήκαμε και εμείς μπροστά μας όταν ήμασταν κυβέρνηση. Γιατί τέτοια προγράμματα δεν υπογράφηκαν με την κυβέρνηση του ΣΥΡΙΖΑ. Αντιθέτως, υπογράφτηκαν προγράμματα μετά από τα οποία απουσίαζε η Ελληνική Αμυντική Βιομηχανία, και αυτό επιβεβαιώθηκε και στις δικές μου επισκέψεις από τον δικό σας προηγούμενο σύμβουλο εθνικής ασφάλειας.

Εσείς δεν είστε ικανοί να λύσετε ούτε το θέμα των αυξήσεων των στελεχών των Ενόπλων Δυνάμεων. Ακόμα και αυτό έχει καταλήξει να είναι ένα θέμα εσωκομματικής κόντρας γιατί μεταξύ σας, κύριε Μητσοτάκη, οι Υπουργοί σας και οι Βουλευτές διαγκωνίζονται ποιος θα ικανοποιήσει περισσότερο το εσωκομματικό του ακροατήριο.

Αλλά μιας και μιλάμε για αμοιβές που ήταν ήδη νομοθετημένες από το 2023 στο μεγαλύτερο ποσοστό τους, κύριε Μητσοτάκη, ξέρετε ότι μιλάμε για αμοιβές που ένας δεκανέας ΕΠΟΠ θα λάβει 56 ευρώ το μήνα μικτά και ο σμηνίας από τη Σχολή θα λάβει 100 ευρώ μικτά; Γι’ αυτά συζητάμε;

Γιατί δεν είπατε τίποτα για τον 13ο και 14ο μισθό, που έχουμε καταθέσει εμείς ως τροπολογία και περιλαμβάνει και σημαντικό τμήμα των στελεχών και των εργαζομένων στην αμυντική βιομηχανία της χώρας; Γιατί δεν έχετε πει τίποτα γι’ αυτό, αν θέλετε να μιλήσουμε ουσιαστικά για την αμοιβή της ραχοκοκαλιάς των Ενόπλων Δυνάμεων, της άμυνας της χώρας, που είναι οι άνδρες και οι γυναίκες των Ενόπλων Δυνάμεων; Δεν είπατε τίποτα γι’ αυτά, κύριε Μητσοτάκη.

Αντιθέτως, ήρθατε σήμερα για να μας δώσετε απαντήσεις που εσείς νομίζετε ότι καλύπτουν τα ελλείμματά σας. Για να συζητήσουμε λίγο για την Ελληνική Αμυντική Βιομηχανία, που εμείς το θέτουμε πολύ συγκεκριμένα, όταν σας είπα για τον τζίρο των ΕΑΣ, με ρωτήσατε ποιο ήταν το κόστος λειτουργίας των ΕΑΣ. Μάλιστα.

Κατά σύμπτωση έχω μαζί μου το διάγραμμα των πωλήσεων και των κερδών, κύριε Μητσοτάκη, για να δείτε πόσο υποκριτής είστε ή ανεπαρκής αν δεν ξέρετε την αλήθεια. Όταν ήταν 31 εκατομμύρια οι πωλήσεις του ομίλου, το μικτό κέρδος του ομίλου το 2019 ήταν 19,5 εκατομμύρια ευρώ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σε ποιο έτος αναφέρεστε;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Στο 2019, κύριε Δένδια. Τα έχουμε εδώ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Τα 19 εκατομμύρια ήταν ζημιές, τα έχω μπροστά μου.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Μεικτό κέρδος είναι.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Είναι ζημιές. Τα ΕΑΣ δεν είχαν κέρδη. Ο αριθμός που έχετε, έχει και μια παρένθεση δεξιά κι αριστερά.

(Χειροκροτήματα από την πτέρυγα της Νέας Δημοκρατίας

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Δένδια, επειδή αυτά τα στοιχεία υπάρχουν και υπάρχουν στη δημοσιότητα, θέλω να έρθω…

**ΘΕΟΦΑΝΗΣ (ΦΑΝΗΣ) ΠΑΠΑΣ:** Ξαναβάλτε το μέσα το χαρτάκι!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όχι, όχι, δεν βάζω κανένα χαρτάκι μέσα. Όχι, κύριε Δένδια.

Επειδή ακριβώς κάνετε μια υποκριτική παράσταση για θέματα και θέλω λιγάκι να ρωτήσω κάτι πολύ συγκεκριμένο τον κ. Μητσοτάκη και τον κ. Δένδια, που είναι κι οι δύο εδώ, φέρατε μια συζήτηση εδώ για την ΕΑΒ για τα P-3. Να ρωτήσω, λοιπόν, συγκεκριμένα, γιατί εγώ βρήκα ένα έγγραφο στη δημοσιότητα. Στις 13 Οκτωβρίου 2014, κύριε Μητσοτάκη και κύριε Δένδια, ήσασταν μέλη του ΚΥΣΕΑ; Ήσασταν ή όχι, και οι δύο; Ήσασταν ή όχι μέλη του ΚΥΣΕΑ το 2014; Στις 13 Οκτωβρίου 20104 ήσασταν ή όχι, απαντήστε μου.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για συνεχίστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εδώ, λοιπόν, βλέπουμε ένα πρακτικό, το οποίο θα δώσω προσωπικά στον κ. Μητσοτάκη, παρότι το βρήκα στο διαδίκτυο, γιατί είναι πρακτικό του ΚΥΣΕΑ με την υπογραφή του, ότι ο κ. Μητσοτάκης και ο κ Δένδιας ήταν στη συνεδρίαση που ενέκριναν το πρόγραμμα ανασκευής των P-3 για τα οποία ήρθε τώρα να κατηγορήσει την κυβέρνηση του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η πραγματικότητα, κυρίες και κύριοι Βουλευτές, για να μη λέμε λόγια του αέρα.

Εγώ συνεχίζω με πολύ συγκεκριμένα θέματα, για τα οποία δεν έχουν δοθεί απαντήσεις και έχετε τριτολογία, κύριε Μητσοτάκη. Δεν ακούσαμε τίποτα για το Στεφανοβίκειο. Δεν ακούσαμε τίποτα για την Αγχίαλο. Δεν ακούσαμε τίποτα για τη Λιβύη, με απώλεια πέντε ανθρώπινων ζωών. Δεν ακούσαμε τίποτα για την Καλαμάτα, για το αν λειτουργεί ή όχι και τι υπηρεσίες παρέχει και με τι κόστος, αυτή η σκανδαλώδης σύμβαση. Δεν ακούσαμε τίποτα για τους Meteor. Δεν ακούσαμε τίποτα για τα Eurofighter. Δεν ακούσαμε τίποτα για τους Patriot στη Σαουδική Αραβία. Δεν ακούσαμε τίποτα για το καλώδιο στην Κάσο.

Δεν ακούσαμε τίποτα για τα πάρκα και τον θαλάσσιο χωροταξικό σχεδιασμό, γιατί την περίοδο που μας κατηγορούσε ο κ. Μητσοτάκης ότι δεν έχει σύνορα η θάλασσα, εκείνη την περίοδο σταμάτησε το Barbaros. Γιατί εμείς ξέρουμε ποια είναι τα κυριαρχικά δικαιώματα της χώρας. Δυστυχώς αυτό δεν ισχύει την περίοδο που είναι Πρωθυπουργός ο κ. Μητσοτάκης.

Δεν ακούσαμε τίποτα για τα νοσοκομεία και τη στέγη των στελεχών των Ενόπλων Δυνάμεων. Και επίσης δεν ακούσαμε τίποτα για τον κ. Τσάφο. Γιατί, κύριε Μητσοτάκη, εμείς δεν αμφισβητήσαμε ποτέ το θέμα της κήρυξης και κατοχύρωσης των κυριαρχικών δικαιωμάτων της χώρας μας.

Εδώ υπάρχει ένα ζήτημα όμως, ότι υπάρχει στέλεχος της Κυβέρνησής σας, που ανάλογα πού είναι επαγγελματικά, αλλάζει την άποψή του για εθνικά θέματα και τοποθετείται δημόσια -και έχει τοποθετηθεί- αναγνωρίζοντας την κατοχή και το ψευδοκράτος. Γι’ αυτό δεν έχετε απαντήσει και γι’ αυτό χρειάζεται μια απάντηση.

Διότι μην περιμένετε από τα στελέχη του ΣΥΡΙΖΑ ή από τους Βουλευτές να αμφισβητήσουν τη διεκδίκηση και την κατοχύρωση των δικαιωμάτων. Το αντίθετο, εμείς ανοίξαμε τέτοιες πρωτοβουλίες. Όμως στη δική σας περίπτωση δεν έχουμε πάρει απαντήσεις. Μην κρύβεστε, λοιπόν. Εμείς έχουμε δώσει απαντήσεις για τον πατριωτισμό μας.

Εδώ υπάρχει ένα σοβαρό θέμα, κυρίες και κύριοι Βουλευτές, που από την Κυβέρνηση για τον κ. Τσάφο δεν έχει απαντηθεί. Εμείς θα συνεχίσουμε να το βάζουμε, διότι υπάρχει σοβαρότατο θέμα εκπροσώπησης.

Όσον αφορά, κυρίες και κύριοι Βουλευτές, τα μεγάλα ζητήματα τα οποία τέθηκαν, εγώ, κύριε Μητσοτάκη, θα επανέλθω κλείνοντας, επαναλαμβάνοντας ένα ζήτημα το οποίο είναι πάρα πολύ σημαντικό. Για να συζητήσουμε για τα θέματα της άμυνας, που σαφέστατα θα ακολουθήσει μια εμπιστευτική συζήτηση, θα πρέπει πρώτα απ’ όλα να δώσετε τις απαραίτητες διαβεβαιώσεις ότι η πολιτική αυτή συνδέεται με την εξωτερική πολιτική της χώρας μας και στο επίπεδο της Ευρώπης ότι θα δοθούν οι πέντε απαντήσεις που ζητήσαμε για το θέμα του ReArm Europe.

Δεν μπορούμε να συνεχίσουμε τη συζήτηση χωρίς να γνωρίσουμε και να είναι ξεκάθαρο για τα σύνορα τα οποία υπερασπίζεται το ReArm Europe, για τον ρόλο της Ελληνικής Αμυντικής Βιομηχανίας, για το αν κάθεται στο τραπέζι η Τουρκία, για το αν υπάρχει θέμα με τα μετοχικά ταμεία και τους πόρους της χώρας και αν ανοίγει οποιοδήποτε ζήτημα για την κοινωνική πολιτική και την αναπτυξιακή πολιτική της χώρας.

Γιατί το ξεκαθαρίσαμε στην τοποθέτησή μας ότι η ισχυρή άμυνα και ασφάλεια της χώρας σημαίνει ισχυρή εξωτερική πολιτική, ισχυρή κοινωνία, ισχυρή οικονομία. Σήμερα αμφισβητούνται στη χώρα μας, και η ισχύς της οικονομίας -δείτε το έλλειμμα πώς εξελίσσεται, δείτε το έλλειμμα συναλλαγών. Αμφισβητείται η κοινωνική λειτουργία -δείτε την αγοραστική δύναμη πού βρισκόμαστε. Αμφισβητείται η λειτουργία της πολιτείας και των θεσμών -δείτε την αξιοπιστία των θεσμών της δικαιοσύνης και το αίσθημα δικαίου, πού βρίσκεται η κοινωνία όσον αφορά την αξιοπιστία της Κυβέρνησης και τη λειτουργία των θεσμών. Και υπάρχουν σοβαρότατα ελλείμματα στην εξωτερική πολιτική, στα οποία έρχεται να προστεθεί η εξωτερική πολιτική ΙΧ, η μυστική διπλωματία και η τακτική του δεδομένου συμμάχου.

Κύριε Μητσοτάκη, γι’ αυτό ξεκάθαρα σας έχουμε πει ότι κάνετε βήματα προς τα πίσω και έρχεται σήμερα για τη συζήτηση, αυτήν την κρίσιμη, για την άμυνα της χώρας, να δημιουργήσετε εντυπώσεις χωρίς να παίρνετε ουσιαστικές πρωτοβουλίες για την αλλαγή πορείας.

Κυρίες και κύριοι Βουλευτές, εγώ θέλω να το πω ότι εμείς δεν περιμένουμε από τον κ. Μητσοτάκη να αλλάξει πορεία. Η χώρα πρέπει να αλλάξει πορεία. Ο κ. Μητσοτάκης έχει ξεκαθαρίσει ότι και στο θέμα της άμυνας υπηρετεί επικοινωνιακούς σκοπούς και δυστυχώς σε αυτό το θέμα στην Ευρώπη οι μόνοι που ωφελούνται με την αλλαγή κατεύθυνσης είναι πιθανά κάποια ολιγοπώλια που θα συνδεθούν με τις αμυντικές δαπάνες. Δεν υπηρετείτε τον σκοπό ούτε της σταθερότητας και της σοβαρότητας στην εσωτερική πολιτική ούτε της ειρήνης.

Γι’ αυτόν τον λόγο εμείς θεωρούμε ότι πέρα από την ξεκάθαρη κατάθεση της δικής μας άποψης για την πολιτική άμυνας, απαιτείται αλλαγή πολιτικής στη χώρα. Η αλλαγή πολιτικής, κυρίες και κύριοι Βουλευτές, δεν μπορεί να γίνει με τα ίδια φθαρμένα υλικά. Δεν μπορεί να έρθει ο κ. Μητσοτάκης σήμερα να κάνει προγραμματικές δηλώσεις σαν να είναι το 2019.

Τουλάχιστον στην τριτολογία οφείλει να απολογηθεί για όλα αυτά τα ελλείμματα τα οποία έχουν διαπιστωθεί. Και εκτός από την απολογία υπάρχει και κάτι το οποίο θα αποτελέσει πραγματικά λυτρωτικό δημοκρατικό στόχο, η παραίτηση της Κυβέρνησης και η προκήρυξη εκλογών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το έχω πει ξεκάθαρα, και στα θέματα της δημοκρατίας, και στα θέματα της οικονομίας, και στα θέματα της γεωπολιτικής σταθερότητας της χώρας μας, δεν μπορεί αυτή η Κυβέρνηση να υπηρετήσει τα συμφέροντα της χώρας.

Κύριε Μητσοτάκη, αυτή είναι η πραγματικότητα. Δεν μπορείτε να αλλάξετε ατζέντα, ούτε με ασαφείς υποσχέσεις για κάτι που δεν έχετε υπηρετήσει εδώ και έξι χρόνια.

Γιατί γελάτε, κύριε Μηταράκη;

**ΝΟΤΗΣ ΜΗΤΑΡΑΚΗΣ:** Με αυτά που λέτε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κυρίες και κύριοι Βουλευτές, η κατάσταση έξω στην κοινωνία ξέρετε δεν είναι για γέλια. Οι πολίτες αγωνιούν και ψάχνουν διέξοδο και με τέτοιες συμπεριφορές στρέφονται και κατά της πολιτικής. Εγώ θα το πω, δεν είμαστε όλοι ίδιοι. Υπηρετούμε έναν πολύ σοβαρό σκοπό, που είναι η δημοκρατία και συζητάμε για κάτι πολύ πιο σοβαρό σήμερα από τα γελάκια, που είναι η άμυνα και η ασφάλεια της χώρας. Εμείς ζητάμε συγκεκριμένες απαντήσεις και έχουμε κάνει συγκεκριμένες προτάσεις.

Το πρόβλημα είναι ότι η Κυβέρνηση πάει συνέχεια προς τα πίσω. Γι’ αυτό λέμε ότι η χώρα πρέπει να αλλάξει σελίδα. Δεν μπορεί να συνεχιστεί άλλο αυτός ο κατήφορος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε, κύριε Πρόεδρε.

Θα καλέσω στο Βήμα τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρη Κουτσούμπα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Στην πρωτολογία, κυρίες και κύριοι, σας είχαμε θέσει ορισμένα ερωτήματα όπως και ορισμένες κρίσιμες επισημάνσεις σχετικά με την πολιτική σας, για τα οποία είτε δεν απαντήσατε καθόλου, κύριε Μητσοτάκη, είτε καταφύγατε σε μισόλογα.

Επαναλαμβάνω: Δεσμεύεστε ότι δεν πρόκειται με κανένα πρόσχημα, κάτω από καμιά ταμπέλα, ούτε τώρα ούτε σε λίγους μήνες, να σταλούν ελληνικά στρατεύματα στο πολεμικό σφαγείο στην Ουκρανία; Προφανώς και δεν δεσμεύεστε.

Επίσης είναι αλήθεια ή ψέματα ότι οι στρατιωτικές δαπάνες που αναφέρεστε είναι επιθετικές πολεμικές δαπάνες, που δεν έχουν σχέση με την άμυνα της χώρας; Ό,τι οπλικά συστήματα έχει χρυσοπληρώσει ο ελληνικός λαός δήθεν για την άμυνα της χώρας, αυτήν τη στιγμή αξιοποιούνται για άλλους στόχους, από την Ουκρανία μέχρι τη Σαουδική Αραβία, όπως για παράδειγμα οι Patriot.

Είναι αλήθεια ή ψέματα ότι στα νέα οπλικά συστήματα και στη χρήση τους είναι καθοριστικός ο ρόλος του πωλητή, κυρίως των Ηνωμένων Πολιτειών της Αμερικής;

Είναι αλήθεια ή ψέματα ότι η ρήτρα διαφυγής και οι όροι που τίθενται δεν απαλλάσσουν τον ελληνικό λαό από τα βάρη των εξοπλισμών και συνολικά της πολεμικής οικονομίας, που είναι το νέο δόγμα της Ευρωπαϊκής Ένωσης και των κυβερνήσεων κάθε απόχρωσης;

Είναι αλήθεια ή ψέματα ότι τα αντισταθμιστικά οφέλη για την εγχώρια πολεμική βιομηχανία θα κατευθυνθούν σε λίγους μεγάλους επιχειρηματίες ή σε συμπράξεις με ιδιωτικούς ομίλους, την ίδια ώρα που δεν υπάρχει κανένας σχεδιασμός για την κρατική αμυντική βιομηχανία και συνολικά τη βιομηχανία, με μοναδικό κριτήριο την άμυνα της χώρας; Και πολλά ακόμη θα μπορούσαμε να πούμε.

Επίσης, θα βρείτε καμιά κουβέντα να πείτε για τα αίσχη του Ερντογάν στην Τουρκία, με τη βάρβαρη καταστολή απέναντι στον λαό και τις συλλήψεις των πολιτικών του αντιπάλων;

Και μιας και ο κ. Μητσοτάκης θυμήθηκε πρώτα το άρθρο 5 του ΝΑΤΟ και μετά το άρθρο 42 της Ευρωπαϊκής Ένωσης για την περιβόητη αλληλεγγύη της προς τις χώρες μέλη, να σας θυμίσουμε τα εξής. Η Ιταλία έχει πουλήσει στην Τουρκία επιθετικό ελικόπτερο T129 ATAK και πλοία. Η ιταλική Leonardo συμφώνησε με την τουρκική Baykar για συμπαραγωγή μη επανδρωμένων αεροσκαφών.

Η Γαλλία, μετά την πρόθεση της Τουρκίας για την αγορά των Eurofighters, αποδέχθηκε να πουλήσει στην Τουρκία πυραύλους Meteor.

Η Γερμανία έχει προμηθεύσει άρματα Leopard. Το τουρκικό ναυτικό υπέγραψε το 2024 με τη γερμανική ThyssenKrupp τη ναυπήγηση έξι φρεγατών τύπου 214 και πολλά ακόμη άλλα στο πλαίσιο της νατοϊκής σχέσης και ως στρατηγικός σύμμαχος της Ευρωπαϊκής Ένωσης.

Πού είναι, επίσης, η αλληλεγγύη στην Κύπρο; Διαφημίζετε τη συμφωνία με την Chevron και την Exxon Mobil και ξέρουμε ότι στην Κύπρο δόθηκαν άδειες παραχώρησης θαλάσσιων οικοπέδων στην Exxon Mobil, στην Total, στην Eni και άλλα μονοπώλια, με τυμπανοκρουσίες και πανηγυρισμούς. Όμως, τα τετελεσμένα της Τουρκίας και η κατοχή συνεχίζονται. Κουβέντα για όλα αυτά.

Αποκαλέσατε και εσείς ιστορική τη συμφωνία Λιβάνου - Ισραήλ το 2022 για την οριοθέτηση ΑΟΖ και το κράτος του Ισραήλ μπούκαρε στα εδάφη του Λιβάνου, προχώρησε στη γενοκτονία του παλαιστινιακού λαού και εσείς τρέχατε και χαριεντιζόσασταν με τον κ. Νετανιάχου, αυτόν τον εγκληματία πολέμου, σύμφωνα με το Διεθνές Ποινικό Δικαστήριο και άλλα πολλά.

Πάμε και στο διά ταύτα. Τα δισεκατομμύρια που ετοιμάζεστε να δώσετε για τα εξοπλιστικά, όχι μόνο δεν πρόκειται να υπηρετήσουν την ανάγκη του ελληνικού λαού να είναι ασφαλής, αλλά αντίθετα θα λείψουν από την κάλυψη ζωτικών αναγκών του. Θα λείψουν από τους δημόσιους υπαλλήλους και τους συνταξιούχους που έχουν δίκιο να απαιτούν επιστροφή εδώ και τώρα του δέκατου τρίτου και δέκατου τέταρτου μισθού της σύνταξης, αλλά ακούνε τον κ. Χατζηδάκη να τους λέει ότι λεφτά γι’ αυτά δεν υπάρχουν.

Θα λείψουν από τα νοσοκομεία μας που χρειάζονται άμεσα χιλιάδες προσλήψεις υγειονομικών. Αντίθετα, εσείς τα μετατρέπετε σε εφημερατζίδικα και νομιμοποιείτε το αίσχος με το φακελάκι για τα χειρουργεία. Όμως, πήρατε την απάντησή σας από τους γιατρούς της Αττικής που ανέδειξαν την παράταξη που στηρίζεται από το ΚΚΕ -τη συμμορία της μιζέριας, όπως έλεγε ο Υπουργός σας- σε πρώτη δύναμη και γκρέμισαν την κυβερνητική παράταξή σας μετά από είκοσι πέντε χρόνια. Καλά λέμε ότι τα πήγατε, κύριε Γεωργιάδη! Εσείς και οι Υφυπουργοί σας πείτε κι άλλα τέτοια!

Επίσης, θα λείψουν από τη μόρφωση των παιδιών μας που απαιτεί κατασκευή νέων σύγχρονων σχολείων, εργαστηριακές υποδομές, περισσότερους καθηγητές και δασκάλους και όσα όλα διατράνωσαν οι εκπαιδευτικοί στο πανελλαδικό τους συλλαλητήριο το Σάββατο, το οποίο πνίξατε και στα χημικά.

Είναι χαρακτηριστικό το γεγονός ότι την ίδια ώρα που οι φοιτητές βλέπουν πανεπιστημιακές σχολές να κλείνουν λόγω υποχρηματοδότησης, η Κυβέρνηση στήνει και χρηματοδοτεί κρατικές εταιρείες διασύνδεσης πολεμικής βιομηχανίας και ανώτατης εκπαίδευσης, όπως η γνωστή DefencEduNet. Βλέπετε, η νατοϊκή ευρωενωσιακή ατζέντα της πολεμικής οικονομίας και η όλο και περισσότερο βαθύτερη εμπλοκή της χώρας μας, περνάνε από παντού και διαμορφώνουν την εικόνα των πανεπιστημίων που είναι ανοιχτά για τις ανάγκες του ΝΑΤΟ, της Ευρωπαϊκής Ένωσης, μεγάλων ομίλων, όμως κλειστά για τις ανάγκες των φοιτητών που θέλουν να σπουδάσουν ολοκληρωμένα, καταθέτοντας την επιστήμη τους στην υπηρεσία του λαού και της χώρας μας.

Είναι, λοιπόν, βέβαιο ότι οι πόλεμοι θα πολλαπλασιαστούν, προκαλώντας και νέα καραβάνια ξεριζωμένων και κατατρεγμένων. Γι’ αυτόν τον λόγο, την ίδια ώρα που αποφασίζονται αυτά τα νέα εξοπλιστικά προγράμματα-μαμούθ, στο επίκεντρο της Ευρωπαϊκής Ένωσης βρίσκεται η ακόμα μεγαλύτερη ένταση της καταστολής σε βάρος των θυμάτων των πολέμων σας. Αυτό εκφράζεται και μέσα από το νέο κανονισμό για τις επιστροφές, δηλαδή τις απελάσεις και τις επαναπροωθήσεις, καθώς και τους λεγόμενους κόμβους επιστροφών, δηλαδή τα στρατόπεδα συγκέντρωσης σε τρίτες χώρες, στα πρότυπα της απαράδεκτης συμφωνίας της ακροδεξιάς Μελόνι με την Αλβανία. Αυτό εκφράζεται μέσα από τα παζάρια για την επιτάχυνση εφαρμογής του αντιδραστικού νέου Συμφώνου για τη μετανάστευση και το άσυλο που ψηφίσατε από κοινού φιλελεύθεροι, σοσιαλδημοκράτες και ακροδεξιοί.

Η Κυβέρνησή σας πρωταγωνιστεί σε αυτές τις διεργασίες, στην προώθηση μιας βάρβαρης πολιτικής που συστηματικά παραβιάζει τη Συνθήκη της Γενεύης για τους πρόσφυγες και φέρνει τα αμέτρητα ναυάγια στις θάλασσες του Αιγαίου, στις θάλασσες της Μεσογείου, όπως το πολύνεκρο ναυάγιο της Πύλου με πάνω από εξακόσιους νεκρούς ανθρώπους, ανάμεσα στους οποίους βρήκαν βασανιστικό θάνατο κλειδωμένοι στα αμπάρια εκατοντάδες ανυπεράσπιστα γυναικόπαιδα. Ακόμα όμως, ενάμιση χρόνο μετά, δεν έχει δοθεί καμία επίσημη απάντηση από την Κυβέρνηση για τις ευθύνες της τραγωδίας και δεν έχουν τιμωρηθεί οι ένοχοι. Τα στοιχεία που έχουν βγει στο φως της δημοσιότητας είναι συγκλονιστικά και η Κυβέρνησή σας είναι υπόλογη και γι’ αυτό το έγκλημα και για την επιχείρηση συγκάλυψής του.

Κυρίες και κύριοι, ταυτόχρονα θα μεγαλώσουν και οι κίνδυνοι για τα νέα Τέμπη του πολέμου που καραδοκούν, όπως φαίνεται από τις πολύ σοβαρές αποκαλύψεις του «Ριζοσπάστη» για το σιδηροδρομικό δίκτυο «ΝΑΤΟ εξπρές» που έχετε δημιουργήσει και για τις οποίες δεν έχετε δώσει ακόμα πειστική και ολοκληρωμένη απάντηση.

Η προχθεσινή απάντησή σας, κύριε Δένδια, σε σχετική ερώτηση του ΚΚΕ επισημαίνει ότι οι μεταφορές όπλων, πυρομαχικών, εκρηκτικών υλών και άλλων με τη χρήση οδικών σιδηροδρομικών και θαλασσίων υποδομών γίνεται με συγκεκριμένες προδιαγραφές ασφαλείας οι οποίες καθορίζονται στο ν.2168/1993. Όμως έχουν κατατεθεί μαρτυρίες ότι οι μεταφορές αυτές γίνονται με παραστατικά, χωρίς καμία δυνατότητα ελέγχου του περιεχομένου τους από τους υπεύθυνους των σιδηροδρόμων με απόλυτη μυστικότητα και για λόγους, όπως λένε, ασφαλείας. Είναι γνωστό επίσης, ότι για ανάλογους λόγους ασφαλείας δεν αναγράφονται πάντα στα παραστατικά αυτά οι ακριβείς ημερομηνίες μεταφοράς των επικίνδυνων υλικών.

Στην απάντηση του Υπουργού Άμυνας, κ. Δένδια, αναφέρεται ότι «κατά τους μήνες Ιανουάριο και Φεβρουάριο 2023 ουδεμία μεταφορά στρατιωτικού υλικού πραγματοποιήθηκε στο σιδηροδρομικό δίκτυο της χώρας για λογαριασμό των Ενόπλων Δυνάμεων ή κρατών - μελών του ΝΑΤΟ.».

Όμως, η τραγωδία των Τεμπών συντελέστηκε στις 28 Φεβρουαρίου στις 23.30 πριν τα μεσάνυχτα, ξημερώματα δηλαδή 1ης Μαρτίου. Μήπως τα παραστατικά ανέγραφαν -λέω, ελέγξτε το- αυτήν την ημερομηνία μεταφοράς αυτού του άγνωστου επικίνδυνου υλικού που θα ήταν και η ημερομηνία που θα έφτανε στον τελικό προορισμό του; Άλλο ένα σημείο ελέγχου για τη δικαιοσύνη.

Ερωτήματα θέτουμε και ζητάμε να διερευνηθούν επισταμένα και συγκεκριμένα.

Καταθέτω και το σημερινό δημοσίευμα του «Ριζοσπάστη». Αν δεν τον έχετε αγοράσει, σπεύσατε να τον αγοράσετε. Όμως, επειδή δεν το προβλέπω εδώ μέσα και για πολλούς, να καταθέσω στα Πρακτικά το σχετικό δημοσίευμα με όλα τα στοιχεία και τις απαραίτητες φωτοτυπίες για να τα μελετήσετε. Θα έχουμε και στο μέλλον να πούμε και άλλα, γιατί δεν έχουμε και πολύ χρόνο σήμερα.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας, κ. Δημήτριος Κουτσούμπας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτούς και για ακόμα άλλους πολλούς λόγους. Η πολιτική σας λέμε ότι είναι επικίνδυνη για το λαό και τη νεολαία. Πρέπει αυτήν την πολιτική ο λαός και η νεολαία να τη βάλουν πιο αποφασιστικά στο στόχαστρο των αγώνων τους και των επιλογών τους φυσικά. Εμείς θα συνεχίσουμε να δίνουμε τη μάχη μαζί με το λαό για να συνεχίσει αυτό που ξεκίνησε με τις μεγάλες κινητοποιήσεις του και, κυρίως, με την πρωτοφανή σε συμμετοχή απεργία και τα συλλαλητήρια στις 28 Φεβρουαρίου.

Σε μια εβδομάδα από τώρα, στις 9 του Απρίλη, τη μέρα της νέας πανελλαδικής πανεργατικής απεργίας να νεκρώσουν ξανά όλοι οι χώροι δουλειάς, εργασίας, να κλείσουν μικρομάγαζα και όλοι μαζί χέρι χέρι να πλημμυρίσουμε ξανά τους δρόμους και τις πλατείες της χώρας, μέχρι να βάλουμε οριστικά τέλος στην πολιτική και το σύστημα που γεννά εγκλήματα σε όλους τους τομείς της ζωής μας και ετοιμάζεται να στείλει τη νεολαία μας στα σφαγεία του πολέμου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς, κύριε Πρόεδρε.

Τον λόγο έχει τώρα ο Πρόεδρος της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα αποδείχθηκε, δυστυχώς, για τον Έλληνα Πρωθυπουργό το «κλίνατε επί δεξιά!» δεν έπιασε.

Κύριε Δένδια, δεν ξέρω εάν είναι χαρμόσυνα τα νέα για εσάς ή για τους υπόλοιπους δελφίνους, αλλά μόλις σαράντα εννέα Βουλευτές ήταν από κάτω για να ακούσουν τον Πρωθυπουργό. Από τους εκατόν πενήντα επτά, μόλις σαράντα εννέα, πενήντα. Αυτό μπορεί να είναι ευχάριστα νέα για εσάς ή για κάποιους άλλους. Είναι δυσάρεστα, όμως, για την πατρίδα, γιατί ο Πρωθυπουργός και η Νέα Δημοκρατία είναι σε αποδρομή και η πιο έντιμη στάση είναι να πάει σε εκλογές!

(Χειροκροτήματα από την πτέρυγα της Ελληνικής Λύσης)

Όμως, αυτό που προκάλεσε σε εμένα ιδιαίτερη εντύπωση -και θα το πω με πολύ συμπάθεια προς όλους- είναι ότι δεν άκουσα καμία πρόταση από τα υπόλοιπα κόμματα της Αντιπολιτεύσεως. Καλή είναι η κριτική. Όλοι επιτέθηκαν με συγκεκριμένο τρόπο. Το αποδέχομαι και το δέχομαι, δυστυχώς, όμως, χωρίς προτάσεις και εδώ είναι το άλλοθι του κ. Δένδια και της Νέας Δημοκρατίας και του Πρωθυπουργού. Έρχεστε, λέει, εδώ και δεν μας καταθέτετε προτάσεις. Και έχουν και δίκιο.

Εμείς τι κάναμε, λοιπόν; Πέρα από αυτά που είπαμε, είπαμε: Πάρτε το πρόγραμμα των εξοπλιστικών προγραμμάτων. Τι πρέπει να πάρει η χώρα, πάρτε το, κύριε Δένδια, δείτε το και εσείς με τους εμπειρογνώμονες, πείτε πού συμφωνείτε, πού διαφωνείτε και το ίδιο πρέπει να κάνει και το ΠΑΣΟΚ και ο ΣΥΡΙΖΑ και τα υπόλοιπα κόμματα, για να μπορεί ο ελληνικός λαός να καταλάβει ότι εδώ δεν ερχόμαστε για να κάνουμε σόου, ούτε να μιλάμε συνεχώς επί είκοσι πέντε λεπτά για τα Τέμπη. Είναι πολύ σημαντικό το θέμα, βεβαίως, και μην ξεχνάμε ότι η Ελληνική Λύση έφερε το θέμα των Τεμπών στη Βουλή από την πρώτη στιγμή, αλλά δεν καπελώνουμε ούτε καπηλευόμαστε το θέμα.

(Χειροκροτήματα από την πτέρυγα της Ελληνικής Λύσης)

Άρα για εμάς, κύριε Δένδια, κύριε Υπουργέ, άξονας και γραμμή μας είναι οι ρήσεις και οι απόψεις των προγόνων μας. Να μην ασχολούμαστε επιπόλαια με τα μεγάλα ζητήματα. Οι εξοπλισμοί είναι ένα μεγάλο ζήτημα και είδα μια επιπολαιότητα από όλο το πολιτικό προσωπικό της χώρας και από τους πολιτικούς Αρχηγούς, διότι αφορούν και χρήματα Ελλήνων αλλά και την ασφάλεια της χώρας.

Προσωπικά, εάν θέλετε την άποψή μου, απογοητεύτηκα, γιατί δεν είδα προτάσεις και η χώρα χρειάζεται σχέδιο, πρόταση, ανασυγκρότηση, ανοικοδόμηση και, κυρίως, μία κυβέρνηση που θα μπορεί να υλοποιήσει το πρόγραμμα που διαθέτει. Αυτό πρέπει να το δουν οι πολίτες.

Επειδή, κύριε Δένδια, η Ελληνική Λύση είναι συνεπής στη στάση της, και επειδή το κόμμα σας -όχι εσείς προσωπικά, αλλά το Μέγαρο Μαξίμου- διαθέτει μία ομάδα τραμπούκων στο διαδίκτυο και επειδή ο Πρωθυπουργός συνεχώς ομιλεί για την παραπληροφόρηση, για τα fake, τα bots και όλες αυτές τις ανοησίες εν πάση περιπτώσει, τις οποίες επικαλούνται κάποιοι οι οποίοι απέτυχαν, να του υπενθυμίσω ότι οι τραμπούκοι οι δικοί σας είναι η «Ομάδα Αναλήθειας». Πήρε τον Κουτσούμπα, πήρε εμάς, πήρε τον έναν, πήρε τον άλλον και με μισά βίντεο, μονταρισμένα, επιχειρεί να διαστρέψει την πραγματικότητα.

Θα σας πω, λοιπόν, τι έκανε σε εμάς. Επιχείρησε να παραπληροφορήσει πάλι για τα F-35. Θα ελέγξουμε ποιοι βρίσκονται από πίσω από την «Ομάδα Αναλήθειας», ήδη ετοιμάζουμε φάκελο για τον εισαγγελέα και θα κληθούν όχι μόνο για τα F-35 αλλά για την παραπληροφόρηση και τη χυδαία στάση και συμπεριφορά τους απέναντι στο πολιτικό προσωπικό της χώρας.

Δεν είναι κακό να κάνεις κριτική στον Κουτσούμπα ή στον Βελόπουλο ή στον Ανδρουλάκη ή στον Φάμελλο. Κακό είναι να μοντάρεις βίντεο και να ευτελίζεις την ουσία της δημοκρατίας και της υπάρξεως των πολιτικών Αρχηγών και να χυδαιολογείς. Αυτοί είναι οι τραμπούκοι της Νέας Δημοκρατίας! Γιατί είναι τραμπούκοι κανονικοί.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, για τα F-35. Κύριε Υπουργέ, οι αντιδράσεις σας από τη μία μου λέτε ότι θέλετε ευρωπαϊκή άμυνα και από την άλλη τρέχετε να πάρετε F-35, τα οποία F-35, κύριε Υπουργέ, ξέρετε πολύ καλά ότι όλες οι χώρες της Ευρώπης, η μία μετά την άλλη, τα ακυρώνουν.

Πρέπει δε να σας πω, επειδή οι εμπειρογνώμονες οι δικοί μας είναι ειδικοί στα αεροσκάφη, ότι τα F-35 σε κλειστές αερομαχίες θα γίνουν σουρωτήρι από τα Rafale. Αυτό είπα εγώ προηγουμένως και είπα για τα F-35 ότι προτιμώ να τα πάρουν οι απέναντι και εγώ να έχω τα Rafale, τα οποία πήρατε εσείς μετά και από δική μας συμβουλή προς τον Πρωθυπουργό. Είναι και προς τιμήν της Νέας Δημοκρατίας για τα Rafale και τις Belharra.

Πρέπει, όμως, να πω και το εξής: Εμείς θα λέμε όλη την αλήθεια, γιατί έχουμε μία ουσιαστική διαφορά. Δεν είμαστε δημοσιογράφοι διαφόρων οπλικών συστημάτων στα γραφεία Τύπου, ούτε τα «παίρνουμε» από εμπόρους όπλων ούτε παίρνουμε μίζες ούτε «κονομάμε» από το χρήμα του ελληνικού λαού. Θα λέμε αλήθειες!

(Χειροκροτήματα από την πτέρυγα της Ελληνικής Λύσης)

Έχω μπροστά μου, λοιπόν, το περιοδικό «Stern». Το καταθέτω για τα Πρακτικά της Βουλής. Τίτλος: Γερμανία «Ακυρώσετε τώρα την παραγγελία των F-35». Ακούστε τι λέει το «Stern». Καταλήγουν στο συμπέρασμα ότι οι παραγγελίες πρέπει να ακυρωθούν άμεσα, γιατί στη συμφωνία των Ηνωμένων Πολιτειών – Γερμανίας για την αγορά των μαχητικών πέμπτης γενεάς υπάρχουν μυστικές ρήτρες. Θέλω να δω τη σύμβαση για τα F-35, όπως και για τη Chevron. Θέλω να δω αν υπάρχουν ρήτρες. Γιατί τι λένε οι Γερμανοί; «Δίνεται το δικαίωμα στις Ηνωμένες Πολιτείες» ειδικά δικαιώματα «και οι ΗΠΑ μπορούν να αρνηθούν την παράδοση, χωρίς αποζημίωση. Διατηρούν το δικαίωμα, εάν το απαιτεί το εθνικό συμφέρον των ΗΠΑ να τερματιστεί ή να ανασταλεί η παροχή υπηρεσιών εν όλω ή εν μέρει ανά πάσα στιγμή. Δηλαδή, αν θέλει ο Πρόεδρος Τραμπ, αρνείται και σταματά την παράδοση των F-35 χωρίς καμία εξήγηση. Ακόμη και αν τα μαχητικά αεροσκάφη είναι στα χέρια Γερμανών πιλότων, οι ΗΠΑ μπορούν να ακυρώσουν τη χρήση τους». Αυτά τα λένε οι ίδιοι οι Γερμανοί.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα δεν ξέρω αν αυτό είναι παιχνίδι εμπορικό. Θέλω, όμως, εσείς, ως Υπουργός και οι δικοί σας άνθρωποι, να το ψάξουν καλά. Δείτε τη σύμβαση που υπογράψατε ή τη συμφωνία που θα υπογράψετε, γιατί είχατε έρθει εδώ εσείς ο ίδιος και μας είχατε πει ότι οι Αμερικανοί δεν υλοποίησαν τα του Μπλίνκεν της επιστολής. Εσείς το είπατε, ότι έστειλε στον Πρωθυπουργό ο Μπλίνκεν μία επιστολή, την οποία δεν υλοποίησε ποτέ η Αμερική. Μην την ξαναπατήσουμε. Μην την ξαναπάθουμε. Μιλάμε για δισεκατομμύρια, χρήμα του ελληνικού λαού.

Να σας διαβάσω, λοιπόν, τι λέει το Γραφείο Ελέγχου της Κυβέρνησης των ΗΠΑ και η έκθεση του Κογκρέσου για τα F-35; Ε; Να σας τα διαβάσω, αγαπητέ κύριε Δένδια;

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ούτε λίγο ούτε πολύ, λέει ότι δεν μπορούν να τα παράγουν σε αριθμό που πουλάνε, ότι δεν έχουν ανταλλακτικά, ότι έχουν προβλήματα, ότι δεν είναι Stealth, ότι όταν φέρουν βόμβες από κάτω ανιχνεύονται από τα ραντάρ, ότι το χρώμα που θα τα βάψουν θα τα πάνε στην Ιταλία, γιατί δεν έχουν εκεί τις υποδομές. Λένε πολλά πράγματα. Αυτά τα λέει το Κογκρέσο, όχι ο Βελόπουλος. Γι’ αυτό είπα όσα είπα. Αλλά οι τραμπούκοι με αναγκάζουν να απαντήσω διά επιχειρημάτων. Εκεί το πέρασα έτσι.

Όσο έχετε τραμπούκους στη Νέα Δημοκρατία στο διαδίκτυο, τόσο θα απαντάμε με τη γλώσσα της αλήθειας, δεν υπάρχει άλλη λύση για εμάς, με ευγένεια αστική.

(Χειροκροτήματα από την πτέρυγα της Ελληνικής Λύσης)

Έπρεπε να είναι ο Πρωθυπουργός εδώ και να τον καλωσορίσω στη γραμμή μας, στη γραμμή της λογικής, στη γραμμή του Τραμπ. Σήμερα είπε καλά λόγια για τον Τραμπ. Αυτό μου άρεσε, κύριε Δένδια. Είστε, λοιπόν, στη ρότα τη σωστή πλέον. Ήσασταν αντι-τραμπικοί. Τώρα ξαφνικά βρίσκετε και καλούς λόγους για τον Τραμπ. Αυτό είναι καλό σε έναν βαθμό.

Όσο για τη ρήτρα διαφυγής, δεν μας απάντησε ο Πρωθυπουργός. Τον ρώτησα κάτι απλό: Η αγορά των όπλων θα μεταφερθεί στο χρέος της Ελλάδος, ναι ή όχι; Αυτό θέλω να μου απαντήσει. Τα υπόλοιπα περί ρήτρας διαφυγής, ο θείος μου στο χωριό και η θεία μου η Ευανθούλα στον Παλαιό Μυλότοπο Γιαννιτσών δεν τα καταλαβαίνουν. Ρήτρα διαφυγής δεν καταλαβαίνει ο άλλος τι είναι. Μπορεί να ξέρει -ξέρω ‘γω- τη χύτρα στο σπίτι της η θεία μου, αλλά τη ρήτρα δεν την ξέρει. Πείτε μας, θα πάει στο χρέος αυτό το ποσό, ναι ή όχι;

Επικαλέστηκε και την Πολωνία ο Πρωθυπουργός για την αμυντική ομπρέλα. Κύριε Υπουργέ, ξέρετε ιστορία. Ξέρετε καλά ιστορία. Η Πολωνία έχει άσβεστο μίσος με τη Ρωσία. Εμείς μισούμε τη Ρωσία και δεν το ξέρω; Είχαμε πόλεμο με τη Ρωσία; Είχε πάνω από είκοσι πολέμους η Πολωνία με τη Ρωσία και με τη Γερμανία, βέβαια. Εμείς πολεμήσαμε με τη Ρωσία ποτέ; Να σας το πω; Ναι, πολεμήσαμε, στείλαμε στρατεύματα στην Κριμαία και την πατήσαμε μία φορά. Μην το ξανακάνετε.

Τον ρώτησα τον Πρωθυπουργό -σε εσάς ρωτάω: Θα στείλετε τα Mirage 2000-5 μέσω αυτής της χώρας, ναι ή όχι; Δεν μου απαντάει. Δεν μου απαντάτε. Θα στείλετε στρατό στην Ουκρανία; Δεν μου απαντάτε. Τι συζητάμε εδώ, λοιπόν; Κάνουμε την έκθεση ιδεών και φεύγουμε; Όχι, θα απαντάτε. Θα απαντάει ο Πρωθυπουργός.

Είπατε ότι υπάρχουν δυσκολίες στη χρηματοδότηση. Το είπε ο Πρωθυπουργός. Η Ένωση δεν έχει εργαλεία και είναι γνωστό αυτό, μην κοροϊδεύουμε τον κόσμο. Η Ευρωπαϊκή Ένωση δεν έχει εργαλεία χρηματοδοτήσεως. Πρέπει να εφεύρει. Εάν, όμως, η Γερμανία επιβάλει τη δική της βούληση, τι θα κάνει ο Πρωθυπουργός; Θα πει όχι; Την όποια βούλησή της, μπορεί να είναι και ανθελληνική, να είναι αντιευρωπαϊκή.

Όσο για το άρθρο 42 παράγραφος 7, που επικαλέστηκε ο Έλληνας Πρωθυπουργός εδώ για την ευρωπαϊκή άμυνα, κύριε Δένδια, να του υπενθυμίσω κάτι: Η Κύπρος είναι χώρα της Ευρωπαϊκής Ενώσεως. Έχει δεχθεί εισβολή από την Τουρκία. Έχει πάει Γερμανός, Γάλλος εκεί με στρατεύματα, για να ξεριζώσει τους Τούρκους από την Κύπρο; Πολεμά κανένας από αυτούς; Όχι. μόνοι ήμασταν, μόνοι είμαστε, μόνοι θα είμαστε!

(Χειροκροτήματα από την πτέρυγα της Ελληνικής Λύσης)

Και γι’ αυτό λέμε ότι καλώς προσπαθούμε να εξοπλίσουμε τη χώρα, αλλά μην τρέφουμε αυταπάτες.

Όσο για τα πετρέλαια που είπε ο Πρωθυπουργός εδώ, έπαθα σοκ. Άκουγα Βελόπουλο από το 2007 από τον Πρωθυπουργό. Άρχισε να μας κάνει παλινδρομήσεις, να κάνει χρονοταξίδια στο 2014, να μας λέει ότι τότε δεν υπήρχε ενδιαφέρον.

Μα, δεν υπήρχε ενδιαφέρον, κύριε Δένδια μου! Πείτε του κυρίου Πρωθυπουργού ότι το 2014 δεν υπήρχε ενδιαφέρον για τα πετρέλαια. Λογικό είναι. Ξέρετε γιατί; Διότι δεν είχαμε ΑΟΖ. Ούτε τώρα έχουμε ΑΟΖ. Και ποιος φταίει για αυτό; Η Κυβέρνηση της Νέας Δημοκρατίας και των υπολοίπων κομμάτων. Δεν κάνατε ποτέ ΑΟΖ.

Το άλλοθι τότε του 2014 -γιατί γνωρίζω το θέμα καλά- ήταν η έλλειψη ΑΟΖ και η έλλειψη βούλησης από την κυβέρνηση να προστατεύσει την όποια επιλογή εταιρείας να πάει να κάνει γεώτρηση με πολεμικά σκάφη. Την έχετε τώρα; Είστε έτοιμοι να προστατεύσετε την εταιρεία αυτή, γιατί είναι ιδιωτική εταιρεία;

Έρχεται εδώ ο Πρωθυπουργός και μας λέει ότι, επειδή ήρθε η Chevron εδώ, δεν υπάρχει ΑΟΖ τουρκική, τουρκολυβικό μνημόνιο. Μια ιδιωτική εταιρεία που δεν διαθέτει πολεμικά σκάφη, θα προστατεύσει την ελληνική ΑΟΖ. Ποιον κοροϊδεύουμε; Αυτό δείχνει μια αδυναμία αντιλήψεως των πραγματικών περιστατικών.

Η Ελλάς δικαιούται, πρέπει να ανακηρύξει ΑΟΖ και να προστατεύσει την ΑΟΖ η ίδια!

(Χειροκροτήματα από την πτέρυγα της Ελληνικής Λύσης)

Εσείς δεν λέγατε, κύριε Υπουργέ, ο ίδιος -σας θυμάμαι σε ένα κανάλι αραβικό, στο Al Jazeera- ότι δεν θα κάνετε το Αιγαίο Κόλπο του Μεξικού;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σαουδικής Αραβίας ήταν!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σαουδική Αραβία; Α, όταν είχατε πάει τους Patriot εκεί. Δωράκι οι Patriot και μια συνέντευξη μαζί δώρο!

Ακούστε, κύριε Υπουργέ, δεν ξέρω αν θα το κάνετε Κόλπο του Μεξικού, αλλά ένα «συγγνώμη» πρέπει να πείτε. Διότι ξαφνικά έρχεστε και κάνετε κυβερνητική πολιτική αυτά που έλεγε η Ελληνική Λύση εδώ και χρόνια. Έρχεστε και μιλάτε για τα θέματα αυτά που λέγαμε εδώ και χρόνια. Τέτοια δικαίωση πραγματικά!

Εμένα μου αρέσει που δικαιωνόμαστε. Και μου αρέσει που δικαιωνόμαστε σε όλα όσα έχουμε πει εδώ μέσα, γιατί εμείς λειτουργούμε επ’ ωφελεία του ελληνικού λαού. Κυρίως, πολιτική σημαίνει πρόβλεψη.

Όταν, λοιπόν, εμείς μιλούσαμε το 2019 -και το 2007, το 2008, το 2009 τα έλεγα εδώ, ως Βουλευτής- κάποιοι με κορόιδευαν από τη Νέα Δημοκρατία, το ΠΑΣΟΚ, τον ΣΥΡΙΖΑ. Μου έλεγαν ότι δεν ισχύουν αυτά που λέω.

Καλά, τώρα δεν θα έχουμε αυτάρκεια από τις ανεμογεννήτριες, κύριε Δένδια; Έτσι δεν έλεγε ο Πρωθυπουργός εδώ. Τα φουρφουράκια θα μας σώσουν, έλεγε. Τα φωτοβολταϊκά θα μας σώσουν. Χάσαμε 22 δισεκατομμύρια. Τα δώσαμε εκεί. Τώρα δεν έχουμε αυτάρκεια; Πρέπει να πάρουμε και το φυσικό αέριο, λέει, για να έχουμε αυτάρκεια.

Όταν τα έλεγε η Ελληνική Λύση, μας έλεγε ψεκασμένους! Τώρα που τα λέει ο Πρωθυπουργός, τι μπορεί να είναι αυτός; Πείτε μου εσείς!

(Χειροκροτήματα από την πτέρυγα της Ελληνικής Λύσης)

Και πάμε και στο καλύτερο: Όλη η Ελλάδα για λύση είναι έξω.

Γιατί είναι η λύση, κύριε Δένδια, έξω; Ρωτώ εσάς. Για μια κοινοτική Οδηγία που αφορά στο ζύγισμα των ψαριών εκτός λιμανιών. Δύσκολο, επίπονο. Δεν πρόκειται να γίνει. Είναι δύσκολο. Διαμαρτύρονται οι αλιείς. Γιατί, άραγε, διαμαρτύρονται;

Διότι δεν κάνατε αλιευτικές ζώνες, κύριε Δένδια, ούτε το ΠΑΣΟΚ ούτε ο ΣΥΡΙΖΑ ούτε η Νέα Δημοκρατία και μπαίνουν οι Τούρκοι και τον εθνικό μας πλούτο -ουσιαστικά, έχουμε εκχώρηση- τον αλιεύουν χωρίς κανένα πρόσκομμα και οι Έλληνες ψαράδες δεν μπορούν να ψαρέψουν.

Όσο για τους λαθρομετανάστες, έμαθε και τη λέξη ο Πρωθυπουργός. Τον καλωσορίζουμε στη γραμμή της Ελληνικής Λύσης. Όντως, είναι λαθρομετανάστες!

(Χειροκροτήματα από την πτέρυγα της Ελληνικής Λύσης)

Βγήκε ο Τραμπ, μπήκε στη ρότα της Ελληνικής Λύσης ο Πρωθυπουργός! Χαίρομαι για αυτό. Μη γελάτε εσείς! Θα σας πω τα καλά τώρα!

Ο κέρβερος των συνόρων είναι η Νέα Δημοκρατία, ο ατσάλινος Θορ -ήταν ο βασιλιάς των Βίκινγκς ο Θορ- με το ατσάλινο σφυρί που δεν αφήνει στα σύνορα να περάσει κανένας.

Ακούστε τώρα αιτήσεις ασύλου που δόθηκαν. Το 2019, εβδομήντα επτά χιλιάδες, το 2020 σαράντα χιλιάδες, το 2021 είκοσι οκτώ χιλιάδες, το 2022 τριάντα επτά χιλιάδες, το 2023 εξήντα τέσσερις χιλιάδες, το 2024 εβδομήντα τρεις χιλιάδες, το 2025 δέκα χιλιάδες μέχρι τώρα. Σύνολο: Πεντακόσιες τριανταπέντε χιλιάδες αιτήσεις ασύλου εγκρίθηκαν από τη Νέα Δημοκρατία. Τόσο πολύ φυλάτε τα σύνορα!

Αν πεντακόσιες τριανταπέντε χιλιάδες αιτήσεις ασύλου έγιναν δεκτές, πόσοι λαθρομετανάστες πέρασαν; Πείτε μου εσείς. Σε δώδεκα μήνες μεταφέρθηκαν σαράντα χιλιάδες. Αυτά δεν τα λέω εγώ. Τα Υπουργεία στα Πρακτικά. Πάρτε το για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε και στο γλέντι τώρα. Αρχίζουν τα γλέντια! Έχουμε και τους επενδυτές του ΣΥΡΙΖΑ.

Ακούστε, κύριε Δένδια, για να γελάσετε, για να καταλάβετε τι κράτος-παρωδία κάνατε. Ύποπτες περιπτώσεις που ανακάλυψα, ανατρέχοντας στην ΑΑΔΕ. Μπαίνεις μέσα και βλέπεις ποιοι χρωστούν λεφτά. Βλέπεις, ψάχνεις.

Ακούστε τώρα: Οκτώ φυσικά πρόσωπα έχουν ανοίξει ΑΦΜ με το όνομα «Ισλάμ». Ψάχνω να δω ποιος είναι ο Ισλάμ. Οκτώ φυσικά πρόσωπα. Πόσο χρωστούν; Στον ΕΦΚΑ 2 εκατομμύρια οκτώ φυσικά πρόσωπα. Ορίστε εδώ, για τα Πρακτικά της Βουλής. Από τον ΕΦΚΑ τα βρήκα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκτός από μουσουλμάνους έχουν βρει να φεσώνουν το Ελληνικό Δημόσιο οι Τσετσένοι και οι Κινέζοι. Στον ΕΦΚΑ πενήντα εκατομμύρια Τσετσένοι και Κινέζοι. Πάρτε και αυτά για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον ΕΦΚΑ πενήντα εκατομμύρια οι Τσετσένοι και οι Κινέζοι, 206 εκατομμύρια φέσια στην εφορία, 1,9 εκατομμύριο φέσια στον ΕΦΚΑ. Συγχαρητήρια στην ΑΑΔΕ που κυνηγά τους κουλουράδες Έλληνες. Εδώ είναι, για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δώδεκα αλλοδαποί, κύριε Δένδια, ως φυσικά πρόσωπα, χρωστούν 67 εκατομμύρια στην εφορία. Το πρόβλημα είναι ότι οι άνθρωποι αυτοί έχουν κοινά ονόματα. Ποια είναι αυτά; Χασάν, 67 εκατομμύρια. Πάρτε τα και αυτά για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σαράντα εννιά χρωστούν -ακούστε- 126 εκατομμύρια στην εφορία, 5,6 εκατομμύρια στον ΕΦΚΑ. Οι περισσότεροι έχουν κάτι ονόματα περίεργα, κινεζικο-πακιστανικο-αφγανικά. Πάρτε το και αυτό εδώ για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπράβο, λοιπόν, στον Μοχάμεντ, που ξεφτίλισε το κράτος και την ΑΑΔΕ. Όταν υπάρχουν τριανταπέντε Μοχάμεντ που χρωστούν 41,5 εκατομμύρια ευρώ και 8,5 εκατομμύρια στον ΕΦΚΑ, μπράβο στον Μοχάμεντ. Μπράβο του ο Μοχάμεντ! Ένας Μοχάμεντ στην ΑΔΑΕ δεν υπάρχει, ο Πιτσιλής εκεί, να τους πιάσει όλους αυτούς;

Γελάτε, κύριε Υπουργέ! Μα είναι κράτος για γέλια αυτό το κράτος! Για γέλια είναι το κράτος και για κλάματα μαζί!

(Χειροκροτήματα από την πτέρυγα της Ελληνικής Λύσης)

Και κλείνω εδώ: Επειδή μιλάτε για Ευρώπη, ποια Ευρώπη; Πολωνία, Κροατία, Λετονία, Αλβανία, Γερμανία, Ιταλία, Ισπανία, Βρετανία, Νορβηγία, Σουηδία, Ολλανδία έχουν κάνει αμυντικές συμφωνίες με την Τουρκία και κάνουν συμπαραγωγές οπλικών συστημάτων. Για ποια Ευρώπη μιλάμε;

Και θα κάνουμε και μαθήματα για αρχάριους περί την ιστορίαν! Ο Υπουργός τα ξέρει, σας ενημερώνω.

Κατά τα τελευταία διακόσια χρόνια, αντιθέτως, στη Ρωσία εισέβαλαν από τη Γαλλία ο Ναπολέων, από τη Γερμανία Α΄ και Β΄ Παγκόσμιος Πόλεμος, η Αγγλία μαζί με τις ΗΠΑ στην Αρκτική Θάλασσα το 1918, η Φινλανδία το 1941, σύμμαχος της ναζιστικής Γερμανίας -την επικαλέστηκε ο Πρωθυπουργός εδώ- η Αγγλία και η Γαλλία στον Κριμαϊκό Πόλεμο, η Αγγλία, η Γαλλία και η Ελλάδα το 1919 εισέβαλαν μαζί και από κοινού στη νότια Ρωσία. Τι να συζητάμε τώρα;

Τι έπαθαν όλοι αυτοί; Υπέστησαν συντριπτική ήττα, κύριε Δένδια! Πού πας, ρε Καραμήτρο, χωρίς όπλα, βρε Ευρωπαίε, με διακόσια άρματα η Γαλλία, διακόσια η Γερμανία και διακόσια η Αγγλία; Γιατί στοχοποιείς τη Ρωσία; Τι χρείαν έχουμε να κάνουμε εχθρό τη Ρωσία; Τι χρείαν έχουμε να κάνουμε εχθρό την Αμερική; Ποιος είναι λόγος; Ως Ελλάδα αναφέρομαι τώρα.

Και το γεγονός ότι αγοράζετε λάθος όπλα, κύριε Υπουργέ, αποδεικνύεται από τις δηλώσεις του κ. Ροζολή, ο οποίος είναι Πρόεδρος του Συνδέσμου Ελλήνων Κατασκευαστών, ο οποίος είπε τα εξής για τα F-35 των τραμπούκων της ομάδας αλήθειας. Παίρνουμε F-35,ενώ η ΕΑΒ χαροπαλεύει. Κάναμε λάθος στις διαπραγματεύσεις. Το κόστος για να κρατηθούν σε επιχειρησιακή ετοιμότητα τα παλιά αεροσκάφη και πλοία ξεπερνά τρεις-τέσσερις φορές αυτό της αγοράς. Δηλαδή, αν δώσεις 1 δισεκατομμύριο για να αγοράσεις ένα καράβι, στα σαράντα χρόνια ξοδεύεις άλλα 2 δισεκατομμύρια για να το κρατήσεις αξιόμαχο. Τα λέει ο άνθρωπος αυτός, όχι εγώ.

Αναφορικά με την αγορά των F-35, όταν έχεις συμφωνήσει την τιμή και μετά ζητάς κάτι ο πωλητής είτε δεν θα το δώσει είτε θα το δώσει με όρους που δεν αξίζει. Όλες οι χώρες, λέει, έχουν διαπραγματευτεί πριν. Θέλω τη σύμβαση των F-35 να την ελέγξουν όλοι οι πολιτικοί Αρχηγοί, για να δουν τα χρήματα του ελληνικού λαού πού πήγαν. Διότι αγοράσατε γουρούνι στο σακί. Έτσι λέει ο λαός.

Πάντως, αγαπητέ κύριε Δένδια, επειδή έχετε τους τραμπούκους, πριν τις εκλογές του 2023 είχα μιλήσει για αυτό που πάει να κάνει τώρα η Κυβέρνησή σας και είναι καλό. Αντέγραψε το πρόγραμμά μας. Είχα πει να συνδέσουν τις εξορύξεις και τα κοιτάσματα φυσικού αερίου και πετρελαίου με τα ασφαλιστικά ταμεία. Και είχα πει ότι μπορούν να παίρνουν συντάξεις 3.000 ευρώ, όπως είναι στη Νορβηγία. Μου κάνατε και σποτ αφιέρωμα εναντίον μου για να με περιπαίξετε.

Δεν πέρασε ούτε ενάμισης χρόνος και ήρθατε στη γραμμή μας, αλλά συγγνώμη δεν ζητάνε οι τραμπούκοι της ομάδας αλήθειας.

(Χειροκροτήματα από την πτέρυγα της Ελληνικής Λύσης)

Αυτό λέει το νομοσχέδιο που φέρνει η Νέα Δημοκρατία. Αντιγράφει αυτό που είπαμε!

Η Νορβηγία έχει ένα fund στο 1,7 τρισεκατομμύριο, κύριε Υπουργέ, από τα αποθεματικά της ενέργειας, που είναι τεράστιο το ποσό, 1,7 τρισεκατομμύριο.

Η Ελλάδα, δυστυχώς, κύριε Δένδια, διαθέτει τεράστιο πλούτο. Ποιος θα ωφεληθεί; Οι πλουτοκράτες ολιγάρχες. Θέλετε απόδειξη; Για πείτε μου τώρα το εξής. Ο κ. Μυτιληναίος το γάλλιο πού το βρήκε; Το βρήκε στο χωράφι του πατέρα του; Πού το βρήκε; Έγινε κανένας διαγωνισμός και θα είναι ο βασικός προμηθευτής του γαλλίου, το οποίο είναι υψηλής σημασίας ορυκτό για τα κινητά, για τις τηλεοράσεις, για τα οπλικά συστήματα; Το βρήκε σπίτι του και το παίρνει και κάνει το γάλλιο ο Μυτιληναίος;

Είπαμε είναι αξιαγάπητος και αξιολάτρευτος ο κ. Μυτιληναίος για τον Πρωθυπουργό, όπως τα λέει ο ίδιος. Όμως, το σκάνδιο, το γερμάνιο, το γάλλιο, το αντιμόνιο που υπάρχουν στην Ελλάδα, με ποιο δικαίωμα ο κύριος αυτός τα παίρνει; Ξέρετε πόσο κάνει το κιλό το σκάνδιο; Κάνει 20.000 ευρώ το κιλό. Ένα κιλό σκάνδιο κάνει 20.000 ευρώ. Τόσο κοστίζει. Και πού το δίνουν; Το δίνουν στον ιδιώτη, σε αυτόν που κερδίζει δισεκατομμύρια ευρώ. Γιατί;

Είναι χρήμα, κύριε Δένδια, του ελληνικού λαού. Κάτω τα χέρια από τα χρήματα των Ελλήνων. Τα δίνετε στους πλουτοκράτες -με ήτα- «καπιτα-ληστές» και όχι στους Έλληνες πολίτες. Σήμερα ο Μυτιληναίος είναι όλο χαρά.

(Χειροκροτήματα από την πτέρυγα της Ελληνικής Λύσης)

Αποτέλεσμα, λοιπόν, των επιλογών όλων, ήταν ένα έμμεσο μήνυμα του Τραμπ από τον Τζορτζ Παπαδόπουλο, πρώην σύμβουλο του κ. Τραμπ. Είναι γνωστός ο κ. Παπαδόπουλος. Τι είπε; Είπε: «Η σημερινή ελληνική ηγεσία δεν κατάφερε να αδράξει τη στιγμή. Η Ελλάδα θα μπορούσε να διαδραματίσει βασικό ρόλο συνομιλητή μεταξύ Ηνωμένων Πολιτειών και Ρωσίας», αυτό που λέει η Ελληνική Λύση από την πρώτη στιγμή. «Για το καλό της Ελλάδας χρειάζεται νέα ηγεσία», κατέληξε με έμμεσο μήνυμα ο Τραμπ. Δεν αναφερόταν στον Δένδια. Αναφερόταν στην ηγεσία της χώρας, στην Ελληνική Λύση, που είναι η μοναδική λύση, κύριε Δένδια, γιατί ακολουθείτε τη δική μας γραμμή, διότι δεν έχετε γραμμή οι ίδιοι.

Εμείς το λάβαμε το μήνυμα. Εσείς, η κ. Κωνσταντοπούλου, ο κ. Φάμελλος, ο κ. Χαρίτσης, ο κ. Ανδρουλάκης, ο κ. Μητσοτάκης, δεν το έχετε λάβει το μήνυμα γιατί ακόμη και τώρα βρίζετε τον Τραμπ και τον Πούτιν καμιά φορά έμμεσα. Είστε απέναντι στη λογική. Είμαστε η μόνη λύση.

Και εδώ είναι το μήνυμα του Τζορτζ Παπαδόπουλου. Το καταθέτω στα Πρακτικά της Βουλής για τον ιστορικό του μέλλοντος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνω, λέγοντας το εξής. Εμείς δεν πολεμήσαμε κανένα Τραμπ, κανέναν Πούτιν. Εμείς το μόνο που θέλουμε να πολεμήσουμε -και θα το πω ακόμη μία φορά- είναι τους εχθρούς της Ελλάδος. Εχθρός της Ελλάδος είναι ο κακός Έλληνας, ο Έλληνας που δεν αγαπάει την πατρίδα. Εχθρός της Ελλάδος για εμάς είναι η Τουρκία η οποία διεκδικεί ζωτικό χώρο, διεκδικεί νησιά, διεκδικεί Αιγαίο, διεκδικεί Θράκη, διεκδικεί Κύπρο.

Εξάλλου, όπως έλεγε και ο Αίσωπος, οι συνετοί πρέπει προηγουμένως να βλέπουν μακριά τα πράγματα πριν τα επιχειρήσουν. Και εμείς, κύριε Δένδια, βλέπουμε πάντα μακριά, πολύ μακριά, μακρύτερα από ό,τι βλέπει η Νέα Δημοκρατία, το ΠΑΣΟΚ, ο ΣΥΡΙΖΑ και τα υπόλοιπα κόμματα.

Λέμε, λοιπόν, στους Έλληνες πολίτες το εξής. Ο ορισμός της πολιτικής παράνοιας είναι να κάνεις το ίδιο λάθος ξανά και ξανά και να περιμένεις άλλο αποτέλεσμα, να περιμένεις διαφορετικό αποτέλεσμα. Εμείς τους λέμε, λοιπόν, η ψήφος ξανά στους τρεις αποτυχημένους είναι πολιτική παράνοια και όχι πολιτική λύση και πολιτική λογική. Μην τους ψηφίσετε ξανά, μην αναπαράγετε την παράνοια. Υπάρχει λύση, Ελληνική Λύση, με υπογραφή, με σχέδιο και με πρόγραμμα.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Θα δώσω τώρα τον λόγο στον Πρόεδρο της Νέας Αριστεράς, τον κ. Αλέξη Χαρίτση.

Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, θα ήθελα να ξεκινήσω σχετικά με ένα θέμα στο οποίο έκανα μια αναφορά στην πρωτολογία μου, αλλά επειδή τα πράγματα είναι πάρα πολύ σοβαρά, θα ήθελα να επανέλθω και να μιλήσω λίγο πιο διεξοδικά. Αναφέρομαι στο ζήτημα των ευρωπαϊκών κονδυλίων, στην πολιτική συνοχής και πώς με την πολιτική την οποία ακολουθεί αυτήν τη στιγμή η Ευρωπαϊκή Ένωση και με το πρόγραμμα ReArm Europe, έχουμε μια πλήρη ανατροπή σε όλα αυτά τα οποία γνωρίζαμε μέχρι σήμερα.

Η Ευρωπαϊκή Επιτροπή, λοιπόν, αποφασίζει τώρα, αποφασίζει σήμερα στην τρέχουσα περίοδο, όχι κάποια στιγμή σε ένα απώτερο μέλλον, να στρέψει τις χρηματοδοτήσεις προς τους εξοπλισμούς. Επίσης, αποφασίζει για πρώτη φορά να ανοίξει τα κοινοτικά κονδύλια του ΕΣΠΑ στις μεγάλες επιχειρήσεις για να εξυπηρετήσει τις πολεμικές βιομηχανίες.

Μάλιστα, τα γεωγραφικά κριτήρια βάσει του ΑΕΠ τα οποία μέχρι τώρα καθορίζουν τα ποσοστά ενίσχυσης –άρα για χώρες όπως η Ελλάδα, από τις πιο φτωχές, περιλαμβάνουν αυξημένες χρηματοδοτήσεις- αυτά τα κριτήρια πάνε περίπατο. Η ενίσχυση της μικρής επιχείρησης πάει περίπατο. Η ενίσχυση των εργαζομένων που αποτελεί βασικό πυλώνα της πολιτικής συνοχής, πάει επίσης περίπατο.

Γιατί γίνονται όλα αυτά; Όλα αυτά γίνονται για να γεμίσουν τα ταμεία της πολεμικής βιομηχανίας. Ποιων δηλαδή; Εκείνων των κολοσσών που έχουν δει ήδη τις τελευταίες εβδομάδες, τους τελευταίους μήνες τις μετοχές τους να εκτοξεύονται μόνο και μόνο με την ανακοίνωση του προγράμματος ReArm Europe.

Και εμείς, η χώρα της Ευρώπης που κατ’ εξοχήν επωφελείται από τα προγράμματα της πολιτικής συνοχής από τα διαρθρωτικά ταμεία, που παραδοσιακά διεκδικεί περισσότερα κονδύλια γιατί τα έχει μεγάλη ανάγκη, λόγω των βαθιών οικονομικών διαρθρωτικών της προβλημάτων, τι ακριβώς κάνουμε σήμερα; Χειροκροτούμε; Πανηγυρίζουμε; Λέμε και μπράβο από πάνω στους Ευρωπαίους; Είναι δυνατόν;

Και καλά ο κ. Μητσοτάκης και η Κυβέρνησή του μπορούν να χειροκροτούν, γιατί έχουν άλλο στο πίσω μέρος του μυαλού τους, οι υπόλοιποι σε αυτή την Αίθουσα τι ακριβώς κάνουμε; Θα το αφήσουμε αυτό να περάσει έτσι;

Να αναφερθώ, για παράδειγμα, στην Αξιωματική Αντιπολίτευση, στο ΠΑΣΟΚ του κ. Ανδρουλάκη, που υπερψήφισε στο Ευρωκοινοβούλιο το ReArm Europe. Θα συμφωνήσει σε μια τέτοια ανακατεύθυνση των πόρων; Και προσέξτε! Ανακατεύθυνση η οποία δεν αφορά μόνο το ΕΣΠΑ, αφορά και το Ταμείο Ανάκαμψης και Ανθεκτικότητας.

Γιατί τι λέει τώρα η Ευρώπη για ένα πρόγραμμα τόσο φιλόδοξο, το οποίο τελειώνει του χρόνου, τέλος του 2026; Και επειδή οι χώρες δεν έχουν αξιοποιήσει τα σχετικά κονδύλια -μεταξύ αυτών και η Ελλάδα, με πολύ χαμηλό ποσοστό απορρόφησης- τι τους λέει τώρα η Ευρώπη; Τους λέει: «Στείλτε τα στην πολεμική βιομηχανία για να μην τα χάσετε, για να προλάβετε να τα αξιοποιήσετε». Αυτό τους λέει τώρα η Ευρώπη.

Κυρίες και κύριοι συνάδελφοι, νομίζω ότι όλοι μας οφείλουμε να πάρουμε ξεκάθαρη θέση και να αναλάβουμε τις ευθύνες μας. Οφείλουμε να εμποδίσουμε τον Πρωθυπουργό, τον κ. Μητσοτάκη, να κλέψει ουσιαστικά -γιατί περί κλοπής πρόκειται- τους πόρους από το κοινωνικό κράτος, από τη θωράκιση ενάντια στην κλιματική κρίση, και να τους δώσει για αγορά υπερεξοπλισμών. Δεν είναι πατριωτισμός αυτό που κάνει η Κυβέρνηση. Καταστροφή είναι και φτωχοποίηση του ελληνικού λαού. Αυτά θα φέρει ένα τέτοιο πρόγραμμα.

Κυρίες και κύριοι συνάδελφοι, το είπα στην πρωτολογία μου θα το επαναλάβω και τώρα. Η πολεμική οικονομία δεν πρόκειται να λύσει κανένα από τα αναπτυξιακά, τα οικονομικά, τα δημοσιονομικά προβλήματα της Ευρώπης αυτή τη στιγμή. Ειδικά, όμως, για τη χώρα μας, με μια Κυβέρνηση που υλοποιεί ένα άδικο, ένα στρεβλό παραγωγικό μοντέλο, η κατάσταση που διαμορφώνεται δεν είναι απλώς δύσκολη, δεν είναι απλώς ζοφερή, είναι μια κατάσταση επικίνδυνη.

Οι εξοπλιστικές δαπάνες αποτελούν αντιπαραγωγικό κεφάλαιο, με ελάχιστο εύρος διακλαδικών διασυνδέσεων και αλληλεπιδράσεων στους κλάδους της οικονομίας, και στερούν σημαντικούς πόρους από τους πραγματικά παραγωγικούς τομείς. Η εγκαθίδρυση ενός οικονομικού υποδείγματος που θα βασίζεται στις στρατιωτικές δαπάνες, δεν θα φέρει ανάπτυξη, θα λειτουργήσει τελικά σε βάρος της ευρωπαϊκής οικονομίας, θα λειτουργήσει τελικά σε βάρος των ευρωπαϊκών λαών.

Και ακόμη από την οπτική της ασφάλειας αν το δει κανείς, ειλικρινά θεωρεί κανείς ότι όλο αυτό μπορεί να λειτουργήσει σε όφελος της ευρωπαϊκής αυτονομίας, σε όφελος της ευρωπαϊκής άμυνας, σε όφελος της ευρωπαϊκής ασφάλειας, με μια κοινωνία αποδιαρθρωμένη, με ένα κοινωνικό κράτος να καταρρέει, με μια κοινωνία σε καθίζηση; Φυσικά και όχι. Και αν όλα αυτά τα οποία λέω τώρα σχετικά με τις οικονομικές και τις κοινωνικές επιπτώσεις, αφορούν το σύνολο της Ευρώπης μία φορά, αφορούν την Ελλάδα εκατό φορές.

Και βεβαίως από τη μεριά του -για αυτό είπα πριν ότι μπορεί να έχει άλλα στο πίσω μέρος του μυαλού του- ο κ. Μητσοτάκης μάς είπε ότι ήδη έχει εκδηλωθεί ενδιαφέρον από ιδιωτικές εταιρείες να συμμετέχουν στο πρόγραμμα.

Μάλιστα. Καταλάβαμε. Έχει ήδη αρχίσει να μοιράζεται η πίτα. Business as usual από τον κ. Μητσοτάκη.

Και επειδή απαντήσατε, κύριε Μητσοτάκη, -υποτίθεται- και προσπαθήσετε να καθησυχάσετε και τις ανησυχίες για τα υψηλά κόστη συντήρησης, να είμαστε λίγο ειλικρινείς. Το κόστος απόκτησης πανάκριβων αεροσκαφών αντιπροσωπεύει -προσέξτε- λιγότερο από το 20% του συνολικού κόστους του κύκλου ζωής που υπολογίζεται στα τριάντα χρόνια. Αν, λοιπόν, αγοράσεις ένα πανάκριβο οπλικό σύστημα και δεν έχεις εξασφαλισμένους πόρους και προγράμματα για τη συντήρησή του, για την αναβάθμισή του, για την υποστήριξή του, αν δεν έχεις εγχώρια αμυντική βιομηχανία που έχει διαλυθεί σήμερα στη χώρα μας, τελικά έχεις αεροπορικό στόλο μόνο στα χαρτιά. Μόνο στα χαρτιά, πουθενά αλλού. Να σταματήσει, λοιπόν, η κοροϊδία.

Και κάτι τελευταίο, επειδή αναφέρθηκε ο κ. Μητσοτάκης στην ανάγκη συνεννόησης, στην ανάγκη συναίνεσης, στην ανάγκη διαφάνειας. Αν θέλατε πραγματικά να υπάρξει διαφάνεια και συνεννόηση, θα έπρεπε να έχετε ζητήσει να αλλάξει εκ βάθρων ο τρόπος που λειτουργεί και η αρμόδια επιτροπή της Βουλής, κύριε Μητσοτάκη. Εμείς εδώ ως προς αυτό έχουμε και μια πρόταση. Ας δούμε τι γίνεται σε άλλες χώρες. Ας δούμε βέλτιστες πρακτικές. Ας δούμε τι γίνεται, για παράδειγμα, στη Γερμανία, όπου στην αντίστοιχη επιτροπή του Κοινοβουλίου η προεδρία ασκείται εκ περιτροπής από την Κυβέρνηση και την Αντιπολίτευση για να υπάρχει έλεγχος. Και μάλιστα σε μια επιτροπή η οποία έχει αυξημένες ελεγκτικές αρμοδιότητες, όχι μια προσχηματική συζήτηση, όπως γίνεται εδώ, και μετά σηκωθήκαμε και φύγαμε και υλοποιεί η Κυβέρνηση αυτά τα οποία θέλει.

Θα έπρεπε, επίσης, να αναπτύξουμε ένα σύστημα επί της ουσίας και λεπτομερούς ελέγχου ανάλογο με το αμερικανικό GAO, το Government Accountability Office, αυτό το οποίο προσπαθεί να ξηλώσει τώρα ο Τραμπ. Αυτό θα σήμαινε έμπρακτος σεβασμός στα χρήματα του φορολογούμενου. Αυτό θα σήμαινε πραγματική λογοδοσία. Συμφωνεί σε αυτό η Κυβέρνηση; Όχι, δεν θα συμφωνήσει. Προφανώς δεν θα συμφωνήσει, γιατί όλα αυτά τα περί συνεννόησης, τα περί διαφάνειας είναι απολύτως προσχηματικά. Δεν τα εννοείτε. Αυτό το οποίο επιδιώκετε είναι να μετατρέψετε το ReArm Europe σε μια νέα «αγορά του αιώνα», σε ένα ακόμα σκάνδαλο αδιαφανών υπερεξοπλισμών και διασπάθισης δημόσιου χρήματος.

Κυρίες και κύριοι συνάδελφοι, η πραγματικότητα είναι ότι ο κ. Μητσοτάκης ήρθε εδώ να μιλήσει στη δευτερολογία του χωρίς ουσιαστικά να δώσει καμία απάντηση στα δύσκολα. Τσιμουδιά, βεβαίως, για τον Νετανιάχου και για το ένταλμα σύλληψης. Αντ’ αυτού, όμως, ακούσαμε από τον αυτοπροσδιοριζόμενο ως κεντροδεξιό και φιλελεύθερο Πρωθυπουργό να μιλάει για τους μετανάστες με πλήρως ακροδεξιά γλώσσα. «Θα πάνε από εκεί που ήρθανε» μας είπε. Συγχαρητήρια, κύριε Μητσοτάκη. Τουλάχιστον δείξατε ποιο είναι το πραγματικό σας πρόσωπο. Χαϊδέψατε για μία ακόμη φορά ακροδεξιά αυτιά.

Κυρίες και κύριοι συνάδελφοι, θα κλείσω με το εξής. Νομίζω ότι είναι σαφές και από τη σημερινή μας συζήτηση εδώ στο Ελληνικό Κοινοβούλιο: Όπως συμβαίνει και σε ολόκληρη την Ευρώπη έτσι και στη χώρα μας, ακόμα περισσότερο στη χώρα μας θα έλεγα, το ζήτημα των υπερεξοπλισμών, το ζήτημα της μετατροπής της ευρωπαϊκής οικονομίας σε πολεμική οικονομία είναι αυτό το στρατηγικό ζήτημα το οποίο χαράσσει τη νέα διαχωριστική γραμμή μεταξύ των πολιτικών δυνάμεων, μεταξύ της προόδου και της συντήρησης, μεταξύ της Αριστεράς και της Δεξιάς. Οι καιροί, κυρίες και κύριοι συνάδελφοι, είναι κρίσιμοι και ο καθένας και η καθεμιά καλείται να αναλάβει τις ευθύνες του. Εμείς ως Νέα Αριστερά θα επιμείνουμε να είμαστε με την πλευρά αυτών που επιδιώκουμε την ειρήνη και γι’ αυτό θα συνεχίσουμε να αγωνιζόμαστε για την ειρήνη.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Τον λόγο έχει ο Πρόεδρος της Κοινοβουλευτικής Ομάδας της Νίκης, ο κ. Δημήτρης Νατσιός.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ κι εγώ, κύριε Πρόεδρε.

Κυρίες και κύριοι συνάδελφοι, ακούμε από το πρωί για την αποστολή στρατού στην Ουκρανία. Όλα τα κόμματα σχεδόν ζήτησαν από την Κυβέρνηση να το διαψεύσει ή να το επιβεβαιώσει. Απάντηση, όμως, δεν δίδεται και η σιωπή αυτή είναι πάρα πολύ ένοχη. Έχει η Ελλάδα την πολυτέλεια να στέλνει στρατιώτες, στρατευμένοι νιάτα, σε ξένα πολεμικά μέτωπα και μάλιστα -αυτό πρέπει να ληφθεί πολύ σοβαρά υπ’ όψιν- εναντίον μιας ομόδοξης χώρας; Όσοι διαβάσετε τη «Ζωή εν Τάφω» του Μυριβήλη θα καταλάβετε καλύτερα τι εννοώ. Δεν θυμάστε το πάθημα του Ελευθερίου Βενιζέλου το 1919, όταν απέστειλε το εκστρατευτικό σώμα στην Ουκρανία και συνέβησαν, δυστυχώς, τραγικά πράγματα για τον Ελληνισμό; Και μιλάω και για τον αντίκτυπο που είχε στο μικρασιατικό μέτωπο, που βοήθησαν οι μπολσεβίκοι τότε με όλες τους τις δυνάμεις -με χρήματα κυρίως- τον Κεμάλ, αλλά και ο Ελληνισμός, οι κοινότητες οι ελληνικές της Ρωσίας υπέστησαν τα πάνδεινα εξαιτίας της εκστρατείας, όπως έμεινε στην ιστορία, της Ουκρανίας.

Δυστυχώς, όμως, η ιστορία διδάσκει, κύριε Υπουργέ, ότι κανείς δεν διδάσκεται από αυτήν. Έχει καταστροφικές συνέπειες η εχθρότητα που έχουμε με τους Ρώσους και οικονομικές. Χτυπιούνται και κλαίνε οι παραγωγοί ακτινιδίων στην Πιερία για το κλείσιμο της σπουδαίας και μεγάλης γι’ αυτούς ρωσικής αγοράς. Το ίδιο συμβαίνει και με τους ροδακινοπαραγωγούς της κεντρικής Μακεδονίας, Νομοί Πέλλης, Ημαθίας κ.λπ.. Αυτή η μεγάλη αγορά της Ρωσίας έκλεισε γι’ αυτούς. Δυσμενέστατες οι συνέπειες για τις τοπικές οικονομίες, με απόρροια, βέβαια, όλης αυτής της άθλιας πολιτικής και στη δημογραφία.

Μίλησε ο κύριος Πρωθυπουργός για το κλείσιμο των λαθρομεταναστευτικών ροών. Έχουμε παρατηρήσει το εξής. Μετά την εκλογή του Τραμπ, δεν νομίζουμε ότι είναι ο ίδιος Μητσοτάκης. Υπάρχει κάποιος κλώνος του κ. Μητσοτάκη που μιλάει διαφορετικά. Πριν από τον Τραμπ, ακούγαμε για τον ψευτογάμο των ομοφυλοφίλων, για την τυραννία της πλειοψηφίας, την πολυπολιτισμικότητα και όλα τα συναφή. Μετά την εκλογή του Τραμπ, ο κλώνος φόρεσε φουστανέλα, θα έλεγα, και χλαμύδα αρχαιοελληνική και περικεφαλαία και μιλάει για την τυραννία της μειοψηφίας. Κατήργησε και έναν ολέθριο νόμο που είχε σχέση με την παρένθετη μητρότητα. Εντάξει, εμείς προτιμούμε τον κλώνο.

Μίλησε ο κύριος Πρωθυπουργός στηλιτεύοντας τον ΣΥΡΙΖΑ για τη λεγόμενη Συμφωνία -για εμάς προδοσία- των Πρεσπών. Απορούμε και εξιστάμεθα: Γιατί δεν κάνει κάτι -το είχε εξάλλου υπονοήσει προεκλογικώς- γι’ αυτήν την καταστροφική προδοσία των Πρεσπών; Υπάρχουν ένα σωρό, εκατοντάδες ουσιώδεις παραβιάσεις, με σπουδαιότερη και πιο προκλητική όταν τον μήνα Μάιο του παρελθόντος έτους κατά την ορκωμοσία της νυν Προέδρου των Σκοπίων, αυτή ούτε λίγο ούτε πολύ ανερυθριάστως μίλησε και είπε «ορκίζομαι ως Πρόεδρος της Δημοκρατίας της Μακεδονίας». Αυτό τι είναι; Έχουν παραβιάσει τα πάντα.

Η Νίκη, πιστή στο καθήκον να υπηρετεί τον ελληνισμό και να ανατρέψει την προδοσία της Μακεδονίας, καταθέσαμε πρόταση νόμου με συνοδευτική έκθεση και έγγραφα όπου αποδεικνύουμε όλες τις ουσιώδεις, όπως ονομάζονται, παραβιάσεις από πλευράς Σκοπίων εναντίον της λεγόμενης Συμφωνίας των Πρεσπών, απροκάλυπτα για εμάς προδοσίας. Αλλά εσείς δεν διαφέρετε σε τίποτε από τον ΣΥΡΙΖΑ. Ο ένας έβαλε τις υπογραφές, ο άλλος αρνείται να αφαιρέσει αυτές τις υπογραφές και να εκμεταλλευτεί αυτήν την ευκαιρία της αφέλειας και της προδοτικής, όπως συνεχίζεται, στάσης των Σκοπιανών που μας κλέβουν τα πάντα.

Κυρίες και κύριοι συνάδελφοι, μας είπε ο Πρωθυπουργός ότι δεν θα μπορούσαμε να κάνουμε τίποτα στην άμυνα, εάν δεν είχαμε καταφέρει δημοσιονομική σταθερότητα. Μεγάλο ψέμα. Υποκρισία.

Μόλις πρόσφατα εσείς, κύριε Υπουργέ Αμύνης, μιλούσατε για υδροκεφαλισμό στον Στρατό και με πρόχειρους σχεδιασμούς και ατεκμηρίωτες εισηγήσεις αποφασίζατε το κλείσιμο στρατοπέδων. Αντέδρασαν πολλές τοπικές κοινωνίες. Τα στρατόπεδα δεν ήταν μόνο στρέμματα, χωράφια, ήταν και αίσθημα ασφαλείας. Και δεν μιλάω για οικονομικό μόνο αντίκτυπο. Το αίσθημα ασφαλείας ιδίως σε ακριτικές περιοχές αίρεται με το κλείσιμο στρατοπέδων που ιστορικώς βρίσκονται σε εκείνες τις περιοχές. Και, μάλιστα, αποκαλύψατε δημοσίως και τα ποσοστά στελέχωσης των μονάδων του Ελληνικού Στρατού. Δεν ξέρω αν αυτό προβλεπόταν.

Για τη νέα αυτή δομή δυνάμεων ψευδώς ισχυρίζεστε ότι λάβατε έγκριση από τη Βουλή. Ουδείς γνωρίζει τι περιέχει η περίφημη, διαβόητη, περιβόητη -κατά πώς την ερμηνεύει κάποιος- ατζέντα του 2030, η οποία σχεδιάστηκε με άκρα μυστικότητα. Συνεπώς, δεν θα μπορούσατε να ισχυριστείτε ότι η Βουλή σας έδωσε την άδεια. Αυτό είναι ψέμα μεγάλο, λοιπόν.

Φτάσατε στις πρόσφατες εξαγγελίες για τα στελέχη των Ενόπλων Δυνάμεων -και να μην τους λέμε ένστολους, στελέχη των Ενόπλων Δυνάμεων είναι και όχι ένστολοι, υποτιμητική είναι η λέξη «ένστολοι» για τους στρατιωτικούς μας- να πείτε, λοιπόν, ότι τα χρήματα θα δοθούν από τον εξορθολογισμό των δαπανών που έγινε με την αναδιοργάνωση. Δηλαδή, προσέξτε συλλογισμό: Κλείνετε στρατόπεδα και καταργείτε μονάδες για να βρείτε κάποια ελάχιστα να δώσετε στα στελέχη των Ενόπλων Δυνάμεων και τελικά τους κοροϊδεύετε, αφού οι όποιες αυξήσεις ή αποφάσεις θα ανακοινωθούν στη Διεθνή Έκθεση Θεσσαλονίκης. Συγγνώμη που θα το πω, αλλά υποτιμάτε βαρύτατα τη νοημοσύνη των στρατιωτικών, αλλά και του ελληνικού λαού.

Κύριε Πρωθυπουργέ, οι Ένοπλες Δυνάμεις δεν αναδομούνται ούτε διοικούνται με γνώμονα το δημοσιονομικό τεφτέρι και μόνο. Η λογική των τροχάδην συγχωνεύσεων και του στοιβάγματος μονάδων δεν ταιριάζει σε μια χώρα που απειλείται συνεχώς από έναν αναθεωρητικό και απειλητικό «εξ Ανατολών γείτονα».

Αν δεν κάνω λάθος, πουθενά δεν αναφέρατε στην ομιλία σας ότι η Τουρκία είναι η διαρκής και μόνιμη απειλή κατά της Ελλάδος. Γιατί αυτό; Κρύβουμε ότι εχθρός μας είναι η Τουρκία; Τα πράγματα μιλούν μόνα τους. Μήπως δεν θέλετε να στεναχωρήσετε τον κ. Ερντογάν τώρα που έχει αρκετή πίεση με τη φυλάκιση του Ιμάμογλου; Αλήθεια, εκδώσαμε καμία καταδικαστική ανακοίνωση για το θέμα αυτό ή λέτε το προσφιλές για εσάς ρητό «τον λόγο έχει η δικαιοσύνη»;

Επανέρχομαι: Εάν η Τουρκία δεν αποτελεί απειλή για την πατρίδα μας, τότε γιατί εξοπλιζόμαστε και υποβάλλουμε τον ελληνικό λαό σε τόσες μεγάλες θυσίες; Μήπως για να συνεισφέρουμε στον πόλεμο της Ευρώπης με τη Ρωσία; Και αναφέρθηκα στις δυσμενείς συνέπειες.

Στην ομιλία σας αναφερθήκατε αρκετές φορές για την ανάγκη ενίσχυσης της συλλογικής ευρωπαϊκής άμυνας και, μάλιστα, είπατε -να επαναλάβω- ότι η εισβολή της Ρωσίας δοκιμάζει όλη την αρχιτεκτονική ασφάλεια της Ευρώπης. Κατ’ αρχάς, εδώ είναι και ένα ψεύδος. Ουδέποτε είχαμε επίθεση της Ρωσίας προς την Ευρώπη. Δεν υπάρχει πουθενά στις ιστορικές σελίδες τέτοια κίνηση της Ρωσίας προς τη Δυτική Ευρώπη. Τουναντίον, μάλιστα, και επί Ναπολέοντος Βοναπάρτη και επί Χίτλερ η Ευρώπη κινήθηκε προς τη Ρωσία. Να αφήσουμε τα ψέματα ότι απειλεί η Ρωσία να καταστρέψει την Ευρώπη και ακούμε οδηγίες από τον Μακρόν να πάρουν τρόφιμα και τα συναφή γιατί έρχεται πυρηνικός πόλεμος. Είναι αστειότητες.

Κύριε Πρωθυπουργέ, υπήρξε ποτέ κάποια φορά που είπατε ότι η εισβολή της Τουρκίας στην Κύπρο και η γαλάζια πατρίδα, το casus belli, και οι συνεχείς απειλές της επηρεάζουν και την αρχιτεκτονική ασφάλεια της Ελλάδος κυρίως; Αυτή μας ενδιαφέρει. Εάν δεν ξεκαθαρίσουμε ποια είναι η απειλή, η Ρωσία ή η Τουρκία, τότε πώς θα καθορίσουμε τις αμυντικές μας ανάγκες;

Σήμερα η κατάσταση -το είπα και στην πρωτολογία μου- στις παραγωγικές σχολές των Ενόπλων Δυνάμεων είναι δραματική. Μπαίνουν διακόσιοι, τριακόσιοι και απομένουν καμιά εξηνταριά στο τέλος. Δεν θα έχουμε ηγήτορες και στρατός χωρίς ηγήτορες δεν μπορεί να πολεμήσει.

Οι μαθητές βλέποντας την απαξίωση του στρατιωτικού επαγγέλματος επιλέγουν με το δίκιο τους άλλα πιο προσοδοφόρα και λιγότερο ψυχοφθόρα επαγγέλματα. Και εσείς τι κάνετε; Τίποτε. Και, βέβαια, βάλτε πάντοτε σε αυτήν την εξίσωση αυτό που τονίζω, την ανθελληνική προπαγάνδα, που γίνεται μέσα στα σχολεία, τον αφελληνισμό με την πάροδο του χρόνου και τον πόλεμο που γίνεται, την πολεμική εναντίον αυτών που συνθέτουν τον ελληνισμό, την πίστη μας, τη φιλοπατρία και όλα όσα συνοδεύουν αυτά τα θεμέλια του έθνους μας.

Βεβαίως, να σας αναγνωρίσουμε ότι κάτι κάνατε. Δεν είμαστε ισοπεδωτικοί. Δώσατε πέρυσι μια αύξηση 20% στην αποζημίωση νυκτερινής απασχόλησης των στελεχών. Το διατυμπανίζατε εδώ μεταξύ βαΐων και κλάδων για την αύξηση 20%. Άκουγε ο άλλος και νόμιζε ότι είναι κάτι το μεγάλο και το τεράστιο. Πόσο, όμως, ήταν αυτό το 20%, η αποζημίωση νυκτερινής απασχόλησης; 8 ευρώ τον μήνα. Τόσα ήταν τα χρήματα που δώσατε. Δώσατε και αύξηση στο φοιτητικό επίδομα που έπρεπε να την είχατε δώσει χρόνια πριν, όπως ίσχυε για τους σπουδαστές –να το πω έτσι-, μαθητές Αστυνομίας. Και περιμένατε από αυτό να πειστούν οι σπουδαστές ότι μπορούν να ζήσουν το υπόλοιπο της ζωής τους. Τελικά, δεν είναι υπερβολή. Κοροϊδεύετε τα στελέχη με τις αποφάσεις τους.

Να αναφέρω και ένα άλλο παράδειγμα που επιβεβαιώνει ό,τι λέω. Εφαρμόσατε το δόγμα του αστραπιαίου αιφνιδιασμού με στόχο την ακαριαία μείωση των ανώτατων αξιωματικών και των συνταγματαρχών; Θέλατε να μην αφήσετε περιθώριο αντίδρασης σε κάποιους και οργανώσατε με τους μυστικοσυμβούλους σας αυτήν την επιχείρηση τύπου -το θυμάστε το βιβλίο- σοκ και δέος;

Κυβερνάτε την Ελλάδα έξι και χρόνια και τώρα διαπιστώσατε αυτά τα τόσο βαθιά κρίσιμα και δομικά προβλήματα στον νευραλγικό τομέα της εθνικής άμυνας που έπρεπε να λυθούν με τη διαδικασία του κατεπείγοντος, σαν άλλος ο γόρδιος δεσμός; Έτσι συμπεριφέρεστε στα στελέχη, στα πολύτιμα στελέχη του Στρατού μας, τα οποία θα κληθούν να πολεμήσουν εάν απαιτηθεί; Και δεν είναι μακριά αυτό το σενάριο. Βλέπετε τι γίνεται. Σε ακατάστατη γειτονιά ζούμε, με έναν εχθρό που συνεχώς, νυχθημερόν, απειλεί την πατρίδα μας, λαμβάνοντας υπ’ όψιν και το δημογραφικό πλεόνασμα της Τουρκίας.

Να πω εδώ κάτι. Είχα διαβάσει παλαιότερα μια από τις αιτίες του Πελοποννησιακού Πολέμου -από εκεί πρέπει να αντλούμε παραδείγματα- είναι ότι υπήρχε πολλή νεότητα, κόχλαζε νεανικό αίμα κυριολεκτικά στην Αθήνα την εποχή εκείνη και λέει ο Θουκυδίδης: «Τότε δε και νεότης πολλή μεν ούσα εν ταις Αθήναις ουκ ακουσίως υπό απειρίας ήπτετο του πολέμου». Επιθυμούσε τον πόλεμο γιατί υπήρχε πολλή νεότητα από την απειρία, η πολυάριθμος νεολαία της Αθήνας, και φτάσαμε στον καταστροφικό πόλεμο, τον Πελοποννησιακό.

Και επειδή μιλήσατε για την εγχώρια αμυντική βιομηχανία, να πω ότι εδώ και τόσα χρόνια είχαμε χαμένες ευκαιρίες. Όπως έλεγε και κάποιος σοφός: Το έθνος να λυπάστε αν φοράει ρούχα που δεν το ύφανε, ψωμί αν τρώει, αλλά όχι από τη σοδειά του, κρασί αν πίνει, αλλά όχι από το πατητήρι του. Η δική σας Κυβέρνηση δεν έκανε το παραμικρό στο θέμα αυτό. Αγόραζε από το ράφι των εξωτερικών αγορών. Ποιος ξέρει ότι ίσως πετυχαίνετε έτσι καλύτερες προμήθειες;

Και κάτι τελευταίο που έχει σχέση με την πρόθεσή σας για την αναβάθμιση του Συμβουλίου Εθνικής Ασφάλειας να πω, αλλά και τον υπαινιγμό σας ότι δεν υπάρχει στοιχειώδης εθνική συνεννόηση –μιλάω για τον κύριο Πρωθυπουργό- για τα θέματα άμυνας και ασφάλειας. Είναι σαν να λέτε να σας δώσουμε λευκή επιταγή για να λαμβάνετε όποιες αποφάσεις θέλετε στο όνομα δήθεν της εθνικής συνεννόησης. Όμως, αν πραγματικά θέλατε να υπάρχει η εθνική ομόνοια και συνεννόηση, θα φροντίζατε να συντάξετε στρατηγική εθνικής ασφάλειας όπου με απλά και ξεκάθαρα στοιχεία θα φαίνεται η πορεία, θα χαρασσόταν η πορεία που πρέπει να βαδίσει η χώρα τα επόμενα χρόνια.

Εσείς μέχρι τώρα είχατε ενδιαφέρον να συντάξετε στρατηγικές για την ισότητα των ΛΟΑΤΚΙ, τις οποίες τις υπερασπιστήκατε με κίνδυνο τη διάλυση της ελληνικής κοινωνίας, ακόμη και του κόμματός σας. Όμως, το τελευταίο δεν μας ενδιαφέρει καθόλου. Στρατηγική εθνικής ασφάλειας δεν θέλετε να συντάξετε γιατί δεν θα μπορείτε μετά να παρεκκλίνετε όταν θα σας το επιτάσσουν οι φίλοι και οι σύμμαχοί σας.

Αυτό έπρεπε να κάνει και ο σύμβουλος εθνικής ασφάλειας, να συντάσσει με την Κυβέρνηση τη στρατηγική που θα εφαρμόζουν όλες οι δομές και οι δυνάμεις του έθνους. Και φυσικά αυτή η στρατηγική, κύριε Υπουργέ, θα πρέπει να είναι γνωστή σε όλους και όχι απόρρητη, όπως δυστυχώς γίνεται με την περίφημη ατζέντα 2003, που σιγά-σιγά παίρνει και το όνομά σας.

Να κλείσω, αγαπητοί μου, με το εξής. Εμείς προσπαθούμε και αγωνιζόμαστε ως πατριωτικό κόμμα και τον εννοούμε τον πατριωτισμό, τον εφαρμόζουμε εξ απαλών ονύχων από τα νιάτα μας για να στηρίξουμε τον λαό μας, να ξαναβρούμε τη χαμένη ταυτότητά μας, γιατί πάντοτε μιας υλικής κατάρρευσης προηγείται μια πνευματική ήττα. Και η πνευματική ήττα ημών των Ελλήνων της ρωμιοσύνης είναι ότι ξεχάσαμε ποιοι είμαστε. Θα το ξαναβρούμε. Εμείς θα το φωτίζουμε συνεχώς, γιατί η Νίκη ήρθε για να δείξει τι είχαμε, τι χάσαμε και τι μας πρέπει, όπως έλεγε ο ποιητής.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Πρόεδρε.

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μοναξιές στη Νέα Δημοκρατία. Ο κ. Μητσοτάκης καταλαβαίνω ότι δυσκολεύτηκε πολύ και μάλλον δεν θα τριτολογήσει, όπως δικαιούται, για να κλείσει τη συζήτηση.

Είναι πράγματι δύσκολο πιστεύω για έναν Πρωθυπουργό με εκατόν πενήντα έξι Βουλευτές να ξεκινάει την ομιλία του των είκοσι λεπτών με τριάντα, τριάντα πέντε Βουλευτές μέσα στην Αίθουσα και μολονότι τους έδωσε πάρα πολύ χρόνο -μίλησε τριάντα εννιάμισι λεπτά ο κ. Μητσοτάκης από τα είκοσι που εδικαιούτο- παρ’ όλα αυτά δεν μαζευτήκατε παρά περίπου πενήντα, μπορεί πενήντα πέντε για να μην σας αδικήσω.

Έτσι, λοιπόν καταλαβαίνουμε όλοι ότι είστε μια Κυβέρνηση σε αποδρομή. Καταλαβαίνουμε ότι με νύχια και με δόντια ο κ. Μητσοτάκης ελπίζει να σύρει τη χώρα μέχρι το φθινόπωρο για να κάνει εξαγγελίες στη ΔΕΘ και στη συνέχεια να παραδώσει. Είναι ένας Πρωθυπουργός που έχει σοβαρότατη προσωπική και ποινική ευθύνη για την καταρράκωση των αρχών του κράτους δικαίου και της δημοκρατίας στη χώρα μας. Είναι ένας Πρωθυπουργός που έχει προσωπική και ποινική ευθύνη για το έγκλημα των Τεμπών και δεν του αρέσει να του το λέμε και αποχωρεί από την Αίθουσα, όταν του το λέμε.

Πείτε του σας παρακαλώ ότι εγώ δεν στενοχωριέμαι όταν αποχωρεί ο κ. Μητσοτάκης από την Αίθουσα ως Πρωθυπουργός. Τα έχουν κάνει και άλλοι αυτά. Ο κ. Τσίπρας έπαιρνε όλο το Υπουργικό Συμβούλιο και έφευγαν, όταν μιλούσα ως Πρόεδρος της Βουλής κατά της καταπάτησης της εντολής του ελληνικού λαού στο δημοψήφισμα, κατά του πραξικοπήματος εναντίον της λαϊκής εντολής. Όλο το Υπουργικό Συμβούλιο αποχωρούσε, όταν μιλούσα ως Πρόεδρος της Βουλής. Άρα, δεν κάνει ούτε κάτι πρωτότυπο ο κ. Μητσοτάκης ούτε κάτι πρωτόγνωρο.

Μου απηύθυνε όμως κάποιες ερωτήσεις και για πρώτη φορά μίλησε εδώ, στη Βουλή και για τις γυναικοκτονίες. Θα τον υποχρεώσουμε να έρθει να μιλήσουμε. Όσο είναι ακόμα Πρωθυπουργός, θα τον υποχρεώσουμε να γίνει η συζήτηση για την έμφυλη βία, όχι έτσι εν παρόδω, με συνθήματα και ακριτομυθίες, ουσιαστικά, για να πούμε ποιοι είναι αυτοί που έχτισαν το υπόδειγμα του κακοποιητή μέσα στο πολιτικό σύστημα. Ποιοι είναι αυτοί που εκπέμπουν και εδώ μέσα αυτό το μήνυμα ότι είναι εντάξει να κακοποιείς λεκτικά, σωματικά, σεξουαλικά, ψυχικά. Ένας διαγραμμένος εκεί κάθεται ακόμη μαζί σας, δίπλα-δίπλα.

Κάθεστε και δεν ξεχνάμε βέβαια και ζητάμε απαντήσεις και για εκείνον τον αστυνομικό, για τον οποίο υπήρξε καταγγελία της συζύγου του ότι κακοποιεί και βιάζει την ίδια και τα παιδιά της και παρέμεινε εδώ, στη Βουλή, για εννιά ακόμη μήνες, από το Φλεβάρη μέχρι το Νοέμβρη του 2024, με την ευθύνη του κ. Τασούλα, που σήμερα έχει προαχθεί σε Πρόεδρο της Δημοκρατίας με μονοκομματική ψήφο, ουσιαστικά με διορισμό.

Και να μην ξεχνάμε εκείνη τη φοβερή συνάντηση του κ. Τασούλα με τον κ. Μενέντεζ, τον γερουσιαστή και Πρόεδρο της Επιτροπής Άμυνας και Εξοπλιστικών των Ηνωμένων Πολιτειών, καταδικασμένο σήμερα για διαφθορά, στον οποίο ο κ. Τασούλας παρέδωσε ένα χάρτη της Ελλάδας και το θεώρησε πάρα πολύ εύστοχο να του λέει μπροστά στις κάμερες, κύριε Υπουργέ, «σας παραδίδω την Ελλάδα και είμαι σίγουρος ότι είναι σε καλά χέρια». Αυτόν τον άνθρωπο κάνατε Πρόεδρο Δημοκρατίας, αυτόν που παραδίδει συμβολικά τη χώρα και λέει ότι είναι σίγουρος ότι είναι σε καλά χέρια.

Δεν κάνω τυχαία αυτήν την παρέκβαση. Την κάνω για να απαντήσω στον κ. Μητσοτάκη, ο οποίος με ρώτησε το εξής, μιμούμενος και άλλους που ειρωνεύονται την αγάπη και τις καρδούλες. Αν η χώρα, λέει, δεχτεί επίθεση, εσείς, κυρία Κωνσταντοπούλου, με καρδούλες και με μαργαρίτες θα απαντήσετε; Και έκανε μάλιστα το σχήμα της καρδιάς. Να του πω ότι η καρδιά είναι ολόκαρδη με όλα τα χαρακτηριστικά της. Να το πω και σε άλλους Αρχηγούς μήπως θελήσουν να τον μιμηθούν.

Κύριε Μητσοτάκη, ένα είναι σίγουρο. Αν η χώρα δεχθεί επίθεση, εγώ θα υπερασπιστώ τη χώρα μου, θα υπερασπιστώ τον λαό μου. Εσείς πιθανότατα θα φύγετε με ένα από αυτά τα ελικόπτερα που λέτε ότι παραγγέλνετε ή θα συνθηκολογήσετε με τον επιτιθέμενο.

Και δεν το λέω αυτό θεωρητικά. Η χώρα μας έχει δεχθεί επίθεση και όχι μόνο μία. Η χώρα μας δέχθηκε την πιο άγρια επίθεση την περίοδο των μνημονίων, με ευθείς εκβιασμούς, με επιταγές να ψηφίζει η Βουλή αυτά που εξωτερικοί παράγοντες ζητούσαν, με εκβιασμούς για τη ρευστότητα που θα κοβόταν, εάν δεν έκαναν οι κυβερνήτες αυτά που εντέλλονταν οι λεγόμενοι δανειστές, αυτοί που είναι αντισυμβαλλόμενοι και σε πάρα πολλές συμβάσεις εξοπλιστικών. Οι ίδιοι είναι.

Η χώρα μας δεχόταν επίθεση για πάρα πολύ καιρό και δέχθηκε την πιο άγρια επίθεση το 2015, με το κλείσιμο της ρευστότητας, με τις απειλές από εξωτερικούς παράγοντες ότι θα επέλθει ανθρωπιστική καταστροφή, εάν οι Έλληνες και οι Ελληνίδες δεν σκύψουν το κεφάλι και δεν δεχθούν αυτά που τους επέβαλαν, με περιγραφές για το ότι θα πεινάσουμε, δεν θα έχουμε φάρμακα, με διακηρύξεις από τον κ. Τουσκ, τον φίλο του κ. Μητσοτάκη με τον οποίο απεργάζονται τα ευρωπαϊκά σχέδια ότι τελείωσε το παιχνίδι, game over και με ευθεία αξίωση να παραβιαστεί η κορυφαία εντολή, η εντολή της λαϊκής κυριαρχίας, η εντολή του ελληνικού λαού, το 62% «όχι» του δημοψηφίσματος.

Εγώ, λοιπόν, κύριε Μητσοτάκη, τότε σε αυτήν την επίθεση απάντησα: Δεν παραδίδω τα κλειδιά της Βουλής, δεν παραδίδω τη σφραγίδα της Βουλής, δεν παραδίδω τη χώρα μου και βεβαίως, δεν παραβιάζω τη λαϊκή εντολή και ετυμηγορία, την πιο ισχυρή υποχρέωση, το πιο ιερό καθήκον που έχουμε όλοι μας εδώ μέσα.

Εσείς, κύριε Μητσοτάκη, τότε ενωθήκατε μαζί με την κυβέρνηση Τσίπρα που κατέλυσε τη λαϊκή ετυμηγορία, χτυπιόσασταν στους ώμους και στην πλάτη με εκείνους που εκβίαζαν τον ελληνικό λαό και μέχρι σήμερα μας λέτε ότι σώζατε και σώσατε τη χώρα. Τόσο πολύ τη σώσατε αυτή τη χώρα, ώστε μετά από τόσα χρόνια, μετά από δέκα χρόνια, δεν υπάρχουν ούτε ασφαλείς σιδηρόδρομοι και δεν έχετε αναλάβει ούτε μία ευθύνη. Τόσο πολύ τη σώσατε τη χώρα αυτή, που η νέα γενιά δεν μπορεί να ζήσει σε αυτήν τη χώρα και τη διώχνετε. Και έρχεστε να μας πείτε ότι δεν είναι η χώρα μπάτε σκύλοι αλέστε.

Στη διακήρυξη της Πλεύσης Ελευθερίας, που μιλάει για το κεκτημένο του κράτους δικαίου, το κεκτημένο των Ηνωμένων Εθνών, το κεκτημένο της ανθρωπότητας μετά τον Β΄ Παγκόσμιο Πόλεμο που λέει «η ανθρώπινη ζωή υπέρτατη αξία, προστασία και αλληλεγγύη σε όλους τους κατατρεγμένους», εσείς απαντήσατε όπως σας πρέπει, όπως πρέπει σε έναν Πρωθυπουργό που βάζει τον Βορίδη Υπουργό Μετανάστευσης και Ασύλου. Απαντήσατε με ξενοφοβία, με ρατσισμό, με μισαλλοδοξία και με απεύθυνση στα πιο σκοτεινά ένστικτα που έχουν οδηγήσει την ανθρωπότητα στα χειρότερα.

Δεν απάντησε ο κ. Μητσοτάκης για τον Νετανιάχου. Δεν απάντησε και για τον Τραμπ. Τον είπε στρατηγικό εταίρο. Και ο κ. Τσίπρας τον είχε πει στρατηγικό εταίρο.

Για να προστατεύσουμε τη χώρα μας, κύριοι, από νέα επίθεση, πρέπει πρώτα απ’ όλα να εφαρμόζουμε στο διεθνές στερέωμα την πολιτική της ειρήνης. Πρέπει να αρνούμαστε να συμπράττουμε με σφαγείς, όπως είναι ο Νετανιάχου. Πρέπει να αρνούμαστε τις διπλωματικές σχέσεις με κράτη τα οποία διαπράττουν γενοκτονία και εθνοκάθαρση, όπως είναι το κράτος του Ισραήλ, το κράτος του Αζερμπαϊτζάν.

Για να προωθήσεις την ειρήνη, οφείλεις να στηρίξεις τους διεθνείς οργανισμούς που θωρακίζουν τα ανθρώπινα δικαιώματα και όχι να τους τορπιλίζεις. Και πρέπει να σεβαστείς το διεθνές ένταλμα σύλληψης του Διεθνούς Ποινικού Δικαστηρίου κατά του Νετανιάχου, όχι να αγκαλιάζεις τον Νετανιάχου και να τον χτυπάς στην πλάτη.

Αλλά, βέβαια, ο κ. Μητσοτάκης δεν είπε λέξη για την Κύπρο στην δευτερολογία του και δεν είναι απορίας άξιον, γιατί μέχρι πριν από λίγο είχε Υπουργό Ναυτιλίας που ήρθε εδώ στη Βουλή και είπε, άκουσον-άκουσον -είναι και Κύπριος ο κ. Στυλιανίδης- ότι η μισή Κύπρος είναι τουρκική. Ο κ. Στυλιανίδης το είπε. Είναι Βουλευτής σας, κύριοι, και ήταν Υπουργός σας και είναι αυτός ο οποίος επιτέθηκε στον Συνήγορο του Πολίτη για το πόρισμα που αφορά το έγκλημα της Πύλου.

Ακούστε, κύριε Μητσοτάκη, αν εσείς ονειρεύεστε την χώρα μας, μια χώρα που πνίγει τους ανθρώπους και τους βυθίζει στα έγκατα της γης, εγώ, εμείς, αλλά και όλες και όλοι σε αυτήν τη χώρα ονειρευόμαστε μία πατρίδα με τους ανθρώπους της περήφανους, μια πατρίδα κυρίαρχη, αυτεξούσια, που δεν εξαρτάται από κανέναν πάτρωνα.

Άλλοι αγαπάτε τις Ηνωμένες Πολιτείες, άλλοι τη Γαλλία, άλλοι το Ηνωμένο Βασίλειο κι άλλοι τη Ρωσία. Εμείς θέλουμε τη χώρα μας ανεξάρτητη. Είναι κάτι που δεν μπορείτε να το χωνέψετε. Όμως, αυτό το αίσθημα της ανεξαρτησίας και της ελευθερίας είναι βαθιά ριζωμένο στον ελληνικό λαό.

Και αφού αναφέρθηκα στην ξενοφοβική ρητορική του κ. Μητσοτάκη, να τον πληροφορήσω -κύριε Υπουργέ, θα τον πληροφορήσετε κι εσείς και πιστεύω ότι ως νομικός τα παρακολουθείτε- ότι το Συμβούλιο της Επικρατείας και οι Έλληνες δικαστές έχουν καταδικάσει την πολιτική της Ελλάδας, της Ελληνικής Κυβέρνησης, της Κυβέρνησης Μητσοτάκη και της κυβέρνησης Τσίπρα, να θεωρεί την Τουρκία ασφαλή τρίτη χώρα. Γιατί στην Τουρκία παραβιάζονται τα ανθρώπινα δικαιώματα και άνθρωποι οι οποίοι διώκονται εκεί ή προέρχονται από εκεί, πρέπει να απολαμβάνουν εδώ εκείνα τα δικαιώματα που το Διεθνές Δίκαιο και το διεθνές κεκτημένο υπαγορεύουν.

Κύριε Υπουργέ, που έχετε μείνει εδώ να εκπροσωπείτε τον αποχωρήσαντα κ. Μητσοτάκη, κύριοι λίγοι εδώ της Νέας Δημοκρατίας, εμείς λογοδοτούμε στους πολίτες και λογοδοτούμε στις νέες γενιές και λογαριάζουμε το παρόν και το μέλλον με ψυχή, με αγάπη για την ειρήνη, με αγάπη για τους ανθρώπους και δεν θα κουραστούμε να μιλάνε για την ειρήνη, για την αγάπη, για την αλληλεγγύη των λαών και των κοινωνιών.

Θα κλείσω, υπενθυμίζοντας τα εξής, γιατί οι υπερπατριώτες τα ξεχνούν. Μετά από τετρακόσια χρόνια σκλαβιάς, ο ελληνικός λαός επαναστάτησε και κατέκτησε αυτά του λέγανε -σίγουρα και τότε- ότι οικονομικά δεν συνεισέφεραν και ότι ήταν αδύνατα. Και στα συντάγματα της Επανάστασης, αυτό που οι πρόγονοί μας περιέλαβαν ήταν η ισότητα, η ισότητα όλων των ανθρώπων, η ισότητα όλων των ανθρώπων που βρίσκονται στην ελληνική επικράτεια και των ξένων που έρχονται στην ελληνική επικράτεια. Αυτά λένε τα επαναστατικά συντάγματα για την ισότητα.

Αυτοί που παριστάνουν τους πατριώτες, μιλώντας για στρατούς, για όπλα, κλείνοντας το μάτι στη βιομηχανία των όπλων και του πολέμου, αυτοί οι ίδιοι είναι που τελικά προδίδουν τους λαούς. Αυτοί οι ίδιοι είναι που τελικά κάνουν τα πραξικοπήματα, στρατιωτικά ή μη στρατιωτικά. Αυτοί οι ίδιοι είναι που παραγνωρίζουν τη δημοκρατία και τη λαϊκή κυριαρχία.

Την προδοσία της Κύπρου την διέπραξαν κάποιοι που παρίσταναν ότι υπερασπίζονται την Κύπρο και την Ελλάδα. Και επειδή υπήρξα η Πρόεδρος της Βουλής που το 2015 άνοιξε τον φάκελο της Κύπρου μαζί με τον Κύπριο ομόλογό μου, έχω να πω ότι εκείνο το οποίο αποτελεί το όπλο και την εγγύηση για την ευημερία του λαού, δεν είναι η συγκάλυψη στην οποία αρέσκεστε, είναι η αλήθεια.

Και σίγουρα στον κ. Μητσοτάκη δεν θα άρεσε που μίλησα για την επίθεση που δέχθηκε η χώρα μας με τα μνημόνια και για τους χαριεντισμούς των κυβερνώντων με εκείνους που διέπραξαν αυτήν την επίθεση και για το γεγονός ότι επιτρέπεται σήμερα να εξοπλίζεται για πρώτη φορά η Γερμανία μετά τον Β΄ Παγκόσμιο Πόλεμο. Ήρθη αυτή η απαγόρευση η μεταπολεμική και ακόμα οι κυβερνήσεις οι ελληνικές δεν έχουν διεκδικήσει τις οφειλές της Γερμανίας προς την Ελλάδα για τα εγκλήματα των ναζί.

Σίγουρα δεν θα του άρεσε ακόμη το γεγονός ότι του υπενθύμισα και του υπενθυμίζω ότι κ. Τραμπ έχει πρωτοπαλίκαρο του τον κ. Μασκ που ξεκίνησε τη θητεία του με δύο ναζιστικούς χαιρετισμούς. Σίγουρα δεν θα αρέσουν αυτά, αλλά σίγουρα εμείς θα συνεχίσουμε να μιλάμε για την αλήθεια.

Η χώρα μας έχει δεχθεί και στρατιωτική επίθεση στο πρόσφατο παρελθόν. Γνωρίζετε ότι στα Ίμια καταρρίφθηκε το ελικόπτερο. Γνωρίζετε ότι έχετε συμπράξει στη συγκάλυψη και αυτής της ιστορικής τραγωδίας και εγκλήματος και δεν αρκεί βεβαίως να λέτε ότι έχετε Βουλευτή σας τον αδελφό ενός ήρωα, αλλά οφείλετε να τιμήσετε τους ανθρώπους που έπεσαν στο καθήκον, τους ανθρώπους που δώσανε τη ζωή τους για την πατρίδα και να δώσετε αλήθεια. Πεδίον δόξης λαμπρό, κύριοι: Μια εξεταστική επιτροπή εδώ, στη Βουλή, για την κατάσταση των εξοπλισμών στη χώρα, για την κατάσταση των εξοπλιστικών δαπανών και βεβαίως για την φοβερή εκείνη στιγμή όπου Έλληνες στην υπεράσπιση της πατρίδας θυσιάστηκαν και οι κυβερνήσεις το συγκάλυψαν.

Εμείς θα είμαστε πάντα με την αλήθεια, απέναντι στη συγκάλυψη, πάντα με τους πολίτες και τη δημοκρατία. Αυτή είναι η Πλεύση Ελευθερίας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Πρόεδρο.

Θα κλείσουμε τη σημερινή συζήτηση με την παρέμβαση του Υπουργού Εθνικής Άμυνας κ. Νίκου Δένδια.

Παρακαλώ, έχετε τον λόγο, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σας ευχαριστώ, κύριε Πρόεδρε, που μου δίνετε τον λόγο.

Η παρούσα συζήτηση, όπως ξέρετε, διεξάγεται με το 142Α, όπου μιλούν μόνο οι Αρχηγοί των Κομμάτων. Κατά συνέπεια δεν έχω πρόθεση να κάνω ομιλία, θέλω απλώς να δώσω ορισμένες διευκρινίσεις σε σχέση με όσα ακούστηκαν.

Κατ’ αρχάς επί των παρατηρήσεων του Προέδρου της Αξιωματικής Αντιπολίτευσης κ Νίκου Ανδρουλάκη θα ήθελα να πω ότι το 50% του νέου εξοπλιστικού προγράμματος μπορεί να υλοποιηθεί από την ευρωπαϊκή αμυντική βιομηχανία, και άνω του 50%. Είναι 9,4 δισεκατομμύρια. από τα 18,9 δισεκατομμύρια. Και επίσης, από τα εξήντα οκτώ προγράμματα τα δεκατέσσερα μπορούν να αφορούν μόνο ελληνικές εταιρείες, έχουν πλήρη δυνατότητα να τα εκπληρώσουν ελληνικές εταιρείες. Μιλάμε δηλαδή για άνω του 1 δισεκατομμυρίου ευρώ.

Τώρα θέλω να κάνουμε μια καθαρή εξήγηση, κυρίες και κύριοι συνάδελφοι, όσοι μετά από αυτήν την πολύ μακρά διαδικασία έχετε μείνει στην Αίθουσα. Αυτή εδώ η διαδικασία που ακολουθείται από αυτήν την Κυβέρνηση έχει ένα στοιχείο πρωτοφανούς. Είναι η πρώτη φορά που γίνεται. Η υποχρέωση της χώρας να έχει μακροπρόθεσμο πρόγραμμα αμυντικών εξοπλισμών νομοθετήθηκε το 2010. Από το 2010 μέχρι σήμερα δεν έχει κατατεθεί πρόγραμμα δεκαετίας. Είναι η πρώτη φορά κατά την οποία κατατίθεται. Και είναι μείζον-μείζον!- θέμα διαφάνειας, γι’ αυτό κατ’ αρχάς κατατίθεται. Διότι έτσι η Επιτροπή Εξοπλιστικών και δι’ αυτής η Βουλή των Ελλήνων ξέρει απολύτως τι προγραμματίζει η Κυβέρνηση και ξέρει και απολύτως τον δημοσιονομικό χώρο τον οποίο η Κυβέρνηση προτίθεται να χρησιμοποιήσει.

Αυτά τα οποία ακούστηκαν, καταλαβαίνω, εν τη ρύμη του λόγου ήταν. Καταλαβαίνω, πια είμαι πολλά χρόνια σε αυτήν την Αίθουσα. Απλώς θα μου επιτρέψετε να πω ότι δεν προτίθεμαι ούτε τα θέματα εξωτερικής πολιτικής ούτε τα θέματα εθνικής άμυνας να τα μετατρέψω σε θέματα κομματικής αντιπαράθεσης, στον βαθμό που εξαρτάται από μένα δεν θα το κάνω. Γι’ αυτό ουδέποτε επί έξι χρόνια άσκησα κριτική σε προηγούμενες κυβερνήσεις για οτιδήποτε έκαναν στην εξωτερική πολιτική ή οτιδήποτε έκαναν στην άμυνα. Και προφανώς είναι σαφές ότι δεν έγιναν όλα τέλεια.

Το λέω αυτό γιατί ορισμένες τοποθετήσεις εδώ Πολιτικών Αρχηγών είχαν ένα στοιχείο -και δεν αναφέρομαι στην κ. Κωνσταντοπούλου, γιατί η λέξη ίσως παραπέμπει εκεί- εισαγγελικότητας. Το ξεκαθαρίζω, δεν αναφέρομαι στην κ. Κωνσταντοπούλου. Είχαν ένα στοιχείο δείχνουμε με το χέρι και πέστε μας, πέστε μας, πέστε μας, πέστε μας. Ως προς τι; Οι περισσότερες ερωτήσεις, για το Στεφανοβίκειο κ.λπ., έχουν απαντηθεί διά του κοινοβουλευτικού ελέγχου δεκαπέντε φορές η καθεμία. Οποιοσδήποτε από τους Πολιτικούς Αρχηγούς ήθελε να μη δημιουργήσει εντυπώσεις θα μπορούσε κάλλιστα να πάρει τις απαντήσεις μου και να τις διαβάσει ή εν πάση περιπτώσει, μπορώ να του τις ξαναστείλω, δεν υπάρχει θέμα. Αλλά αυτή η συζήτηση δεν έχει να κάνει ούτε με το Στεφανοβίκειο, ούτε με την Αγχίαλο, ούτε με τη Λιβύη, ούτε με κάτι από όλα αυτά. Έχει να κάνει με τα πολύ σοβαρά θέματα των εξοπλισμών.

Αυτή η Κυβέρνηση είναι η πρώτη Κυβέρνηση η οποία -έχει το στοιχείο του «Απορρήτου» πάνω, γι’ αυτό δεν μπορώ να το καταθέσω- έχει καταθέσει δεκαετές εξοπλιστικό το οποίο έχει αποστείλει ήδη προς τη Βουλή των Ελλήνων εδώ και έναν μήνα και αναμένει πότε θα συνέλθει η επιτροπή για να το συζητήσουμε.

Επίσης έρχομαι να μιλήσουμε λίγο, αν θέλετε, για το ευρύτερο πλαίσιο, τι προτείνουμε εδώ και είναι υπαρξιακό για τη χώρα. Προτείνουμε μια συνολική αλλαγή προσέγγισης των αμυντικών, κατ’ αρχάς μια πλήρη αλλαγή δόγματος. Να τα πω απλά. Στην επιτροπή θα τα πω πολύ πιο καθαρά, με λεπτομέρειες, βεβαίως χωρίς καμία δημοσιότητα. Σταματάμε τη λογική ότι το Αιγαίο το υπερασπίζεται ο στόλος και πάμε σε μια τελείως διαφορετική λογική, με την «Ασπίδα του Αχιλλέα», που το Αιγαίο και όλη την επικράτεια εναντίον πυραύλων, εναντίον αεροπλάνων, εναντίον drones, εναντίον σκαφών και εναντίον υποβρυχίων τα υποστηρίζει πλέον ένα πολύ πιο πολύπλοκο σύστημα -πολύ πιο φτηνό όμως στην απόκτησή του και πολύ πιο ικανό στη λειτουργία του- πολλαπλών πυραυλικών συστημάτων αποκρυπτόμενων και μετακινούμενων με τεχνητή νοημοσύνη και command and control. Και από εκεί και πέρα, ο στόλος ελευθερώνεται, ιδίως τα νέα πλοία του στόλου ελευθερώνονται για να λειτουργήσουν ως στρατηγικά όπλα αποτροπής και το ίδιο συμβαίνει και με τα αεροπλάνα, τα Rafale και τα Mirage M-5 που μπορούν να φέρουν στρατηγικά όπλα. Και αλλάζουμε και τη δομή των δυνάμεων.

Ένας άλλος Πολιτικός Αρχηγός απηύθυνε προς την Κυβέρνηση τη λέξη «ψέμα». Ειλικρινά, αν κάτι με στεναχωρεί σε αυτήν την Αίθουσα είναι να συμμετέχω σε κάτι που αυτό αναφέρεται. Δεν θέλω να του απαντήσω, διότι το ψέμα δεν ήταν από την πλευρά της Κυβέρνησης. Η Βουλή των Ελλήνων έχει ενημερωθεί για τη νέα δομή δυνάμεων εδώ και πάρα πολύ καιρό. Εγώ την ενημέρωσα και υπάρχουν και Πρακτικά γι’ αυτό -το θυμάστε- στην Επιτροπή Εξωτερικών και Άμυνας, όπως προβλέπει ο Κανονισμός. Και πέρασε, όπως προβλέπει ο Κανονισμός, από τη συγκεκριμένη επιτροπή η νέα δομή, η οποία υλοποιήθηκε με το κλείσιμο των στρατοπέδων και με τις συγχωνεύσεις των μονάδων. Τα είχα πει όλα αυτά.

Και είχα πει επίσης ότι το περίσσευμα που θα δημιουργηθεί από αυτό θα διανεμηθεί ως μέρισμα στους αξιωματικούς και στα στελέχη των Ενόπλων Δυνάμεων, γιατί οι μισθοί που δίνουμε δεν αντέχουν σε οποιαδήποτε κριτική. Τα είχα πει όλα αυτά τα πράγματα. Και βεβαίως το να εμφανίζεται εδώ η εικόνα του ευφυολογήματος «επί των ημερών μας δεν έφευγαν από τις Ένοπλες Δυνάμεις, φεύγουν επί των ημερών σας» αυτό έχει μια πολύ προφανή απάντηση, που την είχα δώσει εκατό φορές. Όταν επί των ημερών του ερωτώντος και απευθύνοντας αυτήν την ερώτηση στην Κυβέρνηση η ανεργία ήταν στο 30%, δεν έφευγε κανείς, κυρίες και κύριοι. Τώρα όμως που η ανεργία είναι στο 9% τα ικανά μας στελέχη φεύγουν και άρα πρέπει να αυξήσουμε τους μισθούς για να τα κρατήσουμε. Και όταν το κάναμε αυτό, το ενέκρινε ο Πρωθυπουργός και το ανακοίνωσα, δεν το παρουσίασα ως κομματικό θρίαμβο της Νέας Δημοκρατίας. Το παρουσίασα ως αποτέλεσμα μιας δομής δυνάμεων που είχε εγκριθεί από τη Βουλή των Ελλήνων. Αποφεύγουμε ως Κυβέρνηση να διεκδικήσουμε οποιοδήποτε κομματικό όφελος απ’ ό,τι κάνουμε σε αυτόν τον τομέα, ακριβώς για να μπορούμε να δημιουργούμε εθνικές συναινέσεις.

Έρχομαι στο ΕΛΚΑΚ. Το ΕΛΚΑΚ είναι μια αποδεδειγμένη μέθοδος που έχει οδηγήσει άλλες χώρες στην οικονομική ανάπτυξη. Εμείς αντιγράψαμε μια σειρά χωρών και πράγματι το νομοθετήσαμε γρήγορα και λειτούργησε γρήγορα. Και θα άξιζε να σας καταθέσω στα Πρακτικά ότι ήδη όλοι αυτοί είναι διαγωνισμοί τους οποίους έχει προκηρύξει το ΕΛΚΑΚ, και δεν είναι διαγωνισμοί προϊόντων, είναι διαγωνισμοί επίλυσης προβλημάτων προηγμένης τεχνολογίας. Γιατί με την παλιά αντίληψη που λέγεται «πάω στο ράφι κι αγοράζω» η χώρα δεν πήγαινε κάπου. Ήταν προφανές αυτό. Και το ΕΛΚΑΚ χρειάζεται κάθε δυνατή στήριξη. Αλλά θα δείτε, θα έχει αποτελέσματα, έχει ήδη αποτελέσματα. Ο «Κένταυρος», το πρώτο ελληνικό anti-drone είναι το πρώτο περήφανο αποτέλεσμα αυτής της προσέγγισης.

Και δεν είναι μυστικό να σας πω ότι το 2019 η χώρα δεν είχε ούτε ένα anti-drone -ούτε ένα για δείγμα!- όταν η απειλή παρήγαγε drones σωρηδόν. Και πάλι όμως ουδείς άσκησε κριτική για όλα αυτά, όπως και ουδείς έφερε -και καλώς δεν έφερε και δεν θα το κάνω ούτε εγώ- τη διαθεσιμότητα των αεροσκαφών την περίοδο της κρίσης. Γιατί εγώ δεν είμαι έτοιμος να κατηγορήσω μια κυβέρνηση η οποία δεν είχε χρήματα και έπρεπε να ζει με μνημόνια. Καταλαβαίνω γιατί δεν μπορούσε να συντηρήσει τα αεροσκάφη. Αυτό που δεν καταλαβαίνω είναι ο ψόγος εναντίον μας έναντι δήθεν ενός λαμπρού παρελθόντος. Αυτό με ενοχλεί, και αυτό θα παρακαλούσα να μη συνεχίσει. Δεν μας πηγαίνει κάπου εδώ.

Πέρα από το ΕΛΚΑΚ, θα ήθελα να σας πω και το εξής. Στην επιτροπή θα αναλυθούν τα προγράμματα ένα προς ένα. Θα αναλυθούν όχι από εμένα, δεν είμαι αυτός ο οποίος γνωρίζει τι πρέπει να αποκτήσει η χώρα, αλλά από τους αρχηγούς των επιτελείων.

Επίσης, επειδή είναι πολλά τα χρήματα και το καταλαβαίνω και το αισθάνομαι μεγάλο βάρος, διότι καταλαβαίνω απολύτως τι σημαίνει το υστέρημα του Έλληνα φορολογούμενου το οποίο πρέπει να διαχειριστούμε για την ασφάλεια αυτού του ιδίου, θα σας προτείνω μια σειρά από μέτρα διαφάνειας, πέραν του ιδίου, ξαναλέω, του εξοπλιστικού που είναι το ύπατο μέτρο διαφάνειας, για να μπορέσουμε να τα παρακολουθήσουμε και να λείψει η σκιά που υπήρχε στο παρελθόν.

Τα μέτρα είναι πρώτον, μονομερώς αποποιήθηκα το προνόμιο ο γενικός διευθυντής εξοπλισμών να είναι άτομο της επιλογής του Υπουργού. Και ο επικεφαλής και ο δεύτερος ήταν άτομα τα οποία επέλεγε ο Υπουργός και βεβαίως ήταν άτομα τα οποία ο Υπουργός επέλεγε εκτός. Εγώ επέλεξα μόνιμο αξιωματικό τον οποίο μου υπέδειξε το ΓΕΕΘΑ και ο δεύτερος τη τάξει ήταν επίσης μόνιμος αξιωματικός τον οποίο επίσης μου υπέδειξε το ΓΕΕΘΑ και έχω δώσει και σχετική εντολή, αποποιούμενος πλέον εξ ονόματος του Υπουργού του προνομίου διορισμού του γενικού διευθυντή εξοπλισμών.

Δεύτερον, θα υπάρξει διάταξη που θα έρθει προς ψήφιση με την οποία θα υπάρχει πλέον μόνιμος νομικός σύμβουλος του κράτους στη Γενική Διεύθυνση Εξοπλισμών, ο οποίος θα συμμετέχει και στις διαπραγματεύσεις των οπλικών συστημάτων.

Τρίτον, θα αλλάξει ο τρόπος στελέχωσης της Γενικής Διεύθυνσης Εξοπλισμών. Θα υπάρχουν αξιωματικοί μακράς θητείας, όχι αξιωματικοί δύο και τριών ετών, για να μπορούν αυτοί οι αξιωματικοί να αποκτούν εμπειρία στα θέματα των διαπραγματεύσεων, ιδιαιτέρως εξειδικευμένων θεμάτων. Δεν είναι απλό. Είμαι δικηγόρος και μπορώ να το καταλάβω, αλλά δεν δικαιούμαι να είμαι δικηγόρος του εαυτού μου.

Ενίσχυση της Υπηρεσίας Εσωτερικών Υποθέσεων του Υπουργείου Εθνικής Άμυνας. Τροποποιούμε το προεδρικό διάταγμα σύστασης και λειτουργίας της Υπηρεσίας Εσωτερικών Υποθέσεων. Ήδη είμαστε στη διαδικασία να υπογραφεί μνημόνιο συνεργασίας με την Ανεξάρτητη Αρχή Δημοσίων Εσόδων, ώστε η Υπηρεσία Εσωτερικών Υποθέσεων του Υπουργείου Εθνικής Άμυνας να αποκτήσει τεχνογνωσία και μεθόδους σύγχρονες ελέγχου «Πόθεν Έσχες», λογαριασμών κ.λπ., κ.λπ.. Διότι είναι προφανής ο λόγος.

Τοποθετούμε στρατιωτικό εισαγγελέα στην Υπηρεσία Εσωτερικών Υποθέσεων και του δίνουμε δυνατότητα άρσης του τραπεζικού απορρήτου για τα άτομα τα οποία διερευνά. Επίσης το ίδιο θα ισχύει και για το ΕΛΚΑΚ. Δηλαδή οποιοσδήποτε διαχειρίζεται δημόσιο χρήμα με οποιονδήποτε τρόπο θα έχει δημιουργηθεί ένας εξελιγμένος μηχανισμός ελέγχου γι’ αυτόν.

Από εκεί και πέρα, όσον αφορά την Ειδική Διαρκή Επιτροπή Εξοπλιστικών, υπάρχει μια πρόβλεψη η οποία επιτρέπει ανά εξάμηνο να συνέρχεται η επιτροπή και να ενημερώνεται. Θα το καταστήσουμε, καθόσον μας αφορά, διότι η Βουλή είναι κυρίαρχη και εσείς αποφασίζετε, αλλά καθόσον μας αφορά, όσο είμαι εγώ τουλάχιστον στο Υπουργείο Άμυνας, θα το καταστήσουμε υποχρεωτικό. Κάθε έξι μήνες θα έρχομαι μαζί με τους αρχηγούς και θα ενημερώνουν για την εξέλιξη όλων των προγραμμάτων την Επιτροπή Εξοπλιστικών.

Επίσης, μόλις περάσουμε το εξοπλιστικό, θα κάνουμε μια αρχική συνεδρίαση, με την οποία θα ενημερωθείτε για όλα τα προηγούμενα εξοπλιστικά που έρχονται, δηλαδή αυτά που είχαν υπογραφεί στο παρελθόν και ακόμα εξελίσσονται, για να ξέρετε. Διότι από τα 28 δισεκατομμύρια τα οποία βλέπετε, τα 11 και κάτι έχουν ήδη διατεθεί. Θέλω να γνωρίζετε πού έχουν διατεθεί, πώς έχουν διατεθεί και τι γίνονται αυτές οι συμβάσεις.

Επίσης, θα κατεβάσω το επίπεδο ενεργοποίησης του άρθρου περί διατύπωσης γνώμης της επιτροπής από τα 30 εκατομμύρια στα 10 εκατομμύρια και θα είμαι πάντα στη διάθεσή σας και το Υπουργείο Εθνικής Άμυνας οποτεδήποτε κρίνετε για οποιοδήποτε ποσόν.

Εάν κρίνετε δηλαδή ότι θέλετε πλήρη ανάλυση για οποιοδήποτε πρόγραμμα –θυμίζω, τα προγράμματα αυτά τα ξέρετε από τις εξαμηνιαίες επιτροπές- εάν θέλετε ειδική συνεδρίαση για οποιοδήποτε πρόγραμμα, θα γίνεται ειδική απόρρητη συνεδρίαση για οποιοδήποτε πρόγραμμα ανεξαρτήτως αξίας.

Και βεβαίως είμαι απολύτως ανοιχτός σε οποιονδήποτε από οποιοδήποτε κόμμα για οποιαδήποτε διασφάλιση, μέσα στο πλαίσιο βεβαίως του λογικού και της ανάγκης όλα αυτά τα πράγματα να ολοκληρώνονται σε ένα δεδομένο χρόνο.

Καταλήγω. Σας κούρασα.

Απαιτείται μια καινούργια αντίληψη και με συγχωρείτε που σας το λέω. Αν δεν προσπαθήσουμε όλοι, αυτό δεν θα επιτευχθεί. Έχω εδώ τον κατάλογο των δεκάδων ερωτήσεων που μου υπεβλήθησαν για το κλείσιμο των στρατοπέδων, δεκάδων ερωτήσεων. Δεν πάμε έτσι κάπου.

Εάν απαίτησή μας είναι για να είμαστε αρεστοί να συντηρούμε στρατόπεδα οπουδήποτε, η χώρα δεν πρόκειται να πάει μπροστά. Το να κλείνεις στρατόπεδα, όπως ξέρετε, είναι πολιτικό κόστος και να κάνεις κρίσεις και να προστατεύεις γύρω στους δύο χιλιάδες αξιωματικούς έχει πολιτικό κόστος, αλλά αυτό που υπήρχε ήταν πολύ πιο απαράδεκτο.

Όταν στις οργανικές θέσεις του Ελληνικού Στρατού η πρόβλεψη ήταν για πεντακόσιους εξήντα οκτώ συνταγματάρχες και με τον εκφυλισμό είχαμε φτάσεις στους χίλιους οχτακόσιους δέκα, αυτό εξυπηρετούσε το αξιόμαχο της χώρας; Εγώ είμαι που έθεσα εν αμφισβητήσει το αξιόμαχο της χώρας ή όσοι επέτρεψαν να γίνει αυτό το πράγμα και να φτάσει εκεί; Και μήπως έγινε δημοφιλέστερος όταν τους αποστράτευσα;

Όταν πέρασε μέσα στην κρίση το 2017 νόμος για τους εκτός οργανικών θέσεων αξιωματικούς εξ υπαξιωματικών και υπήρχαν πεντακόσιοι εξήντα οχτώ υπαξιωματικοί εξ υπαξιωματικών εκτός οργανικών θέσεων, αυτό έγινε για να βοηθηθεί το αξιόμαχο της χώρας; Υπάρχει στρατός σε αυτόν τον πλανήτη που η αναλογία αξιωματικών-υπαξιωματικών είναι 1 προς 1; Δεν υποχρεούστε να το ξέρετε, αλλά η κανονική αναλογία είναι 1 προς 9.

Δεν τα λέω γιατί θέλω να ασκήσω οποιαδήποτε κριτική. Δεν με ενδιαφέρει αυτό. Το λέω γιατί έχουμε απέναντί μας υπαρκτή, διατυπωμένη απειλή, δεκαπλάσια των δυνατοτήτων μας. Είναι ποτέ δυνατόν με αυτές τις συνθήκες να επιτρέπουμε στον εαυτό μας οποιαδήποτε χαλάρωση;

Ευχαριστώ θερμά για την ανοχή, κύριε Πρόεδρε.

Ελπίζω ότι στην επιτροπή θα έχουμε τη δυνατότητα να τα πούμε εν εκτάσει. Θέλω όμως να σας διαβεβαιώσω το εξής, ότι αν αυτό το εξοπλιστικό, το οποίο είναι πλήρες, ξεκινάει από την ένδυση του στρατιώτη που δεν είναι ρούχο, γιατί έχει αισθητήρες και μεθόδους επικοινωνίας, είναι μιας άλλης εποχής και είναι και ελληνικό πρόγραμμα, 268 εκατομμύρια, μπορούν να το πάρουν και θα το πάρουν μόνο ελληνικές εταιρείες, από αυτό μέχρι τα πιο προηγμένα συστήματα, παραδείγματος χάριν δορυφόρο -δεν έχουμε δορυφόρο, δεν μπορούμε να επικοινωνούμε- σε οποιαδήποτε περίπτωση θερμού επεισοδίου θα σταματήσουν οι επικοινωνίες μας στο επόμενο δευτερόλεπτο στον αντίπαλο, λέω λοιπόν εάν αυτό το πρόγραμμα εκτελεστεί, ένα πράγμα μπορώ να σας διαβεβαιώσω, ότι τα περί υπεράσπισης της πατρίδας και της ελευθερίας της και της ασφάλειας των Ελλήνων πολιτών θα είναι ουσιαστική δυνατότητα και όχι απλώς λεκτική διατύπωση στο πλαίσιο συνεδριάσεων δικών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση σύμφωνα με την ειδική ημερήσια διάταξη.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 18.57΄ λύεται η συνεδρίαση για αύριο Πέμπτη 3 Απριλίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**